Mestské zastupiteľstvo v Košiciach

Z á p i s n i c a 
z XXIX. Rokovania Mestského zastupiteľstva v Košiciach, zo dňa
27. a 28. októbra 2009

Prítomní: podľa prezenčných listín

	Rokovanie mestského zastupiteľstva otvoril a viedol Ing. František Knapík, primátor mesta Košice. V úvode rokovania z 50 poslancov mestského zastupiteľstva bolo prítomných 34, čo je väčšina a mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Program rokovania bol zverejnený v pozvánke.
	Navrhol jeho doplnenie. 
Ako bod 0 – Krátke vystúpenie zástupcu Maratónskeho klubu v Košiciach k 86. ročníku  Medzinárodného maratónu mieru.
Ako bod 7/1 – Informácia o plnení uznesenia MZ č. 905/209 z XXV. rokovania mestského zastupiteľstva, ktoré bolo v auguste. Je to informácia o postupe rokovaní a o návrhu memorandu medzi mestom a spoločnosťou UBM, týkajúceho sa areálu Malinovského kasární.
Požiadal poslancov, aby predniesli svoje pripomienky a návrhy k programu. 

p. Petrvalský, poslanec MZ -  Navrhol doplniť program rokovania o dva materiály 
a to:
14/1 – Rozdelenie bežných výdavkov v programe Zdravé mesto, grantový program DAM, deti a mládež mesta Košice
49/1 - Personálne otázky, zmeny v komisii školstva

p. Hlinka, poslanec MZ – Ako 0/1 navrhol zaradiť vystúpenie zástupcu petičného 
výboru na záchranu lesa v Košiciach pri sídlisku Ťahanovce, k uzneseniu MZ č. 779. Nakoľko všetci poslanci mestského zastupiteľstva boli kontaktovaní písomne týmto petičným združením, tak je toho názoru, žeby mali dostať slovo a mali možnosť predniesť čo  majú na srdci a aké majú výhrady.

p. Vagovčák, námestník primátora mesta Košice – Navrhol zaradiť do programu:
	ako bod 9/1 Informáciu o schválených projektoch mesta Košice, 
ako bod 10/1 Členstvo mesta Košice v združení Košické lokálne partnerstvo v sociálnej inklúzii,
ako bod 10/2 Príprava projektu Uzavretie rekultivácie skládky Myslava v Košiciach. 

p. Dittrich, poslanec MZ – Navrhol zaradiť bod 5/1 – Realizácia bezbariérového 
prístupu na Popradskú č. 72.

p. Melichárek, poslanec MZ – Do programu navrhol zaradiť ako bod 14/2 Informáciu 
o činnosti komisie mestského zastupiteľstva na ochranu verejného záujmu pri výkone funkcií verejných funkcionárov.	

p. Filipko, poslanec MZ – Navrhol zaradiť ako bod 18/1 ústnu informáciu Správa 
o skúsenostiach a zmenách v platenom parkovacom systéme v meste Košice. Je to na základe uznesenia z ostatného mestského zastupiteľstva, kde mu bola daná táto úloha. 

p. Gamcová, poslankyňa MZ – Navrhla doplniť bod 0/2 – Zrušenie uznesenia MZ 779
o odpredaji 50 hektárového lesa v katastrálnom území Nové Ťahanovce. V podstate doplnila poslanca p. Hlinku a reagovala tak na výzvu petičného výboru  a jeho petície na záchranu lesa pri sídlisku Ťahanovce. Žiadala  o zaradenie samostatného bodu vzhľadom na to, že sa jedná o zrušenie uznesenia. Myslí si, že každý z prítomných by mal vedieť, že je tu z vôle občanov. Alebo mal by si to neustále pripomínať a že sú povinní rešpektovať a ctiť si vôľu občanov. Názor vyše 3500 občanov, ktorých podpisy sú na tejto petícií sa nedá prehliadnuť, ani ignorovať, aj keby s ním nesúhlasili. Aby urobili zadosť signatárom tejto petície, odporučila zaradiť tento bod programu čo najskôr, aby si uctili to, že tu prišli, že si našli čas. Pri hlasovaní môže každý poslanec vyjadriť svoj názor. Požiadala vzhľadom na ctenie si demokracie a princípov, ktoré všetci spoločne vyznávajú, aby bol tento bod zaradený.

p. Cengel, poslanec MZ – Faktická poznámka. Podľa rokovacieho poriadku, ktorý bol 
schválený, si myslí, pred dvomi zastupiteľstvami, § 33 hovorí, že ktoré body pri schvaľovaní programu môžu byť zaradené a ktoré nie.  Bod, ktorý navrhla poslankyňa p. Gamcová  nie je možné zaradiť, pretože sa dotýka a má dopad na majetok mesta a nebol prerokovaný ani v komisiách, ani v rade.

p. Gamcová, poslankyňa MZ – Faktická poznámka. Pripomenula poslancovi 
p. Cengelovi, že má vplyv nielen na majetok mesta, ale aj na úpravu rozpočtu, ktorú navrhol v bode 4 a to je oveľa vážnejší zásah, ako to, čo navrhla ona.

p. Jutka, poslanec MZ – Faktická poznámka. Reagoval na predrečníčku. Myslí si, že 
v bode 0/1 je navrhnuté vystúpenie petičného výboru ohľadne lesa v Ťahanovciach  a hneď na to poslankyňa navrhla zrušenie uznesenia. Požiadal poslankyňu p. Gamcovú, aby zvážila tento návrh. Lebo najprv by si mali vypočuť návrhy členov petičného výboru a potom by sa mali kľudne rozhodnúť, ako budú ďalej rokovať o skutočnostiach ohľadne tohto uznesenia. Myslí si, že hneď zaradiť bod 0/2 nie je korektné aj z dôvodu, že to nie je v súlade s rokovacím poriadkom a nebolo to predrokované. Preto si myslí, že nie je vhodné teraz rokovať o bode 0/2. Stotožnil sa s názorom p. Hlinku, aby petičný výbor dostal slovo.

p. Knapík, primátor mesta Košice – O návrhoch sa bude hlasovať, preto si nemyslí, 
žeby o tom bolo treba ďalej diskutovať. 

p. Gamcová, poslankyňa MZ – Faktická  poznámka. Pripomenula poslancom, že aj 
predaj na Hlavnej ulici bol zaradený do bodu programu. 

p. Knapík, primátor mesta Košice – Vzhľadom na žiadosť predsedu predstavenstva 
spoločnosti Kosit p. Gerota stiahol z rokovania bod 9 – Investičný zámer, modernizácia a technický rozvoj spaľovne. – II. etapa.  O tomto jeho návrhu sa hlasovať nebude. 
Nakoľko sa už nikto k programu neprihlásil, uzavrel túto možnosť  a dal hlasovať o jednotlivých návrhoch. 

Hlasovanie č. 1 o zaradení bodu 0 – Vystúpenie zástupcu Maratónskeho klubu k 86.
ročníku MMM:
za 45, proti - , zdržal sa 1

p. Knapík, primátor mesta Košice – Konštatoval, že bod bol zaradený do programu 
rokovania.

Hlasovanie č. 2 o zaradení bodu 7/1 – Informácia o plnení uznesenia MZ č. 905/209 k problematike postupu rokovania s investorom o Malinovského kasárňach:
za 46, proti -, zdržal sa -.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 3 o zaradení bodu 14/1 – Rozdelenie bežných výdavkov v kapitole Zdravé mesto podľa návrhu p. Petrvalského:
za  42, proti 2, zdržal sa -.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 4 o zaradení bodu 49/1 – Otázky týkajúce sa personálneho obsadenia v komisiách. Návrh predniesol p. Petrvalský.
za 46, proti -, zdržal sa -.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 5 o zaradení bodu 0/1 – vystúpenie zástupcu petičného výboru na záchranu Ťahanovského lesa, na základe návrhu  p. Hlinku:
za 42, proti -, zdržali sa 4.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 6 o návrhu p. Vargovčáka na zaradenie bodu č. 9/1 – Informácia o schválených projektoch mesta Košice:
za 44, proti 1, zdržal sa -.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 7 o návrhu p. Vargovčáka  na zaradenie bodu č. 10/1 – Členstvo mesta Košice v združení Košické lokálne partnerstvo sociálnej inklúzie:
za 42, proti 1, zdržali sa 3.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 8 o návrhu p. Vargovčáka na zaradenie bodu č. 10/2 – Projekt rekultivácia skládky v Myslave:
za 44,proti 1, zdržal sa 1.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 9 o návrhu p. Dittricha na zaradenie bodu 5/1 – Riešenie bezbariérového vstupu do budovy na Popradskej ul. č. 72, kde sa nachádzajú sociálne byty:
za 45, proti -, zdržal sa -.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 10 o návrhu p. Melichárka na zaradenie bodu 14/2 – Informácia o činnosti komisie na ochranu verejného záujmu  pri výkone funkcií verejných funkcionárov:
za 47, proti -, zdržal sa -.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 11 o návrhu p. Filipka na zaradenie bodu18/1 – Ústna informácia o zmenách v doterajšom parkovacom systéme v meste:
za 46, proti 1, zdržal sa -.

p. Knapík, primátor mesta Košice – Konštatoval, že bod bol zaradený do programu 
	rokovania.

Hlasovanie č. 12 o návrhu p. Gamcovej na zaradenie bodu 0/2 – Zrušenie uznesenia MZ 779 o predaji mestských lesov o rozlohe 5 hektárov v lokalite Nové Ťahanovce:
za 15, proti 7, zdržalo sa 23.

p. Knapík, primátor mesta Košice – Konštatoval, že návrh nebol prijatý.
	
Hlasovanie č. 13 o celkovom programe so schválenými zmenami:
za 43, proti 1, zdržali sa 2

p. Knapík, primátor mesta Košice – Konštatoval, že XXIX rokovanie mestského 
zastupiteľstva sa bude riadiť takto schváleným programom..

––-     ––-     ––-
Overovatelia zápisnice:
p. Bernard Berberich
p. Štefan Derján

––-     ––-     ––-
Návrhová komisia:
				SMER 			    -
				NEKA			    -
				KDH				p. Dolná
				SDKÚ, DS. SMK		p. Kijevská

p. Knapík, primátor mesta Košice – Nakoľko už nikto ďalšieho poslanca do návrhovej 
komisie nenavrhol, dal hlasovať o týchto dvoch menách, hoci bol toho názoru, že to bude pre ne o to komplikovanejšie a náročnejšie.

Hlasovanie č. 14: za 40, proti - , zdržali sa  3.

p. Knapík, primátor mesta Košice – Konštatoval, že návrh bol prijatý.

p. Boritáš, poslanec MZ – Poslanecký klub KDH navrhol do návrhovej komisie ešte
	poslanca p. Forgáča.

p. Knapík, primátor mesta Košice – Dal hlasovať aj o tomto návrhu. 

Hlasovanie č. 15: za 46, proti 1, zdržal sa 1.

p. Knapík, primátor mesta Košice – Konštatoval že uznesenie bolo prijaté a návrhová 
komisia bude pracovať v zložení pp. Dolná, Kijevská, Forgáč.
Požiadal členov návrhovej komisie, aby zaujali miesto vo vyhradenom 12. rade. Ostatných poslancov požiadal, aby návrhy k jednotlivým bodom programu rokovania predkladali návrhovej komisii písomne, po ústnej informácii prítomných poslancov.
––-     ––-     ––-
0. Vystúpenie zástupcu Maratónskeho klubu 

p. Knapík, primátor mesta Košice – Vyzval zástupcu Maratónskeho klubu p. Koniara, 
aby vystúpil so svojim príspevkom k problematike Medzinárodného maratónu mieru a hlavne k čerstvému ročníku, ktorý sa uskutočnil v prvú októbrovú nedeľu. 

p. Koniar, zástupca Maratónskeho klubu -  Na sklonku mesiaca, v ktorom sa 
uskutočnil 86. ročník Medzinárodného maratónu mieru a dôvodom jeho návštevy je poďakovanie primátorovi mesta a mestskému zastupiteľstvu za podporu, ktorú dostali pri príprave tohto ročníka.
Pár poznámok k tomuto podujatiu. Možno bolo vnímané rôznymi spôsobmi a on našiel niekoľko súvislostí o tom, že v tomto roku ich sprevádzalo šťastné číslo 7. Začali už na jar, kedy verejnosť rozhodla, že Medzinárodný maratón mieru patrí medzi 7 divov mesta Košice a tento impulz sa niesol počas celého roka. Pokračovali  siedmimi veľkými prezentáciami na Slovensku i v zahraničí v Londýne, v Berlíne, v Krakove, v Linzi. V septembri zorganizovali sedem tlačových konferencii a informovali verejnosť doma i v zahraničí o príprave, o všetkom, čo súvisí s týmto podujatím a nakoniec 4. októbra mohli bilancovať to, že maratónu patrilo sedem rekordov. Najzaujímavejší je ten prvý, že bol rekordný počet aktívnych účastníkov, ktorých bolo viac ako 5 tisíc a aj pri situácii, ktorá vládla a istej skepse dokázali navýšiť počet účastníkov o 30 % oproti roku 2008. Z toho vyplýva, že tá podpora zdola, tá skutočná podpora od ľudí tu je, čo plne prejavilo v tomto náraste. Potešiteľné je, že ten nárast je spôsobený z domácich slovenských a košických síl. Nárast znamená, že Slováci, Košičania sa prejavili ako správni lokálpatrioti a prijali tú výzvu, ktorú im v ponúkanom veľmi zaujímavom programe pripravili. Získali aj sedem symbolických partnerov a priateľov. Určite k ním patrí Waldemar Čierpinský, olympijský víťaz, ktorý odchádzal z Košíc nadšený, boli to deti a mládež pre ktorých pripravili obrovský objem programu. Boli to aj diváci pri televíznych obrazovkách, ktorí dali maratónu zelenú, kde sledovanosť bola vyššia ako u iných atraktívnych programoch v tento deň. Viac divákov pozeralo Košický maratón ako Formulu 1. Boli to predovšetkým Košičania, ktorí v obrovskom množstve prišli do ulíc a toto svoje podujatie podporili. Toto podujatie sa im podarilo pripraviť spoločne s podporou mesta a vyjadril presvedčenie, že aj v budúcom roku, ktorý vnímajú ako nie ľahký z pohľadu situácie, ktorá v meste je, že túto hodnotu, toto rodinné striebro Košíc sa im podarí ďalej rozvíjať. A pripraviť tak, aby to bol jeden zo svetlých bodov života mesta a prispievalo k dobrému imidžu mesta Košice tak, ako doteraz. 

p. Knapík, primátor mesta Košice – Poprial veľa úspechov Maratónskemu klubu 
nielen pár týždňov pred prípravou podujatia, ale aj počas jedného roka a vyjadril presvedčenie, že toto podujatie je vnímané ako jedno z najpodstatnejších  medzinárodných športových podujatí nielen mesta, ale aj v rámci Slovenska. Mesto urobí všetko preto, aby túto značku kvality udržali. Všetci vedia, že budúci rok bude ťažký, no myslí si, že keď sa spoja sily a oslovia sa aj partneri, tak sa potrebné zdroje dajú do hromady, aby to podujatie na primeranej úrovni mohli prezentovať a zrealizovať.
	Uzavrel tento bod.

––-     ––-     ––-

0/1 Vystúpenie zástupcu petičného výboru  na záchranu lesa v Košiciach pri 
       sídlisku Ťahanovce, k uzneseniu MZ č. 779

p. Knapík, primátor mesta Košice – Dal slovo poslancovi p. Hlinkovi, ktorý navrhol 
zaradiť tento bod do programu rokovania. 

p. Hlinka, poslanec MZ – Ako už spomenul, 14. októbra každý poslanec mestského 
zastupiteľstva dostal do podateľne písomnú korešpondenciu od petičného výboru za záchranu lesa pri sídlisku Ťahanovce a keďže sa v tomto iste konštatujú isté vážne a veľké výhrady, ktoré súvisia s uznesením, ktoré  zastupiteľstvo schválilo 31. marca 2009 v súvislosti s odpredajom lesov pri sídlisku Ťahanovce, najmä čo sa týka výhrady a konštatovania, že zastupiteľský zbor dostal do istej miery zavádzajúce a nepravdivé informácie, tak zrejme to nie je vec, ktorá by sa mohla prejsť bez povšimnutia. Nakoľko je petícia podpísaná značným množstvom obyvateľov Košíc, cca okolo 2500. Je to dosť vážne konštatovanie, preto by to nemalo ostať bez istej reakcie. Minimálne treba umožniť zástupcovi petičného výboru, aby informoval mestské zastupiteľstvo, v čom je problém. Dúfa, že zastupiteľský zbor to bude vedieť vysvetliť, prípadne obhájiť, alebo nie. To sú dôvody, pre ktoré považoval za vhodné, ako jeden z 50 poslancov, ktorým sa táto petícia oficiálne dostala na stôl, vypočuť si túto informáciu priamo od zástupcu petičného výboru v rámci demokracie.

p. Labaš, zástupca petičného výboru -  V rukách držal petíciu za záchranu 
Ťahanovského lesa. Je na nej okolo 3500 podpisov, trochu viac, ako uvádzal poslanec p. Hlinka. Je to dosť veľká masa ľudí. Časť týchto ľudí, ktorí podpísali petíciu, stála za ním s transparentmi, ktorými vyjadrujú určitú nespokojnosť s týmto predajom. 
Poďakoval za možnosť vystúpenia, už menej je vďačný za to, že neprešiel návrh na zaradenie bodu na zrušenie uznesenia o predaji Ťahanovského lesa. Petičný výbor, ako aj signatári petície vyjadrili nespokojnosť s tým, že les sa nepredáva preto, aby sa zmenil obhospodarovateľ lesa, ale preto, aby tam nastali stavebné aktivity, ktorých pozadie a budúcnosť nikto nevie, lebo spoločnosť, ktorá má nadobudnúť vlastníctvo, nie je developerom. Kto si klikne na internetovú stránku do britského obchodného registra, tak zistí, že materská spoločnosť Fordington LTD, ktorej bol pôvodne odklepnutý tento predaj lesa, je označená ako zaniknutá spoločnosť. Tým chcel povedať, že pokiaľ sa bude zotrvávať na prijatom uznesení, hrozí tu veľké fiasko. Je ozaj potrebné venovať pozornosť, komu sa tento les predáva. 
Bol sklamaný z hlasovania, že sa neumožnilo v zmysle petičného práva zaradiť tento bod do programu. Ako aj v liste vyjadrili, neodoberajú poslancom  právo na predaj, na jeho správnosť, či nesprávnosť predaja lesa, ale apelovali na česť poslancov, aby pod vplyvom toho, čo naznačili, že dostali k hlasovaniu zavádzajúce informácie, aby mali možnosť vycúvať z týchto záležitostí. 
Dodnes visí na stránke mesta tlačová správa, podľa ktorej ten predmetný les je charakterizovaný ako bezcenný vo veku 5 až 20 rokov, tvorený prevažne náletovými drevinami. Ako občan sídliska Ťahanovce veľmi zodpovedne prehlásil, že tomu tak nie je. Rovnako zavádzajúcou informáciou je lokalizácia tohto lesa. Pod lokalizáciou sa myslelo, že les sa nachádza medzi diaľničným privádzačom a sídliskom Ťahanovce. Kto je Košičan tak vie, že tam sa nachádza bývalý sad mládeže a takto sa to poslancom prezentovalo. Je presvedčený o tom, že mnoho poslancov sa dostalo do omylu týmito, ako aj ďalšími informáciami a možno aj preto hlasovanie dopadlo tak, ako dopadlo. Má aj praktické skúsenosti so získavania podpisov pod petíciu. Ľudia, ktorí tento les poznajú, pre ktorých je to oáza oddychu, tak nech si nikto nechce vypočuť, čo na adresu poslancov pri zberaní podpisov odznelo. 
Nevie, čo na záver povedať, podľa neho toto jeho vystúpenie, keď sa neschválilo zaradenie  do programu, už je pre túto chvíľu zbytočné, ale pre nich je to signál skúšať, že koľko podpisov je potrebných na to,  aby ovplyvnili poslanecký zbor na to, aby skôr než dôjde k nejakému fiasku, ktoré tu už naznačoval, aby sa tento návrh stiahol a aby došlo k tomu, že si poslanci budú vážiť to petičné právo svojich voličov.  
Ešte raz poďakoval za možnosť vystúpiť, verí, že sa stretnú na ďalšom zastupiteľstve, možno, že vtedy odovzdajú podstatne viac podpisov než majú teraz.

p. Knapík, primátor mesta Košice – Poďakoval za prednesenú informáciu a vstup, 
otvoril priestor na rozpravu.

V rozprave vystúpili:

p. Pajtáš, poslanec MZ – Nikto z poslancov nepodceňuje silu tritisíc podpisov, nikto 
nemôže povedať, že si nevážia prácu ľudí, ktorí sa snažia chrániť prírodu v okolí Košíc a v samotných Košiciach, ale tak to v živote býva, že každá minca má dve strany. Jedna strana je les s porastom, kde je snaha ho nadhodnotiť, než akú hodnotu v skutočnosti má. Na druhej strane sú tu investície, ktoré mesto môže prijať. Počas svojho pôsobenia v zastupiteľstve zistil, že rozhodnutia poslancov nie sú vždy čiernobiele a rozhodnutia poslancov nie sú nikdy o tom, či je to správne, alebo nesprávne, ale ako poslanci sa musia väčšinou rozhodnúť pre niečo, nie pre áno, alebo nie, ale pre niečo, kvôli niekomu, pre niekoho. Ani toto rozhodnutie, že sa ponúkne na predaj les, alebo časť lesa nebolo rozhodnutie, ktoré urobili len tak náhodne a tiež to nie je rozhodnutie, o ktorom by chcel rozprávať, či bolo zlé, alebo dobré, toto rozhodnutie bolo urobené pre niečo. Počas letných mesiacov dostával týždenne 2 až 3 telefonáty od ľudí, od svojich voličov, ktorí sa ho snažili presvedčiť, aby im pomohol nájsť pracovné miesto. V Košiciach dnes chýba určite viac ako 3000 pracovných miest a sú rodiny, kde sú obidvaja živitelia bez práce. Blížia sa Vianoce a takíto občania majú aj 5-6 ročné deti, nemajú príjem už viac ako rok a tu je možnosť investície, ktorá by priniesla okolo 1000 pracovných miest. Vie, že to je len jedna tretina, ale aj tá jedna tretina znamená pre konkrétneho človeka pracovné miesto a má pre neho veľký význam. Požiadal pánov a dámy z petičného výboru, aby sa zamysleli nad tým, či les, ktorý sa dá nahradiť, hoci v inej lokalite, ale je pripravený projekt, kde sa za utŕžené peniaze vysadí taký istý les, v takej istej hodnote a ešte s hodnotnejšími drevinami, či naozaj nie je lepšie skúsiť získať tú investíciu pre 1000 až 1500 pracovných miest a ponúknuť ich nezamestnaným Košičanom, z ktorých sa mnohí nachádzajú na hranici biedy, či ich rozhodnutie je naozaj pre každého tak nezmyselné a také kruté. Sú tu aj iní občania, nielen ľudia, ktorí chránia zeleň v tomto meste, ale sú tu aj ľudia, ktorí potrebujú túto investíciu. Kto si všimne, koľko ľudí dochádza v piatok z Bratislavy do Košíc, pretože sa nemajú kde zamestnať, lebo v Košiciach nevznikli žiadne nové pracovné miesta už dlhšiu dobu, že deti budú  odchádzať za prácou mimo východné Slovensko a možno aj mimo Slovenska a že druhé najväčšie mesto Slovenska nevie ponúknuť dostatok pracovných príležitosti pre svoje deti a pre svojich občanov. Nevie, či ako poslanci tohto zastupiteľstva by sa nemali nad tým zamyslieť. 
Ešte raz – každá minca má dve strany. Nikto z týchto ľudí, ktorí hlasovali o odpredaji, alebo za ponúknutie odpredaja lesov to nerobili preto, aby zničili les, aby sa nechali urážať a aby niekoho poškodili. Práve naopak, mysleli presne na občanov, nabrali odvahu a odhlasovali to.

p. Kočiš, poslanec MZ – On si naopak nemyslí, že všetky tieto reči o správnom 
rozhodnutí patria práve na toto mestské zastupiteľstvo  a že vôbec toto ešte obhajujú. Totiž od začiatku si nemyslel, že je to nejaká premyslená akcia. Totiž už prvý predaj spoločnosti, ktorá si nepreskúmala slovenské zákony a poslanci, ktorí hlasovali v rozpore s platnou legislatívou Slovenskej republiky, nenaznačujú, že tam bol seriózny prístup k tomuto predaju. Spýtal sa, že načo je tu potom nejakú územný plán, načo je na magistráte celý štós ľudí, keď sa už pri prvom hlasovaní urobil takýto prešľap. Pýtal sa: „Tento les žije 80 rokov? Tento les nebol pred nami a nebude aj po nás? Prečo hlasujeme systémom – po nás potopa, nás to už nezaujíma. Hlavne, že sme vyriešili zamestnanosť. Dá sa vôbec týmto spôsobom riešiť nezamestnanosť? Čo sme vôbec za tri roky tohto volebného obdobia urobili pre rozvoj investícií v tomto meste? Trvalo dva roky kým sa schválil nový šéf Útvaru hlavného architekta. Nedávali sa jasné odpovede investorom, ktorí sa zaujímali o investície  a ich umiestnenie v meste. Čo sa preto urobilo? Či stačí ukázať na pozemok a vyber si investor čo chceš. Je toto seriózne rozhodovanie? Treba si povedať na rovinu a treba si povedať pravdu, že tento predaj nebol správny a treba ho zrušiť. 
Prečo to hovorí. V bode Plnenie uznesení je úloha, kde Útvar hlavného architekta má vypracovať plnenie územného plánu a uvádza sa tu, že je potrebná zmena rozpočtu a súhlas spoločnosti atď., že táto spoločnosť nejaví záujem, neprináša žiadne podklady. Funguje vôbec táto spoločnosť? Dala záruku, že má nejaké peniaze? Má za sebou finančné krytie? Treba zrušiť tento predaj, nezamestnávať ľudí touto otázkou, ale investovať tento čas do rozumnejších vecí a občanovi tohto mesta jasne deklarovať, že sa zmýlili, že sa k tomu priznávajú, nič sa nedeje, ide sa ďalej. 

p. Cengel, poslanec MZ – Nešlo mu o ekonomický pohľad na celkovú problematiku, 
mal dve výhrady. Prvá vážna výhrada je k uvedenému počtu. Nedávno prišla jeho dcéra zo školy, podotkol, že má 16 rokov a presne mu popisovala, ako doniesli tento materiál do ich triedy a podpisovali sa deti, ktoré nemajú 18 rokov a dokonca sa nepodpisovali ani vlastným menom.  V tom by si mali petičiari najprv urobiť poriadok, ale nespochybňuje počet hlasov, ktorý nazbierali. 
Ale vážnejšia vec, ktorú chcel povedať – pán Labaš tu hovoril pekne, to je pravda, spochybňoval firmu, ale pritom nepovedal jednu závažnú vec, že presne s tou istou firmou, to znamená Fordingtonom, jeho rodina podpísala teraz materiál na odpredaj pozemku na Jazere, kde má vystaviť veľký McDonald´s. Presne s tou istou firmou a ide o niekoľko hektárový pozemok, ktorý je v súčasnosti zarastený, zazelenený a kde sa ide rúbať. Tak potom o čom to je? Mesto sa nemá chovať ekonomicky, nemá zháňať peniaze, aby zachránilo školy, aby zachránilo svoje zariadenia, aby malo na výplaty, ale pán Labaš a jeho rodina môžu pozemok predať dokonca tej istej spoločnosti, ktorú spochybňuje a môžu rúbať les. Tak kde je potom nejaká primeranosť?

p. Bajus, poslanec MZ – Faktická poznámka. Zareagoval na slová svojich 
predrečníkov, ktorí sa oháňali demokraciou. Existuje tu skupina, ktorá ostatných opätovne núti do niečoho a myslí si, že ostatní sú nesvojprávni. Pokiaľ sa táto skupina hrá na veľkých demokratov, tak by mala prijať demokratické rozhodnutie väčšiny.

p. Halenár, poslanec MZ – Je jasné, že sa nedostanú k žiadnemu bodu, ktorý by 
znamenal nejaký prelom, ale je možno, že k nejakému výsledku sa dôjde aj nejakými drobnými krôčikmi. Keď mesto tak potrebuje pracovné miesta, čo je iste pravda, tak potom nerozumie,  keď sa vo februári schvaľoval predaj pozemku na mimoriadnom rokovaní, tak prečo v októbri toto riešia a podľa odpovede, ktorú dostal na interpeláciu, nie je dohoda ešte uzatvorená. Inými slovami: Čosi sa za osem mesiacov, keď bolo tak súrne treba predať pozemok... Pamätá si, že predseda komisie dopravy a výstavby poslanec p. Pajtáš priniesol kus papiera a povedal: Toto je informácia. To bolo v utorok a vo štvrtok sa predával pozemok.  Nikomu to nepripadá podobné, ako keď sa predával Aupark? Aj keď sa predával pozemok pre Aupark, tak v utorok prišiel Murko na komisiu výstavby a životného prostredia a povedal, že je to len taká idea, taký návrh a vo štvrtok tu už komunista Trebuľa dával návrh na doplnenie bodu a mnoho poslancov, ktorí sedia aj v tomto poslaneckom zbore, súhlasili s takýmto škandalóznym predajom. Chcel tým upozorniť na to, že tu niečo nehrá. Nehrá tu hlavne dokopy to, že už by si ako keby mali zvyknúť v tomto meste, že príde nejaký investor, ukáže prstom na nejakú časť mesta a mesto sa postaví do pozoru. To nie je to, čo sa má robiť pre vývoj a rozvoj tohto mesta. K tomu sú tu odborné útvary, ako povedal poslanec p. Kočiš, sú tu dokonca mestské zákony, ktoré sa volajú Územný plán, ale tieto mestské zákony je možné meniť a ohýbať podľa potreby tak, ako to niekomu vyhovuje. A obáva sa, že tento trend bude pokračovať aj naďalej, pokiaľ budú občania mesta voliť manažérov z tejto koalície KDH a SDKÚ, DS. Myslí si, že niekomu tu vyhovuje, aby nebol prehľadný stav, aby sa chodilo klopať po všelijakých dverách, vyjednávať mimo tejto rokovacej miestnosti a tu len predkladať neprehľadné riešenia.

p. Matoušek, poslanec MZ – Rozumie tomu, čo tu odznelo ohľadom lesov. Všetci 
poslanci sú za to, že životné prostredie treba chrániť a do toho patria aj lesy. No majú aj ďalšiu úlohu a to je rozvoj obce a musia sa rozhodovať medzi týmito dvomi aspektmi, teda medzi lesom, ktorý slúži zdraviu a životnému prostrediu, no musí sa rozvíjať aj obec, pre občanov, ktorí tu žijú. Keď sa už hovorí o tomto lese, tak sú tu odborné útvary, ktoré definovali, čo je les a čo les nie je. Ten les, ktorý treba zachrániť, by mal mať svoju históriu a svoju biosféru. No  mestské zastupiteľstvo sa rozhodlo, že podporí rozvoj tejto obce predajom nehnuteľnosti. A túto nehnuteľnosť by nepredali len tak. Má jeden výňatok  z rozhodnutia najvyššieho súdu, ktorý rozhodoval v podobnej veci, z ktorého prečítal nasledovné: Odvolací súd zastáva názor, že obecné zastupiteľstvo schvaľuje zmluvný prevod konkrétneho majetku. Z jeho uznesenia musí byť zrejmé, aký prevod sa schvaľuje, čo je predmetom prevodu, ktorá nehnuteľnosť,  v prospech koho a za akú cenu. Obsahom uznesenia schváleného obecným  zastupiteľstvom mali by byť tie isté náležitosti, označenie nehnuteľnosti, ako to vyžaduje zákon a to zmluvu, predzmluvu, v súlade s § 42 katastrálneho zákona. Nie je potrebné, aby mestské zastupiteľstvo schvaľovalo konkrétnu zmluvu. Takže mestské zastupiteľstvo neschvaľovalo zmluvu, ale schvaľovalo predaj. A teda v tej zmluve, ako tu tvrdia petičiari, že je to les, ktorý má neuveriteľnú hodnotu oproti tomu, čo chcú dosiahnuť, teda rozvoj obce, tak v tej zmluve sa musia vyšpecifikovať tieto veci, aby ochránili aj oprávnené záujmy, ktoré sú uvedené v tom petičnom návrhu.

p. Jutka, poslanec MZ – Aj on hlasoval za vystúpenie zástupcu petičného výboru, aby 
predniesol názory 3500 občanov. Zároveň sa opýtal: Pri predaji a pri schvaľovaní tohto predaja	lesa bolo v uznesení navrhnuté, že spoločnosť zabezpečí alikvotnú výsadbu lesného porastu na inom území v majetku Mestských lesov. Je pekné povedať „Zachráňme les“, no na druhej strane treba reagovať aj na to, či bolo súčasťou otázky petičného výboru aj to, že mesto zaviazalo prípadného investora, aby vysadil príslušnú rozlohu lesného porastu na inom území tak, aby bol zabezpečený lesný porast v danej rozlohe pre mesto Košice, resp. pre Mestské lesy. Táto otázka bola riešená a môže to potvrdiť aj riaditeľ Mestských lesov. Bol navrhnutý pozemok, kde by mohla byť alikvotná časť lesného porastu vysadená. Je preto dôležité aj to, ako je položená otázka všetkým tým, ktorí petíciu podpísali.
V tejto súvislosti si myslí, že ak by bola dodržaná výsadba lesného porastu na alikvotnej rozlohe a následne by bola prípadne realizovaná investícia, je to prospešné pre všetkých. 
Zopakoval ešte raz, že je to prospešné pre všetkých obyvateľov mesta Košice, ako pre tých, ktorí chránia životné prostredie, veď aj on je za to, aby životné prostredie dostalo zelenú, ale tak isto aj pre občanov mesta, ktorí sa trápia so sociálnymi problémami a ešte v čase hospodárskej krízy im bude možné ponúknuť rádovo niekoľko sto pracovných miest a na to keď sa naviažu ďalší traja občania, alebo traja spolubývajúci v rodine, či príbuzní, tak by sa im mohla vysoko zdvihnúť životná úroveň.

p. Gamcová, poslankyňa MZ – Faktická poznámka. Poslanci sa dodnes nedozvedeli,
	kto je vlastne tá spoločnosť Fordin. Pripadá jej, ako keby naháňali Yetyho.

p. Mutafov, poslanec MZ – Predniesol návrh na isté pragmatické riešenie. Poprosil 
primátora mesta, aby urobil jedno monotématické sedenie aj za účasti petičného výboru, kde by mohli podrobnejšie o týchto otázkach hovoriť. To, že predložili petíciu, má svoju legitímnosť. Iste legitímne a právne bolo, že poslanci vyjadrili istý názor, aj keď s ním nemusia všetci súhlasiť, ale vec má iný rozmer. Bolo by skutočne vhodné preveriť si kreditibilitu firmy, jej hodnotu, či je skutočne schopná ísť do tohto projektu. 
Po druhé – dať si urobiť vážny výklad od Mestských lesov, od ÚHA, čo by znamenali vyvolané investície z hľadiska dopravy, napojenosti, možnosti ďalších vecí a zatiaľ poprosil primátora mesta, aby nepodpisoval veci, ktoré s tým súvisia. Treba počkať, nechať si urobiť ešte jeden výklad, ešte jedno znalecké posúdenie. Pokiaľ je to dobré, treba to opäť vrátiť do zastupiteľstva. Pokiaľ by hrozilo, že táto firma nebude kreditibilná a že by to hrozilo zneužitím niečoho, tak to jednoducho netreba predať, pretože si myslí, že aj názor petičného výboru má svoju hodnotu, aj otázky, ktoré súvisia s rozvojom mesta majú svoju hodnotu. Treba dať tomuto problému pozitívneho ducha, zvážiť všetky plusy a mínusy a rozhodnúť sa  so všetkou vážnosťou v tejto veci tak, aby sa chránilo životné prostredie a ak je možné, modifikovať tento projekt a o tomto závere informovať verejnosť a takto dosiahnuť pozitívny cieľ v tomto celom duchu.

p. Knapík, primátor mesta Košice -  Naozaj na tomto pracujú. Informáciu podá aj 
riaditeľ Magistrátu mesta, ako veci postúpili, či to stojí na mŕtvom bode, ako sa to hýbe. Na podmienkach, ktoré boli zadefinované pri uznesení, budú trvať a to čo považujú za dôležité z hľadiska ochrany životného prostredia aj z hľadiska naplnenia tohto zámeru bude musieť byť potvrdené, aby mali istotu, že to tak v skutočnosti bude, aj keď možno nie na 100 %.

p. Jakubčiak, poslanec MZ – Nebol poslancom, keď sa schvaľovala táto aktivita, ale 
teraz mu to tak trochu pripadá, ako predaj emisií. Predalo sa to nejakej firme, ktorá vraj neexistuje. Tí, ktorí majú skúsenosti s predajom mestských lesov – a bol poslancom, keď sa počas dvoch volebných období predávali mestské lesy, vedia, že sa nakoniec nepredali. A boli to určite iné lesy, ako lesy pri Ťahanovciach. Keď vystúpil p. Labaš a povedal, že to má byť úsek, ktorý je dnes škaredou časťou mesta a to príchod od Prešova, takže nevie, ako mali byť poslanci informovaní, osobne neverí, že zavádzajúco. Pokiaľ by to mal byť ten úsek, tak s tým treba niečo robiť. To nie je les, je to sad, alebo čo to je, ale je to hanba Košíc.
Mesto si určite musí preveriť, či firma je investične schopná, zrejme aj v zmluve sú dané podmienky, čo sa tam má stavať, nevidel síce tú zmluvu, kedy bude stavať a tak ďalej.  Určite by dnes nehlasoval za zrušenie, lebo dostal informáciu, ktorá je iná, než dostali poslanci, keď toto schvaľovali. Ani jeden z poslancov by dnes nemohol rozhodnúť o zrušení uznesenia len na základe vystúpenia petičného výboru. Čo sa týka petičných hárkov, určite sú tam podpísaní aj takí, ktorí ani nevedia, kde sa ten les nachádza. Vie, keď sa petície podpisujú, dávajú sa podpísať ľuďom, ktorí ani nevedia, kde je ten les. Nejde to však spochybňovať, každopádne  to treba preveriť, ako povedal p. Mutafov a na ďalšie zastupiteľstvo dať informáciu s tým, či sa bude hlasovať o zrušení uznesenia, alebo ostane v platnosti. 

p. Kočiš, poslanec MZ – Faktická poznámka. Nemyslí si, že treba zrušovať, či 
nezrušovať na základe požiadavky petičného výboru. Myslí si, že toto uznesenie treba zrušiť na základe zdravého rozumu.

p. Kolárčik, riaditeľ MMK -  Platné uznesenie bolo uzavreté so spoločnosťou Fordin. 
Je to slovenská spoločnosť, ktorá vystupuje aktívne aj pri iných investíciách na území mesta, konkrétne pri projekte na Slaneckej ceste. Už pri schválení uznesenia spoločnosť avizovala, že najväčším problémom a výzvou bude umiestnenie dopravného napojenia na diaľničný privádzač z  Prešova. Optimalizácia tohto dopravného riešenia trvala zhruba do polovice septembra a od polovice septembra je avizovaný pomerne veľký pokrok na spracovanie zastavovacej štúdie. Je aktivita v území, merajú sa výškopisy, polohopisy. Je pravdou, že meškajú zhruba jeden a pol týždňa s tým, aby predstavili zastavovaciu štúdiu na magistráte, resp. na Útvare hlavného architekta, ale spoločnosť je aktívna, komunikuje takmer na týždennej báze, udržiava kontakt. Čo sa týka tých obáv, vedia o tom a určite nie sú takí naivní, aby uzatvorili zmluvu, kde by sa previedol tento majetok v katastri a neboli by plnené finančné podmienky tohto uznesenia.

p. Forgáč, poslanec MZ – Vzhľadom na závažnosť problematiky, ktorá sa tu 
prejednáva, rád by poznal jasné stanovisko mestskej časti. Tiež nepočul od petičiarov, či komunikovali so samotnou mestskou časťou a aké uznesenie tam bolo prijaté.

p. Betuš, poslanec MZ – Výstup mestskej časti bol orientovaný len z jeho strany voči 
firme, ktorá sa ich listom pýtala, či by bolo možné takúto investíciu umiestniť do priestoru  tejto mestskej časti. Jeho list predseda petičného výboru má, aj kópiu listu od firmy Fordington, ako aj jeho stanovisko.
Miestne zastupiteľstvo mestskej časti Košice – Sídlisko Ťahanovce o tejto záležitosti ešte nerokovalo, pretože takúto požiadavku mestská časť z úrovne mesta Košice nedostala a to z dôvodu, že sa jedná o majetok mesta Košice, nie o majetok ich mestskej časti. V prípade, že dôjde k ďalšiemu posunu a dokumentácia bude predložená na rokovanie ich mestskej časti vo forme prípadných zmien a doplnkov územno-plánovacej dokumentácie, alebo niečo podobné,  je logické, že zo zákona sa musí mestská časť nejakým spôsobom záväzne vyjadriť a to formou prijatého uznesenia. Tam budú mať zodpovednosť miestni poslanci.  To je všetko, čo môže k tomu povedať. 

p. Knapík, primátor mesta Košice – Obrátil sa na zástupcov petičného výboru, na tých, 
ktorí istým spôsobom strážia otázku životného prostredia, aj legitímnosť krokov ktoré boli týmto smerom urobené. Ubezpečil ich, že to, čo odznelo, bolo v istých momentoch na mieste a informácie, ktoré v úvode odzneli pri tej prvej informácii neboli celkom presné. Je treba dodať, že informácie boli poskytnuté, resp. spracované žiadateľom, tým, ktorí predkladali žiadosť na odpredaj pozemku.  V ďalšej fáze, keď sa spracovávali informácie z úrovne odborných útvarov za spolupráce aj Mestských lesov, tak mestskému zastupiteľstvu boli poskytnuté presné informácie.  Nie je pravdou tvrdenie, že poslancov zavádzajú a poskytujú nepresné informácie. 
Ak sú ešte nejaké pochybnosti, o ktorých by sa malo diskutovať a vidí, že páni Rovinský a Labaš prikyvujú, tak sa dá k tomu sadnúť, vie sa to preveriť, vysvetliť a túto otázku vydiskutovať. Ak by bolo niekde porušenie, alebo chyba, tak ju vedia potom uviesť na pravú mieru. 
V každom prípade treba jasne povedať, že spoločnosť nie je zašifrovaná a nie je tajomnou neznámou, ktorú možno prirovnať k Yetymu. Dobre sa to číta, vzbudzuje to isté napätie a možno príjemné mrazenie, ale v reáli sa nevyskytuje. Riaditeľ Magistrátu mesta to vysvetlil. Za spoločnosťou sú konkrétne projekty, na ktorých pracuje, sú to konkrétni ľudia a v uznesení, ktoré bolo prijaté sú stanovené isté podmienky a mesto bude žiadať, aby boli naplnené, aby boli potom premietnuté aj do kúpnej zmluvy. Ak sa to nestane, alebo ak posun nepôjde týmto smerom, tak vec budú určite prehodnocovať a zásadné otázky budú vrátené naspäť a predložené mestskému zastupiteľstvu. 
Zatiaľ, tak ako bolo povedané, nejaký časový posun síce nastal, ale veci napredujú. A zložité diskusie, či má prednosť les, alebo niečo iné, sú na širokú debatu, môže byť k tomu usporiadané nejaké fórum, ale v každom prípade toto mestské zastupiteľstvo sa s tým vysporiadalo tak, že dalo prednosť budúcej investícii. Bude úplne ideálne, ak sa podarí nájsť riešenie, je to jeho želanie a určite aj poslanci budú mať túto požiadavku, keď sa bude prerokovávať návrh riešenia územného plánu pre túto lokalitu, tak s podmienkami, aby aj zeleň v primeranom, či požadovanom rozsahu na tejto lokalite mala svoje miesto a svoju váhu, aby aj obyvatelia mestskej časti Sídlisko Ťahanovce neutrpeli ujmu, ale aby to bolo pre nich prospešné. 
Bod 0/1 považoval v tejto chvíli za uzavretý. Návrh na uznesenie z tejto rozpravy neodznel. Problematikou sa mesto bude zaoberať. Zástupcom petičného výboru poďakoval za ich aktivitu a účasť, aj za bedlivé oko pri riešení takýchto náročných otázok, ktoré s rozvojom istej časti mesta súvisia.

––-     ––-     ––-
1. Informácia o plnení úloh vyplývajúcich z uznesení MZ od XXVIII. rokovania    
    MZ a prehľad o odpredaji nehnuteľného a hnuteľného majetku mesta

p. Knapík, primátor mesta Košice – Je to informácia o plnení úloh, ktoré vyplývajú 
z uznesení mestského zastupiteľstva. Materiál je v písomnej podobe, prešiel  rokovaním rady s odporúčaním prerokovať ho a schváliť. 
Nakoľko sa do rozpravy nikto neprihlásil, dal slovo návrhovej komisii.

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 59 Rokovacieho poriadku mestského zastupiteľstva  berie na vedomie informáciu o plnení úloh vyplývajúcich z  uznesení MZ od XXVIII. rokovania MZ  a prehľad o odpredaji  nehnuteľného a hnuteľného majetku mesta.

Hlasovanie č. 16: za 40, proti 2, zdržali sa 3.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

2. Informácia o činnosti primátora mesta Košice

p. Knapík, primátor mesta Košice – Informáciu o svojej činnosti podal od XXVIII. 
rokovania mestského zastupiteľstva. Po skúsenostiach s augustovým návrhom a aj po požiadavke poslancov pripraviť materiál písomne tak aj urobil. Poslancom poskytol túto informáciu v elektronickej podobe.
Krátke doplnenie: Po dovolenkových letných mesiacoch naozaj vyštartovali s plnou silou a na plné obrátky do ďalších úloh a aktivít, ktoré ich sprevádzajú aj v pracovnej činnosti, samozrejme aj vrátane nejakých slávností, ktorých boli svedkom a ktoré sú súčasťou života mesta.
Pripomenul dve skutočnosti. 
Jednou je minulotýždňová konferencia, ktorá prebehla z iniciatívy mesta za spolupráce s podnikateľským prostredím, Košice Invest 2009 s tým, že očakáva, že takéto podujatie bude dosť vážnym prelomom v rozvoji ďalších investícií v mestskom prostredí. Myslí si, že tí, ktorí tam boli, ukázali, že o Košice záujem je a že sa pracuje na mnohých významných investíciách tak, aby sa napĺňal dlhodobý zámer, aby pracovné miesta v Košiciach vznikali. Poďakoval všetkým, ktorí boli pritom, ktorí pomáhali získavať prostriedky, aby to nemuselo znášať mesto. Perfektnou organizáciou naozaj urobili dobré meno mestu a aj regiónu.
Ďalšia informácia: Mesto pripravuje aj na základe  iniciatív, ktoré boli v iných mestách, možnosť prejsť na elektronické obstarávanie. Znamená to, že podmienky, ktoré budú súvisieť s nákupom, s obstarávaním akéhokoľvek materiálu, budú prebiehať elektronicky, aby sa využila možnosť vyššej objektivity a úspor. Termín zavedenia systému je plánovaný na 1.11.2009. 
	Na otázky rád odpovie.

V rozprave vystúpili:

p. Halenár, poslanec MZ – Zaujalo ho to elektronické obstarávanie. Spýtal sa 
primátora mesta, či mal na mysli elektronické aukcie v zmysle nákupu a predaja všetkého, čo sa týka doterajších predajov a nákupov, alebo či sa jedná len o nejakú vyhradenú oblasť a ak áno, tak o akú oblasť.

p. Knapík, primátor mesta Košice – Nikto sa už nehlásil, preto uzavrel rozpravu a dal 
slovo riaditeľovi Magistrátu mesta, aby informoval prítomných..

p. Kolárčik, riaditeľ MMK – Jedná sa o zavedenie softweru na používanie pri 
verejnom obstarávaní ako takom na Magistráte mesta Košice.

p. Knapík, primátor mesta Košice – Ak treba doplniť informáciu, tak zrejme o 
technike a čo od toho mesto očakáva.

p. Beňo, vedúci samostatného referátu verejného obstarávania – Proces elektronickej 
aukcie na magistráte začali už pred niekoľkými mesiacmi. Konkrétne ide o časť celého procesu verejného obstarávania. Výber dodávateľa bude robený elektronickou formou cez počítače, to znamená, že tá časť z verejného obstarávania, ktorú všetci poznajú a to otváranie obálok, komisia, zápis, výber dodávateľa, sa bude diať cez elektronickú komunikáciu. Je to efektívnejšie, úspornejšie, hospodárnejšie. Takýto postup spĺňa všetky kritéria zákona o verejnom obstarávaní a tento proces bude aj transparentnejší oproti procesu, ktorý bol v pôvodnej písomnej forme. Ide konkrétne o nákup toho programu, ktorý mestu umožní tento proces takto zabezpečiť. Nejde o celý proces verejného obstarávania. To je hudba budúcnosti, kde by aj doloženie dokladov a všetky písomnosti, súťažné podklady a ostatné digitalizovali. Predpokladá, že aj to sa im v blízkej budúcnosti podarí.

p. Knapík, primátor mesta Košice – Dal slovo návrhovej komisii.

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie informáciu primátora mesta o svojej činnosti od XXVIII. rokovania MZ.

Hlasovanie  č. 17: za 43, proti 1, zdržal sa 1.

p. Knapík, primátor mesta Košice – Konštatoval, že uznesenie bolo prijaté.

3. Správa o činnosti Útvaru hlavného kontrolóra

p. Knapík, primátor mesta Košice – Požiadal hlavného kontrolóra, aby v krátkosti 
uviedol svoju správu. 

p. Hojer, hlavný kontrolór mesta Košice -  V tomto bode programu predložil šesť
správ z vykonaných kontrol. Päť kontrol bolo vykonaných na základe schváleného plánu kontrol na II. polrok 2009 a jedna kontrola bola vykonaná na základe uznesenia mestského zastupiteľstva.
Spomenul kontroly, pri ktorých boli zistené najväčšie nedostatky. Je to kontrola na Základne škole Družicová 4, kde kontrolovali dielo „Rekonštrukcia ihrísk v areáli školy“, ktoré vôbec nebolo projektovo pripravené. Nenašiel sa projekt na vykonanie tohto diela a dodávky, ktoré boli prevzaté riaditeľom školy, neboli zrealizované tak, ako boli fakturované. Neoprávnenú fakturáciu tvorili dodávky v hodnote tretiny tohto diela. Riaditeľovi navrhli, aby požiadal firmu o dobropisovanie tretiny hodnoty diela.  V korunách je to 725 tis. Sk.
Ďalšia kontrola, pri ktorej boli zistené nedostatky, je kontrola vykonaná na základe uznesenia mestského zastupiteľstva a je to kontrola dodržiavania termínov na Útvare hlavného architekta. V uznesení nebolo stanovené obdobie, za ktoré mali kontrolu vykonať, tak zobrali rok 2009, teda aktuálny rok. Zistili, že za 8 mesiacov tohto roka dostal ÚHA 3027 podaní. Je to obrovské množstvo a podľa toho zrejme vyzerá aj ich plnenie. Podrobnosti sú v priloženej tabuľke. Sú tam uvedené termíny a počet dní omeškania.
Informoval poslancov ešte o jednej kontrole, ktorú vykonali na základe požiadania primátora mesta. Je to kontrola čerpania prostriedkov na činnosť rómskej občianskej hliadky v mestskej časti Luník IX. Zistili, že všetky prostriedky, ktoré boli na túto činnosť poukázané mestom Košice, boli použité v súlade s ich určením.
Toľko k správam, pokiaľ budú nejaké otázky, odpovie potom v rozprave.

V rozprave vystúpili:

p. Kočiš, poslanec MZ – Prečítal si správu hlavného kontrolóra a čo sa týka Útvaru 
hlavného architekta, tak je toho názoru, že útvar je personálne a materiálovo poddimenzovaný a mali by sa nad tým zamyslieť aj v súvislosti s organizačnou štruktúrou, ktorú nedávno schválili, či netreba posilniť Útvar hlavného architekta, či mu netreba pridať peniaze aj z pohľadu nových výziev, z hľadiska spracovania nového územného plánu a tak isto nárastu počtu žiadostí na vyjadrenia od Útvaru hlavného architekta.
Dovolil si jedno prirovnanie. Pripadá mu to tak, ak cyklistovi Tour de France dajú starý bicykel a ženú ho do časovky s prianím, aby prišiel na prvom mieste. Mali by urobiť niečo preto, aby ÚHA mal nový bicykel, resp. priblížili sa tomu novému bicyklu.

p. Halenár, poslanec MZ – Faktická poznámka.(Nehovoril na mikrofón).

p. Kočiš, poslanec MZ – Faktická poznámka na predrečníka. Dovolil si to tvrdiť 
z dôvodu, že sa osobne pohybuje v investičnom prostredí a vie, čo to je, keď človek zháňa informácie. A kým príde objednávka na druhú firmu, kým tá toto zabezpečí, už je dávno celá problematika neaktuálna. Ide o promptnosť a tá by mala byť zabezpečená na Útvare hlavného architekta. Znamená to, že keď príde na Útvar hlavného architekta, zaklope na dvere, tam ho bude čakať pracovník, ktorý sa netvári, že preboha, čo zase budú od neho chcieť, veď má dosť svojich vlastných úloh. Ide o tú serióznosť. Mesto musí dobudovať Útvar hlavného architekta, lebo takto to ďalej nejde. Ak si niekto myslí, že sa to dá inak, tak nepracuje v investičnej výstavbe.

p. Boritáš, poslanec MZ – Upozornil v úvode, že jeho diskusný príspevok je jeho 
osobný názor. Bol predkladateľom uznesenia ohľadom kontroly na Útvare hlavného architekta. Uložili hlavnému kontrolórovi, aby uskutočnil kontrolu so zameraním na dodržiavanie termínov, resp. lehôt pri vybavovaní spisov, dokumentov a žiadostí a taktiež na dodržiavanie plnenia uznesení mestského zastupiteľstva. Poďakoval hlavnému kontrolórovi, že správa je v tomto zmysle predložená. Upozornil, že sa neposudzovala odbornosť a spôsobilosť na Útvare hlavného architekta, ale to, čo prečítal. 
Čo sa týka vlastnej správy. Bolo kontrolovaných 3027 položiek, žiadostí od fyzických osôb, aj od osôb právnických. Takmer 90 % z týchto žiadostí bolo vybavených až po termíne. Zopakoval, že až po termíne. Z toho dôvodu, keďže na minulom zastupiteľstve vyjadrili nedôveru vedúcemu oddelenia Útvaru architekta, konštatoval, že aj hlavný kontrolór potvrdil, že toto zastupiteľstvo hlasovalo na minulom rokovaní v tomto bode správne. Na záver skonštatoval, že je nevyhnutná zmena na poste vedúceho oddelenia Útvaru hlavného architekta mesta Košice. Predpokladal, že minimálne na základe vyslovenia nedôvery plus výsledkov tejto kontroly na Útvare hlavného architekta, vedúci oddelenia Útvaru hlavného architekta zváži sám svoje ďalšie  zotrvanie vo funkcii. Zatiaľ nemá informáciu, žeby sa tak stalo a vyjadril vieru, že ako riaditeľ Magistrátu mesta Košice, tak aj primátor mesta Košice všetky tieto okolnosti zvážia a budú reagovať tak, aby to bolo prospešné pre mesto Košice. 

p. Gamcová, poslankyňa MZ – Vystúpila opätovne k odpredaju lesa spoločnosti 
Fordin. V správe je napísané, že investor na tieto výzvy doteraz nereagoval. Je to napísané 15.10.2009. Pred chvíľou z úst riaditeľa MMK počuli, že investor komunikuje, dokonca v týždenných  intervaloch. Dosť ju to prekvapilo, preto sa spýtala, že kto vlastne klame. Je to riaditeľ MMK, alebo hlavný kontrolór?
Ďalšia otázka, nakoľko v predošlom bode nebola pochopená. Kto je spoločnosť Fordin? Je to skupina poslancov, ako napísala p. Lucia Mihoková v odpovedi p. Labašovi, alebo je to naozaj nejaká skupina investorov, ktorá reálne existuje? Z toho, čo sa ona dozvedela na internete je to v rozpore. Nech si skúsi každý pozrieť, čo je spoločnosť Fordingtom a bude veľmi prekvapení. Je to materská firma spoločnosti Fordin.
Ešte raz sa spýtala. Termín október 2009 v súčasnosti nie je reálny z dôvodu absencie podkladov atď., znamená to teda, že Fordin naozaj neexistuje, alebo nekomunikuje? Stojí si vôbec riaditeľ MMK za tým, čo pred chvíľou povedal? Tak potom bude žiadať o uvedenie termínov, kedy sa so zástupcami spoločnosti stretol, kto to je, aby sa konečne dozvedeli tieto veci a nenaháňali tu nejakého neexistujúceho partnera.

p. Knapík, primátor mesta Košice – Nakoľko sa už nikto do rozpravy neprihlásil, 
uzavrel ju a požiadal hlavného kontrolóra o odpovede.

p. Hojer, hlavný kontrolór mesta Košice – Predpokladá, že pani poslankyňa dala len 
rečnícku otázku, či hlavný kontrolór klame, lebo hlavný kontrolór neklame. Upozornil aj na bod č. 1, kde je stav plnenia uznesení a tam je uvedený totožný stav, ako je to uvedené aj v jeho správe. On sa spýta a ak dostane odpoveď, tak nešpekuluje o tom či je pravdivá, alebo nie. Za pravdivosť je zodpovedný ten, kto mu odpovedá.

p. Knapík, primátor mesta Košice – Požiadal riaditeľa MMK, aby uviedol informáciu 
na pravú mieru. 

p. Kolárčik, riaditeľ MMK – Určite si stojí za svojim vyjadrením. Hovoril o tom, že 
najväčšou výzvou bolo dopravné riešenie, ktoré sa optimalizovalo až do polovice septembra. Od polovice septembra sa rozbehli prípravné práce na zastavovacej štúdii. Bolo avizované, že táto štúdia bude k 15.októbru doručená na Magistrát mesta, ale majú ospravedlnenie a medzi tým komunikovali dvakrát až trikrát. Raz na osobnom stretnutí a dvakrát telefonicky o tom, že na štúdii sa pracuje, v teréne pracuje veľmi veľa ľudí a výsledky budú doručené zhruba do jedného až dvoch týždňov. Na základe tejto zastavovacej štúdie je možné spustiť proces zmien a doplnkov na Útvare hlavného architekta a je možné začať rokovať o konkrétnom texte vzájomnej dohody. Toto je tá aktivita a teraz ju trochu podrobnejšie vysvetlil. 

p. Knapík, primátor mesta Košice – Odovzdal slovo návrhovej komisii.

p. Kijevská, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice berie na vedomie 
1.	Správu o činnosti hlavného kontrolóra Mesta Košice od XXVI. rokovania MZ.
2.	Správu o výsledku kontroly vybraných nákladových položiek za obdobie roka 2008 v DPMK a.s. Košice.
3.	Správu o výsledku kontroly dodržiavania termínov, resp. lehôt pri vybavovaní spisov, dokumentov a žiadostí a taktiež na dodržiavanie a plnenie uznesení MZ v Košiciach za obdobie január – august 2009 na ÚHA mesta Košice.
4.	Správu o výsledku kontroly použitia finančných prostriedkov z rozpočtu Mesta Košice v neziskovej organizácii Jazero, Galaktická 9, Košice za rok 2008.
5.	Správu o výsledku kontroly hospodárenia a nakladania s majetkom na Základnej škole Želiarska 4, Košice za obdobie rokov 2007 a 2008.
6.	Správu o výsledku kontroly hospodárenia a nakladania s majetkom na Základnej škole Polianska 1, Košice za obdobie rokov 2007 a 2008.
7.	Správu o výsledku kontroly hospodárenia a nakladania s majetkom na Základnej škole Družicová 4, Košice za obdobie rokov 2007 a 2008.
Ukladá riaditeľovi Magistrátu mesta Košice  vypracovať internú smernicu, ktorej obsahom budú stanovené konkrétne podmienky pri prideľovaní finančných prostriedkov na kapitálové výdavky pre oddelenie školstva tak, aby žiadosť obsahovala potrebnú dokumentáciu, t.j. projekt a rozpočet.
	T: 15.12.2009, Z: riaditeľ MMK

Hlasovanie č. 18: za 44, proti1, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

4. Správa o odpovediach na interpelácie a dopyty poslancov mestského 
    zastupiteľstva, ktoré boli  prednesené na XXVIII. rokovaní  MZ 

p. Knapík, primátor mesta Košice – V správe sú odpovede na interpelácie a dopyty
poslancov prednesených na XXVIII. rokovaní MZ v Košiciach, ktoré sa  uskutočnilo 25.8.2009. Materiál je v písomnej podobe, otvoril k nemu rozpravu.

V rozprave vystúpili:

p. Hlinka, poslanec MZ – Vrátil sa k odpovedi na interpelácie z minulého mestského 
zastupiteľstva. Vo vzťahu k zriadeniu určeného parkoviska na riešenie umiestňovania nepojazdných vrakov motorových vozidiel, nakoľko v Košiciach pribúda, no riešenie je zatiaľ v nedohľadne. V odpovedi sa konštatuje, že v predmetnej oblasti osloví mesto Košice v termíne október 2009 podnikateľský subjekt, aj keď sa tu nekonštatuje ktorý, ale zrejme nejaký existuje, ktorý by mohol mať o toto záujem, ktorého predmet činnosti je zameraný aj na skladovanie odpadov železných a neželezných kovov a starých vozidiel. Chcel by vedieť k tomu niečo viac a nenechávať to až na október, preto požiadal o vyjadrenie, aby to počuli aj ostatní kolegovia, či sa našiel nejaký kontaktný podnikateľský subjekt, ktorý by mohol túto činnosť v Košiciach zabezpečovať, ak sa to už vie, lebo tá odpoveď bola písaná v polovici septembra a za mesiac sa možno niečo pohlo dopredu.

p. Mutafov, poslanec MZ – Mal tri pripomienky k odpovediam, ktoré boli dané 
poslancom, resp. jemu osobne. Pri čítaní odpovede vo veci odstupného a úpravy  počtu zamestnancov, bol prekvapený pri čítaní sobotňajších novín, kde bolo uvedené, že  pre oblasť dopravy sa vypísal tender na pracovníka pre oblasť dopravy, alebo dopravného inžiniera. Nedávno sa dozvedel, že práve z oddelenia dopravy sa idú prepúšťať ľudia a následne sa tu idú prijímať. Skutočne má galimatiáš v tom, koľko ľudí pracuje na jednotlivých oddeleniach, lebo je verejným tajomstvom, že raz sa ľudia prijímajú, potom sa prepúšťajú, potom sa znova príjmu. Podľa neho finančné prostriedky za služby agentúry, ktorá vybrala nejakých ľudí, ktorí následne z magistrátu odišli, boli vynaložené neúčelne. Toto je prvý základný moment a má z toho pocit, ako keby tu zbytočne sedel a pýtal sa, pretože aj tak dostane takú odpoveď, z ktorej sa nedá vysomáriť.
Druhý jeho podnet je k odpovedi na časopis. Dal informáciu o tom, že si nemyslí, že v mestskej hromadnej doprave by sa mal zázračne šíriť časopis, ktorý sa predáva za nula eur, je distribuovaný v Dopravnom podniku mesta Košice a keď sa pýtal akým systémom, tak tá bratislavská firma, ktorá zabezpečuje reklamu v Košiciach s ním urobila dohodu. No tak to je podľa neho perpetum mobile.  Zopakoval: v Spišskej Novej Vsi vydávaný časopis Košičan je distribuovaný v MHD zadarmo, časopis s nulovou cenou a je distribuovaný za nejakú cenu. Tak to je fantázia. Buď je to nejaká ľavota, alebo niečo nenormálne. V odpovedi, ktorú dostal, odpoveď vlastne nedostal.
Tretia základná vec, o ktorej sa chcel baviť, je jeho požiadavka, aby do zastupiteľstva bol predložený materiál o zmene územného plánu v HSA, lokalita hotel Kohal. Systematicky sa požaduje istá štúdia. Korešpondencia prebehla, s tým súhlasí, boli spolu aj na tvári miesta. No na jednej strane pýtajú milión korún, alebo nejaké finančné prostriedky, že sa ide rozvíjať mesto Košice a súkromne aj verejne môže na ďalších príkladoch ukázať, že podnikatelia stratili bankový úver, pretože ÚHA mu nedalo dostatočnú odpoveď, na základe ktorej by mohol začať rekonštrukciu napr. na Luníku I. Trikrát požiadal banku o úverové portfólio a trikrát ho stratil, lebo nedostal veci, ale mesto pritom hovorí, že rozvíja podnikateľské aktivity. 
Prečítal preto návrh na uznesenie, ktoré predloží aj návrhovej komisii. 
Mestské zastupiteľstvo v Košiciach v súlade s príslušnými právnymi predpismi žiada Útvar hlavného architekta, aby predložil na prerokovanie a schválenie zmenu územného plánu HSA v lokalite hotel Kohal na decembrovom zastupiteľstve 2009. Bude to iba rok od dňa, kedy to bolo v mestskej časti schválené. Spýtal sa, či toto je prorozvojový prvok? Nech sa nikto  nehnevá, to nie je prorozvojový prvok. 

p. Gamcová, poslankyňa MZ – Povedala to isté, čo pred chvíľou kolega – poslanec, že 
odpovede na ich otázky sú neuveriteľné. Normále si pripadá, ako keby sa pýtala na niečo, čo magistrát nie že nevie, ale nechce povedať. Celá odpoveď k prepúšťaniu pracovníkov je  neuveriteľná. Pamätá si, ako pán riaditeľ nedávno povedal, bolo to zhruba na začiatku roka, keď sa pýtala, koľkí pracovníci budú prepustení a ako sa to dotkne rozpočtu, dobre si spomína, že povedal, že to nebude mať vplyv na úpravu rozpočtu. Dnes sa dozvedajú niečo úplne iné. Na jednej strane hovorí, ako sa tu podporuje zamestnanosť, na druhej strane sa prepúšťajú ľudia, ktorí sú aktívni a ponecháva dôchodcov. Nie je ich tu na magistráte málo. Dívala sa pritom na riaditeľa MMK, ktorý určite vie prečo.
Jej otázka je k odpovedi, kde žiadala vzdelanie jednotlivých vedúcich oddelení. Je to otázka, ktorá sa nedotýka zákona o ochrane osobných údajov. Napriek tomu, že v odpovedi bol citovaný nejaký paragraf, dala si tú námahu a naštudovala si tento zákon. Nepýtala sa totiž na konkrétne mená, ale pýtala sa na všeobecné vzdelanie a trvá na tejto odpovedi, inak zažaluje mesto za to, že neposkytuje poslancovi informácie, na ktoré má právo.
Ďalšia jej poznámka sa týka forenzného auditu. Všetci poslanci vedia, že tento forenzný audit bol vypracovaný za nemalé finančné prostriedky z mestskej pokladnice, to znamená, z peňazí občanov Košíc. V sprievodnom liste k tomuto auditu dostala informáciu v znení: „Vážená pani poslankyňa. Neodporúčame vám zverejňovať tento materiál médiám a verejnosti.“ Toto je podľa nej nonsens, neuveriteľné, čo má na papieri. Takže veľmi rada to novinárom ukáže a nielen novinárom. To, čo sa píše v tom forenznom audite, je tiež veľmi zaujímavé a ešte zaujímavejšie je to, čo bolo v bode, len bohužiaľ sa vtedy nestihla prihlásiť a to je kontrola plnenia uznesení, kde je niekoľko textov týkajúcich sa spoločnosti Kosit. Ona voči Kositu nemá žiadne námietky. Všetky jej výhrady sa týkajú komunikácie mesta so spoločnosťou Kosit a v spôsobe pripravovania všeobecne záväzného nariadenia o miestnom poplatku. Môže povedať, že zostavovanie tých ďalších všelijakých skupín a ďalšie právne a ekonomické analýzy nevedú vôbec k ničomu. Termín plnenia týchto uznesení bol apríl 2008.  Za rok a pol  poslanci nedostali jeden relevantný materiál, podľa ktorého by sa rozhodli, či to, alebo ono, je správne, alebo nie. Prichádza čas, keď zmluva Kositu s mestom by mohla nadobudnúť svoj finiš. Po komunikácii so skupinou, ktorú mesto nazýva „Technická univerzita“, ale radšej to nerozvádzala, povedala len toľko, že sa jej potvrdilo to, čo stále hovorila, že VZN o miestnom poplatku, alebo sadzby za odpad  boli vypočítané tak, že sa jednoducho dala do kalkulačky suma a vydelila sa počtom tých slušných ľudí, ktorí platia za odpad a vyšlo 948,- Sk. Je to podľa nej nehorázne a je to porušenie zákona o miestnom poplatku. Chce, aby to občania vedeli, ako sa v tomto meste záväzné nariadenia robia a aby vedenie mesto prehodnotilo obsadenie vedúceho oddelenia, ktoré toto VZN pripravilo. Je z toho naozaj nesmierne smutná a o to smutnejšia je, že sa tu ešte v tomto poslaneckom zbore našli aktivisti, ktorí zvýhodňujú ďalších občanov, ktorí platia iné paušálne sadzby, ako ostatní normálni občania, ktorí majú mnohokrát problém zaplatiť aj úplne základné sadzby a platia si ich napriek tomu svedomito a poctivo. To sa týka nielen poplatku za odpad, ale aj za psov.

p. Rychnavský, poslanec MZ – Poďakoval za zohľadnenie všetkých pripomienok,
ktoré predniesol na predchádzajúcom zastupiteľstve a tento materiál, ktorý dostal ako odpoveď na svoj dopyt ho uspokojil. Dúfa, že sa aj dnes tak postavia k tomu, aby bezpečnosť v meste bola na prvom mieste, alebo na popredných miestach a po schválení sa prikročí k realizácii tohto projektu. Hovorí o osvetlení Popradská 1 až 5.

p. Halenár, poslanec MZ – Faktická poznámka. Reagoval na vystúpenie p. Gamcovej. 
Má stopercentnú pravdu, že odpovede, ktoré prichádzajú z Magistrátu mesta na otázky poslancov sú neuveriteľne stupídne. Primátor mesta nesie plnú zodpovednosť za to, čo podpisuje. 
K forenznému auditu. Minulý týždeň zasadala komisia životného prostredia a prišla tam plná zostava Kositu im predniesť nový projekt. Pýtal sa, kedy boli v rokoch 2008 a 2009 kontaktovaní, čo sa týka forenzného auditu. Odpoveďou bolo, že boli kontaktovaní minulý týždeň prvý krát.

p. Jutka, poslanec MZ – V podstate chcel vystúpiť len s tým, že zo strany poslanca 
p. Mutafova tu bola daná požiadavka na zmenu územného  plánu a návrh na uznesenie na zmenu územného plánu v lokalite Ferocentra. Myslí si, že v odpovediach na interpelácie a dopyty poslancov prijatie takéhoto uznesenia nie je štandardné, nie je to v zmysle rokovacieho poriadku, preto by možno požiadal pána poslanca, aby to dal ako odporučenie, aby sa o tom nemuselo hlasovať, lebo to nie je štandardné a znovu povedal, že je to v rozpore s rokovacím poriadkom. 

p. Knapík, primátor mesta Košice – Poprosil p. Sabola o krátku odpoveď  
k problematike vrakoviska.

p. Sabol, vedúci oddelenia výstavby a životného prostredia MMK – Odpovedal na 
otázku poslanca p. Hlinku. Keďže sa nevedelo, že bude 2-denné rokovanie MZ, stretnutie bolo dohodnuté na zajtra, t.j. 28.10.2009. Bude to rokovanie ohľadom lokality v areáli VSS s p. Cvikom, ktorý podniká v MČ Košice – Juh. 

p. Mutafov, poslanec MZ – Faktická poznámka. Myslí si, že kolega p. Jutka 
neporozumel jeho návrhu, kde žiadal, aby na decembrové zastupiteľstvo bol predložený materiál k zmene na prerokovanie a schválenie, lebo už rok žiada, aby bol tento materiál predložený. Nejde mu o schválenie zmeny, ale iba o to, aby bol tento materiál v decembri zaradený do programu rokovania. Je to výzva, nie hlasovanie.

p. Jutka, poslanec MZ – Tú výzvu berie, no bolo to prednesené ako návrh na 
uznesenie. Ako výzva a odporučenie to môže byť, ale nemali by o tom hlasovať ako o návrhu na uznesenie. Myslí si, že sa stotožňujú a obidvaja hovoria o tom istom, len to nemôže byť ako návrh na uznesenie. Či bude výzva - odporučenie prijaté, bude to na rozhodnutí exekutívy Magistrátu mesta Košice.

p. Kolárčik, riaditeľ MMK – Vo vzťahu k poslancovi p. Mutafovovi a jeho požiadavke
o vysvetlenie, že sa niektorí ľudia prijímajú a iní prepúšťajú: Momentálne má Magistrát mesta požiadavku na dopravného inžiniera experta. Takýto expert má cenu zlata pre Magistrát a pri mnohých projektoch takýto odborník chýba. Určite ľudia, ktorých prepustili, nie sú kvalifikovaní a nie sú dopravní inžinieri.
Vo vzťahu k DPMK nevie reagovať.
K Spoločenskému pavilónu – pri tomto bode považuje za nezodpovedné bez štúdie predložiť materiál do mestského zastupiteľstva zvlášť preto, že takto sa postupovalo pri I. a II. etape zmien a doplnkov pri tomto spoločenskom pavilóne a výsledkom je veľká nespokojnosť obyvateľov, ktorí bývajú v týchto bytoch. Sú to súvisiace problémy s verejným osvetlením, s parkovaním. Práve preto takáto štúdia by mala odhaliť už dopredu rôzne nástrahy takýchto zmien a doplnkov, ktoré by boli potom schválené. 
K vystúpeniu poslankyne p. Gamcovej o prijímaní a prepúšťaní už čiastočne odpovedal. 10 percentné zoštíhľovanie na magistráte – až aj pri predložení správy avízoval, že v roku 2009 bude isté navýšenie nákladov, ale úspory v ďalších rokoch, hlavne v roku 2010, ktorý  bude veľmi kritický, budú veľmi citeľné, hlavne na základe tohto opatrenia. Úspora  bude aj v ďalších rokoch,  ak sa dokáže udržať také efektívne usporiadanie odborného tímu. 
Narážku na dôchodcov veľmi nepochopil. Uviedol, že vek nebol a nie je kritériom pri prepúšťaní zamestnancov. Prepúšťaných  pracovníkov určujú výlučne vedúci útvarov, ktorí si musia poradiť s menším počtom zamestnancov. Teda výlučným kritériom je efektivita a kvalita daných pracovníkov. Bohužiaľ má také informácie, že údaje aj z profesionálneho životopisu sú predmetom ochrany v zmysle zákona o ochrane osobných údajov a postupoval na základe takejto informácie. V opačnom prípade by hrozila právnickej osobe pokuta niekoľkých miliónov korún za každú jednu takto zverejnenú informáciu. 
Vo vzťahu ku Kositu a forenznému auditu – Kosit je veľmi citlivá záležitosť. Vie sa o kauzách Strelingstav, Ekotermal, ktoré sa tiahli niekoľko rokov a bolo by veľmi nezodpovedné vyrobiť ďalšiu 100 miliónovú, alebo miliardovú kauzu, preto v tomto prípade postupujú veľmi obozretne.
Vo vzťahu k tomu, či sa blíži, alebo neblíži finiš zmluvy, dávajú si z dvoj i trojnásobných zdrojov overovať informácie o tom, ako je táto zmluva nastavená, aby sa nespoľahli iba na jeden zdroj takejto štúdie.

p. Knapík, primátor mesta Košice – K tomu už nechcel veľa dodávať, vyjadril sa však 
k „stupídnym“ odpovediam. Je to pohľad poslanca p. Halenára, ale v každom prípade to čo je, zodpovedá buď stavu poznania skutočnosti, alebo sa vec nachádza v istom vývoji, preto by to bral tak trochu s rezervou a nepoužíval by takéto expresívne výrazy, lebo potom je to naozaj tak, že ľudia si budú myslieť, že ich tu považujú za nepotrebných, lebo na všetko majú expertov kdesi inde. Asi by to takto dobre nebolo. 

p. Mutafov, poslanec MZ – Faktická poznámka. Svoj názor napísal v liste a zopakoval 
ho. Na to, aby jedna jediná budova, ku ktorej je vydané stavebné povolenie na apartmánový dom so 135, či koľkými parkovacími miestami – ak to zmení z apartmánu na klasický bytový dom, nič sa nezmení. Ani poloha, ani cesty, ani počet parkovísk. Mať požiadavku „zaplať štúdiu a dáme to na mestské zastupiteľstvo“ zdá sa mu trochu uletené. Zdržal sa vyjadrenia, za čo to považuje. Legitímne a seriózne sa dajú dať podmienky: svetlá, cesty a iné veci do dôvodovej správy v súvislosti s uznesením. Nič viac k tomu netreba. Zároveň bolo povedané, že keď bude firma stavať parkovací dom, nemá námietky, aby boli oponentúry v oblasti dopravy, napojenia a iných vecí. Ale nech sa nepovyšuje princíp štúdie na to, že to je modla. Dôvodová správa je tak isto dôsledný a seriózny materiál, ktorý sa môže k tomu dať. Čakať rok je  nie celkom korektné, pretože tá štúdia nič nedá. Dôvodová správa môže na 20 riadkoch zhrnúť všetky pripomienky, ktoré sú, pokiaľ sa chcú tam napísať. No ak je zámer stále pýtať štúdie, tak iste, ale nie je to celkom tak, ako sa to tu prezentuje. Má na to úplne iný názor, ale nie je to iba jeho názor. No keď sa tak bude pristupovať ku podnikateľom, ktorí renovujú, potom v Košiciach nič nebude. Nech sa nikto nehnevá, stačí sa pozrieť na Luník I.

p. Buraš, poslanec MZ – Nedá mu nereagovať faktickou poznámkou na to, čo povedal 
riaditeľ Magistrátu mesta ohľadom prepúšťania ľudí, resp. tých, ktorí budú prepustení, pretože ak na oddelení kultúry a to je konkrétny prípad, odchádzajú ľudia, ktorých určila na to, že majú odísť a sú prebytoční pani, ktorá bola prijatá konkurzným konaním cez agentúru a už ani nie je na magistráte a bola tu dohromady 3 mesiace, tak sa spýtal, akým spôsobom mohla určiť, že práve tí dlhodobí pracovníci, ktorí v meste riešili otázky kultúry, že práve oni boli prebytoční. Ako môže niekto za 3 mesiace pôsobenia na magistráte povedať, že tí, alebo tí sú prebytoční. Tomu jednoducho nerozumie a nechápe to. A dokonca dotyčná osoba tu už ani nepracuje, hoci bola vybratá cez agentúru,  lebo je vypísané nové výberové konanie.

p. Gamcová, poslankyňa MZ – Faktická poznámka. Ešte raz poprosila riaditeľa 
Magistrátu mesta, hoci je to jeho povinnosť, aby si naštudoval zákon o ochrane osobných údajov a trvá na odpovedi. Žiadala ho o vzdelanie vedúcich pracovníkov. Nežiadala mená, žiadala kvalitné odborné vzdelanie. Keď riaditeľ MMK hovorí, že základným kritériom na prijímanie pracovníkov je kvalita, tak čo je podľa neho kvalita? Nie je to nejaký odborný základ, ktorý sa získava vzdelaním? Keď sa hanbí povedať tieto informácie, to vzbudzuje v nej aj v jej kolegoch nedôveru. A takéto odpovede, ktoré dostáva, nepovažuje za odpovede a ešte raz vyzvala riaditeľa MMK, aby jej čo najskôr poskytol túto informáciu. Keď je nedostane, bude postupovať v zmysle ďalších zákonov.

p. Halenár, poslanec MZ – Faktická poznámka. Aby bol celkom konkrétny k tým 
stupídnym odpovediam. Už asi 1,5 roka mu nedáva žiadne otázky v rámci programu, pretože si myslí, že je to zbytočné zdržiavanie a míňanie času a posiela ich elektronickou poštou. Pod to, čo sa dovtedy podpisoval, čo on dostával, môže to ukázať na niekoľkých exemplároch, otváral oči, až nakoniec z neho vypadla tá otázka, či primátor vôbec číta to, čo podpisuje. Schopný manažér urobí jednu dôležitú vec. Obklopí sa ľuďmi, na ktorých sa môže spoľahnúť a vie, že keď nemá času a musí akceptovať ich výstupy, tak im musí stopercentne dôverovať. Žiaľbohu, má z toho pocit, že pod čo sa podpisoval, to neurobil. 
Povedal ďalší konkrétny prípad.  Požiadal, aby mu bol daný postup, ako má postupovať poslanec pri návrhu mestského zákona VZN. Odpoveďou mu bol balast zákonov, na jednej strane výpočet zákonov a v nich zakomponovaná jedna veta, jeden a pol vety, ako sa má postupovať. Nič tam nebolo napísané v zmysle „urobte to, urobte hento“ len samé odkazy, že aké VZN si má naštudovať a kde sa má obrátiť. Toto tam nebolo. 
Ak aj tieto veci idú mimo primátora mesta, nezbavujú ho zodpovednosti. Primátor mesta je zodpovedný za servis, ktorý poslancom dáva Magistrát mesta Košice a primátor robí základ pre ďalších poslancov, ktorí tu prídu. Možno tu už nebudú sedieť, ale primátor robí základ od tých úradníkov, ktorí tu sedia.

p. Matoušek, poslanec MZ – Faktická poznámka. Tiež vyjadril jednu pochybnosť
o nesprávnosti vyjadrenia sa riaditeľa Magistrátu mesta, keď uviedol, že nemôže poskytnúť forenzný audit. Vrátil sa k tomu, čo tu bolo povedané a stále si pomáha aj zákonom. Magistrát mesta je odborným administratívnym a organizačným útvarom, vykonáva teda len a len servis, teda nemôže rozhodnúť o tom, či poskytne, alebo nie. Poslanec mesta tým, že je orgánom mesta, hneď po zastupiteľstve je účastníkom, akcionárom v tej svojej 1/50 a nieže má právo, ale má povinnosť nahliadnuť do všetkých častí tak, ako je to z obchodného zákonníka dané.  Nikto, okrem seba samého, mu nemôže odoprieť prezrieť si tento audit, alebo ostatné zmluvy, ktoré mu majú byť náležite prístupné. On musí rozhodnúť, čo je zverejnenie, či to zverejní, alebo nie a on za to potom zodpovedá. A poslanec bude zodpovedný, ak po zverejnení nastanú právne dôsledky. Poprosil aj do budúcnosti, aby sa takto pristupovalo k nim poslancom a k ich právam, samozrejme popri ktorých majú aj povinnosti. 

p. Knapík, primátor mesta Košice – Vyzval p. Drahovského, aby povedal niekoľko 
viet k zmene územného plánu v lokalite hotela Kohal. 

p. Drahovský, vedúci oddelenia Útvaru hlavného architekta mesta Košice - Všetci, čo 
sú tu, dostali do vienka prostredie mesta a architektúru, ktorá bola stvorená pred nimi. Mestská časť Západ a hlavne časť Terasa bola výnimočným dielom urbanistickým aj architektonickým aj so svojimi centrami Luník I, II a ďalšími centrami. Samozrejme, že po roku 1989 zmenou spoločenských pomerov, sa ináč začali formovať aj tieto centrá a zaznamenala sa degradácia týchto centier. Neznamená to však,  žeby sa mala zaznamenávať ich degradácia aj ich priestorovej a architektonickej kvality. Úplne súhlasí s tým, že je treba podporovať podnikateľov, no je treba z úrovne architektov a Útvaru hlavného architekta dávať im podmienky. Nie je pravdou, že podmienky nedávajú a je pravdou aj to, že požadujú od podnikateľov, ktorí do týchto centier vstupujú, aj kvalitné architektonické a urbanistické štúdie. A takou má byť aj štúdia, ktorá má preukázať možnosti zmeny územného plánu práve v lokalite spoločenského centra Kodur, Kosil, Kohal. Preto aj spolu s riaditeľom MMK a starostom p. Mutafovom navštívili podnikateľku, hovorili spolu o tomto probléme. Keď sa hovorí, že na ÚHA je rok požiadavka na zmenu územného plánu, je tu tak isto už rok odpoveď,  že treba urobiť štúdiu, kde budú všetky pozitívne i negatívne okolnosti. Je úplne jasné, že dopravné pomery v tejto lokalite sú nevyhovujúce a treba zaviazať toho, kto bude túto zmenu realizovať, aby dopravné podmienky riešil tak, ako to ÚHA požaduje od spoločnosti už pri zmene pozemného plánu v lokalite VŠA. Takto sa jedná so všetkými spoločnosťami, aby sa zaviazali do spoločenských investícií, hlavne infraštruktúr. Legislatívne nie je možné urobiť zmenu územného plánu za dva mesiace a poslanec p. Mutafov to vie.

p. Knapík, primátor mesta Košice – Už sa o tom hovorilo, preto požiadal p. Mutafova, 
aby neotváral túto tému. 

p. Mutafov, poslanec MZ – Faktická poznámka.  Ak sa nezmení územný plán 
v lokalite Ferocentrum vrátane spoločenského pavilónu, investor nemusí nič meniť a všetko zostane tak ako teraz. Potom bude všetko vyhovovať? Investor, ktorý chce zmeny, tak sa mu dávajú také podmienky, ktoré nie sú prorozvojové. Ak o nič nepožiada, tak všetko ostane v takom stave ako je a všetci budú kľudní. To nie je legitímna a korektná odpoveď a ani odborná. Ak nepožiada, tak všetko ostane tak ako je. Vtedy bude všetko dobré. Ak chce zmeny, tak potom to už nie je dobre. Rok pýtajú, aby to bolo predložené na rokovanie mestského zastupiteľstva. Nehovorí, že sa to musí schváli, ale prerokovať by sa to malo. No úrad neurobil ani čiarku. To je problém. 

p. Kolarčík, riaditeľ MMK – K vystúpeniu p. Matoušeka. Nehovoril o tom, že 
forenzný audit nebudú poslancom poskytovať. Pani poslankyňa oň požiadala, bolo jej umožnené pozrieť si ho. Neupiera toto právo ani ostatným. Vo vzťahu k všetkým narážkam na vedúcich pracovníkov prehlásil, že si stojí za kvalitou vedúcich pracovníkov, ktorí pracujú na Magistráte a vyvíja sa maximálne úsilie, aby tá kvalita bola na čo najlepšej úrovni. 

p. Knapík, primátor mesta Košice – Dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice § 64 ods. 3 Rokovacieho poriadku MZ v Košiciach berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na XXVIII. rokovaní Mestského zastupiteľstva v Košiciach dňa 25.8.2009.

Hlasovanie č. 19: za 39, proti 3, zdržali sa 3.

p. Knapík, primátor mesta Košice -  Konštatoval, že uznesenie bolo prijaté.
	Vyhlásil 10 minútovú prestávku.
Po jej ukončení sa na podnet poslanca p. Mutafova mestské zastupiteľstvo opätovne vrátilo k prerokovaniu bodu 4.

p. Mutafov, poslanec MZ – Upozornil, že návrh jeho uznesenia k bodu 4 nebol 
prečítaný. 

p. Knapík, primátor mesta Košice – Dal slovo návrhovej komisii. 

p. Forgáč, poslanec MZ – Návrhová komisia to na základe vystúpenia poslanca  
p. Jutku  brala ako vyhlásenie, pretože ani poslanec p. Mutafov na toto nereagoval, preto boli na tom, že to nie je návrh na uznesenie. Nakoľko poslanec p. Mutafov na tom trvá, prečítal jeho doplňujúci návrh.
Mestské zastupiteľstvo v Košiciach v súlade s príslušnými právnymi predpismi žiada Útvar hlavného architekta, aby predložil na prerokovanie a schválenie zmenu územného plánu HSA v lokalite hotel Kohal na decembrovom zastupiteľstve 2009.

Hlasovanie č. 20: za 37, proti -, zdržali sa 4.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

5. Návrh na 4. zmenu programového rozpočtu mesta Košice na rok 2009

p. Knapík, primátor mesta Košice – Dôvody a argumentácia, prečo sa pristupuje 
k zmene programového rozpočtu je každému poslancovi jasná a súvisí s vývojom. Myslí si, že  obavy zo začiatku roka týkajúce sa naplnenia rozpočtu boli opodstatnené a východiská pre rok 2010 sú rovnako krízové. Pri tomto návrhu rozpočtu kritériom bola nevyhnutnosť dofinancovania a tam kde sa musí niečo doplniť, prípadne ak niektoré príjmy budú vyššie, ako boli odhadnuté, tak to sa doplní. Návrh programového rozpočtu je pripravený a mal by smerovať  k zabezpečeniu základných samosprávnych funkcií a úloh, ktoré mestská samospráva musí plniť. Mal by aj vytvoriť reálny finančný nástroj na stabilitu financií do konca roka a neohroziť financovanie roka budúceho.
Takže to je reakcia na aktuálny vývoj, odhadované prognózy a na potreby v jednotlivých oblastiach, ktoré mesto financuje. Rovnako sa to dotýka mestských častí. Predpokladá, že sú s tým stotožnené a úpravy v rozpočtoch mestských častí budú adekvátne odrážať túto zmenu. Toľko na úvod. Otvoril rozpravu k tomuto bodu.

V rozprave vystúpili:

p. Buraš, poslanec MZ – Je predložená 4. úprava programového rozpočtu mesta 
Košice na rok 2009. Ťažko sa mu v tejto chvíli rozpráva, keď si prečítal, úvodné vety, že tejto zmene rozpočtu predchádzala podrobná analýza rozpočtu s výhľadom plnenia do konca roka 2009 podľa jednotlivých programov, podprogramov a aktivít a že cieľom je zreálniť príjmy rozpočtu mesta a zároveň neohroziť výkon základných samosprávnych funkcií. Ale veď poslanci na to upozorňovali už na februárovom mestskom zastupiteľstve, dokonca podával návrh na úpravu rozpočtu na aprílovom zastupiteľstve, ktorého výška úspor bola v objeme zhruba 300 mil. Sk a nenašlo to odozvu. Už vtedy upozorňoval, že je potrebné sporiť, hľadať úsporné opatrenia vzhľadom na zachovanie vitálnych funkcií mesta Košice.
Pri schvaľovaní rozpočtu na rok 2009 sa dokonca aj predseda finančnej komisie vyjadril, že rozpočet je nafúknutý. Hovorili o tom aj s primátorom mesta, vtedy to bola položka 500 mil. korún. Dnes je predložená 4. úprava rozpočtu, ktorá podľa jeho názoru skutočne nezodpovedá tomu, čo by poslanci mali dostať na stôl. Spýtal sa spracovateľov, prečo nie sú v rozpočte percentá jeho aktuálneho čerpania, prečo tam nie sú uvedené úpravy 1., 2., 3. a teraz aj 4. zmeny. Prečo tu nie sú podpoložky. Ako je možné, že od starostov sa žiada, aby všetko pripravili v podpoložkách a na druhej strane poslanci mestského zastupiteľstva dostanú iba hrubé rysy výdajov, ktoré idú z tohto rozpočtu. Je možné uviesť konkrétne veci, lebo nejde o zanedbateľné sumy. Rozpočtovaná čiastka 2 mil. eur je málo a keď sa neprijmú už teraz isté opatrenia na škrtanie výdavkovej časti, nebude iná možnosť, než zvyšovať dane. Ak to bude tak, treba to povedať verejne, ale v žiadnom prípade by sa nemal prijímať tento rozpočet, pretože tu chýbajú základné údaje.
Aby veľa nerozprával, tak si treba zobrať len položky niečo, kde nevie, čo si má o tom myslieť – odstraňovanie odpadu uloženého v rozpore so zákonom, keďže sa zvyšuje o 79.400 eur, ale na druhej strane je tam ďalšia položka, ktorá je ešte oveľa vyššia a príde k tomu v bode, ktorý je tam daný. V poslednom čase sa veľa rozprávalo o MFK, že sa mu ide škrtať, preto sa spýtal, že kde sú informácie o tom, keď v médiách odznela správa, že mesto je 50 %-tným vlastníkom MFK a ak MFK predal hráčov, tak aj mesto by malo mať z príjmu 50 %. Ak došli nejaké peniaze do MFK, mali by dôjsť aj do mesta. V tomto rozpočte sa nehovorí nič o tom, či mesto prijalo finančné prostriedky v 50 %-tnej výške za predaj hráčov, alebo nie. Požiadal o vysvetlenie tých, ktorí spracovali materiál. 
Program G – projektové financovanie z EÚ + 140.600,- €. Z čoho? Nevie, kde to má hľadať. Aký je to schválený projekt? Čoho sa to týka?
Musel povedať, že je skutočne zarážajúce je to, že  na marketing mesta sa navrhuje 27.067,- €, pričom čiastka, ktorá tam už je schválená je s touto dohromady vyššia ako 100 tis. eur, čo sú 3 mil. korún a rozpráva sa o tom, že mesto bude robiť marketing do Mníchova do Cannes a opäť do Cannes. Z toho mu vychádza, že jedna cesta stojí 1 mil. korún. Je to pravda? A kto sa pozrie na marketingovú informáciu na web stránke mesta Košice, tak tam je nula. Sú tam informácie  Tibora Iča, ktorý už na magistráte nepracuje, posledné z roku 2008 a 2009. Požiadal riaditeľa MMK, aby sa pozrel na webovú stránku mesta. Je tam nula, nič tam nie je. Žiadna informácia. Ani včera, ani predvčerom. 
Spýtal sa, že kde sa šetrí, v akej podpornej činnosti a teší sa na rozpravu, kde bude EHMK hovoriť o bilancovaní svojich aktivít, pretože ak si kolegovia poslanci spočítajú výdavky na mesto kultúry, ktoré sú na strane 2... Zaujíma ho, aké sú to záväzky z roku 2008 vo výške 26.237,- €. Pri 2. úprave rozpočtu tieto záväzky neboli.  Dnes tam figurujú a pýta sa, že z čoho sú tieto záväzky.
V schválenom rozpočte posledná položka, bod 8 EHMK – služby  829.848,- €.  Úprava po 4. zmene je 680.476,-  €. Ak sa k tejto sume prirátajú kapitálové výdavky, ktoré sú vo výške 507.549,- €, tak EHMK v bežných a kapitálových výdavkoch má sumu 1.188.025,- €. To je viac, ako 33 mil. Sk. Spýtal sa, či majú byť poslanci spokojní s tým, aby tu bolo uvedené, že sa jedná o služby bez toho, aby to bolo v podpoložkách? Bez toho, aby vedeli, kam idú tie peniaze a poslanci to pritom schvaľujú? Či si majú myslieť, že práve táto aktivita je celkom dobrá cestovná kancelária? 
Bude o tom rozprávať aj v ďalších veciach.
Spýtal sa na podprogram, ktorý hovorí o zdraví. Na odstránenie odpadu, kde sa pridáva 79.400,- € je dohromady 145.788,- €. Zobral si rozbor hospodárenia mesta Košice za rok 2008, kde sa uvádza, koľko stála asanácia bytov na Luníku IX, koľko stála asanácia bytov na Golianovej, koľko sa dalo za odvoz odpadu na Demetri, či na Luníku IX. Ak sa v médiách hovorí, že sa majú likvidovať detské ihriská, pretože nezodpovedajú štandardom a normatívom EÚ tak z 80 ihrísk má byť 60 zlikvidovaných. Spýtal sa, že koľko mohlo byť v Košiciach detských ihrísk, keby si tí, ktorí si majú plniť povinnosti, ich aj plnili. 
Bude o tom rozprávať v ďalších bodoch pri podávaní projektov do EÚ pre rómske komunity a marginalizované skupiny. Treba si dať dole masky z tvárí a treba sa reálne pozrieť na to, čo tam mesto čaká. Veď keď hovorkyňa magistrátu dá informáciu, že odpad sa zváža z toho dôvodu, aby sa zabránilo infekcii, aby sa zabránilo žltačke, tak sa spýtal, že ak sa odvezie, to znamená, že sa už žltačke zabránilo? Bol sa tam pozrieť včera a hneď dal podnet primátorovi mesta,  riaditeľovi BPMK, lebo tam hrozí infekcia, veď tam vytekajú splašky od bytového domu na Podjavorinskej 2 – 4. Či títo ľudia, ktorí učia na základnej škole, nemajú právo na to, aby chodili  v čistom, slušnom prostredí?
Má za to a podal aj procedurálny návrh, lebo iste sa budú k tomu vyjadrovať aj ďalší poslanci, aby tento materiál, ktorý je predložený ako rozpočet, podľa platného rokovacieho poriadku § 45, bol v tomto bode prerušený, aby k tomuto bodu, čo sa týka položiek, vysvetlení, doplňujúcich materiálov, vystúpili všetci poslanci, ktorí majú záujem vystúpiť, aby ekonomické oddelenie tento materiál doplnilo a aby následne bolo zvolané mimoriadne mestské zastupiteľstvo, kde budú všetky tieto pripomienky zakomponované.
A čo sa týka časového limitu, je zaujímavé, že keď v bode 0/1 rozprával kolega p. Pajtáš, nikto nenamietal, že mal priestor okolo 5,5 minúty. Nebolo povedané, že poslanec má vystupovať podľa rokovacieho poriadku, ktorý určuje 3 minúty. Ak je to tak, tak treba dať o tom hlasovať, ale nič iné v tomto smere povedané nebolo. 

p. Knapík, primátor mesta Košice – Konštatoval, že vystúpenie p. Buraša trvalo 9 min. 
27 sek  a neprerušil ho. Priestor dostal, lebo rozpočet je vážna téma a otázky treba vydiskutovať. Všetko sa nedá vyriešiť, ale materiál vo svojich tabuľkových  prílohách predsa hovorí o tom, čo práve p. Buraš namietal. Je potrebné prejsť všetky prílohy, lebo tam sú tieto informácie.

p. Halenár, poslanec MZ – Faktická poznámka. Reagoval na vystúpenie p. Buraša
ohľadom búrania na Luníku IX. Pôvodne sa schválilo 15 mil. Sk na strhnutie prvých dvoch vchodov na Luníku IX, ktoré boli po požiari. Z vystúpenia bývalej riaditeľky BPMK p. Stankovej vyplynulo, že potrebuje 7,5 alebo 8 mil. korún na strhnutie týchto dvoch vchodov. Je mu čudné, že sa nikto k tomu nevyjadril, hoci to môže už považovať za štandard, myslí, že práve pri takýchto prácach, ako sú stavebné práce, je ich najväčšia šanca ušetriť peniaze. Primátor mesta môže očakávať jeho interpeláciu v tomto zmysle. 

p. Knapík, primátor mesta Košice – Odznel procedurálny návrh, o ktorom by bolo 
treba hlasovať a to, že po ukončení rozpravy bude rokovanie v tomto bode prerušené. Návrh predložil poslanec p. Buraš.

p. Matoušek, poslanec MZ – Faktická poznámka. Nerozumel celkom návrhu. Lebo sú 
tam dva pojmy a to prerušenie a potom mimoriadne rokovanie. Toto treba ujednotiť, lebo prerušenie a potom pokračovanie nemôže byť mimoriadne rokovanie. Buď jedno, alebo druhé.

p. Knapík, primátor mesta Košice -  Vyzval poslanca p. Buraša, aby upresnil svoj 
návrh. 

p. Buraš, poslanec MZ – Možno sa nevyjadril presne, ale dal návrh na prerušenie 
rokovania v tomto bode a následné pokračovanie po doplnení materiálu o to, čo požiadal. 

p. Knapík, primátor mesta Košice -  Dal hlasovať o takto upresnenom návrhu.

Hlasovanie č. 21: za 14, proti 4, zdržali sa 25.

p. Knapík, primátor mesta Košice – Konštatoval, že návrh nebol prijatý, preto sa 
pokračuje v rozprave. 

p. Andrejčák, poslanec MZ – Vie, že situácia na magistráte a celkovo v meste Košice 
nie je ľahká, nie je vôbec ružová  a nikomu nezávidí, kto pôsobí na magistráte. Už nejaký čas pracuje v úrade mestskej časti Dargovských hrdinov a celý ten čas je táto mestská časť v krízovom režime. Opäť sa rozhodol, tak ako na jar 2009, keď sa mestských častiam krátilo 5 % z rozpočtu, čo pre mestskú časť Dargovských hrdinov znamená viac ako 34 tis. eur. Preto sa opätovne rozhodol predložiť návrh na uznesenie, v ktorom mestské zastupiteľstvo schvaľuje vyňatie MČ Dargovských hrdinov zo znižovania podielu daní z príjmov fyzických osôb pre mestské časti.
Vie, že teraz mnoho starostov a poslancov pohromží a respektíve ich ani nezaujíma, v akej situácii sa mestská časť Dargovských hrdinov nachádza. No nech si predstavia, že po tomto 10 %-tnom krátení bude mať Furča v rozpočte mínus 273 tis. i viac eur, čo nie je zanedbateľná čiastka. Preto poprosil všetkých poslancov o istý individuálny a solidárny prístup a nechal svoj návrh na zváženie mestskému zastupiteľstvu. Určite by tým pomohli, no nie jemu, Andrejčákovi, ale hlavne Furčanom. 
Dnes ráno sa ho kolega z mestského zastupiteľstva spýtal, ako to bude s lokalitou DH 8 pri nových obytných blokoch, či sa tam budú robiť nejaké úpravy a podobne. Odpovedal mu, že mali zámer zapracovaný v rozpočte a mali tam ísť peniaze zhruba v objeme, ktorý sa teraz kráti, tak mu odpovedal, že žiaľ pri takomto krátení a v takejto situácii to jednoducho nie je možné. A uvidí sa, ako to bude na budúci rok. Takže prijatím jeho návrhu by sa pomohlo obyvateľom Furče, lebo tieto peniaze by išli na rozvoj a skrášlenie sídliska a tým pádom aj celého mesta.

p. Jenčová, poslankyňa MZ – Dotkla sa programu 5 – Doprava. O niektorých veciach 
už hovorila aj včera  na finančnej komisii. Prekvapilo ju krátenie výdavkov na prepojenie ulíc Polárna – Poludníková, keď tak veľkoryso toto zastupiteľstvo na začiatku roka sa rozhodlo prispieť na toto prepojenie sumou 500 tis. korún. Teraz je to mínus 500 tis. korún, v eurách 16.597,- €. Spracovateľovi materiálu akosi ušlo to, že už pred mesiacom poslali v rámci tohto účelového transferu doklady so všetkým, čo k tomu patrí, na preplatenie 3.023,- €. Je veľmi zvedavá, ako sa s touto situáciou vyrovná finančné oddelenie, resp. zástupca riaditeľa MMK, ktorý riadi ekonomiku mesta. 
S týmto samozrejme súvisí aj krátenie výdavkov na nákup pozemkov pod komunikáciami. Bolo schválených 20 mil. korún na výkup pozemkov pod plánovanými komunikáciami. Jednou z komunikácií je aj  Slanecká cesta, o ktorej hovorí na každom zastupiteľstve, ale nedá sa ináč. Na interpeláciu z júna 2009 dostala odpoveď, že sa na tom pracuje, je potrebných 50 mil. korún, ale tie nie sú v rozpočte. V roku 2008 peniaze na tento účel tiež neboli použité, bolo síce vyčlenených 10 mil. korún, ale nič sa nerobilo. V roku 2009 je opäť krátenie na výkup pozemkov, pritom boli v rozpočte. Je zaujímavé, že v súvislosti s odpoveďou na interpeláciu, ktorú dostala pred nejakými štyrmi mesiacmi, je napísané, že firma urobila I. etapu, ale skončila jej mandátna zmluva. Táto mandátna zmluva končila pred vyše rokom. Odvtedy sa v tejto veci nič nedeje, takže jej z toho skutočne nič iné nevyplýva, ako záver, že primátor mesta a magistrát ani nemajú záujem riešiť túto Slaneckú cestu, nerobia sa vôbec žiadne kroky na to, aby sa situácia na tejto Slaneckej ceste zlepšila, pretože kroky, ktoré boli podniknuté, ako keby neboli. Jednoducho to spí. Do rozpočtu sa veľkoryso dajú prostriedky na výkup pozemkov, no nerobí sa nič, aby sa tieto peniaze mohli použiť na plátanie dier. Slanecká cesta úzko súvisí s prepojením Polárna – Poludníková. Ako hovorila, jedná sa o vnútorné prepojenie sídliska. Pôvodné rokovania s mestom, s pánom námestníkom boli uzavreté tak, že mesto bude spolu stavebníkom. Vraj sa to nedalo zrealizovať, preto mestská časť požiadala o nájomnú zmluvu. Samozrejme magistrát veľmi pružne vyhotovuje nájomné zmluvy pre  mestské časti v rozmedzí dvoch až troch mesiacov. Bolo prerušené stavebné konanie nielen kvôli tejto zmluve, ale keďže Stavebný úrad má právo žiadať čokoľvek, čo ešte uzná za vhodné, tak v prípade mestskej časti Nad jazerom to Stavebný úrad použil, samozrejme v zmysle zákona. Záver je taký, že sa usúdilo, že mestská časť to nestihne, lebo Stavebný úrad prerušil stavebné konanie a preto im tie koruny treba zobrať.
V zastupiteľstve je taká väčšinová vôľa, verí, že vôľa voličov potom bude iná, keď tento magistrát v prospech Jazerčanov vôbec nič nerobí. A je zvedavá, ako sa finančné oddelenie vysporiada so sumou 3.023,- €. Nedala žiaden pozmeňujúci návrh, bude si to vymáhať inými spôsobmi.

p. Mutafov, poslanec MZ – Uznáva, že v dnešnej situácii zostaviť rozpočet, ktorý 
navodí úsmev v radoch poslancov je dosť ťažká vec. Možno by stálo za to, aby sa začalo uvažovať o tom, či by sa nemalo ísť podľa bratislavského modelu, prerozdeliť dane v pomere 70:30. Potom by bolo možné hovoriť aj o prerozdelení kompetencií. Potom by sa nikto nevyhováral, mal by peniaze a musel by si povinnosti plniť.
Čo sa týka samotného rozpočtu, chápe, že pre zlý vývoj finančnej situácie je potrebné robiť zmeny. Druhá vec je, že každý má istý pohľad, modifikovaný pohľad na položky a na to, z ktorých vecí by sa malo uberať a ktoré veci by sa nemali krátiť.
V prvom rade sa vyjadril, ako sa už vyjadril aj v tlači, že nie je  za to, aby z Futbalového klubu boli krátené peniaze pre mládež. Ak sa nájde alternatívne riešenie pre prácu s mládežou, lebo ide o desiatky mladých ľudí, je ochotný túto záležitosť podporiť, pretože si myslí, že práca s mládežou je základná vec.
Jeho druhý poznatok: Veľa krát prešiel tento rozpočet a má k nemu námety a pripomienky. Správa mestskej zelene nula bodov, nula finančných prostriedkov na úpravu detských ihrísk. V tejto súvislosti musel povedať, že je za to, aby sa zvážilo, do akej miery a v akom finančnom rozsahu sa bude pokračovať v rámci projektu EHMK. Mieru nákladov, mieru finančných prostriedkov a mieru spoločenskej užitočnosti je potrebné prehodnotiť. Nie je predsa mysliteľné, aby sa na marketing vydalo 3,3 mil. eur, čo je 100 mil. korún. Aká je z toho spoločenská užitočnosť a prospešnosť?  Pritom chýbajú peniaze na osvetlenie, na dopravu, ostávajú výtlky na chodníkoch, nebudú sa robiť detské ihriská, ale bude alternatívna kultúra. Toto je potrebné prehodnotiť. Nehovorí, že sa to má zastaviť, lebo aj tam je celá rada dobrých vecí, treba to však zvážiť a s rozvahou prehodnotiť. Samozrejme, že ten, koho sa to týka a je na tom zárobkové závislý, tak ten povie, že to musí ísť. Ale nech sa opraví cesta a chodníky, na ktorých sa starí ľudia potknú a spadnú. To je o tom, že nebudú detské ihriská a ľudia im budú nadávať, že kde sa deti majú hrať. Je celá rada ďalších vecí, o ktorých by mali rozprávať. Treba prehodnotiť dopravu, svetelnú signalizáciu, možno niektoré projekty budovania verejného osvetlenia, zvážiť niektoré kroky, ktoré sa týkajú EHMK a niektorých ďalších vecí, kde by pri úprave rozpočtu mohli byť iní.

p. Jeník, poslanec MZ – Nechcel sa vyjadrovať k Slaneckej ceste, lebo to robil už 
v rokoch 2005 až 2008 a dokonca interpeloval, dotazoval sa, dostával písomné odpovede. Nadviazal na to, čo povedala poslankyňa p. Jenčová. 
Výstavbou multifunkčného objektu na Poludníkovej vznikla akútna situácia dostať sa k tomuto objektu z obidvoch strán. Je to necelých 40 metrov plochy, ktoré treba prepojiť. Je to aj súčasťou programu hospodárskeho a sociálneho rozvoja mestskej časti a mesto na to začiatkom roka schválilo finančné prostriedky, ktoré sú zapracované v podprograme Ostatná činnosť v doprave. Jedná sa o prepojenie ulíc Poludníková, Polárna vo výške 16.597,- €. Či už to prejde, alebo neprejde, či to bude stopnuté, chcel povedať, že projektové práce v rámci prepojenia prebehli. Poslankyňa a starostka p. Jenčová informovala, ako to beží. On len podotkol a pripomenul, že je to žiaduce. Aj napriek ostrým pripomienkam p. Jenčovej vie, že mesto nie je schopné riešiť Slaneckú cestu, ale je v jeho možnostiach prispieť na prepojenie Polárnej a Poludníkovej ulice v prospech občanov sídliska Nad jazerom.

p. Forgáč, poslanec MZ – Faktická poznámka. Nerád by zdržiaval, preto stručne 
a jasne k tomuto problému prepojenia Poludníkovej a Polárnej ulice. Myslí si, že sa k tomu treba vrátiť a zvážiť to, lebo stanovisko odborných útvarov dopravy je negatívne, lebo sídlisko bolo stavané určitým spôsobom, je členené na určité časti, ktoré nie sú navzájom poprepájané. Bolo by potrebné spýtať sa aj občanov, či budú súhlasiť s takýmto riešením, lebo sa jedná o narušenie statickej a dynamickej dopravy v rámci mestskej časti a nerád by sa dožil toho, že na najbližšom zastupiteľstve tu bude znovu petícia od občanov, lebo to nikto s nimi neprerokoval.

p. Bajus, poslanec MZ - Čiastočne už o tom začal hovoriť poslanec p. Mutafov, 
rozhodol sa v tom pokračovať. Poslanci dostali na stôl materiál Činnosť úseku mládeže MFK Košice a.s. Futbalový klub to nie je len 20 top hráčov, ktorí hrajú Corgoň ligu, ale funguje tam ešte 435 detí od 8 do 19 rokov, ktoré sú vedené odbornými trénermi pod dohľadom lekárov. Pokiaľ sa zoberie celý príspevok, najviac na to doplatia tí najmenší. Pokiaľ nebudú hrávať futbal a trénovať, tak sa výdaje môžu mestu vrátiť v inej forme – cez vandalizmus, ako spomínal p. Betuš. Tréningový proces týchto detí prebieha na ihriskách Lokomotívy, Družstevnej, Krásnej, v zimnom období aj v prenajatých telocvičniach a halách ako je Cassosport, Hotelová akadémia a podobne. Sú rozptýlení nielen v centre Košíc, ale aj po okolí. Preto predniesol pozmeňujúci návrh na uznesenie.
Mestské zastupiteľstvo v Košiciach schvaľuje krátenie príspevku pre Mestský futbalový klub, a.s. Košice o sumu 19.159,- €, ktorá je určená ako dotácia pre I. mestský hádzanársky klub Košice a zvyšok, t.j. 50.000,- € ponechať ako príspevok viazaný na činnosť mládežníckych družstiev od 8 do 19 rokov.

p. Balún, poslanec MZ – Faktická poznámka. Prešiel si materiál, ktorý poslanci 
dostali ráno pred rokovaním a nevie z neho vyčítať, že koľko financií ide na ten mládežnícky klub. Samozrejme, že ho bude podporovať. Je tu uvedené všeličo iné, ale keď sa hovorí o financiách, absolútne nie je spomenuté, že koľko to mesto stojí. 
Zaujímalo by ho napríklad aj toto: Tréningový proces prebieha na umelej tráve ZŠ Užhorodská, v telocvičniach a halách jednotlivých základných škôl v zimnej sezóne. Platí Futbalový klub prenájom týmto školám? Zaujímalo by ho, že koľko. A koľko peňazí ide na mládežnícky futbal a koľko ide na ostatné.

p. Buraš, poslanec MZ – Faktická poznámka. Reagoval na predrečníka p. Bajusa, 
ktorý diskutoval k tejto problematike. Ako bývalý podpredseda dozornej rady MFK myslí si, že má celkom dobré informácie o tom,  ako beží tento systém financovania. Námestník primátora p. Čečko vie, že žiadal o tom materiál, aby mohol na zastupiteľstve informovať mestských poslancov, že čo je vlastne financované z dotácie, ktoré tam mesto každý rok dáva.  To nie je len tých 20 mil. korún a viac, ktoré  sa dávajú. Je tu predsa Koncepcia športu, je tu Školská liga, sú tu ďalšie zdroje, ktoré idú aj mimo tejto dotácie. Nech sa nikto netvári, že to tak nie je. Sú aj iné zdroje na to, aby sa táto činnosť dotovala. A čo sa týka prenájmu športovísk, bolo by zaujímavé sa opýtať, akým spôsobom prichádzajú školy o finančné zdroje, keď sa prenajímajú ihriská futbalistom MFK, hlavne na Užhorodskej.

p. Rusnák, poslanec MZ – Faktická poznámka. Reagoval, na kolegu p. Balúna. 
V materiáloch, ktoré sa predkladajú každý štvrťrok, či polrok  tak tam to financovanie je jasné a transparentné a pokiaľ ho pamäť neklame pre mládežnícke družstvá pre deti od 8 do 19 rokov ide z rozpočtu klubu viac ako 405 tis. eur.

p. Halenár, poslanec MZ – Z celého materiálu vybral len jeden riadok, jednu položku. 
V textovej časti je to na strane 5 a v tabuľkovej časti je to  v tabuľke 3. Je to položka Zdravé mesto – bežné výdavky plus takmer 300 tis. euro ma zber, zvoz a zneškodnenie komunálneho odpadu presne 378 tis. eur. Je tu argumentované, že je treba dať viac peňazí, lebo mierne narástlo množstvo zneškodneného odpadu, žeby sa mala zohľadňovať nejaká inflácia v cenách tohto roka. Vidí tu vážny problém v tom, že keď v decembri 2007 súhlasili so zvýšením ceny zo 650,- Sk na 948,- Sk na hlavu a na občana od 5 rokov, tak vtedy dali súčasnú požiadavku preveriť správnosť fakturácie Kositu. A dnes je tu žiadosť o opätovne zvýšenie peňazí pre Kosit a pritom poslanci ešte nemajú prvotnú informáciu o tom, ako dopadlo to overenie správnosti fakturácie. Zdá sa primátorovi mesta čestné toto predkladať poslancom pred tým, než by dostali kompletnú informáciu o tej správnosti fakturácie? Ba čo viac, poslankyňa Gamcová hovorí, že keď dostane výsledky auditu, tak je súčasne požiadaná, aby to nejako nezverejňovala. Má primátor mesta pocit, že to hrá všetko dokopy?
Ďalší argument, ktorý mal proti tomuto riadku, vybral len ten jeden, hoci by sa dalo o všeličom hovoriť. Za roky 2002 až 2006 stúpla fakturácia od Kositu 
o 61 %. V tom istom období tonáž, to, čo Kosit odviezol k sebe stúpla o 12 %. Na minulej komisii životného prostredia, keď tam bol Kosit v plnej zostave, sa pýtal, čo podľa ich názoru mohlo spôsobiť tento nenormálny stav, dostal odpovede a aj ich má, kde sa v jednej uvádza, že kúpili za 100 mil. technológiu, tak ku každej tone prihodili nejakú sumu. Potvrdil primátorovi mesta, že počuje dobre. Takto sa tvorí cena  a takto sa tvorí fakturácia Kositu. Mesto následne z faktúr Kositu tvorí ceny pre občanov. A teraz predkladateľ opäť chce od poslancov, aby schvaľovali navýšenie ceny bez toho, aby vedeli, čo je za tým. Zdá sa mu to, nie že nesprávne, ani nevie nájsť ten dobrý výraz.
Druhá vec je to, čo povedal poslanec p. Buraš, že je treba 27 tis. eur zvýšiť na marketing mesta. Naozaj by sa to malo merať, že čo prináša ten marketing a skúsiť dať do protikladu, že sám primátor navrhol a poslanci tohto mesta to schváli, zrušenie 10 tis. eur na testy pitnej vody. Denno denne sa stretáva s občanmi KVP, ktorí sa sťažujú na kvalitu pitnej vody a primátor mesta je zodpovedný za to, že 10 tis. eur, smiešna suma, bola škrtnutá komplet. Dnes má hlasovať za zvýšenie marketingu o 27 tis. eur. Naozaj nezabudol primátor na to čím a akými problémami žije toto mesto? Nenechal sa zaviesť niekde úplne inde?

p. Betuš, poslanec MZ – V podprograme 5 Rekonštrukcia bytov, revitalizácii sídlisk 
v bežných výdavkoch sa škrtá suma asanácia bytového domu na Demetri 1,2. Rozumie tomu, prečo je to tak uvedené, no v tej súvislosti upozornil na bod 10 Lokálna stratégia komplexného prístupu Luník IX a na Demetri. Aby sa neurobila chyba a keď začnú účinky tohto dokumentu, tohto materiálu, ak sa schváli, pôsobiť v tomto priestore, aby sa vopred vykonali všetky opatrenia, aby  neboli tieto peniaze vyliate do Hornádu, ale už do upraveného a pripraveného priestoru, kde budú umiestnení takí občania, ktorí budú  plniť svoje záväzky voči mestu Košice a Bytovému podniku mesta Košice. Je to len upozornenie, lebo toto je pojítko medzi tými dvomi bodmi.

p. Kočiš, poslanec MZ – V súvislosti s prerokovávanou úpravou rozpočtu poukázal na 
fakt, že je to už 4. úprava a mal taký dojem, že tie prvé tri úpravy a vôbec to čo upravovali, že tomu nevenovali pozornosť vzhľadom na budúcnosť a schvaľovalo sa ta len tak nejak bolo, nejak bude, však uvidíme, nejak to zachránime a toto je dôsledok tohto rozhodovania. Myslí si, že v budúcom roku bude ešte piata, šiesta, siedma úprava, nie tohto, ale ďalšieho rozpočtu, lebo nastanú veľké problémy aj v tej súvislosti, že sa na začiatku dal do rozpočtu príjem založený na predaji majetku mesta, ktorý sa nenapĺňa a tu je dôsledok toho. Možno sa malo začať škrtať už skôr a také investície ako napríklad právne služby, ktoré majú  veľkú rezervu. Tam išli strašne veľké peniaze. Myslí si, že aj tam sa dalo ušetriť a tie peniaze použiť napríklad na futbal.  
V súvislosti s futbalom sa spýtal – je to akciová spoločnosť. Akciová spoločnosť by mala podnikať a mala by podnikať za účelom zisku. Zatiaľ tento zisk  funguje len na papieri. V skutočnosti je tu každá jedna dotácia okomentovaná, že chýbajú peniaze, navyšuje sa základné imanie a všelijak sa likviduje táto strata. Pýta sa, či sa dobrý futbal nedá produkovať aj z menším rozpočtom? Podľa toho, aké majú umiestnenie v tabuľke je vôbec potrebný nejaký rozpočet, veď za chvíľu Košice z prvej ligy vypadnú. Pýtal sa, či nie sú deti používané ako obranný štít, za ktorý sa skrývajú? Potom treba radšej založiť neziskovú futbalovú organizáciu pre mládež. A tam nech sa dávajú peniaze. Tie peniaze pôjdu maximálne transparentne. A pôjde to naozaj na futbal, žiadne obchodné aktivity. Keď táto spoločnosť a.s. funguje, nemala by mať už konečne aj zisk. Zatiaľ ho má len účtovný. A v skutočnosti? Kde je zisk?
No nehlásil sa kvôli tomu. Podľa  informácií, ktoré sú k úprave rozpočtu poskytnuté, nevie sa seriózne rozhodnúť, či bude hlasovať proti za dobrú myšlienku, alebo za, tiež za dobrú myšlienku. Prečo bol problém dať percentuálny podiel znižovania, resp. navyšovania financií.
Pýtal sa ďalej. Ten pokec, ktorý tam je, je tak stručný, že mu nedáva relevantné informácie, aby sa mohol správne rozhodnúť. Prečo, na základe akého uznesenia sa ruší cyklistický chodník Baránok, Alpínka  - III. etapa, keď už druhé volebné obdobie je snaha zrealizovať tento cyklistický chodník a doteraz nie je. A pritom ho využíva najväčší počet Košičanov. Z mesta na Alpínku sa prepravujú  po riadnej komunikácii, ktorá sa takto stáva riadne nebezpečnou. A tu sa nedokáže táto investícia spustiť za dve volebné obdobia. Prečo sa to zrušilo, alebo aspoň treba dať ľuďom vedieť, prečo sa to zrušilo a kedy sa to zase zaradí do investícií.

p. Gamcová, poslankyňa MZ – Poprosila o nejakú dôslednejšiu informáciu.
V programe 5 Výstavba nízko štandardných kontajnerových bytov Luník IX, že aký je dôvod na zvyšovanie rozpočtu v tejto položke. Spýtala sa, či to bolo prerokované na príslušných komisiách. Ona sa s tým naozaj nestretla. Škrtá sa tam, kde by sa nemalo a kolega spomenul práve ten cyklistický chodník – berie sa to ľuďom, ktorým na veci naozaj záleží a hovorí sa tu o športe, vedú sa veľké reči, ale tým, ktorým by to mali dopriať, tak práve tým sa berie tých smiešnych 168 tis. ktoré by sa určite kdesi našli. 
Čo sa týka fakturácie Kositu, tieto faktúry kontroluje jeden jediný pracovník. Nie je to normálne a na základe tohto nemôže súhlasiť s navyšovaním tejto položky.
Sú tu ešte ďalšie veci, voči ktorým by mohli namietať a v tomto prípade súhlasí s p. Burašom, že tento materiál vyžaduje dôslednejšiu finančnú analýzu a na základe toho sa potom budú môcť rozhodnúť, či je táto 4. úprava nutná, alebo nie.

p. Knapík, primátor mesta Košice – Nakoľko sa do diskusie už nikto nehlásil, uzavrel 
	ju a otvoril priestor na odpovede.
K poslednej  rečníckej otázke poslankyne p. Gamcovej, či je 4. úprava nutná. No je nutná. Ak sa to neurobí, tak ostane nevyrovnaný rozpočet, lebo pokles príjmov pokračuje. To je ten hlavný dôvod úpravy.

p. Buraš, poslanec MZ – Faktická poznámka.  V rámci svojich poznámok k tomuto 
rozpočtu požiadal o vysvetlenie, čo znamenajú záväzky z roku 2008 v programe 2 Mesto kultúry vo výške 26.237,- €.

p. Knapík, primátor mesta Košice – No k tomu sa ešte nedostali, lebo doteraz bežala 
rozprava. Vyzval zástupcu riaditeľa, aby odpovedal na vznesené otázky a ak vie, aby reagoval.. K otázkam, ktoré nemajú nie celkom odborný charakter, ale ide skôr o pohľad prístupu k tomu, že čo áno a čo nie, tak sa zodpovie zaradom, resp. otvárajú iné otázky, ktoré s rozpočtom nesúvisia.

p. Dlhý, zástupca riaditeľa MMK – Materiál je zverejňovaný v dostatočnom časovom 
predstihu, čiže je k dispozícii na preštudovanie a je vytvorený aj priestor na jeho predrokovanie v jednotlivých komisiách mestského zastupiteľstva. Všade na týchto komisiách sa snažili na jednotlivé otázky dať odpovede. Bolo by prijateľnejšie, keby dostali od poslancov včas tieto pripomienky. Tak by sa vedeli pripraviť už na zastupiteľstvo a poprípade dovysvetliť niektoré položky, niektoré zmeny. Materiál pripravujú tak, že podľa ich názoru je každá zmena, každá úprava vysvetlená. Ak to  je nedostatočné, tak je potrebné včas to avizovať a oni vedia potom kvalitne doplniť jednotlivé komentáre.
Vyjadril sa k niektorým otázkam tak, ako to zachytil. 
K otázkam poslanca p. Buraša. Požiadavka na štruktúru predkladaného rozpočtu, čo sa týka podpoložiek – ten rozpočet môže byť zobrazený z mnohých uhlov. To, čo p. Buraš hovorí o podpoložkách, to je jeden uhol, je to pohľad cez ekonomickú klasifikáciu položiek- Magistrát ho predkladá v súlade so zákonom a ten hovorí, aby bol predkladaný ako programový, čiže ho dávajú podľa jednotlivých programov, podľa jednotlivých podprogramov a aktivít, ktoré tvoria tieto podprogramy. Je to len vec, ako poskytnúť takúto úpravu. Ak by bola požiadavka zverejniť to, alebo poskytnúť to aj v takomto uhle pohľadu v dostatočnom časovom predstihu, vedia to pripraviť. Upozornil však, že ak by sa malo ísť takto podrobne do rozpočtu, bol by to veľmi hrubý materiál.
Čo sa týka položiek Mestského futbalového klubu, tam navrhujú zníženie. Každé to zníženie je z dôvodu, že  tie príjmy jednoducho nie sú dostatočné. Majú poznanie o ich vývoji, nepostačujú na plnenie všetkých tých cieľov, ktoré predpokladal schválený rozpočet a je potrebné mnohé aktivity prehodnotiť a upraviť adekvátne k príjmom, ktoré mesto k dispozícii má.
Čo sa týka marketingu – ekonomické oddelenie jednoducho dostane komentáre od príslušných odborných útvarov, tieto zosumarizujú, prípadne žiadajú dovysvetliť, spresniť a takto ich potom poskytujú. On osobne by sa nerád vyjadroval ku konkrétnym číslam, skôr by to mali  urobiť príslušní zástupcovia odborných útvarov. 
Otázka ohľadom záväzkov z roka 2008 – z každého rozpočtu vzniknú záväzky, ktoré sú v danom čase schválené, ale tieto z istých dôvodov, napríklad, že sa práce vykonajú v decembri, faktúra príde začiatkom januára, tak tie sa už neuhrádzajú v danom rozpočtovom roku, ale úhrada prechádza do nasledujúceho rozpočtového roka. Preto aj každý rok dávajú na schválenie položku záväzky minulých období a následne ako sa uhrádzajú, tak sa tieto záväzky rozpúšťajú do jednotlivých konkrétnych aktivít. To znamená, že ak je v programe kultúra tento záväzok, tak má súvis  s niektorou položkou kultúry a bol uhradený. Nie je si istý, ale asi ide o veci súvisiace s projektovou dokumentáciou EHMK, ktorá bola objednaná pri investičných aktivitách a prešla do tohto roka. Takto to beží a nedá sa to reálne inak urobiť. Právomoc na túto úpravu dáva mestské zastupiteľstvo uznesením. Je to v zmysle zákona o rozpočtových pravidlách, lebo ide len o úpravu v rámci schváleného rozpočtu.
Pokiaľ ide o detské ihriská, je ich viac ako 80. Je ich cez 30 na úrovni veľkých mestských častí a to zrušovanie je v rámci procesu racionalizácie. Dôvodom nie je len skutočnosť, že nie sú finančné prostriedky na ich revitalizáciu, ale aj z hľadiska ich potrebnosti. Demografický vývoj je iný ako v čase, keď sa sídliská stavali a potreba bola vyššia.
Otázka na finančné oddelenie od poslankyne p. Jenčovej. Táto aktivita sa navrhla vypustiť z tohoročného rozpočtu a dôvodom sú obmedzené príjmy a preto sa musia aj  adekvátne upraviť výdavky. Z finančného pohľadu je to primárny dôvod.
Čo sa týka faktúr, mesto neeviduje objednávku na takéto práce. Táto položka nie je transferom pre mestskú časť, táto položka je výdavkom mesta.
K Mestskému futbalovému klubu. O mládežníckom futbale sa v diskusii hovorilo. Z pohľadu mesta sa financuje v programe Zdravé mesto, ale v položke Koncepcia športu, kde aj v tomto roku, v 3. úprave boli vyčlenené prostriedky na platy trénerov a na prevádzku zariadení.
Komunálny odpad – tam sa v podstate dostávajú na úroveň toho, čo bolo schválené v 1. návrhu rozpočtu. Žiaľ, nepodarilo sa prijať na úrovni mesta také opatrenie, ktorým by dokázali tú ambíciu zníženia výdavkov na odpad,  ktorá bola v 2. úprave plánovaná naplniť. Vysvetlenie je trochu zložitejšie, možno by to bolo vhodné na príslušnej komisii pracovníkmi príslušného odborného útvaru.
Návrhy, kde šetriť. Výpadok príjmov je naozaj obrovský a je veľmi ťažké hľadať, ako to kompenzovať. Spomínať len niektoré položky, kde možnosť zníženia je minimálna a zďaleka nedokáže vykryť nedostatok príjmov, je pre nich veľmi ťažké. Je ťažké v danej chvíli zostavovať vyrovnaný rozpočet, to hľadanie úspor je komplikované. Snažia sa ísť cez celý rozpočet a nie je to podľa vety: nejak bolo, nejak bude, lebo je tomu venovaná maximálna pozornosť. Žiaľ, tá turbulencia vývoja je vysoká z hľadiska toho, ako tie prognózy idú. Každý vidí, že aj v priebehu roka nič nebolo staršie, ako dnešné prognózy všetkých prognostikov a analytikov.
	Toľko zachytil z otázok, ktoré sa týkali finančného oddelenia.

p. Halenár, poslanec MZ – Faktická otázka. Jediné k tomu, čo povedal p. Dlhý je, že 
ak sa eviduje pokles príjmov, resp. je tam stav stability s miernym poklesom,  tak by sa malo robiť všetko pre to na strane úspor.  Dve veci vidí na strane úspor. 
1. Začať už rokom 2009 a pokračovať smerom dozadu k starším rokom a začať zverejňovať  faktúry mesta a priraďovať ich k jednotlivým riadkom rozpočtu. Myslí, že keď sa toto urobí, mesto okamžite získa ohromnú databázu poznatkov, ako sa to dá robiť inak, lepšie a lacnejšie.
2. Druhá vec, ktorá by  mala byť veľmi rýchlo zavedená, sú elektronické aukcie na nákup služieb a tovarov, pretože pokiaľ sa bude váhať v tejto oblasti, nezdá sa mu, žeby v dohľadnom čase tá strana príjmov bola na tom lepšie, aby sa peniaze mohli dať všade tam, kde treba.

p. Knapík, primátor mesta Košice – Tomu prvému síce neporozumel, ale môžu o tom 
	podiskutovať počas obedňajšej prestávky.

p. Buraš, poslanec MZ – V rámci vysvetlenia, že čo sú to služby za tých 680 tis. eur na 
EHMK bude interpelovať v bode, ktorý je na to daný. Spýtal sa však p. Dlhého, že ak je v rozpočte konkrétne na marketing mesta čiastka 136.474,- € a sú schválené projekty mesta cez  EÚ na marketing mesta vo výške 140.600,- € a sú tu ďalšie finančné prostriedky na destinačný manažment, turistický manažment, na brožúry, nemali byť tieto finančné prostriedky, ktorých je viac ako 600 tis. eur zakomponované v tejto príjmovej a výdavkovej časti? Nie je to potom duplicita?

p. Dlhý, zástupca riaditeľa MMK – Nie je. Konkrétne, marketing má mesto v dvoch 
programoch. V programe č. 2 je marketing súvisiaci s cestovným ruchom a v programe 8 je marketing súvisiaci s mestom ako takým a s propagáciou mesta ako takého. Marketing je mnohovstvový, to nie je taký jednoduchý výraz.

p. Knapík, primátor mesta Košice -  Marketing je všetko, aj toto rokovanie je trochu 
o marketingu.

p. Jeník, poslanec MZ – Faktická poznámka. V Podstate zástupca riaditeľa MMK pre 
finančnú oblasť vysvetlil pohľad na prepojenie Poludníková, Polárna. Povedal len jedno. Je to žiaduce pre občanov.
Otázku pre kolegu Forgáča postaví a určite bude žiadať vysvetlenie na miestnom zastupiteľstve, ktoré bude vo štvrtok.

p. Kolárčik, riaditeľ MMK -  Často sa tu skloňuje marketing. Je to také atraktívne 
slovo vo vzťahu ku kráteniu rozpočtu. Marketing je boj o pracovné miesta. Bol poslancom p. Burašom kritizovaný, prečo minulý rok, na začiatku roka  nie sú na investičných veľtrhoch, prečo tam mesto nie je. Momentálne boli na jednom v Mníchove, Košice boli jediným mestom zo Slovenska, ktoré sa ho zúčastnilo a dokopy boli zo Slovenska dva subjekty, jeden komerčný a jedno mesto. Všetky náklady boli pokryté sponzorskými príspevkami, darovacími zmluvami. Chystajú sa na ďalšie dva veľtrhy, ktoré sú veľmi významné. V polovici novembra idú do Cannes a tiež aj v marci. Z polovice sú už náklady na novembrovú cestu pokryté a momentálne je potrebné navýšiť tento rozpočet, aby sa mohlo ísť aj na jarný veľtrh v Cannes. Ak mesto sponzorom ohlási účasť na veľtrhu, platba musí ísť pol roka dopredu. Sponzori a tí, ktorí mestu preplatia tieto náklady, získavajú postupne. Toto je na prefinancovanie nákladov, ktoré sa mestu veľmi pravdepodobne vrátia. Rovnako investičná konferencia stála mesto milión korún a viac ako 90 % z tejto investičnej konferencie bolo hradených sponzormi. Mesto je zatiaľ úspešné a tieto náklady sú skôr ako posun v čase, ktorý je potrebné momentálne vyplatiť.
Marketing vo vzťahu k EHMK, spomínala sa tu suma 3,3 mil. euro. Vie sa, že táto suma má byť získaná do roku 2013 od veľkých korporácií, ktoré budú investovať peniaze do dobrého mena svojej spoločnosti a do dobrého mena mesta Košice. Je to takmer čistá plusová pozícia a teraz vyťahovať 5-ročné číslo sa mu  nezdá veľmi korektné vo vzťahu k marketingu.
Slanecká cesta – aj keď nie je dosť peňazí, intenzívne pracujú na tom, majú asi tri modely, tri varianty, snažia sa nájsť lacnejší, úsporný, dočasný variant. Pracuje sa na tom intenzívne, aj keď nie je dostatok peňazí.
Materiály sú raz kritizované, že sú veľmi krátke, inokedy, že sú veľmi podrobné, až neprehľadné. Snažia sa ich robiť naozaj čo najprehľadnejšie a včas ich zverejňovať.

p. Knapík, primátor mesta Košice – K problematike odpadov a k fakturácii vyzval 
k odpovedi p. Sabola, vedúceho oddelenia výstavby a životného prostredia.

p. Sabol, vedúci oddelenia výstavby a životného prostredia MMK – K fakturácii - 
najvyššiu položku tam tvorí navýšenie koeficientu inflácie 40.6 %. Keďže videl, že situácia je zlá, tak už 3. marca  začal rokovanie na firme Kosit s generálnym riaditeľom p. Bennasim, ktoré pokračovali až do minulého týždňa. Okrem neho rokoval aj s riaditeľkou Kositu p. Priesterovou a s riaditeľom p. Kopernickým. K zmluve o dielo bol podpísaný dodatok, kde bolo zabezpečené, že miera inflácie sa bude fakturovať dodávateľom ak presiahne viac ako 5 %. V roku 2004 bývalý primátor mesta p. Trebuľa podpísal dodatok č. 3, ktorým bol zrušený dodatok č. 2 a bolo určené, že akákoľvek zmena miery inflácie bude dodávateľom fakturovaná. Tento dodatok doteraz platí a zatiaľ sa ho nepodarilo ani po takmer ročnom rokovaní zrušiť. Pripravujú jeho zrušenie na budúci rok a verí, že sa to podarí.

p. Knapík, primátor mesta Košice -  Požiadal o vyjadrenie ku kontrole fakturácie, ktorá 
bola vykonávaná v minulom roku, lebo odznela námietka, že sa mestské zastupiteľstvo touto problematikou nezapodievalo. Myslí si, že mestské zastupiteľstvo informované bolo, prebehli aj fyzické kontroly, aj kontroly váženia. Záznam, aj celá dokumentácia o tom je. Bolo to predmetom rokovania, takže nie je to tak, že s tým nič nerobili. 

p. Sabol, vedúci oddelenia výstavby a ŽP MMK – Áno, je to tak. Minulého roku bolo 
prijaté uznesenie, ktoré bolo splnené a to tak, že sa robili kontroly zberu, váženia a ďalších úkonov. Záverečná správa z tejto kontroly bola predložená mestskému zastupiteľstvu a bola zobraná na vedomie. Uznesenie bolo týmto splnené a ďalej už neplatné.

p. Knapík, primátor mesta Košice -  K systému odpadov. Poslanec pán Halenár iste 
dobre vie, že konštrukcia ceny nie je taká. Musí sa vychádzať zo zákona, je platná zákonná metodika a podľa toho má byť nastavená platba, určený poplatok za likvidáciu, zber a manipuláciu s komunálnym odpadom. To, čo súvisí s istým nárastom, súvisí predsa aj s tým, že mesto plní služby nielen pre obyvateľov, ale ten odpad sa produkuje aj inými návštevníkmi. To je jedna vec. Druhú veľkú skupinu tvoria síce občania mesta, produkujú odpad, ale ho neplatia. Toto tiež nie je premietnuté do poplatkov a v súvislosti s tým, že príjmová časť rozpočtu nerastie tak, ako by si to želali a ak tie platby mesto od občanov nedostáva, zo zákona je aj tak povinné ho zlikvidovať. Toto si treba uvedomiť a nerobiť zbytočné rétorické cvičenia, ktoré smerujú k tomu, ako keby sa tu hospodárilo a platilo skutočne tak, ako si to zmyslia. To predsa tak nie je.
Požiadal o krátku reakciu k cyklistickému chodníku, lebo tam je tiež konkrétny argument, potom bola otázka v oblasti navýšenia nákladov v súvislosti s nízko štandardnými bytmi.

p. Hrabovský, riaditeľ Bytového podniku mesta Košice – K nízko štandardnému 
bývaniu. Minulý rok, keď sa uvažovalo o ich výstavbe, tak zostava bola 36 kontajnerov, v ktorých sa malo postaviť 12 1-izbových a 4 2-izbové byty. Oni prišli s návrhom, aby sa 1-izbové byty nerealizovali, lebo nemajú zmysel, ale aby sa urobilo 15 2-izbových bytov. Čiže z 36 bolo navýšenie na 45 kontajnerov, ktoré je potrebné takto usporiadať. Celkovo nedošlo k navýšeniu za m2 obytnej plochy, ak to môže takto povedať, ale k rovnomernému vybudovaniu izieb. Tam je dôvod navýšenia.

p. Mutafov, poslanec MZ – Faktická poznámka. Myslí si, že v danej chvíli je debata 
o rozpočte. Povedal, že zostaviť v tejto situácii taký rozpočet, ktorý každého uspokojí je ťažké, no téma sú peniaze a každá debata o výdavkovej časti je legitímna. No pripomenul, že v rozpočte je 3,3 mil. eur na mzdy a administratívu. Po slovensky povedané je to 100 miliónov korún. Koľko centier voľného času a práce s mládežou by sa za tieto peniaze urobilo. Kto sa k tomu nesúhlasne ozýva, tak veci vôbec nerozumie. Marketing a propagácia ďalších 100 miliónov. Veľmi ľahko sa dá robiť, keď sú na to peniaze. Svojim spôsobom sa berú peniaze aj občanom, lebo mesto Košice, aby sa naplnil ten program musí do neho vložiť 500 mil.  korún t.j. 15,2 mil. eur. Pripomenul, že nehovoril o tom, že to treba zrušiť, požiadal len túto položku prehodnotiť a nedával ani návrh na uznesenie. Tu nie je na mieste citlivosť, to je debata o peniazoch a o občanoch. A hovoril o miere využitia a o miere spoločenskej potreby. Nehovoril o tom, že to treba zrušiť, zastaviť a podobne. Je to len na diskusiu.

p. Knapík, primátor mesta Košice – Reagujú aj na pripomienky poslancov a netvária 
sa, že je tu nejaká skupina, ktorá je osvietená, monopolná, kde nie sú žiadne pochybnosti o tom, či je to najsprávnejšie, alebo bezchybné. Diskutovať treba, no treba rozlíšiť, čo je objektívne a kde sa už ako keby objektivita vytrácala.

p. Halenár, poslanec MZ – Už by sa mohlo prejsť od rétorických cvičení k faktom. 
Bol určený termín na predloženie správy o správnosti fakturácie Kositu – leto 2008. Nesplnený. Termín 30.6. nebol splnený a primátor nevyvodil žiadnu zodpovednosť a bol tam uvedený aj zodpovedný pracovník? Riaditeľ MMK Sabol. A primátor ho menoval šéfom oddelenia výstavby a životného prostredia. Tak nech už sa prejde od rétorických cvičení k tomu, čo sa preto urobilo. Keď sa zvýšil ľuďom poplatok za odpad zo 650,- Sk na 948,- Sk, tak treba začať hovoriť o faktoch a nie o tom, že tu niekto chodí z okolia Košíc a preto sa teraz znovu musí dať nejakých 300 tis. eur Kositu. Mimochodom, ak je to uznesenie už neplatné. Je to pre neho veľmi zahanbujúce, on minul celý tento materiál a musí si to prejsť a je to naozaj jeho chyba, keď je to naozaj tak a bolo to predložené a on minul ten materiál.

p. Boritáš, poslanec MZ – Faktická poznámka. Nakoľko už nie je možná rozprava, tak 
v rámci faktickej poznámky uviedol fakty. Čo sa týka MFK Košice a pozmeňujúceho návrhu p. Bajusa. Faktom je, že suma, ktorú navrhuje pán poslanec, aby bola znížená a pretože sa naozaj znižuje skoro všade, je treba znížiť aj u MFK bez výnimky. 19 tis. eur činí cca 30% z celkovej dotácie.  Nevie, či je ešte položka, kde sa znižuje o 30%. Ak by tento návrh, ktorý sa mu páči, lebo je tam účelová viazanosť na mládežnícky šport, tak tento návrh aj on hlasovaním podporí. Vyriešilo by sa to, čo sa objavuje aj v médiách, aby mesto nebolo hrobárom futbalu v Košiciach.

p. Knapík, primátor mesta Košice – Myslí si, že základné veci boli zodpovedané, iste
	nie je s tým absolútna spokojnosť
Dal slovo návrhovej komisii. 

p. Forgáč, poslanec MZ – Návrhová komisia dostala dva pozmeňujúce návrhy. Prvý 
	pozmeňujúci návrh predložil poslanec p. Andrejčák.
Mestské zastupiteľstvo v Košiciach schvaľuje vyňatie MČ Košice – Dargovských hrdinov zo znižovania podielu dani z príjmov fyzických osôb pre mestské časti.

Hlasovanie č. 22: za 13, proti 2, zdržalo sa 31.

p. Knapík, primátor mesta Košice – Konštatoval, že uznesenie nebolo prijaté.

p. Forgáč, poslanec MZ – Predtým, než prečíta druhý pozmeňujúci návrh povedal, že 
ak sa schváli, tak dôjde k zmene rozpočtu vo výdavkovej časti s tým, že rozpočet bude nevyrovnaný, čo je v rozpore so zákonom. 

p. Bajus, poslanec MZ – Faktická poznámka. Sú tu schválené nejaké kompetencie pre
primátora, ktorý môže v rámci položiek presúvať určité sumy a toto sa dá takto vykryť, preto nepredniesol ani návrh, odkiaľ túto sumu vziať.

p. Knapík, primátor mesta Košice – Požiadal o informáciu odborného oddelenia,  či je 
	to možné.

p. Dlhý, zástupca riaditeľa MMK -  Štatutár v rámci schváleného rozpočtu, to 
znamená, že rozpočet sa schvaľuje na jednotlivé programy, podprogramy a aktivity a primátor nemôže rozhodnúť, že z jednej aktivity dole a pridá na túto.

p. Knapík, primátor mesta Košice –Medzi programami sa to nedá.

p. Forgáč, poslanec MZ – Prečítal pozmeňujúci návrh p. Bajusa.
Mestské zastupiteľstvo v Košiciach schvaľuje krátenie príspevku pre Mestský futbalový klub, a.s. Košice o sumu 19.159,- €, ktorá je určená ako dotácia pre I. mestský hádzanársky klub Košice a zvyšok, t.j. 50.000,- € ponechať ako príspevok viazaný na činnosť mládežníckych družstiev MFK od 8 do 19 rokov.

Hlasovanie č. 23: za 22, proti 4, zdržalo sa 21.

p. Knapík, primátor mesta Košice – Konštatoval, že návrh nebol schválený, lebo len 
48 % poslancov hlasovalo za predložený návrh uznesenia. 

p. Forgáč, poslanec MZ – Prečítal pôvodný návrh na uznesenie a pritom využil § 51
ods. 1 rokovacieho poriadku, ktorý hovorí o tom, že pri rozsiahlejšom uznesení nie je nutné čítať celý text a pri predkladaní je možné použiť zjednodušenú formuláciu návrhu. Predloží len hrubé čísla pre programy a zbytok podľa predloženého návrhu.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje
A) 4. zmenu programového rozpočtu mesta Košice na rok 2009
Príjmová časť 
Bežné príjmy					  		         +   144 144 €
Kapitálové príjmy		 				          -   500 000 €
	Výdavková časť
Bežné výdavky				   			  - 196 100 €
	Kapitálové výdavky						         + 2 905 275 €
Finančné operácie
	Príjmy			 					         + 3 065 031 €
		B) menu viazanosti účelového použitia časti podielových daní schválených  
     uznesením MZ č. 687 dňa 10. decembra 2008 a uznesením MZ č. 733 dňa 
     26. februára 2009 pre Mestskú časť Luník IX nasledovne:
-	úhrada záväzkov voči veriteľovi Východoslovenská vodárenská spoločnosť, a.s. Košice za odber vody podľa dohodnutého splátkového kalendára zo sumy 82 295,83 € na sumu 63 566,71 €.
-	Projekt „Rómska občianska hliadka“ zo sumy 49 791 € na sumu 30 568,95 €.
C) dotáciu v zmysle VZN č. 76 pre Prvý mestský hádzanársky klub Košice, za účelom zabezpečenia prípravy mládežníckeho družstva v roku 2009, v súlade 
s Koncepciou rozvoja športu v meste Košice v celkovej sume 19 158,95 €.

Hlasovanie č. 24: za 28, proti 3, zdržali sa 17.

p. Knapík, primátor mesta Košice – Konštatoval, že uznesenie bolo prijaté.

Prepis uznesenia podľa predloženého návrhu:

Mestské zastupiteľstvo v Košiciach podľa § 6 ods. 2 písm. c) Štatútu mesta Košice
schvaľuje
A) 4. zmenu programového rozpočtu mesta Košice na rok 2009
Príjmová časť
Bežné príjmy			  +  144 144 €
Daň z príjmov fyzických osôb			 - 1 507 162 €
z toho: zníženie podielu pre mestské časti		                 441 602 €
Poplatok za uloženie odpadu                                                               + 1 047 885 € Z prenájmu budov, priestorov a objektov obchodným spoločnostiam        - 1 591 €
Transfery zo ŠR SR – vzdelávanie			    + 163 410 €
Kapitálové príjmy	- 500 000 €
Z predaja budov			     - 750 000 €
Z predaja pozemkov a nehmotných aktív		 	    + 250 000 €
Výdavková časť
Bežné výdavky			     - 196 100 €
Program 1:   Mesto rodiny			     - 391 145 €
Program 2:   Mesto kultúry		       	       - 96 078 €
Program 3:   Zdravé mesto		       	    + 329 688 €
Program 4:   Školstvo			     - 313 419 €
Program 5:   Doprava			    + 444 263 €
Program 6:   Bezpečnosť			    + 300 000 €
Program 7:   Služby občanom			       - 90 130 €
Program 8:   Plánovanie, manažment a kontrola			       - 36 679 €
Program 9:   Interné služby		                - 527 000 €
Program 10: Podporná činnosť		    	    + 184 400 €
Kapitálové výdavky	     + 2 905 275 €
Program 1:   Mesto rodiny	    	     - 174 755 €
Program 2:   Mesto kultúry	                  -100 276 €
Program 3:   Zdravé mesto	  + 3 740 928 €
Program 4:   Školstvo	       + 91 702 €
Program 5:   Doprava		     - 746 343 €
Program 6:   Bezpečnosť		       - 55 661 €
Program 7:   Služby občanom		       - 32 357 €
Program 8:   Plánovanie, manažment a kontrola		    + 165 000 €
Program 9:   Interné služby		      + 35 403 €
Program 10: Podporná činnosť		       - 18 366 €
Finančné operácie
Príjmy			  + 3 065 031 €
Prevod z Fondu rozvoja bývania			      - 579 755 €
Novoprijatý úver – dlhodobý na spolufinancovanie projektov EÚ	     + 870 539 €
Novoprijatý úver – krátkodobý na spolufinancovanie projektov EÚ    + 3 774 247 €
Novoprijatý úver			    - 1 000 000 €
B)	zmenu viazanosti účelového použitia časti podielových daní schválených  
uznesením MZ č. 687 dňa 10. decembra 2008 a uznesením MZ č. 733 dňa 
26. februára 2009 pre Mestskú časť Luník IX nasledovne:
-	úhrada záväzkov voči veriteľovi Východoslovenská vodárenská spoločnosť, a.s. Košice za odber vody podľa dohodnutého splátkového kalendára zo sumy 82 295,83 € na sumu 63 566,71 €.
-	Projekt „Rómska občianska hliadka“ zo sumy 49 791 € na sumu 30 568,95 €.
C)	dotáciu v zmysle VZN č. 76 pre Prvý mestský hádzanársky klub Košice, za účelom 
 	zabezpečenia prípravy mládežníckeho družstva v roku 2009, v súlade 
 	s Koncepciou rozvoja športu v meste Košice v celkovej sume 19 158,95 €.

p. Knapík, primátor mesta Košice – Vyhlásil obedňajšiu prestávku.

5/1 Zabezpečenie bezbariérového vstupu do objektu na Popradskej ulici 72 – 
       sociálne byty

p. Knapík, primátor mesta Košice – Predkladateľom tohto materiálu je poslanec 
	p. Dittrich. Požiadal ho, aby krátko uviedol tento materiál.

p. Dittrich, poslanec MZ – Predložil materiál, ktorým sa vyrieši problém na 
Popradskej ulici 72. Je to objekt, v ktorom sú sociálne byty. Poslanci dostali materiál aj v písomnej podobe. V podstate ide o to, že sa týmto spôsobom vyrieši viac problémov, ktoré mesto momentálne má a to jednak s neplatičmi a potom so záujemcami s ťažkým zdravotným postihnutím, ktorí sa potrebujú dostať do tohto objektu a majú s tým veľké problémy. 
Poďakoval sa touto cestou vedeniu Bytového podniku, že reagovalo veľmi promptne pripravením realizačnej dokumentácie, realizačného návrhu na rampu, ktorá sa tam vybuduje. Jej náklad je 3.900,- € a bude to hradené z fondu rozvoja bývania, takže rozpočtu sa to priamo nedotkne.

p. Knapík, primátor mesta Košice -  Nakoľko sa do rozpravy nikto neprihlásil, dal 
slovo návrhovej komisii. 

p. Kijevská, poslankyňa MZ – Návrh na uznesenie znie:
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice schvaľuje 
a) úpravu vstupu do objektu na Popradskej ulici č. 72 na bezbariérový,
b) zvýšenie výdavkovej časti rozpočtu, kapitálové výdavky, Program č. 1 Mesto rodiny, podprogram č. 5 Rekonštrukcia bytov a revitalizácia sídlisk, aktivita 11 Osadenie bezbariérovej rampy na Popradskej č. 72 v sume 3 900,- € so zdrojovým krytím z Fondu rozvoja bývania v sume 3 900,-  €,
Ukladá konateľovi BPMK zabezpečiť výrobu a  osadenie bezbariérovej rampy pri vstupe do objektu na Popradskej 72. 	T: do konca roka 2009, Z: v texte.

Hlasovanie č. 25: za 39, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

6. Zmeny a doplnky VZN mesta Košice č. 66 o školských obvodoch v meste 
    Košice

p. Knapík, primátor mesta Košice – Materiál je v písomnej podobe s dôvodovou 
správou. Prešiel rokovaním mestskej rady, komisií MZ s odporučením prerokovať ho a schváliť. 
	Nakoľko sa do rozpravy nikto neprihlásil, dal slovo návrhovej komisii.

p. Kijevská, poslankyňa MZ - Návrh na uznesenie znie:
Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje zmeny a doplnky Všeobecne záväzného nariadenia mesta Košice č. 66 o školských obvodoch v meste Košice podľa predloženého návrhu.

Hlasovanie č. 26: za 41, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

7. Zmeny a doplnky  ÚPN HSA Košice, lokalita VŠA

p. Knapík, primátor mesta Košice – Materiál je opakovane predložený na rokovanie
mestského zastupiteľstva vzhľadom na to, že uznesenie bolo v auguste podmienené podpísaním memoranda medzi zúčastnenými subjektmi, ktorí sú rozhodujúcimi vlastníkmi pozemkov na tomto území. Počas týchto dvoch mesiacov prebehli viaceré rokovania medzi mestom a zúčastnenými partnermi. Bolo pripravené memorandum, ktoré malo za úlohu zadefinovať podmienky spolupráce zúčastnených partnerov, vrátane mesta na dobudovanie technickej infraštruktúry, ktorú navrhnutý územný plán aj reálne predpokladá. Ide o prístupovú 4-prúdovú komunikáciu v tej južnej časti územia. Treba povedať, že v tejto chvíli, aj keď sa intenzívne rokovalo a sú tesne pred záverečným určením podmienok, podmienka, ktorá zarezonovala a bola istým dôvodom, prečo ju zastupiteľstvo dalo, tak nie je v tomto čase uzavretá tak, aby mohli povedať, že zo všetkými partermi bola dohoda uzavretá.

V rozprave vystúpili:

p. Boritáš, poslanec MZ – Primátor mesta svojim vystúpením povedal úvod k jeho 
návrhu na uznesenie. Vzhľadom k tomu, že tieto náležitosti, o ktorých informoval primátor mesta, neboli ešte uzatvorené, no na druhej strane mestské zastupiteľstvo chce podporiť zmenu územného plánu v tejto lokalite, predložil svoj pozmeňujúci návrh.
Mestské zastupiteľstvo v Košiciach v súlade s platnými zákonmi a všeobecne záväznými platnými predpismi a Rokovacím poriadkom mestského zastupiteľstva § 41, bod 4 prerušuje rokovanie bodu 7 Zmeny a doplnky ÚPN HSA Košice, lokalita VŠA s tým, že pokračovanie rokovania o tomto materiáli bude na najbližšom neskoršom rokovaní Mestského zastupiteľstva Košice.
Je to presná citácia z rokovacieho poriadku. Požiadal o podporu svojho návrhu.

p. Knapík, primátor mesta Košice – Nakoľko sa nikto nehlásil, uzavrel rozpravu a dal 
	slovo návrhovej komisii. 

p. Dolná, poslankyňa MZ – Návrhová komisia dostala jeden pozmeňujúci návrh od
	poslanca p. Boritáša.
Mestské zastupiteľstvo v Košiciach v súlade s platným zákonom a všeobecne záväznými právnymi predpismi a Rokovacím poriadkom mestského zastupiteľstva § 41 ods. 4 prerušuje rokovanie bodu č. 7 Zmeny a doplnky Územného plánu hospodársko-sídelnej aglomerácie Košice v lokalite VŠA v zmysle predloženej dokumentácie s tým, že pokračovanie rokovania o tomto materiáli bude na najbližšom, neskoršom rokovaní MZ.

Hlasovanie č. 27: za 38, proti 4, nehlasoval -.

p. Knapík, primátor mesta Košice – Návrh bol prijatý, takže problematikou sa budú
ešte zaoberať a myslí si, že ešte bude priestor na vyrokovanie tých jednoznačných podmienok participácie partnerov.

––-     ––-     ––-

7/1 Informácia o plnení uznesenia č. 905 z XXVIII. rokovania Mestského      
      zastupiteľstva v Košiciach zo dňa 25. augusta 2009

p. Knapík, primátor mesta Košice – Materiál pojednáva  o výsledkoch rokovania, ktoré 
trvali nejakú dobu a spoločnosť UBM ako víťaz súťaže z roku 2006 sa vlastne s menšou – väčšou intenzitou zúčastňovala rokovaní s mestom. Nakoniec aj vďaka istému tlaku sa podarilo posunúť rokovania do tej polohy, že je pripravené obojstranne akceptovateľné Memorandum, ktoré je aj súčasťou tohto materiálu, kde sa vyrokovali podmienky, o ktorých si myslia, že sú pre mesto výhodné. Prichádza sa s koncepciou dlhodobého nájmu a partner je ochotný zobrať na seba záväzok, ktorý súvisí s likvidáciou objektov, ktoré nebudú využité a bude znášať náklady súvisiace s environmentálnou záťažou, ktorá je na tomto území pomerne značná a celé tie náklady presahujú rádovo 100 mil. Sk, ak sa má vyjadriť v slovenských korunách. Požiadavka obidvoch strán je, aby tá informácia bola vzatá na vedomie a Memorandum, ktoré je pripravené, aby malo aj svoju váhu v podobe ďalších krokov, ktoré sa predpokladajú, aby bolo prerokované a schválené zastupiteľstvom.
Nakoľko sa do rozpravy nikto neprihlásil, dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a písm. ac) Štatútu mesta Košice 
A.	berie na vedomie informáciu o plnení uznesenia č. 905 z XXVIII. rokovania mestského zastupiteľstva v Košiciach zo dňa 25.8.2009,
B.	 schvaľuje návrh Memoranda o porozumení medzi mestom Košice a UBM vo veci realizácie zámeru využitia bývalých vojenských Malinovského kasární na  Moyzesovej ulici v Košiciach.

Hlasovanie č. 28: za 35, proti 1, zdržali sa 6.

p. Knapík, primátor mesta Košice – Konštatoval, že uznesenie bolo prijaté.
8. Zmeny a doplnky ÚPN 4. stavby obytného súboru Ťahanovce, v lokalite
     Austrálska

p. Knapík, primátor mesta Košice – Materiál je pripravený v písomnej podobe. 
Požiadal zástupcu ÚHA o krátky úvod.

p. Drahovský, hlavný architekt mesta  Košice – Je to prvá časť stavby IV. a V. Jedná 
sa o zmenu územného plánu zóny. Táto štúdia bola predstavená jednak na porade primátora, jednak už niekoľkokrát bola predstavená v mestskej časti Sídlisko Ťahanovce. Štúdia pôvodne predstavovala veľkú hustotu a veľké výškové zónovanie. Niekoľkokrát jednali s investorom a dospelo sa k dohode aj v hustote aj o výškovom zónovaní v danej lokalite a túto lokalitu je ešte možné rozvíjať aj za súčasného dopravného napojenia.
Ďalší rozvoj lokality v časti IV. stavby Ťahanovce je však už podmienený druhým napojením.

V rozprave vystúpili:

p. Pajtáš, poslanec MZ – Vzhľadom na situáciu, ktorá je momentálne na sídlisku 
Ťahanovce je prírastok akéhokoľvek ďalšieho obyvateľstva vzhľadom na dopravu kriticky. Požiadal poslancov, aby pri hlasovaní o tomto materiáli sa buď zdržali, alebo ho neschválili.

p. Drahovský, hlavný architekt mesta Košice – Už  v úvode povedal, že toto je I. časť
tej IV. stavby, ktorú si dovolili rozvinúť k danému developerovi preto, aby sa rozvíjalo celé územie, ktoré je v schvaľovacom konaní a bude predmetom jednania na budúcom zastupiteľstve a v záväzných regulatívoch bude podmienené vybudovaním ďalšieho obchvatu. V tomto duchu bolo prijaté uznesenie  aj na miestnom zastupiteľstve mestskej časti Ťahanovce, ktoré dostali tento týždeň.

p. Kočiš, poslanec MZ – Faktická poznámka. Upozornil na to, že pri zmene územného 
plánu musí byť prerokovaná aj táto časť problematiky dopravy. Neverí, žeby Útvar hlavného architekta neprerokoval a nepredrokoval tento problém  s dotknutými organizáciami. Podľa jeho informácii ide o 600 bytov, čo si myslí, že nie je až  taký veľký nárast. 
Pripomenul, že sa konalo mimoriadne mestské zastupiteľstvo k zmene územného plánu v lokalite Krásna a bez akýchkoľvek problémov to prešlo. Nemala by sa do toho vnášať politika, teba sa na to pozrieť triezvo a treba dovoliť rozvíjať tu investície. Keď nebude schválený územný plán a schválené jeho zmeny, nevie, ako sa to tu bude ďalej riadiť, čo sa bude ponúkať – už tomu prestáva rozumieť.

p. Rusnák, poslanec MZ – Hlavný architekt mesta povedal, že na ďalšom 
zastupiteľstve by mal byť predstavený ten širší a komplexný návrh. Je toho názoru, že treba počkať a pri tomto komplexnom návrhu sa schváli aj riešenie dopravy aj táto zmena územného plánu. 

p. Knapík, primátor mesta Košice – Nakoľko sa už nikto neprihlásil, uzavrel rozpravu 
a dal slovo návrhovej komisii. 

p. Forgáč, poslanec MZ – Návrhová komisia nedostala žiaden pozmeňujúci návrh, 
	prečítal preto pôvodný.
Mestské zastupiteľstvo v Košiciach schvaľuje zmeny a doplnky územného plánu IV. stavby Ťahanovce, lokalita Austrálska podľa predloženého návrhu. 

Hlasovanie č. 29: za 17, proti 2, zdržali sa 24.

p. Knapík, primátor mesta Košice – Konštatoval, že uznesenie nebolo prijaté. 
V decembri sa spoja a prerokujú obidve zmeny. Treba sa na to pripraviť, na všetky otázky, ktoré možno dnes neboli vysvetlené.

––-     ––-     ––-

9/1 Informácia o schválených projektoch mesta Košice

p. Knapík, primátor mesta Košice -  Dal slovo námestníkovi primátora, aby uviedol 
materiál. 

p. Vargovčák, námestník primátora mesta Košice – Považoval za potrebné pred 
blokom materiálov o ďalších euro projektoch informovať zastupiteľstvo o doposiaľ schválených euro projektoch. Doposiaľ boli mestu Košice schválené euro projekty vo výške zhruba 25,3 mil. eur, čo je zhruba 750 mil. korún. 
Podľa jednotlivých operačných programov: 
–	v rámci regionálneho operačného programu je to zhruba 11 mil. eur,
–	na rekonštrukcie škôl, kompostáreň odpadov zhruba 4 mil. eur, 
–	zníženie emisií modernizáciou MHD zhruba 10 mil. eur v rámci, ktorej by radi nakúpili 19 nových plynofikovaných autobusov,
–	potom sú to menšie projekty týkajúce sa vzdelávania vo výške zhruba 400 tis. eur a 900 tis. eur
–	niektoré ďalšie menšie projekty.
Materiál poslanci dostali písomnou formou.

V rozprave vystúpili:

p. Halenár, poslanec MZ – Krátka otázka. Na akej úrovni a kto to schvaľoval? Bola to 
nejaká komisia? Kde sa takéto veci schvaľujú?

p. Buraš, poslanec MZ – Faktická poznámka. Požiadal predkladateľa tohto materiálu, 
aby o tomto bode boli doplnené informácie na webovej stránke mesta, ktorá sa týka schválených projektov Košice, pretože informácie sú neúplné a niekedy zavádzajúce. Má práve otvorený materiál, kde je schválený projekt Via Regia. Nie je to jeho ucelené meno, lebo projekt sa volá Via Regia Plus. Ďalej sú tu projekty zo školstva, ale nie je uvedená výška nenávratného príspevku. Spomenul len posledný bod, ktorého sa to týka a je to modernizácia Základnej školy Park Angelinum 9 v Košiciach, regionálny operačný program, aktivity rekonštrukcia. Schválené prostriedky – vôbec nič tam nie je. Požiadal, aby to bolo doplnené, lebo tieto materiály sú na webovej stránke už niekoľko mesiacov a pritom sú tam uvedené informácie s otáznikom. Uvádza sa, že projekt je už schválený, ale aká je výška nenávratného finančného príspevku, tak tam je otáznik. Toto by sa nemalo stávať. Je tu dosť ľudí, ktorí sa venujú sieti a spravujú ju, preto požiadal o doplnenie.

p. Vargovčák, námestník primátora mesta Košice – Na otázku kolegu Halenára 
odpovedal, že tieto projekty schvaľujú jednotlivé ministerstvá. Samozrejme, webovú stránku doplnia. 
Poďakoval oddeleniu strategického rozvoja, lebo myslí si, že 25,3 mil. eur je v tomto štádiu, kedy zúri hospodársko-ekonomická kríza je výrazným príspevkom do rozpočtu mesta. 

p. Knapík, primátor mesta Košice – Tiež si myslí, že si to zaslúži ocenenie lebo je to 
jedna z možností ako kompenzovať ten výpadok, ktorému mesto musí čeliť, či sa mu to páči, alebo nie. Samozrejme dôležitá je aj otázka kofinancovania, no myslí si, že spôsob, ako predfinancovať a ako zabezpečiť to kofinancovanie je  vyriešený. Myslí, že v auguste sa schválili možnosti, ako čerpať finančné prostriedky na predfinancovanie tých projektov, ktoré už budú spustené, aby mesto mohlo žiadať o nenávratné zdroje.
V každom prípade, toto je cesta, ktorou sa budú určite aj v ďalšom období uberať. Aj to programovacie sa musí využiť hlavne v oblastiach, kde vlastných zdrojov nie je dosť, aby naozaj ten výpadok prostriedkov z pohľadu ekonomického vývoja kompenzovali iným spôsobom. 
Uzavrel rozpravu a dal slovo návrhovej komisii.

p. Kijevská, poslankyňa MZ – Návrh na uznesenie znie:
Mestské zastupiteľstvo v Košiciach podľa § 6 ods. a) a e) Štatútu mesta Košice berie na vedomie predloženú informáciu o schválených projektoch mesta Košice.

Hlasovanie č. 30: za 42, proti 1, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

10. Lokálna stratégia komplexného prístupu Luník IX a Na Demetri

p. Knapík, primátor mesta Košice – Požiadal predkladateľa námestníka primátora 
	p. Vargovčáka, aby uviedol materiál. 

p. Vargovčák, námestník primátora mesta Košice – Tak ako väčšina obyvateľov tohto 
mesta si uvedomujú, že Luník IX je problémom. Úrad splnomocnenca vlády pre rómske komunity zverejnil 4.12.2008 pilotnú výzvu na predkladanie žiadosti o poskytnutie podpory tzv. lokálnej stratégie, o ktorú by sa radi uchádzali.
Materiál je v písomnej podobe.  
Na rokovaní zastupiteľstva privítal pána Ing. Štefana Adamca, riaditeľa odboru koordinácie horizontálnej priority pre marginalizované rómske komunity Úradu splnomocnenca vlády pre rómske komunity, ktorý je pripravený v prípade otázok na ne odpovedať a tak isto pána Romana Keizera, ktorý je členom prípravného výboru združenia Košické lokálne partnerstvo sociálnej inklúzie.
Materiál je v písomnej podobe, je možné sa o ňom baviť v rozprave.

p. Knapík, primátor mesta Košice – Nasleduje blok materiálov, ktoré predložil 
námestník primátora p. Vargovčák, preto mu odovzdal vedenie rokovania a on bude len počúvať.

V rozprave vystúpili:

p. Horváth, poslanec MZ – Je veľmi rád, že sa mohol podieľať na lokálnej stratégii 
komplexného prístupu Luník IX a Na Demetri a že je tu dnes na zastupiteľstve. Túto injekciu mestská časť Luník IX rozhodne potrebuje a pokiaľ by sa to nechalo tak, tak dopady v budúcnosti môžu byť horšie. Stále sa len rozpráva, čo sa robí, napríklad s odvozom smetia a myslí si, že práve prišiel ten okamih...
Toto cestou požiadal o podporu  pri schvaľovaní bodu 10, lebo naozaj je to ten prvý krok, kde sa musí niečo urobiť. Tento problém sa nevyrieši za pol rok, či za rok, lebo už dlhodobo trvá, preto iste potrvá aj dlhšiu dobu, kým sa pohnú, ale toto je ten prvý krok.  Bol by veľmi rád, keby toto pri hlasovaní prešlo.

p. Halenár, poslanec MZ – Na komisii životného prostredia trochu pozerali do týchto 
bodov a obáva sa, že tak, ako sú napísané, je ako keby napĺňanie hesla, že z cudzieho krv netečie. Ako keby peniaze Európskej únie boli len nejaké čísla, ktoré sú niekde napísané a keď sa niečo z nich podarí uchmatnúť napísaním nejakého projektu, tak je to happy, vychvália sa, že akí sú mimoriadne úspešní a podobne.
       Totiž, ako im bolo na komisii vysvetlené, nič z toho, čo tu je napísané, nemá súvis s riešením nejakého konkrétneho problému. To znamená, že aj keď súhlasí s niektorými vecami, ktoré sú v materiáli a je ich veľmi potrebné riešiť, napríklad zvýšenie počtu žiakov, ktorí ukončia základnú školskú dochádzku, je naozaj niečo veľmi dobré. Predkladateľ z odboru nevedel povedať, že ktorý konkrétny problém sa bude riešiť a ako. Je to skrátka len výpis z nejakej výzvy, kde sa cez copy tvoria doklady, resp. také žiadosti a poslancom sú predkladané, aby ich schválili, lebo následne pôjdu na nejaké ministerstvo, kde nejaká komisia, ako sa dozvedel, oboduje jednotlivé návrhy a následne povie, že fajn, ak dostanú peniaze tak na to budú, alebo následne požiadajú o nejaké peniaze z únie. Kto sa pozrie na jednotlivé sumy, tak je to príliš veľa peňazí, v starej mene je to po 100 mil. korún a naozaj si nemyslí, žeby sa peniaze daňových poplatníkov Európskej únie mali takýmto spôsobom žiadať. Minimálne by tam mal byť za každý projektový zámer nejaký cieľ, ktorý sa má splniť. Pokiaľ to tak nie je, tak to vníma len čisto ako úradnícku prácu. Treba si zobrať doterajšiu efektivitu vynaložených peňazí na rómsku populáciu a na riešenie problému rómov v tejto krajine používané. Treba sa pozrieť na efektivitu tých peňazí. Chce snáď niekto povedať, že tie projekty boli škaredšie nakreslené? Pochybuje, že boli škaredšie, možno aj krajšie čísla tam boli. A presne o to ide. Pokiaľ sa nežiadajú peniaze na riešenie podložených a reálnych problémov, s reálnymi návrhmi už teraz, lebo najprv sa čaká, či budú pridelené peniaze a potom sa použijú, tak to je zlý prístup a považuje to za ignorantstvo. 

p. Jeník, poslanec MZ – Faktická poznámka. Pár slov z jednania komisie pre 
bezpečnosť prostredia a ochrany zdravia. Nestotožnil sa  s predrečníkom. Predkladateľ celkom reálne a vystihujúco vysvetlil celú túto problematiku riešenia jednak zlepšenia výchovno-vzdelávacieho procesu, skvalitnenia výchovno-vzdelávacieho procesu na úrovni pedagóg, žiak, rodič. Hovorilo sa o výstavbe Komunitného centra a o celkovom posilnení terénnej sociálnej práce. 
Jeho osobný názor je, že naozaj výchova tých najmladších je najsprávnejší vklad aj z ich pohľadu a myslí si, žeby mali  podporiť aj spoluúčasťou realizáciu tohto projektu.

p. Buraš, poslanec MZ -  Je to skutočne zaujímavý materiál a kým prejde k podstate 
veci, niekoľko slov na úvod. 
V rozpočte, ktorý bol práve schválený z bodu č. 5 vybral niektoré veci, ktoré smerujú na Luník IX. Je to výstavba nízko štandardných bytov, odstraňovanie odpadu, deratizácia, úhrada vody, rómska občianska hliadka, asanácia bytu na Hrebendovej, zhruba 905.343 eur. Podielové dane v roku 2009 na Luník IX vo výške 274.221 eur. V roku 2008 iba likvidácia Hrebendovej stála 8 mil. Sk. Výstavba a oprava bytov na Golianovej stála 24 mil. Sk. 
Do kedy sa bude rozprávať o tom a iba dávať peniaze a pritom nič nepožadovať. Dokedy sa bude iba niečo hasiť a nie niečo riešiť. To teraz sa mesto po troch rokoch zobudilo s tým, že treba riešiť Luník IX? Kde boli doteraz? Veď aj v minulom roku dávali otázky súvisiace s odpadom. Riešilo sa to aj pred tromi rokmi, aj teraz sa hovorí o detských ihriskách. 
Prečítal podnet, ktorý poslal primátorovi mesta a adresoval ho aj riaditeľovi Bytového podniku, kde upozornil na únik fekálií na Luníku IX, Podjavorinská 2, 4, kde požadoval urýchlené riešenie vytekajúceho zápachu. Podotkol, že tam chodí 80 učiteľov do 2-smennej prevádzky na základnú školu. Na základnú školu, ktorú navštevuje 1098 detí. Zopakoval, že je to najväčšia rómska základná škola v Košiciach i na Slovensku. Spýtal sa námestníka primátora 
p. Vargovčáka, či tam bol niekedy v poslednom čase a videl, ako tí ľudia chodia do práce. Sú ohadzovaní a popod nohy im behajú potkany. Hovorkyňa Magistrátu mesta síce povie čosi o odpade na Hrebendovej, ale to už je odstránený problém infekcie a žltačky, ktorý tam môže nastať, keď pod domom vyteká voda, tečú fekálie? Včera dostal odpoveď od riaditeľa Bytového podniku p. Hrabovského, za ktorú ďakuje, z ktorej citoval: Bytový podnik mesta Košice, s.r.o., ako správca bytového fondu vo vlastníctve mesta Košice nachádzajúceho sa na území Luníka IX dôsledne sleduje technický stav bytových domov nachádzajúcich sa na predmetnom sídlisku. Jedným z najproblémovejších je dom na Podjavorinskej 2, 4, kde je dôvodné podozrenie narušenia stability statiky. V súčasnosti sa spracováva statický posudok na uvedený bytový dom a podľa predbežných výsledkov v roku 2010 bude nevyhnutné túto stavbu, s ohľadom na bezpečnosť obyvateľov, zbúrať. Koľko peňazí bude na to mesto potrebovať? Bytový podnik mesta v súčasnosti robí predbežné opatrenia na vytvorenie dostatočného bytového fondu pre podnájomníkov, ktorí budú musieť byť vysťahovaní z predmetného bytového domu a navrhol do plánu činnosti na rok 2010 práce súvisiace so zbúraním  tohto objektu.
Načo sa teda dáva robiť statický posudok, keď je tu statický posudok na Podjavorinskú z roku 2008. Je z marca 2008 a bol vypracovaný statikom 
p. Lučanským. Hovorí o tom, aké sú tam závažné narušenia lodžií a ostatných priestorov. Čo sa tam ide riešiť, keď je všetko pripravené? Čaká sa na to, kým príde epidémia? Kým príde niečo do Košíc a všetci budú musieť ísť na infekčné oddelenie, ktoré je už teraz plné, pretože tam umiestňujú všetkých rómov zo Spiša, ktoré majú túto nákazu. Treba sa postaviť reálne k tomuto problému a povedať, čo treba riešiť teraz. Hneď teraz, lebo už včera bolo neskoro. 
Táto lokálna stratégia je len názov výzvy, toto nič nerieši, toto nie je koncepcia. Toto je len výzva, na ktorú sa reaguje. Touto výzvou mesto žiada zhruba 330 mil. korún a 5 % má financovať mesto, čo je zhruba 15.509 tis. korún. Zoberie sa na to úver? 
Neďaleko, v obci Ostrovany bol postavený múr. Každý sleduje tento problém a vidí ako sa to delí, no v Košiciach je toto aktuálny problém, ktorý treba riešiť hneď a to nielen vystúpením hovorkyne mesta. Ak tam pani hovorkyňa osobne nebola, ponúkol jej svoje auto, odvezie ju tam, urobí sprievod a vysvetlí jej, čo sa kde deje.
Na záver jedna informácia. Základná škola Podjavorinskej na Luníku IX – skutočne chce pomôcť ľuďom, ktorí tam pracujú a požiadal vedenie mesta o podporu pri riešení tohto problému. Ako spomínal, je to najväčšia škola v Košiciach, má 89 zamestnancov. Štyri krát do roka musia robiť deratizáciu Spýtal sa, že ak sa odvezie odpad z Luníka IX, to už oni nemusia robiť deratizáciu? To sa už vyriešil problém? Toto je vážny stav, ktorý treba riešiť. Preto si myslí, žeby bolo vhodné, aby zo strany kompetentného námestníka, pod ktorého patrí sociálna oblasť, bola mestskému zastupiteľstvu predložená koncepcia riešenia rómskej problematiky na Luníku IX.
Zároveň upozornil na to, že riaditeľka školy, ktorá má riešiť výchovno-vzdelávací proces, musí riešiť dávky v hmotnej núdzi. Akým spôsobom? Povedal aj kolotoč, bude to trvať len chvíľu.
Škola nahlási na Úrad práce, sociálnych vecí a rodiny neúčasť žiaka na vyučovacom procese ak je vyššia ako 15 hodín. Je to záškoláctvo. Úrad práce zastaví pooberanie rodinných prídavkov a pošle ich na mesto. Mesto Košice, ako osobitný príjemca, poukáže finančný príspevok na ZŠ Podjavorinskej, ktorá zabezpečí nákup cukru, soli, oleja potravín, oblečenia a ďalších vecí. Toto majú robiť  tí, ktorí majú vzdelávať? Je toto normálne v 21. storočí? Toto robia ľudia, ktorí majú učiť deti? Na magistráte sa prepúšťajú ľudia a to nie je možné, aby 1-2 zamestnankyne priamo na tvári miesta na Luníku IX riešili tento problém? Ako je možné, že dve vychovávateľky, naposledy včera, išli nakupovať do nemenovaného nákupného centra tovar, lebo potrebovali za 21,25 €, čo sú prídavky, nakupovať tovar. Toto je dlhodobo neúnosná situácia. Upozorňuje na ňu a žiada, aby sa tieto veci dali do poriadku.

p. Vargovčák, námestník primátora mesta Košice – Je zrejme, že voľby sa blížia 
a treba sa zviditeľniť. Všetci vedia, že problém Luníka IX je dosť vážny. Poslanec p. Buraš hovoril veľa, jediné, čo nepovedal, je riešenie. Mesto prichádza s týmto návrhom lokálnej stratégie.

p. Dittrich, poslanec MZ – Faktická poznámka. Vidí, že sa tu rozpútala veľmi živá 
diskusia. Začal odpoveďami na niektoré otázky p. Buraša.
Pýta sa, dokedy sa budú pchať peniaze, dokedy mesto bude odvážať odpad a tak. Pán poslanec, dovtedy, kým tam budú žiť ľudia, ktorí nepoznajú svoje povinnosti a žijú bez zodpovednosti. To znamená, že poznajú iba svoje práva. Musí tu nastúpiť určitý výchovný proces. Ten výchovný proces vie usmerniť aj táto lokálna stratégia. Nie je to koncepcia, je to stratégia. Koncepcia sa vypracúva po stratégii.
Bol spomenutý múr v Ostrovanoch. Je to veľmi zaujímavá situácia, pretože počul aj taký názor, že múr má dve strany. A ten múr nie je na segregáciu rómskej menšiny, alebo väčšiny v tej obci, naopak, je na ich ochranu, aby ich nenapádala tá biela menšina, takže dá sa na ten múr pozerať aj z tohto pohľadu, čiže, že ich chcú chrániť.
Čo sa týka osobitného príjemcu, áno, nie je to práca  pre pedagogických zamestnancov a pán Buraš to veľmi pekne vystihol, lebo riaditeľ Magistrátu mesta v blahej pamäti p. Ing. Kovalčin. Keďže vznikol v zákone osobitný príjemca a keďže sa to týkalo dochádzky do školy sa rozhodol, že to bude riešiť oddelenie školstva. Bol vtedy zamestnaný na Úrade práce a navštívil vtedy pána primátora a p. Hábera, ktorý bol vtedy vedúcim sociálneho oddelenia a všetci, aj s pánom riaditeľom Kovalčinom ho presvedčili, že ich rozhodnutie je správne napriek tomu, že on protestoval. Neuspel a tak to ostalo doteraz na oddelení školstva. No už sa na tom pracuje a vedúca oddelení, samozrejme s vedomím riaditeľa Magistrátu mesta, presunú túto agendu na oddelenie služieb obyvateľom na sociálny referát. Čiže, bude to zabezpečované z inej úrovne.
Teraz k samotnému materiálu. Je za to, aby sa schválil. Prečo? V sociálnej a bytovej komisii, ktorá bola 15.6.2009, predložila a prezentovala materiál 
Ing. Ondrová z oddelenia strategického rozvoja. Komisia sa oboznámila s materiálom, vzala ho na vedomie. Ten materiál nerieši konkrétnu vec, čo bolo tiež veľmi správne poznamenané, ale treba si uvedomiť, že čo má taký materiál riešiť. Rieši vytvorenie vhodného prostredia, rieši vytvorenie systému a motivačných prvkov s prihliadnutím na cieľovú skupinu. Toto je definícia, ktorú by si mali všetci uvedomiť pri schvaľovaní tohto materiálu.
Pripravuje sa stratégia a keďže výzva bola pozastavená, tak sa s tým materiálom ďalej nič nerobilo. Teraz je výzva obnovená a na to, aby sa mohol projekt postúpiť vyššie, na ministerstvo, je potrebné uznesenie mestského zastupiteľstva. On osobne považuje tento materiál za rozumný a prihovára sa za jeho prijatie.

p. Rychnavský, poslanec MZ – Faktická poznámka. Spýtal sa poslanca p. Buraša, či 
takýmto tónom a s takými požiadavkami ako teraz, s ktorými vyšiel voči vedeniu mesta, vyšiel aj voči vedeniu miestnej samosprávy, lebo aj tam by sa to malo takto preriešiť a tá miestna samospráva je tiež za niečo zodpovedná. Preto si myslí, že tu by sa mala riešiť aj zodpovednosť týchto ľudí za svoj stav, lebo tu sa určite všetko vyriešiť nedá. Predovšetkým, ak oni nebudú chcieť, tak tu sa môžu všetci aj na hlavu postaviť, aj tak to nepomôže.  Pritom sa tam môže pchať toľko peňazí, koľko sa zmestí do bezodnej diery. Ide o to, aby to nebol len taký proklamačný prejav, ale aby sa k problému pristúpilo seriózne.

p. Horváth, poslanec MZ – Faktická poznámka.  Je pravdou, že tento stav potrvá 
dovtedy, kým sa nezmenia ľudia. Zvolebnieva sa a Luník IX je vďačnou témou. Bol na základnej škole na Luníku IX a musel povedať, že s pani riaditeľkou je veľmi zlá komunikácia. Tiež je toho názoru, že jej treba odľahčiť, zapojiť do toho samosprávu a inštitút osobitného príjemcu aby robili tí, čo ho majú robiť, ale riaditeľka povedala, že to zvláda. On, ako poslanec za túto mestskú časť o tom vie.  Netreba o tom tu rozprávať, stačí prísť za ním. Tiež nerozumie, prečo sa chodí nakupovať do Carrefouru, či Kauflandu. Aj na Luníku IX sú obchody. Aj tam je možné urobiť si jedného dodávateľa a nemusí sa ísť toľkú cestu. Sú riešenia, no keď niekto nechce, tak sa nedá. 
Vie, že starosta by mal pomôcť, zaoberať sa tým, ale to je spiaci muž. Len spí  na čele samosprávy. Občania sa mohli v poslednom čase dočítať o ňom nejaké veci v Korzári, takže nikto nevie, čo môže od neho čakať. Je preto veľmi rád, že túto iniciatívu prebralo mesto. 
Nech každý povie svoje výhrady, ale treba to podporiť. Aj keď je to len kvapka v mori, konečne je tu prvý krok a konečne sa začne niečo robiť. 

p. Halenár, poslanec MZ – Faktická poznámka.  Poslanec p. Buraš tu hovoril 
o životnom prostredí a o smetiach, ktoré sa na Luníku IX vŕšia do 80 centimetrovej výšky. Tu sa ide pýtať nejakých 300 miliónov korún, či cez 10 mil. eur zrejme na to, aby sa to vyriešilo, pretože tu je riadok „zlepšenie životného prostredia v lokalite Luník IX a na Demetri. Podľa neho je to tak frázovitá veta, že pod to sa dokáže zmestiť hoci čo. Ale čo sa týka tých odpadkov, tak za jeden z vážnych dôvodov, prečo vzniká tá súvislá vrstva  odpadkov je, že nefungujú výťahy v tých blokoch. A osobne si myslí, že ľudia, ktorí tvoria domový odpad, keďže im nechodí výťah, tak najjednoduchšie riešenie je vyhodiť to von oknom. To iba predpokladá. Samozrejme susedom, ktorým balkón už takmer prečnieva do odpadu. 
Chcel tým povedať toľko: Pokiaľ nebudú chodiť výťahy na Luníku IX, čo je jeden z vážnych faktorov a prečo nechodia výťahy? Lebo sa tam neplatí nájom, neplatí sa v nájomných splátkach dosť peňazí na to, aby bola elektrina pre chod výťahov. A prečo neplatia nájom – tak tu si už treba položiť otázku, ktorá tu visí už niekoľko rokov, že koľko je vlastne tých nájomných zmlúv podpísaných na Luníku IX. Poslanec SDKÚ, DS p. Jeník ho vysmial, keď mu povedal, že má asi 3-4 ročnú informáciu od p. Stankovej, bývalej riaditeľky Bytového hospodárstva, že na Luníku IX je 200 nájomných zmlúv. Má niekto inú informáciu? Tak pokiaľ nemajú tí ľudia ani nájomnú zmluvu, ako ich chce mesto prinútiť, aby platili za bývanie?

p. Balún, poslanec MZ – Faktická poznámka. Dodatok. Tie výťahy nechodia, lebo 
obyvatelia neplatia, a neplatia, lebo im nechodia výťahy, tak prečo by mali platiť. Ak by však toto bol návod na riešenie, tak po Obamovi by to bol ďalší adept na  Nobelovu cenu. Ale už vážne. Už mnohí v Európe sa pokúšali vyriešiť tento problém a naozaj sa to nepodarilo. To neznamená, že nie je potrebné tomu venovať, či rezignovať na to. Sú aj iní obyvatelia rómskeho pôvodu v iných častiach mesta a žijú ináč. Pokiaľ bude takéto hromadné sídlisko, ako je toto, tak bohužiaľ nebude nič lepšieho. Sú indície, že by možno pomohlo, keby sa siahlo na určité prostriedky, ktoré by sa použili spätne v ich prospech, v prospech ich života, v prospech ich zdravia. Pokiaľ sa toto nepodarí vyriešiť a zakotviť to do zákonov, tak ten problém bude večný a ani mnohomiliónové investície v eurách to nevyriešia. Príjemcovia peňazí sú výborní, ale bez zodpovednosti. 

p. Buraš, poslanec MZ - Prečítal dva články z preambuly deklarácie ľudských práv. 
Čl. 7 hovorí: Všetci sú pred zákonom rovní a majú právo na rovnakú základnú ochranu  bez akejkoľvek diskriminácie.
Prečítal článok 29: Každý má povinnosti voči spoločnosti, v ktorej jedine môže slobodne rozvinúť svoju osobnosť.
Toto nemá nič spoločné s tým, že nemá záujem podporiť predložený materiál. To súvisí s tým, že Košice potrebujú nielen viac, ale Košice potrebujú riešiť tento problém. Pripomenul, že číslo uznesenia 623/2004 hovorí o akčnom pláne pre integrovaný rozvoj komunity na Luníku IX. Je to Košická Romagenda 21, ktorá je platná a je aktuálna. Prečo sa s tým nenarába? Prečo sa s týmto materiálom  nerieši daný problém, ak je to materiál, ktorý je živý a je platný. Dokonca je tu jeho autorka. Je jasné, že sociálny systém je nastavený zle a oni ho nezmenia. Môžu ho len hasiť a dávať pozor na to, aby sa vyvarovali takýchto problémov. Či na budúci rok opäť pôjdu vypratať smetie? Opäť pôjdu dať ten odpad preč a neprinútia obyvateľov Luníka IX, aby istým spôsobom participovali na tom. Žije tu 240 tisíc obyvateľov, ktorí očakávajú, aké stanovisko  k tomuto problému zaujme mesto, k Luníku IX, k neprispôsobivým občanom, ktorí berú finančné zdroje aj tým, ktorí ich platia.
Pripomenul pánu námestníkovi, že sú tu dvaja hostia. Položil im jednu otázku. V prípade, že tieto projekty, ktoré sú predkladané, budú schválené, aký je časový horizont od dnešného dňa, po možné schválenie, kedy by v ideálnom stave mohlo mesto s týmito finančnými prostriedkami počítať.

p. Vargovčák, námestník primátora mesta Košice – Na záver rozpravy dá slovo aj 
hosťom, no chcel, aby najprv odzneli otázky.

p. Gamcová, poslankyňa MZ – Poďakovala sa predrečníkovi, že začal tému, na ktorú 
chcela zareagovať. Toto je strategický dokument, ktorý je na web stránke mesta a dosť ju prekvapilo, že v materiáli nie je spomenutý tento dokument napriek tomu, že vznikal dlho po konzultáciách s odborníkmi z oblasti týchto marginalizovaných skupín a dovolila si tvrdiť, že z tých rôznych citácií, ani nevie ako nazvať tú z nôšku viet, sú tam strategické ciele, konkrétne návrhy ako riešiť problémy na Luníku IX a je dosť prekvapená, že z toho materiálu nič nebolo použité. 
Chce vedieť len to, či ciele projektových zámerov, ktoré sú tu uvedené, si niekto vymyslel, alebo či sú to citácie z výzvy, lebo napríklad je tu veta: Čo je to vytváranie pozitívnej školskej klímy? Ani nevie ako to nazvať, ale kto sa pozrie do Romagendy 21, tak tam je presný návod ako motivovať deti, ako sa správať v prostredí, priniesť niečo, aby to malo nejaký cieľ. Toto je len jedna veta, stačí, keď si pozrú všetky ostatné. V každom jednom odstavci je uvedené niečo podobné.

p. Dittrich, poslanec MZ – Pán Buraš citoval Chartu ľudských práv a preto navrhol, 
aby toto zastupiteľstvo požiadalo primátora mesta, aby inicioval v príslušnej organizácii o doplnenie Charty ľudských práv o povinnosti. Malo by sa to volať Charta ľudských práv a povinností. 

p. Pajtáš, poslanec MZ – Navrhol doplnenie návrhu na uznesenie v časti schvaľuje 
v bode 1 doplniť vetu: Predloženie žiadosti o poskytnutie podpory lokálnej stratégie komplexného prístupu je v súlade s pilotnou výzvou Úradu splnomocnenca vlády pre rómske komunity 2008/01.2 zo dňa 16.9.2009. Bod 2 a bod 3 bezo zmien. 

p. Blaškovičová, poslankyňa MZ – Požiadala námestníka primátora, ktorý 
vedie rokovanie, aby trochu ustriehol, čo sú faktické pripomienky a čo diskusné príspevky, pretože ich zaznelo neskutočne veľa. Keby tušila, že v rámci faktickej pripomienky môže hovoriť 3 minúty, tak by reagovala tak isto. 
Z celej tej diskusie má pocit, že je to mimoriadne pálčivá téma pre Košice , no má pocit, že sa hovorí o dvoch rozličných veciach a nejakým projektovým zámerom  si prifarili aktuálne problémy existujúce na Luníku IX. Možno keby pán Buraš vystúpil so svojim príspevkom v časti interpelácie, tak by to bola jedna úžasná otvorená téma. 
Teraz si skôr myslí, žeby sa mali vrátiť k téme, kde je 5 projektových zámerov. Pochopila to tak, že sú to zatiaľ iba zámery. Keď sa napíše projekt, tak sú to ciele projektu, ktoré sa ale musia rozpracovať podľa jednotlivých bodov. Verí tomu, že tak, ako hovorila p. Gamcová, že v projekte Romintegra tieto body rozpracované sú a je šanca ich dofinancovať z európskych peňazí.. Čo jej chýba pri tomto bode, je časový plán, časová vízia a v akom horizonte je realizácia a v akom horizonte je spolufinancovanie mesta, lebo je to ozaj okolo 500 mil. eur na spolufinancovanie týchto piatich projektov. Poprosila o odpoveď na túto  otázku a tiež predniesla procedurálny návrh, aby sa hlasovalo o ukončení  diskusie k tomuto bodu.

p. Vargovčák, námestník primátora mesta Košice – Zaznel procedurálny návrh, aby 
rozprava bola ukončená s tým, že ešte vystúpi p. Jenčová a hostia.

Hlasovanie č. 31: za 37, proti 5, zdržal sa 1.

p. Vargovčák, námestník primátora mesta Košice – Konštatoval, že návrh bol 
schválený.

p. Jenčová, poslankyňa MZ – V súvislosti s týmto materiálom sa spýtala, v akom 
štádiu je vytypovanie, pretože to spolu súvisí. Pozitívne hodnotí, že je tu predložený takýto projekt, avšak základná otázka je o tom, že títo ľudia nemajú kde bývať, preto stále tvrdí, že sociálna práca a komunitná práca s ľuďmi, ktorí nemajú kde spať a spia na dve – tri smeny, je ťažká a potom deti majú chodiť do školy a podávať nejaký výkon. Nerozumie výrazu „zvýšenie environmentálneho povedomia“, keď táto komunita má problém s hygienou, tak o akom zvyšovaní environmentálneho povedomia sa tu hovorí.
Zaujímajú ju vytypované lokality, lebo títo ľudia majú problém s existenciou a potom je to o nadstavbe, ktorá je obsahom tohto projektu.

p. Vargovčák, námestník primátora mesta Košice – Poďakoval za názory, postrehy. 
Nikto to nevníma ako jednoduchú tému.  Poprosil Ing. Adamca, riaditeľa odboru Úradu splnomocnenca vlády SR pre rómske komunity, aby prípadne zareagoval na tieto postrehy poslancov.

p. Adamec, riaditeľ odboru Úradu splnomocnenca  vlády SR pre rómske komunity.
Je rád, že dostal pozvanie na toto rokovanie a povedal, že Úrad vlády prišiel s dosť zásadnou reštrukturalizáciou a kádrovou výmenou nastavených kľúčových funkcií vrátane odboru horizontálnej priority marginalizovanej rómskej komunity a on dostal úlohu viesť tento odbor a to tak, aby boli účelne a úspešne vyčerpané prostriedky z fondov európskeho spoločenstva. Je absolútne bezprecedentný moment v spoločnosti Slovenska,  že alokácie z jednotlivých programov  dosiahli 200 mil. eur, z ktorých je už 178 mil. eur riadne zazmluvnených v 6 kľúčových operačných programov, ktoré do tohto komplexného prístupu prispievajú.
Čo sa týka samotného materiálu, môže povedať, že všetci, ktorí diskutovali, či už k materiálu, alebo k riešeniu tejto problematiky, mali svojim spôsobom pravdu, lebo v Košiciach je veľmi vypuklý problém. Tento materiál len uvoľňuje cestu ďalšiemu procesu a tento proces bude znamenať, že mesto Košice bude môcť predložiť žiadosť o poskytnutie nenávratného finančného príspevku v tzv. komplexnom prístupe, vo väzbe na lokálnu stratégiu. Tieto materiály mohli byť prílohou, verí však, že tieto materiáli budú spracované tak, ako majú byť. Samotná výzva má tak 8-10 centimetrov so všetkými prílohami. Dáva presné noty, presné záväzné informácie, ako takáto žiadosť o poskytnutie nenávratného finančného príspevku má byť spracovaná a aké prílohy sa vyžadujú. Na on line je to na stránke splnomocnenca vlády romovia.gl.sk s tým, že je tam časť horizontálna priorita a výzva je presne popísaná. Každé písmenko v žiadosti bude musieť byť presné v súlade s týmito podmienkami.
Ďalšou podmienkou je súlad s jednotlivými podmienkami operačných programov, ktoré sa na týchto alokáciách podieľajú. Úlohou ich odboru je práve posúdiť a vybrať tie lokálne stratégie, ktoré sú spracované čo najkvalitnejšie, ktoré z hľadiska spoločenských potrieb sú najdôležitejšie. 
Myslí si, že treba pozitívne  hodnotiť strategické rozhodnutie, že sa nebude uchádzať o príspevok samotný Luník IX, alebo iná mestská časť, ale že túto úlohu  v spolupráci s Vyšším územným celkom zabezpečuje mesto.
Pripomenul ešte, že v súčasnosti, v rámci Európskej únie celoeurópskeho spoločenstva je tento problém zameraný ako skutočne akútny a rieši sa na úrovni stratégie, ktorá  je daná spoločenstvom a je platná od minulého roka,  súčasná stratégia  rozvoja spoločnosti do roku 2015. Tak isto sa adresne správa a túto stratégiu spracováva Slovenská akadémia vied s tímom najlepších odborníkov, ako aj ministerstvo výstavby a regionálneho rozvoja končí stratégiu regiónov, kde tejto problematike bude venovaná pozornosť a tím pána splnomocnenca sa bude podieľať na určitom zabezpečení a preklopení tých stratégií a úloh, ktoré sú zakomponované  v strednodobej koncepcii do ucelenej národnej stratégie riešenia tejto otázky a verí, že priestor na riešenie tohto najvypuklejšieho problému na Slovensku, ako je Luník IX, tam bude daný.  Na doplňujúce otázky rád odpovie.

p. Vargovčák, námestník primátora mesta Košice – Ešte postrehol otázku ohľadne 
časového harmonogramu, na ktorú nebolo zodpovedané.

p. Adamec, riaditeľ odboru Úradu splnomocnenca  vlády SR pre rómske komunity.
Čerpanie fondov je veľmi náročné na prípravu, ale aj na čas z hľadiska realizácie. V súčasnosti je vypísaná výzva na predkladanie lokálnych stratégii. Tieto budú posudzované po uzávierke výzvy, ktorá je koncom januára 2010. Bude prebiehať hodnotenie, bude prebiehať výberové a schvaľovacie konanie na úrovni hodnotiacej a výberovej komisie, ktorá pozostáva z jednotlivých ministerstiev, z nevládnych organizácii, zo zástupcov Úradu splnomocnenca s tým, že tieto vybrané projekty budú mať vlastne od toho momentu svoj vlastný život vo vzťahu k jednotlivým operačným programom a výzvam.
Časový harmonogram: január – uzatvára sa výzva, v priebehu júna by mali byť projekty vybrané s tým, že ak budú projekty pripravené, budú sa môcť začať podpisovať zmluvy o podpísaní nenávratnej finančnej výpomoci niekedy v priebehu  III. a IV. štvrťroka vzhľadom k tomu, že riadiace orgány budú rozhodnutia výberovej komisie rešpektovať. Samotná implementácia od konca budúceho roka a začiatku roka 2011. 
Dôležitý je ešte jeden moment, že komplexný prístup spočíva v kombinácii  rôznych operačných programov a podmienkou je súlad riešení kombinovaných problémov s Európskeho sociálneho fondu a Európskeho rozvojového fondu. Podľa tej lokálnej stratégie potrieb jednotlivých lokalít sa môže namixovať vhodný prienik, ktorý bude aktuálne fungovať pre tú ktorú lokalitu a komunitu. Treba hlavne pripomenúť, že nie sú to len prostriedky venované pre marginalizované rómske  komunity, ale aj pre väčšinové obyvateľstvo.

p. Vargovčák, námestník primátora mesta Košice –Keďže rozprava bola uzavretá, dal 
slovo návrhovej komisii. 

p. Kijevská, poslankyňa MZ – Návrhová komisia dostala jeden doplňujúci návrh
	a to od poslanca p. Pajtáša.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje doplnenie k bodu 1. Predloženie podpory  lokálnej stratégie  je v súlade s pilotnou výzvou Úradu splnomocnenca vlády pre rómske komunity  - 2008/01.2 zo dňa 16.9.2009.

Hlasovanie č. 32: za 43, proti 1, zdržali sa 3.

p. Vargovčák, námestník primátora mesta Košice – Konštatoval, že tento doplňujúci 
návrh bol schválený.

p. Kijevská, poslankyňa MZ – Pôvodný návrh znie:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje 
1. Predloženie Žiadosti o poskytnutie podpory LSKxP predkladateľa na
       realizáciu projektových zámerov LSKxP, ktorý je realizovaný pre Mesto 
       Košice a ktorý je v súlade s Programom hospodárskeho a sociálneho 
       rozvoja Mesta Košice. 
2. Zabezpečenie realizácie projektov/ Žiadosti o NFP spracovaných zo 
      schválenej žiadosti o poskytnutie podpory LSKxP.
3.   Financovanie projektu požadovanou mierou spolufinancovania z celkových 
      oprávnených výdavkov na jednotlivé projekty. 

Hlasovanie  č. 33: za 44, proti 1, zdržali sa 2.

p. Vargovčák, námestník primátora mesta Košice – Konštatoval, že materiál pod 
bodom č. 10 bol schválený. 

––-     ––-     ––-

10/1 Členstvo Mesta Košice v združení Košické lokálne partnerstvo sociálnej 
         inklúzie

p. Vargovčák, námestník primátora mesta Košice -  Tento materiál úzko súvisí 
s materiálom pod bodom 10. Je prítomný aj p. Štefan Keizer, člen prípravného výboru tohto združenia. Požiadal ho o predstavenie tohto združenia.

p. Keizer, člen prípravného výboru združenie Košické lokálne partnerstvo sociálnej 
inklúzie – Prišiel prítomným predstaviť koncepciu Košického lokálneho partnerstva sociálnej inklúzie, ktorá veľmi úzko súvisí s lokálnou stratégiou pre rozvoj rómskych komunít.  Lokálne partnerstvá sú inštitúcie, občianske združenia, ktoré sú podporované z Európskeho sociálneho fondu prostredníctvom fondu sociálneho rozvoja, kedy Ministerstvo práce, sociálnych vecí a rodiny SR prijalo túto myšlienku zo západnej Európy. 
Lokálne partnerstvá sociálnej inklúzie sú občianske združenia, ktoré združujú jednotlivé mestá, obce, odborníkov na riešenie marginalizovaných  skupín a odborníkov, ktorí sa zaoberajú riešením inklúzie vylúčených skupín. Súčasťou týchto lokálnych partnerstiev sú  tzv. strategickí partneri, ktorí sú pevne zadefinovaní z ministerstva práce. Takýmto strategickým partnerom je Úrad práce sociálnych vecí a rodiny, ktorý je členom  tohto partnerstva, ďalej Vyšší územný celok, alebo samosprávny kraj a partnerom môže byť aj Úrad splnomocnenca vlády pre rómske komunity.
Úlohou takéhoto lokálneho partnerstva je napomáhať k čerpaniu, napomáhať k realizácii a k tvorbe projektov, vymieňať skúsenosti, združovať organizácie a inštitúcie, ktoré majú túto problematiku za úlohu a pri žiadosti o čerpanie prostriedkov z horizontálnej priority marginalizovaných rómskych komunít bola aj účasť konečného prijímateľa pomoci, to znamená mesta, alebo mestskej časti povinná v tomto združení. 
Toto združenie má fungovať ako také laboratórium, ako liaheň nápadov. Má kontrolovať toto čerpanie, má mu napomáhať, má vymieňať informácie so svetom a samozrejme má aj pomáhať pri styku so štátnymi inštitúciami tak, aby čerpanie bolo hladké.
Myslí si, že toto ako základná informácia postačuje. 

V rozprave vystúpili:

p. Dittrich, poslanec MZ – Otázka na p. Keizera. Dotýka sa vyhodnocovania efektivity 
využívania finančných prostriedkov a trvania činnosti tohto občianskeho združenia a akým spôsobom to bolo riešené.

p. Keizer, člen prípravného výboru združenie Košické lokálne partnerstvo sociálnej 
inklúzie – Zmluva o partnerstve, ktorú by mesto malo uzavrieť s týmto občianskym združením by mala  byť zarámcovaná do obdobia čerpania štrukturálnych fondov, teda do tohto obdobia, to znamená do roku 2012. 
Čo sa týka kontroly čerpania, či kontroly efektivity vykonávania jednotlivých činností v rámci realizácie jednotlivých projektov, samozrejme takéto občianske združenie asi nebude môcť celkom dobre kontrolovať realizáciu tvrdých projektov, to znamená projektov, ktoré čerpajú regionálny operačný program a budú dostavovať k škole nejaké krídlo, alebo stavať komunitné centrum. To bude musieť konečný príjemca teda mesto zodpovedať a kontrolovať a bude kontrolovaný riadiacim orgánom, teda ministerstvom výstavby. Úlohou takéhoto lokálneho partnerstva je skôr to, aby sa efektívne čerpali prostriedky z mäkkých projektov, to znamená, aby sa efektívne vykonávala terénna komunitná práca, aby sa efektívne realizovali projekty, ktoré pomôžu škole vo vzdelávaní detí a podobne. 
Mesto bude členom v tomto občianskom združení. Toto občianske združenie je založené pre Košice a Košice – okolie, kde členmi budú aj iné mestá, ktoré sa idú uchádzať o tieto prostriedky. Samozrejme členom bude aj Vyšší územný celok.  Toto občianske združenie bude viac z globálneho pohľadu túto vec sledovať. Treba si uvedomiť, že keď budú vysťahovaní Rómovia z Demetra, budú sa musieť niekde premiestniť. Prídu do iných mestských častí, alebo do nejakej obce, ktorá je pri Košiciach. Toto lokálne partnerstvo má za úlohu skôr takýto globálny pohľad na koordináciu medzi jednotlivými členmi, lebo veci treba vidieť trochu globálnejšie.

p. Hlinka, poslanec MZ – Keďže dôvodová správa, ktorá bola predložená dnes, je 
stručná a má sa schváliť účasť mesta v občianskom združení, bolo by dobré, keby mohli počuť informáciu a nejaké fakty, akým spôsobom to občianske združenie bude fungovať čo sa týka nákladov a prevádzky, či mesto bude musieť platiť nejaký poplatok za vstup do občianskeho združenia a ak sa  schvaľuje účasť mesta v tomto združení, kto tam bude za mesto, ako účastník tohto združenia v tejto záležitosti konať.

p. Cengel, poslanec MZ -  Predniesol procedurálny návrh  za  svoj poslanecký klub, 
aby sa po tomto bode rokovanie mestského zastupiteľstva prerušilo.

p. Vargovčák, námestník primátora mesta Košice – Keďže odznel procedurálny návrh, 
	dal o ňom hlasovať a potom sa dokončí tento bod.
Dal hlasovať, aby sa po tomto bode prerušilo rokovanie mestského zastupiteľstva a pokračovali zajtra. 

Hlasovanie č. 34: za 33, proti 4, zdržali sa 5.

p. Vargovčák, námestník primátora mesta Košice – Konštatoval, že návrh bol 
schválený. Dokončí sa tento bod a v rokovaní sa bude pokračovať zajtra, 28.10.2009 o 8.30 hod.
	
p. Keizer, člen prípravného výboru združenie Košické lokálne partnerstvo sociálnej 
inklúzie – Môže odpovedať len na časť tejto otázky. Nevie, kto bude zastupovať mesto, ale mesto Košice, ako jeden z významných členov združenia, bude mať miesto v rade, ktorá bude riadiť činnosť občianskeho združenia. Čo sa týka financovania, alebo nejakých  nárokov na prevádzku, tak tieto nie sú vznesené. Momentálne je vyhlásená otvorená výzva na fonde sociálneho rozvoja, ktorá umožňuje financovať práve tieto lokálne partnerstvá vzniknuté po roku 2007. Pretože košické bolo jediné, ktoré doteraz neexistovalo, tak je aj z popudu ministerstva práce zakladané. Je tam možnosť získať príspevok do výšky 100 tis. eur. To znamená 3 mil. korún, z čoho 20 % je na prevádzkové náklady, na nejaké nájomné a tak a zbytok je na jeho aktivity. To znamená na vypracovávanie koncepčných materiálov, alebo iných vecí, ktoré majú uľahčiť túto činnosť.

p. Vargovčák, námestník primátora mesta Košice – Predpokladá, že o konkrétnom 
účastníkovi za mesto rozhodne mestské zastupiteľstvo tak, ako to bolo pri všetkých ostatných združeniach, kde je mesto zastúpené.
Nakoľko sa už nikto nehlásil,  uzavrel diskusiu a dal slovo návrhovej komisii. 

p. Dolná, poslankyňa MZ – Prečítala návrh na uznesenie.
Mestské zastupiteľstvo v Košiciach podľa § 6 ods. 2 písm. k) Štatútu mesta Košice schvaľuje účasť mesta Košice v združení Košické lokálne partnerstvo sociálnej inklúzie.

Hlasovanie č. 35: za 37, proti 1, zdržali sa 4.

p. Vargovčák, námestník primátora mesta Košice – Konštatoval, že uznesenie bolo 
prijaté a členstvo mesta v tomto združení schválené.
Prerušil rokovanie Mestského zastupiteľstva v Košiciach do 28.10.2009. V rokovacej sále sa stretnú o 8.30 hod.

––-     ––-     ––-

Pokračovanie  XXIX rokovania mestského zastupiteľstva v Košiciach 28.10.2009

p. Knapík, primátor mesta Košice – Privítal  prítomných a konštatoval, že mestské 
zastupiteľstvo je uznášania schopné. V rokovacej sále bolo prítomných a prezentovaných 31 poslancov, čiže je možné prijímať uznesenia.
Konštatoval, že návrhová komisia je tiež prítomná v plnom počte, takže sa mohlo pokračovať v XXIX. rokovaní mestského zastupiteľstva.

––-     ––-     ––-

10/2 Príprava projektu „Uzavretie a rekultivácia skládky Myslava v Košiciach“

p. Knapík, primátor mesta Košice -  Materiál je v písomnej podobe. Myslí si, že 
mnohým z prítomných je známy. Celá tá záťaž ktorá tam je a snaha mesta získať prostriedky na to, aby mesto neohrozovala, jednak ekologická záťaž, jednak problém, ktorý súvisí aj s využitím tejto lokality a istá zákonná povinnosť na území mesta takéto obrovské staré environmentálne záťaže dostať do podoby, keby to bolo regulované. V súlade s možnosťami, ktoré programovacie obdobie ponúka na využitie takýchto prostriedkov, je tu snaha pripraviť projekt, ktorý by znamenal elimináciu a uzavretie rekultivácie tejto skládky.
Podrobnejšie informácie sú pripravení poskytnúť aj odborní pracovníci.

V rozprave vystúpili:

p. Müller, poslanec MZ – Potom, čo Ministerstvo životného prostredia SR zmenilo 
podmienky poskytnutia pomoci vo vzťahu k majetkovo-právnym vzťahom, už teraz poďakoval za všetkých Myslavčanov  tým, ktorí sa budú podieľať na príprave žiadosti a následne po obdržaní finančného príspevku, aj tým, ktorí skládku zrekultivujú.

p. Knapík, primátor mesta Košice – Nakoľko sa do rozpravy už nikto neprihlásil, dal 
slovo návrhovej komisii. 

p. Dolná, poslankyňa MZ –  Prečítala návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje predloženie žiadosti o NFP pre projekt:
Názov projektu: Uzavretie a rekultivácia skládky Myslava v Košiciach
Výška celkových výdavkov na projekt: maximálne 13 000 000,- EUR
Výška celkových oprávnených výdavkov na projekt: maximálne 13 000 000,- EUR
Výška spolufinancovania projektu žiadateľom z celkových oprávnených výdavkov: minimálne 5%, t.j. 650 000,- EUR
Spôsob financovania projektu: externé zdroje

Hlasovanie č. 36: za 33 + 1 (p. Gamcová), proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

11. Príprava projektu „Elektronizácia verejnej správy krajského mesta Košice“

p. Knapík, primátor mesta Košice –  Tento projekt je rovnako dôležitý pre úrad, pre 
fungovanie magistrátu, ako aj spoluprácu s úradmi a kanceláriami mestských častí. Je to projekt, ktorý je zameraný na elektronizáciu samosprávy mesta Košice.  Rovnako sa o toto uchádzajú všetky ďalšie krajské mestá. Cieľ projektu, zámery sú popísané. Ešte sa vedie diskusia o podmienkach, aby boli doladené tak, aby to bolo optimalizované a dlhodobo aj z úrovne mesta a samosprávy financovateľné. 
Podrobnosti sú v materiáli, otvoril k nemu rozpravu.

V rozprave vystúpili:

p. Vargovčák, námestník primátora mesta Košice – Poprosil prítomných pánov 
starostov o ústretovosť, pretože k tomuto projektu je potrebné podpísať zmluvu medzi mestom a mestskými časťami. Všetky pripomienky mestských častí boli do tejto zmluvy zapracované, takže poprosil, aby sa tieto zmluvy postupne podpisovali a doručovali na mesto. 

p. Knapík, primátor mesta Košice –  Nakoľko sa do rozpravy už nikto neprihlásil, 
	uzavrel ju a dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje predloženie žiadosti o NFP pre projekt:
	názov projektu: Elektronizácia verejnej správy krajského mesta Košice 
Výška celkových výdavkov na projekt: 4 000 000,- EUR
Výška celkových oprávnených výdavkov na projekt: maximálne 4 000 000,- EUR
Výška spolufinancovania projektu žiadateľom z celkových oprávnených výdavkov:5%, t.j. 200 000,- EUR

Hlasovanie č. 37: za 39, proti -, zdržal sa -.

p. Knapík, primátor mesta Košice –  Konštatoval, že uznesenie bolo schválené.

––-     ––-     ––-

12. Príprava projektu „Nákup čistiacej techniky pozemných komunikácií 
      V Košiciach“

p. Knapík, primátor mesta Košice –  Ide o nákup čistiacej techniky nielen pre pozemné 
komunikácie, ale aj pre verejné priestranstvá. Súvisí to vlastne s otvorením výzvy v operačnom programe životné prostredie. Snahou mesta je získať takúto čistiacu techniku, ktorá zlepší hlavne parametre čistoty ovzdušia. Košice sa nachádzajú v zóne, kde v porovnaní s inými lokalitami v rámci Slovenska je prostredie, ktoré je dosť zaťažené prachovým spádom, takže to čistenie je prvok, ktorý treba zlepšovať a na ktorom treba dlhodobo pracovať v záujme ochrany zdravia obyvateľov.
Materiál je v písomnej podobe, otvoril k nemu rozpravu. 

V rozprave vystúpili:

p. Hlinka, poslanec MZ – Je to veľmi dobrý materiál a dúfa, že požiadavka mesta bude
vyslyšaná. Spýtal sa na jednu vec, ktorá nie je v dôvodovej správe uvedená. Pokiaľ bude možnosť nakúpiť tieto mechanizmy za nenávratný finančný príspevok a s 5 %-tným spolupodielom mesta, budú používané na čistenie, zimnú údržbu a podobne Kositom? Alebo kto ich bude používať? Žiadateľom týchto prostriedkov môže byť mesto, preto sa pýta, ako to bude s využívaním, lebo v materiáli sa o tom hovorí veľmi globálne. Samozrejme, že sa nebudú využívať v Prešove, ale v Košiciach, takže ako to bude s ich využitím a kto ich bude mať v správe. Bolo na to myslené?

p. Kočiš, poslanec MZ – Na to sa nechcel spýtať, lebo je mu jasné, že to nemôže 
prevádzkovať Kosit, ale chcel by vedieť, či v tej finančnej čiastke 5 %-tná spoluúčasť mesta je zarátaný aj náklad na prípadný vznik novej spoločnosti a aká je predstava o spoločnosti, ako to bude celé fungovať?

p. Knapík, primátor mesta Košice –  Nakoľko sa už nikto nehlásil, uzavrel rozpravu 
a požiadal riaditeľa MMK, aby krátko reagoval na otázky.

p. Kolárčik, riaditeľ MMK – Ak sa podarí získať túto čistiacu techniku, tak v pláne je, 
aby tieto služby prevádzkovalo mesto. Od získania tohto projektu po podpis zmluvy bude čas na rokovanie jednak s Kositom. Mesto už teraz predpripravuje technické zázemie, kde by mohla byť uskladnená táto čistiaca technika v jednotlivých mestských podnikoch. O organizačnom zabezpečení sa však definitívne rozhodne až po získaní tejto čistiacej techniky.

p. Knapík, primátor mesta Košice –  V prípade úspešnosti sa mesto rozhodne pre 
variant, ktorý bude aj v súlade s podmienkami, ktoré budú zadefinované, aby to bolo čo najvýhodnejšie pre potreby mesta. 
Rozprava bola uzatvorená, dal preto slovo návrhovej komisii.

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje predloženie žiadosti o NFP pre projekt:
Názov projektu: Nákup čistiacej techniky pozemných komunikácií v Košiciach 
Výška celkových výdavkov na projekt: maximálne 3 000 000,- EUR
Výška celkových oprávnených výdavkov na projekt: maximálne 3 000 000,- EUR
Výška spolufinancovania projektu žiadateľom z celkových oprávnených výdavkov: minimálne 5%, t.j. 150 000,- EUR
Spôsob financovania projektu: externé zdroje

Hlasovanie č. 38: za 39, proti -, zdržali sa 3.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

13. Zrušenie uznesenia MZ č. 798 z 30.4.2009  a príprava projektu
      „Rekonštrukcia  a modernizácia Knižnice pre mládež  na Humenskej ulici č. 9   
      v Košiciach“

p. Knapík, primátor mesta Košice –  Objekt knižnice sa nachádza v mestskej časti 
Košice – Západ. Materiál aj s dôvodovou správou je v písomnej podobe. Otvoril k nemu rozpravu, no nakoľko sa nikto neprihlásil, dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice zrušuje uznesenie č. 798 z XXIV. rokovania Mestského zastupiteľstva v Košiciach, zo dňa 30. apríla 2009.
Schvaľuje 
a)	predloženie žiadosti o NFP v rámci výzvy ROP-3.1a-2009/01 ROP za účelom realizácie projektu „Rekonštrukcia a modernizácia Knižnice pre mládež 
na Humenskej ulici č. 9 v Košiciach“, ktorého ciele sú v súlade s platným územným plánom obce a platným programom hospodárskeho rozvoja a sociálneho rozvoja obce,
b)	zabezpečenie realizácie projektu po schválení žiadosti o NFP,
c)	financovanie projektu vo výške 5% z celkových oprávnených výdavkov 
na projekt t.j. vo výške 70 000,- eur.

Hlasovanie č. 39: za 43, proti -, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

14. Zmeny v radách škôl a školských zariadení, ktorých zriaďovateľom je Mesto 
      Košice

p. Knapík, primátor mesta Košice –  Ide o Základnú školu s materskou školu 
v Košiciach, Želiarska 4 a iné zmeny v radách škôl a školských zariadení, ktorých zriaďovateľom je mesto Košice. 
Otvoril rozpravu k písomne predloženému materiálu. 

V rozprave vystúpili:

p. Petrvalský, poslanec MZ -  Materiálom sa zaoberali aj v školskej komisii, ktorá 
bohužiaľ zase nebola uznášania schopná. Dúfa, že po dnešnom zasadnutí bude, keď sa schvália personálne zmeny, ktoré navrhol v programe rokovania. Prítomní členovia preto len odporučili mestskému zastupiteľstvu tento materiál prerokovať.

p. Knapík, primátor mesta Košice –  Nakoľko sa nikto iný do rozpravy neprihlásil, dal 
slovo návrhovej komisii. 

p. Kijevská, poslankyňa MZ – Návrh na uznesenie znie:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice a § 25 zákona NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov
	A. odvoláva Petra Vargu z rady školy pri Materskej škole Ovručská 14, Košice,
	B. deleguje 
	- Emíliu Deverovú do rady školy pri Materskej škole Ovručská 14, Košice,
- Štefana Derjána, Štefana Spišáka, Jozefa Lengyela, Štefana Feňovčíka do rady 
  školy pri Základnej škole s materskou školou Želiarska 4, Košice.

Hlasovanie č. 40: za 43, proti -, zdržal sa -.

p. Knapík, primátor mesta Košice –  Konštatoval, že uznesenie bolo prijaté.

––-     ––-     ––-

14/1 Rozdelenie dotácií pre mládež 

p. Knapík, primátor mesta Košice –  Ide o rozdelenie dotácií pre mládež podľa 
koncepcie  politiky mesta vo vzťahu k deťom a mládeži. Predkladateľom materiálu je poslanec p. Petrvalský. Požiadal ho, aby uviedol materiál.

p. Petrvalský, poslanec MZ – Materiál sa zaoberá tým, že peniaze, ktoré v rámci
dotácií pre mládež boli schválené na júnovom rokovaní mestského zastupiteľstva. Teraz dostanú adresáta. 

V 1 - Inštitucionálna podpora
Názov žiadateľa	Navrhovaná suma v €	
Materské centrum Stonožka, Košice	1 000,-	
ECIM-Európske centrum integrácie menšín	1 200,-	
OZ HALIGANDA	1 200,-	
OZ Našim deťom pri ZŠ Jenisejská Košice	1 200,-	
Detská organizácia FRIGO	1 000,-	
Tadam- Tlačová agentúra detí a mládeže, o.z.	1 200,-	
DOMKA, Združenie saleziánskej mládeže	1 200,-	
Úsmev ako dar - Spoločnosť priateľov detí z detských domov, Regionálna pobočka Košice	1 200,-	
Dorka, n.o.	1 200,-	
SPOLU:	10 400,- €	

V 2 - Podpora dobrovoľníckej činnosti
Názov žiadateľa	Navrhovaná suma v €	
Materské centrum Stonožka, Košice	1 100,-	
OZ Našim deťom pri ZŠ Jenisejská Košice	1 100,-	
Detská organizácia FRIGO	1 100,-	
Slovenský skauting, 68 zbor Biele vrany Košice	   800,-	
Návrat, o.z.- Poradenské miesto Košice	1 100,-	
Úsmev ako dar - Spoločnosť priateľov detí z detských domov, Regionálna pobočka Košice	1 100,-	
Centrum komunitného rozvoja Košice	   900,-	
SPOLU:	 7  200,- €	

V 3 - Podpora aktivít pre deti a mládež
Názov žiadateľa	Navrhovaná suma v €	
Materské centrum Stonožka, Košice	1 500,-	
ECIM-Európske centrum integrácie menšín	1 000,-	
OZ HALIGANDA	1 000,-	
OZ Našim deťom pri ZŠ Jenisejská Košice	1 000,-	
Tadam- Tlačová agentúra detí a mládeže, o.z.	1 500,-	
Detská organizácia FRIGO	1 500,-	
Slovenský červený kríž, miestny spolok Košice - Nad jazerom	1 500,-	
OZ DRUHÝ DOMOV MLADÝCH	  500,-	
DOMKA, Združenie saleziánskej mládeže	1 000,-	
Soroptimist Club Košice	1 000,-	
Slovenský skauting, 68 zbor Biele vrany Košice	1 000,-	
Spoločenstvo evanjelickej mládeže	1 000,-	
Dorka, n.o.	1 500,-	
Občianske združenie Úsmev za úsmev	   594,-	
SPOLU:	15 594,- €	

	Spolu vyjde suma 33.194,- €  rozdelených  medzi mládežnícke organizácie.

V rozprave vystúpili:

p. Čižmáriková, poslankyňa MZ – Oznámila, že medzičasom sa stala prezidentkou
Soroptimist Clubu. Keďže aj oni dostávajú príspevok, ohlásila preto konflikt záujmov a nebude v tomto bode hlasovať.	

p. Kočiš, poslanec MZ – Spýtal sa predkladateľa, kto bol v komisii pre prerozdelenie 
tých dotácií. Nevie, ale tak sa mu marí, že sa dohodli, že sa žiadne dotácie rozdeľovať nebudú.

p. Knapík, primátor mesta Košice – Nakoľko sa do rozpravy už nikto neprihlásil, 
	požiadal p. Petrvalského, aby odpovedal na otázky.

p. Petrvalský, poslanec MZ – Menovite to nepovie, ale bola to 3-členná komisia, boli 
to ľudia, ktorí sa zaoberajú mládežníckymi organizáciami, ktoré pracujú na území mesta. Z komisie školstva športu a mládeže bol tiež zástupca, meno mu vypadlo z pamäti. Nevie o dohode, žeby sa prostriedky pre mládežnícky šport nemali rozdeľovať. Táto položka je schválená v rozpočte, bolo potrebné iba určiť adresáta.

p. Knapík, primátor mesta Košice – Požiadal doplniť informáciu pre p. Kočiša  
a nakoľko rozprava už bola uzavretá, dal slovo návrhovej komisii. 

p. Kijevská, poslankyňa MZ – Prečítala návrh na uznesenie.
Mestské zastupiteľstvo v Košiciach podľa § 6 ods. 2 písm. d) Štatútu mesta Košice  schvaľuje rozdelenie bežných výdavkov v programe 3: ZDRAVÉ MESTO - dotácie na mládež podľa Koncepcie politiky mesta vo vzťahu k deťom a mládeži - Grantový program DAMKO (deti a mládež Košíc) v celkovej sume: 33 194,- Eur podľa predloženého návrhu.

Hlasovanie č. 41: za 37, proti -, zdržali sa 6.

p. Knapík, primátor mesta Košice – Konštatoval, že uznesenie bolo prijaté.

Prepis úplného znenia uznesenia:
Mestské zastupiteľstvo v Košiciach podľa § 6 ods. 2 písm. d) Štatútu mesta Košice  schvaľuje rozdelenie bežných výdavkov v programe 3: ZDRAVÉ MESTO - dotácie na mládež podľa Koncepcie politiky mesta vo vzťahu k deťom a mládeži - Grantový program DAMKO (deti a mládež Košíc) v celkovej sume: 33 194,- Eur.

V 1 - Inštitucionálna podpora
Názov žiadateľa	Navrhovaná suma v €	
Materské centrum Stonožka, Košice	1 000,-	
ECIM-Európske centrum integrácie menšín	1 200,-	
OZ HALIGANDA	1 200,-	
OZ Našim deťom pri ZŠ Jenisejská Košice	1 200,-	
Detská organizácia FRIGO	1 000,-	
Tadam- Tlačová agentúra detí a mládeže, o.z.	1 200,-	
DOMKA, Združenie saleziánskej mládeže	1 200,-	
Úsmev ako dar - Spoločnosť priateľov detí z detských domov, Regionálna pobočka Košice	1 200,-	
Dorka, n.o.	1 200,-	
SPOLU:	10 400,- €	

V 2 - Podpora dobrovoľníckej činnosti
Názov žiadateľa	Navrhovaná suma v €	
Materské centrum Stonožka, Košice	1 100,-	
OZ Našim deťom pri ZŠ Jenisejská Košice	1 100,-	
Detská organizácia FRIGO	1 100,-	
Slovenský skauting, 68 zbor Biele vrany Košice	   800,-	
Návrat, o.z.- Poradenské miesto Košice	1 100,-	
Úsmev ako dar - Spoločnosť priateľov detí z detských domov, Regionálna pobočka Košice	1 100,-	
Centrum komunitného rozvoja Košice	   900,-	
SPOLU:	 7  200,- €	

V 3 - Podpora aktivít pre deti a mládež
Názov žiadateľa	Navrhovaná suma v €	
Materské centrum Stonožka, Košice	1 500,-	
ECIM-Európske centrum integrácie menšín	1 000,-	
OZ HALIGANDA	1 000,-	
OZ Našim deťom pri ZŠ Jenisejská Košice	1 000,-	
Tadam- Tlačová agentúra detí a mládeže, o.z.	1 500,-	
Detská organizácia FRIGO	1 500,-	
Slovenský červený kríž, miestny spolok Košice - Nad jazerom	1 500,-	
OZ DRUHÝ DOMOV MLADÝCH	  500,-	
DOMKA, Združenie saleziánskej mládeže	1 000,-	
Soroptimist Club Košice	1 000,-	
Slovenský skauting, 68 zbor Biele vrany Košice	1 000,-	
Spoločenstvo evanjelickej mládeže	1 000,-	
Dorka, n.o.	1 500,-	
Občianske združenie Úsmev za úsmev	   594,-	
SPOLU:	15 594,- €	

––-     ––-     ––-

14/2  Informácia o činnosti komisie mestského zastupiteľstva na ochranu 
         verejného záujmu pri výkone funkcií verejných funkcionárov

p. Knapík, primátor mesta Košice – Dal slovo predsedovi komisie p. Melichárkovi,
	ktorý je predkladateľom materiálu.

p. Melichárek, poslanec MZ  - Informácia bola predložená v písomnej forme, nie sú 
k nej ďalšie doplňujúce informácie. Pokiaľ by boli otázky, je pripravený zodpovedať ich.

p. Knapík, primátor mesta Košice – Nakoľko sa do rozpravy nikto neprihlásil, dal 
slovo návrhovej komisii. 

p. Kijevská, poslankyňa MZ – Prečítala návrh na uznesenie.
Mestské zastupiteľstvo v Košiciach berie na vedomie informáciu o činnosti komisie mestského zastupiteľstva na ochranu verejného záujmu pri výkone funkcií verejných funkcionárov.

Hlasovanie č. 42: proti 39, proti 1, zdržali sa 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

15. Podmienky spôsobu, účasti a vykonania voľby hlavného kontrolóra 
      mesta Košice a náležitosti prihlášky

p. Knapík, primátor mesta Košice – Je to materiál, ktorý bude upravovať voľby 
hlavného kontrolóra mesta, to znamená podmienky spôsobu časti vykonania voľby hlavného kontrolóra  a náležitosti, ktoré súvisia s prihlasovaním tých, ktorí sa o túto verejnú funkciu budú uchádzať. 
Súvisí to s tým, že koncom tohto roka hlavnému kontrolórovi končí zákonný mandát a v súlade s platnou legislatívou samospráva mesta má pripraviť podmienky tak, aby v zákonom stanovenom termíne prebehli voľby. 
Materiál je v písomnej podobe, otvoril k nemu rozpravu.

V rozprave vystúpili:

p. Čižmáriková, poslankyňa MZ – Navrhla určitú zmenu v bode b/ náležitosti 
prihlášky kandidáta na funkciu hlavného kontrolóra mesta Košice v takomto znení: Kvalifikačným predpokladom pre funkciu hlavného kontrolóra mesta Košice je ukončené minimálne vysokoškolské vzdelanie II. stupňa. Myslí si, že v takomto meste ako sú Košice, s takým rozpočtom, s akým hospodári by tam mal byť človek, ktorý má vysokoškolské vzdelanie II. stupňa. Nechce hovoriť, že to má byť právnik, alebo ekonóm, lebo človek môže mať skúsenosti aj z tejto oblasti, ale v každom prípade si myslí, žeby to mal byť človek najmenej s vysokou školou.

p. Gamcová, poslankyňa MZ – Tiež ju to zaujalo a povie to možno silnejšími slovami.
Bola pobúrená z toho, že mesto Košice si síce podľa zákona dáva kvalifikačný predpoklad na funkciu hlavného kontrolóra ukončené minimálne úplné stredné vzdelanie. Včera tu celý čas počúvali od riaditeľa MMK, že základným kritériom prijímania pracovníkov je kvalita. Naozaj ju to dosť poburuje, lebo keď si prečíta, čo zo zákona má robiť hlavný kontrolór, tak len veľmi stručne:  Kontroluje zákonnosť, účinnosť, hospodárnosť a efektívnosť pri hospodárení s nakladaním s mestským majetkom. Kontroluje príjmy mesta, výdavky a finančné operácie mesta a kontroluje predpisy a všeobecne záväzné nariadenia.  Vážne pochybuje o tom, že úplne stredné vzdelanie stačí na takéto finančné operácie. Naozaj je veľmi sklamaná z toho, čo sa tu deje, ako sa tu postupuje a má taký pocit, že je to pripravené pre niekoho, kto je vopred určený, ktorý chudák nemá vysokoškolské vzdelanie. Je jej naozaj do plaču z toho všetkého, čo tu počúva a čo tu vidí.

p. Knapík, primátor mesta Košice – Nevie, či boli skôr faktické poznámky, lebo bol 
z toho emotívneho vystúpenia unesený. Takže najprv diskusný príspevok  
p. Petrenku a potom faktické poznámky.

p. Petrenka, poslanec MZ – V tom písmene b) malo byť napísané úplné stredoškolské 
vzdelanie a nie úplne stredné, lebo to je taký čudný výraz. 
Druhá vec ohľadom doručenia obálky na funkciu hlavného kontrolóra bude otvárať komisia. Bolo by potrebné určiť miesto, čas a dátum. 

p. Mutafov, poslanec MZ – Faktická poznámka. Po občianskej stránke súhlasí 
s obsahom, čo povedala p. Gamcová.  Problém je ten, že pokiaľ ho vedomosti neklamú, zákon túto klauzulu nepredpisuje a mestské zastupiteľstvo nemôže ísť nad rámec zákona. 

p. Halenár, poslanec MZ – Faktická poznámka. Reagoval na to, čo povedal kolegyňa 
p. Gamcová, že je zhrozená spôsobom výberu.  Zatiaľ nezdieľa tento jej pocit, skôr si myslí, že manažéri mesta by mali vážne zvažovať či teraz, či do budúcna, nejakú konkurenciu súčasnému zákonu v zmysle, že každá obec musí mať kontrolóra.  A myslí tým najmä na to, že by sa mala pripraviť pôda pre budúcich poslancov, aby mali možnosť vyberať si povedzme z renomovaných auditorských firiem a povedzme z miestneho kontrolóra. To by mal byť určujúci princíp míňania peňazí v samospráve. Ak samospráva bude mať zo zákona, tak ako doteraz, hlavného kontrolóra plus nevie aký tím ľudí, ktorý mu pomáha v jeho práci a nepocítia tlak zodpovednosti za svoju prácu, pretože toho kontrolóra nik neskontroluje iba snáď najvyšší kontrolný úrad, ktorý tu príde raz za rok a predloží poslancom 15 strán šokujúcich zistení. Nikomu sa nič nestane, žiadna zodpovednosť tu nie je. A to vidieť aj zo správy najvyššieho kontrolného úradu, aké ťažké straty pre mesto vznikli. Skôr by manažéri mali otvárať po linke poslancov Národnej rady SR Zmenu zákona, aby obce mali možnosť predkladať aj auditorským firmám návrhy na kontrolu na zadanú úlohu, čas a odmenu. Myslí si, že to by bola cesta k naozaj účinnej kontrole v samospráve.

p. Knapík, primátor mesta Košice – Myslí si, že je to zaujímavý návrh, no súvisí s tým, 
aby auditórium takéto riešenie podporilo a potom tie prostriedky aj reálne vyčlenilo. 

p. Bajus, poslanec MZ – Faktická poznámka. Mestská časť Košice – Sever toho roku 
organizovala voľbu miestneho kontrolóra. Tiež tam vznikla táto otázka. Bola prekonzultovaná s ministerstvom a tak isto riaditeľ Magistrátu mesta má plnú pravdu. Nedá sa obmedziť to, čo je v zákone dané. Preto sa tam nemôže dať podmienka iba vysokoškolského vzdelania. Vybrať je možné hoci koho, ale podľa podmienok má šancu kandidovať aj stredoškolák.
	Takže opäť pani Gamcová rýchlejšie rozpráva ako rozmýšľa.

p. Forgáč, poslanec MZ – Bolo povedané všetko čo chcel povedať on, takže stiahol 
svoj príspevok. 

p. Knapík, primátor mesta Košice – Krátko zhrnul pripomienky. Treba to vnímať tak,
že je to otázka výberu pre komisiu a závisí to aj od zastupiteľstva a ak aj tá podmienka nemôže byť zadefinovaná, pri konkrétnej voľbe a pri rozhodovaní medzi kandidátmi by sa malo prihliadať na úlohy mesta. Takže mal by to byť človek, ktorý sa vyzná v tejto problematike a má aj príslušné odborné vzdelanie. 
Zásadné zmeny k návrhu neodzneli, ale čo sa týka vzdelania, tak treba zvážiť podporu tejto požiadavky. Dal teda slovo návrhovej komisii. 

p. Dolná, poslankyňa MZ – Návrhová komisia dostala jeden pozmeňujúci návrh od 
	poslankyne p. Čižmárikovej. 
b) náležitosti prihláška kandidáta na funkciu hlavného kontrolóra mesta Košice: Kvalifikačným predpokladom na funkciu hlavného kontrolóra mesta Košice je ukončené minimálne vysokoškolské vzdelanie II. stupňa. 

Hlasovanie č. 43: za 7, proti 12, zdržalo sa 24.

p. Knapík, primátor mesta Košice – Konštatoval, že návrh nebol schválený. 

p. Dolná, poslankyňa MZ – Prečítala pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. s) Štatútu mesta Košice schvaľuje návrh uznesenia podľa predloženého návrhu.

Hlasovanie č. 44: za 38, proti 1, zdržali sa 4.

p. Knapík, primátor mesta Košice – Konštatoval, že uznesenie bolo prijaté.

Prepis schváleného uznesenia:

Mestské zastupiteľstvo v Košiciach podľa § 6 ods. 2 písm. s) Štatútu mesta Košice
A. schvaľuje
podrobnosti o podmienkach spôsobu, účasti a vykonania voľby hlavného kontrolóra mesta Košice a náležitosti prihlášky
B. vyhlasuje 
deň konania voľby hlavného kontrolóra mesta Košice na  15. december  2009,
C. žiada 
primátora mesta Košice vymenovať členov komisie na otváranie doručených obálok kandidátov na voľbu hlavného kontrolóra mesta Košice v zmysle uznesenia Mestského zastupiteľstva v Košiciach č. 31 zo dňa 22. februára 2007,
D. ukladá 
riaditeľovi Magistrátu mesta Košice zverejniť v zmysle § 18a  ods. 2 zákona SNR č. 369/1990 Zb. o obecnom zriadení v znení neskorších predpisov vyhlásenie dňa konania voľby hlavného kontrolóra mesta Košice najmenej 40 dní pred dňom konania voľby a to formou oznámenia na  úradnej  tabuli a spôsobom v mieste obvyklým a zároveň na internetovej stránke mesta Košice, T: v texte, Z: v texte.
E. ustanovuje  
a) spôsob a vykonanie voľby hlavného kontrolóra mesta Košice nasledovne:
- voľba hlavného  kontrolóra mesta Košice sa uskutoční tajným hlasovaním 
   poslancov Mestského zastupiteľstva v Košiciach 
- na zvolenie hlavného kontrolóra mesta Košice je potrebný súhlas
 nadpolovičnej väčšiny všetkých poslancov mestského zastupiteľstva. Ak ani 
 jeden z kandidátov takú väčšinu nezískal, mestské zastupiteľstvo ešte na tej istej schôdzi vykoná druhé kolo volieb, do ktorého postúpia dvaja kandidáti, ktorí získali v prvom kole volieb najväčší počet platných hlasov. V prípade rovnosti hlasov do druhého kola volieb postupujú všetci kandidáti  s najväčším počtom hlasov. V druhom kole volieb je zvolený ten kandidát, ktorý získal najväčší počet platných hlasov. Pri rovnosti hlasov v druhom kole sa  rozhoduje žrebom.
-  kandidát na funkciu hlavného kontrolóra má  právo v deň konania voľby
vystúpiť na rokovaní mestského  zastupiteľstva a prezentovať svoje predstavy o budúcom pôsobení vo funkcii hlavného kontrolóra a to v časovom rozsahu 5 minút
-  doručené obálky kandidátov na voľbu hlavného kontrolóra mesta Košice bude otvárať komisia vymenovaná primátorom mesta v  zmysle uznesenia  Mestského zastupiteľstva  v Košiciach č. 31 zo dňa  22. februára 2007
b) náležitosti prihlášky kandidátov na funkciu hlavného kontrolóra mesta Košice:
	- kvalifikačným predpokladom na funkciu hlavného kontrolóra mesta Košice 
		  je ukončené minimálne úplné stredné vzdelanie
c) písomná prihláška kandidáta musí obsahovať:
- meno, priezvisko, titul, dátum narodenia, bydlisko, kontaktný údaj (telefón, 
  e-mail)
- písomný súhlas so zverejnením osobných údajov v zmysle zákona č. 428/2002 Z.z. o ochrane osobných údajov v znení neskorších predpisov na účely vykonania voľby hlavného  kontrolóra mesta Košice na rokovaní mestského zastupiteľstva. Písomný súhlas obsahuje najmä údaj o tom, kto súhlas poskytol, komu sa súhlas dáva, na aký účel, rozsah osobných údajov, doba platnosti súhlasu,  podmienky jeho odvolania a vlastnoručný podpis osoby, ktorá súhlas dáva
- overenú fotokópiu  dokladu o najvyššom dosiahnutom vzdelaní
- profesijný životopis s prehľadom doterajšej pracovnej praxe s uvedením   pracovnej pozície
- výpis z registra trestov nie starší ako 3 mesiace
d) termín ukončenia podávania prihlášok: 30. november 2009  do  12.00 hodiny.
e) miesto a spôsob odovzdávania prihlášok: 
-  prihlášky sa odovzdávajú osobne v podateľni Magistrátu mesta Košice, Tr. SNP 48/A,  Košice, ktorá sa nachádza na prízemí budovy,  trakt D,  pracovisko č. 11. Obálku označte: Voľba hlavného kontrolóra mesta Košice – NEOTVÁRAŤ. 

––-     ––-     ––-

16. Priebežná správa o činnosti „Košice - Európske hlavné mesto 
      kultúry 2013, n.o.“ za prvý polrok 2009

p. Knapík, primátor mesta Košice – Informácia pojednáva o činnosti neziskovej
organizácie Košice – EHMK 2013, ktorej hlavným poslaním je príprava projektu Európske hlavné mesto kultúry pre rok 2013. Predložená informácia zhŕňa činnosť vo viacerých smeroch za I. polrok tohto roka. 
Materiál je v písomnej podobe, otvoril k nemu rozpravu.

V rozprave vystúpili:

p. Buraš, poslanec MZ – Je to zaujímavý materiál, je aj pomerne hrubý, ale musel 
povedať, že nie veľmi dostatočný na to, koľko peňazí mesto do tohto projektu dáva. Skutočne, keď sa pozrie iba na komentár k hospodáreniu neziskovej organizácie, kde je na jednej strane napísané, čo sa robí s miliónmi peňazí, ktoré tam idú a mestské zastupiteľstvo schválilo včera v bode kultúra pre mesto kultúry tejto neziskovej organizácii sumu 1.188.025,- €. To je viac ako 33 mil. korún. V tomto riadku je napísané len „služby“. A tu je v jednom riadku napísané „hospodárenie“ a nasleduje finančný plán. To majú poslanci pátrať, na čo je použitých 255 tis. eur za ostatné služby? Nemal by byť tento finančný plán predložený poslancom v podpoložkách aspoň o tom, kam sa tieto peniaze míňajú? Je toto skutočne reálne zhodnotenie toho, čo mesto dáva do projektu EHMK? Keď sleduje a číta, že EHMK prakticky rieši otázky destinačného manažmentu mesta Košice, rieši otázky cestovného ruchu mesta Košice. Načo je potom na magistráte oddelenie pre cestovný ruch? Načo sa v rozpočte schvaľujú finančné prostriedky, keď to rieši niekto iný? Či štyria v jednom meste budú robiť to isté? Nerozumie tomu a z tejto správy to vôbec nie je jasné. Spýtal sa predkladateľa a možno to povie, koľko stojí prenájom priestorov v Bratislave. Je tu napísané, že EHMK si prenajíma priestory v Bratislave, ale nie je napísané, za akú cenu. Nemali by poslanci o tom vedieť? Nemali by byť informovaní o tom, že čo stoja tie výjazdy do zahraničia? Alebo má povedať, že mesto Page, o ktorom sa tak veľa rozpráva a tu číta: V minulých týždňoch súd v Page rozhodol, že mesto je povinné sprístupniť verejnosti štúdiu o uskutočniteľnosti EHMK na PAGE 2010. Kto sleduje investičné aktivity tohto mesta po získaní titulu na rok 2010 vie si ťažko predstaviť, do akého klbka ťažkostí možno zamotať skvelé plány.
Spýtal sa primátora mesta, či má toto mesto kvôli jednému projektu padnúť na kolená? Nemajú predstavu, čo všetko sa tu rieši a to je len jeden príklad. On môže povedať len to, že včera bola v Košiciach investičná konferencia. Košice Invest 2009. Bol tam a z niektorých vyjadrení a z jednej časti prezentácie bol neskutočne prekvapený, ale na to sa bude dopytovať v príslušnom bode, lebo nevedel, v ktorom meste sa nachádzal a v akom meste. 
V predloženej správe sa hovorí o tom, že bolo podpísané memorandum o spolupráci, má o tom aj tlačovú správu, ktorá vyšla, keď primátor mesta s primátorom Hagyarym podpisoval zmluvu o memorande. Ani na webovej stránke EHMK, ani na stránke mesta sa nedopátral, o čom  rozpráva toto memorandum a nikto mu ho nevedel dať. Nevie, sú to tajné dokumenty? Alebo sa pripravuje niečo také, o čom by poslanci nemali vedieť? Je predložená správa, ktorá kvázi hovorí o tom, čo všetko EHMK rieši a pritom ľudia v meste ani nevedia, čo je to EHMK. A pritom ide o dane ľudí, ktorí žijú v tomto meste. 
Bola zvolená správna rada, bola zvolená dozorná rada – ako chce mesto spolupracovať so samosprávnym krajom a je mu jedno, či je niekto červený, alebo žltý, ale žijú v tomto jednom meste, ako majú Košice spolupracovať s Prešovom, keď ani jeden člen týchto orgánov nie je zastúpený ani v správnej rade, ani v dozornej rade. Ak sa píše v médiách že KSK nevylučuje, že odstúpi od projektu, mesto platí šéfke EHMK 2.500,- € mesačne, župan škrtne Hlavnému mestu kultúry milión eur, Trebuľa sprivatizovaný projekt EHMK, kašle na KSK.... Spýtal sa primátora mesta, či by v tejto správe nemalo byť niečo viac? Skutočne považuje túto správu za malý výsmech poslancom za to, že schvaľujú viac ako 30 miliónov korún na tento rok na projekt EHMK.
V rámci uznesenia netvrdí, že všetko je zlé, ale mali by mať viac informácií o tom, na čo sa míňajú peniaze schválené na tento projekt. Ako je možné, že na Košice Invest v rámci programu je napísané „1. prezentácia EHMK,  2. Majstrovstvá sveta v ľadovom hokeji 2011“ príde sa na konferenciu, to druhé tam nie je, prvé ostáva a dnes sa rozpráva o roku 2013 a pritom nie je doriešené vybudovanie parkoviska a tréningovej haly pre majstrovstva sveta v ľadovom hokeji. Toto ho trápi a toto mu trochu leží na srdci. Myslí si, žeby sa o tom mali rozprávať. 
Preto v návrhu na uznesenie, ktoré je predložené, dovolil si urobiť len jednu zmenu a to, že Mestské zastupiteľstvo v Košiciach podľa § 6 ods. 2 písm. ac) Štatútu mesta Košice neberie na vedomie priebežnú správu o činnosti Košice – Európske hlavné mesto kultúry 2013, n.o. za I. polrok 2009 a žiada o jej doplnenie a predloženie na najbližšie  zastupiteľstvo. 

p. Knapík, primátor mesta Košice – Myslí si, že poslanec p. Buraš pracuje s údajmi, 
ktoré síce v novinách často zaznejú, ale ten vývoj, tak ako hovoril včera pri rozpočte predsa len sa posúva ďalej  a dnes je to v inej polohe, ako pred tromi, štyrmi mesiacmi. 
Informácia mapuje činnosť za I. polrok. To, čo sa udialo, zmenilo a posunulo,  to samozrejme v tejto správe nemôže byť, no môže sa o tom hovoriť a už aj nejaká  zmienka o tom bola, ale je prirodzené, že tam nemôže byť obsiahnuté úplne všetko. Ak sú nejaké konkrétne výhrady, ktoré by vyžadovali podrobnejšiu informáciu, hlavne čo sa týka finančných prostriedkov, tak sa to dá doplniť.  Ale povedať, že je to výsmech, že sa nič nerobí, a že veci idú nejakým nadštandardným spôsobom a že to smeruje k modelu Page 2010, tak to nie je pravda a myslí, že všetci tí, ktorí okolo toho robia, majú toto na pamäti a už minimálne informácie, ktoré súvisia s memorandami a podobne. Poslanec p. Buraš hovoril trochu emotívne o veciach, ktoré navzájom spolu nesúvisia. S Prešovom bolo podpísané memorandum ešte niekedy pred súťažou v roku 2008. Pred II. kolom k žiadnej zmluve ani memorandu nedošlo. 
Čo sa týka Košického samosprávneho kraja, je podpísaná dohoda o spolupráci. Ak ten model bude smerovať k tomu, že budú súčasťou aj neziskové organizácie mesta, tak budú mať aj obsadenie, ak sa budú podieľať na financovaní. Výlučne mesto Košice  zriadilo  neziskovú organizáciu. Ak súčasťou tejto organizácie budú aj iné subjekty, tak budú mať aj svoje zastúpenie, ale o tej otázke bude rokované a ak bude pripravená, tak bude musieť byť takto aj zohľadnená. Poslanec p. Buraš vniesol do svojho príspevku prvky, o ktorých sa ešte nerokovalo, ktoré nie sú takýmto spôsobom pripravené. Toto bude možné v budúcnosti, ale mať  zastúpenie iných subjektov v organizácii, ktorá je výsostne mesta sa  mu nezdá. O tom by sa mohlo diskutovať, ale toto tu nikto neodsúhlasil a musí byť na to aj reálny dôvod.  Zloženie orgánov sa predsa schvaľovalo v tomto zastupiteľstve v decembri minulého roka. 
Podrobnejšie vysvetlenia podajú tí, ktorí správu spracovali. To len na úvodné vysvetlenie,  aby sa nespustila ľadová spŕška, ktorá sa dobre počúva, ale je ak sa oteplí, tak sa roztopí a odplaví.

p. Jutka , poslanec MZ - Faktická poznámka. Nechcel diskutovať k vecnému obsahu 
toho, čo povedal p. Buraš, no na záver predniesol vraj malú zmenu v uznesení, že mestské zastupiteľstvo  neberie na vedomie. Už viackrát sa viedla v tomto parlamente, ale aj na úrovni štátnych orgánov polemika o tom, či uznesenie môže byť negatívneho charakteru, že neberie na vedomie a nakoniec bola prijatá klauzula,  že uznesenie poslancov by vždy malo byť schvaľovacie, ukladacie, že berie na vedomie a poslanci sa môžu vyjadriť hlasovaním za, proti, zdržal sa.  Požiadal preto poslanca p. Buraša, aby prijal fakt, že vyjadrenie hlasovaním vlastne odprezentuje, či sa táto správa zoberie na vedomie, alebo nie. Požiadal ho, aby stiahol svoj pozmeňujúci návrh. Lebo to nemá nikde oporu.

p. Buraš, poslanec MZ – Faktická poznámka. Reagoval na vystúpenie primátora 
mesta. Košický protokol o vode je strategický dokument, ktorý tu bol prezentovaný jeho autorom p. Kravčíkom. Tento materiál, ktorý je aj súčasťou projektu EHMK bude prezentovaný na svetovom samite o klimatickej zmene v decembri 2009 v Dánsku. Je  smutné,  že mesto sa k nemu nehlási, je len smutné, že ani EHMK sa k tomuto materiálu nehlási. Má informácie o tom,  že v najbližších dňoch bude predstavený tento materiál nie ako Košický protokol o vode, ale ako Občiansky protokol pre vodu.

p. Halenár, poslanec MZ – Naozaj si myslí, že primátor mesta by mal venovať väčšiu 
pozornosť tým číslam, ktoré sú tak nenápadne pouvádzané v rôznych správach. Mal by začať trochu menej dôverovať svojim spolupracovníkom, že všetky tie čísla sú v poriadku. Keď si nechal urobiť percentuálne zastúpenie, kde všade išli peniaze za rok 2007 v EHMK, tak drvivé percento z tých peňazí išlo na rôzne podporné činnosti. Znamená to, že samotné akcie, ktoré už boli tvárou tvár k ľuďom, boli veľmi mizivé. Bolo to nizučké percento oproti tomu, čo všetko bolo zahrnuté pod rôzne podporné činnosti. Ak by sa teraz pozrel do správy na str. 32, tam na riadku ostatné služby je 252 tis. eur, čo je ďaleko najvyššia položka. Mzdy sú 193 tis. eur. Chcel tým povedať, že ak 250 tis. eur je možné zhrnúť pod ostatné služby, tak nech mu primátor mesta vysvetlí, prečo nie je možné dať 10 tis. eur na testy pitnej vody minimálne pre dve veľké mestské časti v tomto meste. 
To je prvá otázka smerom k primátorovi mesta. 
Druhá otázka je na strane 7. V hornej časti nad fotografiou je veta: V rámci prieskumu sa zisťovala miera informovanosti obyvateľov o projekte Interface 2013. Chce, aby ľudia, ktorí robili tento prieskum a majú jeho výsledky, aby ho prezentovali. To je jeho žiadosť.

p. Kočiš, poslanec MZ – Niekde sa dočítal, že v pláne je aj rekonštrukcia Hrnčiarskej 
ulice v Košiciach a rekonštrukcia vybratých objektov na tejto ulici. Spýtal sa spracovateľa, že o aké objekty sa jedná a s akými vlastníckymi vzťahmi.

p. Mutafov, poslanec MZ – Súhlasil s niektorými pripomienkami poslanca p. Buraša 
a požiadal primátora mesta, aby do najbližšej mestskej rady a potom to najbližšieho mestského zastupiteľstva mohol byť daný podrobnejší komentár k výdavkom. Myslí si, že to nebude nejaký veľký problém dať podrobnejšiu informáciu. Kolega p. Buraš mal pravdu, že vo finančnom pláne tejto organizácie sú veľmi hrubé údaje a povedať, čo je za 23 tisíc, alebo za x eur je dosť ťažké. Myslí si, žeby zastupiteľstvo mohlo vedieť o týchto financiách. Stále nastoľuje otázku a vôbec netvrdí, že v tomto projekte nie sú dobré veci, že sa tu nerobia aj zmysluplné projekty a netvrdí, že mestu netreba alternatívnu kultúru, že netreba iné veci, stále však hovorí to, že v čase a v priestore, v ktorom sa mesto a všetci nachádzajú, mieru finančných prostriedkov a miera spoločenskej užitočnosti, alebo účelnosti je potrebné prehodnotiť. Nechce od stola povedať, že toto je veľmi dobré a toto veľmi zlé. Myslí si, žeby bolo dobre prehodnotiť aj v danej chvíli situáciu, v ktorej sa mesto nachádza a aká je možnosť zmeny a modifikácie istých projektov a pozerať sa na tento problém  trochu pragmatickejším pohľadom. Súhlasí s niektorými vecami, o ktorých hovoril pán Buraš a poprosil, aby do mestskej rady dostali podrobnejšiu informáciu o finančných prostriedkoch, ako boli upotrebené – rozpísať to aspoň na podpoložky, nejde mu o podrobnosti, či niekto kupoval nejaký zošiť. Sú tu však uvedené miliónové čiastky, na ktorých sa mesto podieľa 15,5 mil. eur, čo je 450 mil. korún, čo je slušná suma a zaslúži si podrobnejšiu informáciu.

p. Knapík, primátor mesta Košice – Nakoľko sa už nikto nehlásil, uzavrel rozpravu 
a dal slovo výkonnej riaditeľke neziskovej organizácie, aby dala odpoveď na požadované informácie.

p. Vachnová, výkonná riaditeľka n.o. Košice – EHMK 2013 – Ospravedlnila najprv 
neúčasť p. Jaurovej, keďže došlo k zmene termínu a musela odísť na dlhodobo plánovanú pracovnú cestu.
Čo sa týka celkového rozpočtu projektu, uviedla najprv, ako je celý tento projekt financovaný. Je financovaný z viacerých zdrojov a každý z týchto zdrojov financovania môže byť použitý len na konkrétny účel. V súčasnosti majú  zabezpečené uznesením vlády SR 10 mil. eur na najbližších  5 rokov na program, ktorý sa bude odohrávať v meste a v regióne v súvislosti s projektom. Prebiehajú rokovania s vládou SR ohľadom financovania investičných projektov, ktorých zoznam je pevne daný v projekte, s ktorým mesto Košice zvíťazilo a ide o objem prostriedkov 50 až 60 mil. eur. Ak by došlo v najbližšom čase k schváleniu týchto financií, na budúci rok sa tieto projekty začnú realizovať.
Ďalším zdrojom financovania je Košický samosprávny kraj, ktorý realizuje svoju časť projektu Tera Inkognita a financie, ktoré na tento projekt použijú, sú určené iba na projekty, ktoré oni realizujú. 
Ďalším zdrojom financovania je samozrejme sponzoring. Veľmi sa zaoberajú spoluprácou so súkromnými a korporatívnymi partnermi a taktiež veľmi významným základným zdrojom je financovanie z rozpočtu mesta Košice, ktoré je nevyhnutné na zabezpečenie celkovej organizácie a koordinácie celého projektu Európske hlavné mesto kultúry. 
Nezisková organizácia v tomto roku, v letných mesiacoch do septembra podala projekty v hodnote zhruba 650 tis. eur, ktoré by mali zabezpečiť projekty cezhraničnej spolupráce v oblasti cestovného ruchu a v oblasti kultúry a získala sponzoring do dnešného dňa zhruba v objeme 35 tis. eur. Snažia sa hľadať aj iné zdroje financovania, aby dokázali zabezpečiť tieto všetky aktivity aj napriek výpadku oproti plánovanému rozpočtu. 
Taktiež rokujú s ministerstvom hospodárstva a Slovenskou agentúrou pre cestovný ruch ohľadom zabezpečenia marketingu tohto projektu, lebo tu môžu vytvoriť výborný projekt, dobudovať infraštruktúru, vybudovať grantové systémy, ale ak tento projekt nebude mať silný marketing a nebude mať nadväzujúcu štruktúru v oblasti cestovného ruchu a destinačného manažmentu, nedosiahne tie ekonomické efekty, ktoré sú pre mesto veľmi zaujímavé. Je to zvýšenie počtu návštevníkov a predĺženie pobytu návštevníkov v meste a regióne.
Podotkla, že používanie financií neziskovej organizácie je veľmi detailne sledované dozornou radou. Dozorná rada mala už tri stretnutia a na tom treťom detailne kontrolovala všetky zmluvy, ktoré nezisková organizácia uzavrela a všetky cestovné príkazy, takže má o tom veľmi dobrý prehľad. Správna rada spolu s dozornou radou schvaľuje finančný plán. Najbližšie začiatkom novembra a začiatkom decembra ich čakajú ďalšie rokovania správnej a dozornej rady, kde by sa mal schváliť upravený finančný plán na základe zmien v mestskom rozpočte.
Uviedla ešte, že 26. novembra 2009 ich čaká prvý monitoring komisie, ktorá vyberala Európske hlavné mesto kultúry na Slovensku. Budú musieť podať detailný odpočet o tom, ako sa projekt realizuje, ako je financovaný, ktoré časti projektu sú zabezpečené, ako je projekt personálne zabezpečený  a aké sú vyhliadky, pretože takýto  veľmi detailný monitoring bude prebiehať každý rok. Deje sa tak na základe zlej realizácie projektu v iných mestách západnej a strednej Európy a preto európska komisia pristúpila k takému kroku.
K vzneseným otázkam – Uviedla na pravú mieru to, že nie celý rozpočet vyčlenený na EHMK spravuje nezisková organizácia. Rozpočet vyčlenený na investičné projekty spravuje Magistrát mesta Košice a ten bude aj prijímateľom financií zo štrukturálnych fondov na realizáciu všetkých investičných projektov. Takže nie priamo nezisková organizácia, hoci ich činnosť a spoluprácu s Magistrátom mesta Košice koordinujú.
Čo sa týka otázok, prečo nezisková organizácia rieši aj oblasť destinačného manažmentu a cestovného ruchu – ako už povedala, bez stratégie a zapojenia všetkých dôležitých partnerov: Mesta Košice, Košického samosprávneho kraja, súkromných korporatívnych partnerov ako sú veľké hotely, menšie hotely, kultúrne inštitúcie a ďalšie, bez tejto synergie by nemohli zabezpečiť kompletne celý program pre návštevníkov mesta Košice.
Čo sa týka výdavkov na cesty do zahraničia, tie sú uvedené v konkrétnej položke na poslednej strane rozpočtu. Majú podpísanú zmluvu s Košickým samosprávnym krajom. Košický samosprávny kraj doteraz neprejavil záujem o vstup do neziskovej organizácie a o členstvo v správnej rade, pretože majú záujem realizovať svoju časť projektu samostatne.
Čo sa týka prieskumu súvisiaceho s projektom, prieskum realizovalo Centrum komunitného rozvoja. Nemá pri sebe jeho výsledky, ale môže na túto otázku odpovedať písomne.
K Hrnčiarskej ulici -  S/časťou projektu Hrnčiarka ulica je dostavba jedného objektu a rekonštrukcia osvetlenia ulice na zabezpečenie bezpečnosti na tejto ulici. Spolu s Košickým samosprávnym krajom na základe podpísanej zmluvy, ktorá bola podpísaná pred dvomi týždňami, plánujú pripraviť celý projekt, kde chcú nadviazať na aktivity remeselníkov na Hrnčiarskej ulici, na Rodošto a ďalšie kultúrne inštitúcie, ktoré tam má Košický samosprávny kraj. 
K celkovým výdavkom, ktoré sú realizované v súvislosti s prípravou všetkých procesov týkajúcich sa Európskeho hlavného mesta kultúry podotkla, že nezisková organizácia v súčasnosti s Košickým samosprávnym krajom a Technickou univerzitou začína pracovať na rozvoji celého nového odvetvia ekonomiky v meste Košice a to na oblasti kreatívnej ekonomiky. Začínajú pracovať na oblasti cestovného ruchu, destinačného manažmentu a mnohé výdavky, ktoré sú s tým spojené už v tomto roku, nie je možné odložiť na neskoršie obdobie, pretože tie procesy je nevyhnutné začať už v súčasnosti.

p. Halenár, poslanec MZ – Faktická poznámka. Je veľmi smutné počúvať, že
nezisková organizácia, ktorá má svetelné i bežné bilbordy po meste, platí ich, pri prednesení polročnej správy nevie povedať výsledky prieskumu, že ako celú túto aktivitu vnímajú ľudia. Myslí si, že to je škandál a keď si spočíta mzdové náklady a mal by to skúsiť aj primátor mesta, keď už je tu debata o finančných ťažkostiach mesta, ak na rok 2009 je plánovaných 193 tis. eur len na mzdy plus ďalšie peniaze na odvody, tak to treba vynásobiť 30 a podeliť 12, možno sa dopracuje k číslu 480 tis. Sk a to keď sa vydelí mesačným platom 30 tis. korún, tak je tam zamestnaných 16 ľudí v EHMK. Naozaj to nie je nejaké odkladisko pre ľudí, ktorí tam majú pohodlný život za peniaze všetkých Košičanov, ktoré by sa mali použiť a nutne by sa mali použiť inde hneď zajtra? Primátor mesta je zodpovedný za to a nech sa on ani nikto z manažérov  mesta netvári, že nevedia o týchto veciach, pretože primátor mesta predkladá tento materiál. A ak nevenuje pozornosť týmto obrovským čiastkam, tak dúfa, že občania tohto mesta vyvodia za to zodpovednosť.

p. Knapík, primátor mesta Košice – Nie je možné na to pozerať len cez takúto optiku. 
Ak by toto nebolo, tak tá správa tu nie je. Tak to potom hneď treba zrušiť, ak to bude vôľa 50 poslancov,  môže sa to rovno zabaliť. Netreba to vzťahovať na jeden segment, ktorý je síce zaujímavý, ale vie sa o ňom  a ten prieskum sa robil preto, aby bola aj spätná väzba.  Či vnímajú ľudia, čo sa robí, ako to vnímajú a aké spätné kroky a opatrenia treba urobiť, aby to nebola iba skupina desiatich nadšencov. Komunikovať s  p. Halenárom môže mimo rokovania, lebo ostatným takto odčerpáva čas.

p. Buraš, poslanec MZ – Faktická poznámka. Spýtal sa ešte raz, aká je výška nájmu 
za kancelárske priestory v Bratislave, ktoré si EHMK prenajíma. Ďalej ho zaujíma stanovisko dozornej rady. Vie, aké materiály dozorná rada dostala, vie, že nebola s nimi spokojná a žiadala o ich doplnenie. Ak má pani riaditeľka názor, že je to v poriadku, on má iný názor.
Zhodou okolnosti sa stretol s osobami, ktoré boli na Terase, ul. Obrody pri ružovom výmenníku v rámci  dňa susedov a nemyslí si, že je správne, ak od ľudí, ktorí sú dobrovoľníci a prídu na tento projekt, sa vyžaduje, aby zvyšné veci, ktoré majú doma, aby doniesli do zariadenia výmenníka, alebo aby si išli kúpiť pištoľ na lepenie a potom ju doniesli na tento projekt, ak tu sa na tieto aktivity a projekty schvaľujú peniaze.

p. Knapík, primátor mesta Košice – Myslí si, že detailné veci by mali byť riešené na 
inom fóre a nie na zastupiteľstve. No súhlasí s tým, že ak niečo nefunguje, tak to treba napraviť.

p. Balún, poslanec MZ – Faktická poznámka.  Ak sa niečo deje a takýto projekt je
veľkou udalosťou v Košiciach, určite nie je bez problémov a pri realizácii sa nájdu aj isté chyby. Tiež by bol spokojnejší, keby sa diali iné aktivity, iné programy, ale to neznamená, že sa to musí konať podľa jeho vôle a jednoducho dôležité je, že tie programy našli určitú odozvu u mladších, alebo starších ľudí. Je možné mať voči tomu výhrady, no treba sa snažiť aspoň trochu hľadať riešenie na zlepšenie a pripomienkovať, ale nie odbúravať celý tento projekt, ktorý by mal byť naozaj pýchou pre Košičanov,  ale v určitom období, ktoré nie je ľahké, mu podať pomocnú ruku. Vie si predstaviť, že keby sa uviedlo viac podrobností aj z rokovaní s rôznymi inštitúciami, hoci aj z rokovania s Košickým samosprávnym krajom, kde zastupiteľstvo škrtlo rozpočet na EHMK, a že zmluva sa uzavrela  po dlhých ťahaniciach iba pred dvomi týždňami. To sú ďalšie komplikácie, ktoré zo všetkého vyplývajú, tie rokovania ani na najvyšších orgánoch nie sú jednoduché. Nejde tu o zakrývanie chýb a nedostatkov, ktoré existujú, ale treba hovoriť aj o týchto veciach, čo sťažuje jednoduchšie, alebo promptnejšie riešenie niektorých problémov.
Druhá vec, o ktorej chcel hovoriť, je jeho osobný názor, že je tam sľúbený obrovský balík peňazí a vie si predstaviť, že na tento balík majú zálusk rôzne skupiny. Otázka je, na aké obdobie čakajú, kedy čo bude, ako sa niektoré situácie vyvinú v tomto roku, v budúcom roku a podľa toho potom budú aj tie prísuny peňazí. To je jeho predstava, konštatovanie i skúsenosť.

p. Knapík, primátor mesta Košice – Upozornil poslanca p. Balúna, že faktická 
poznámka podľa rokovacieho poriadku má trvať minútu. 

p. Balún, poslanec MZ – Dokončil vetu, že nie všetko je také, ako sa na prvý pohľad 
javí. Vie sa veľmi dobre, ako niektoré organizácie, aj neziskové fungujú a tí ľudia majú aj osobné skúsenosti, takže aj na základe toho sa môžu vyjadrovať.

p. Müller, poslanec MZ – Poprosil všetkých a dal verejný prísľub, že rok pred 
skončením volebného obdobia si začína dávať otázky a aby bol ubezpečený v odpovedi, dal verejný prísľub, že navštívi Psychocentrum, aby mu potvrdilo, či je normálny.

p. Betuš, poslanec MZ – Faktická poznámka. Mestská časť Košice Sídlisko Ťahanovce
má skúsenosti s európskymi projektmi.  Pôsobia v troch projektoch  EÚ a majú skúsenosti aj s monitorovacími správami. Tieto informácie, ktoré spoločne s p. Petrvalským predkladali v Bruseli, tie musia byť neskutočne detailné, tam nikto neodpustí ani cent. Berie informáciu kolegyne z EHMK, ktorá tu vystúpila  a bol by rád, keby monitorovaciu správu, ktorú budú predkladať komisárom, dali aj poslancom. Pochybuje, žeby euro komisári len tak prešli monitorovaciu správu, keby tam neboli detailne rozpracované výdaje.
Ešte kolegovi p. Balúnovi povedal, že neboli škrtnuté finančné prostriedky z EHMK  v rozpočte Košického samosprávneho kraja, rozpočtová položka ostala nedotknutá, iba boli presunuté do času ich čerpania na iné aktivity. Je krajským poslancom, vie o tom, preto to hovorí.

p. Hlinka, poslanec MZ – Faktická poznámka. Reagoval na diskusiu a zaujímalo by 
ho, aký je v EHMK počet zamestnancov k dnešnému dňu. Mieri k tomu, že tie mzdové náklady nie sú iba v sume 193 tis. eur, ako bolo spomínané, ale sú tu aj odvody na sociálne a zdravotné poistenie, čo je aj v analýze za I. polrok a keď sa toto všetko priráta, tak tá suma je podstatne vyššia. Z rôznych dôvodov chcel počuť, aký je počet pracovníkov v tejto neziskovej organizácii.

p. Dolná, poslankyňa MZ – Faktická poznámka. Reagovala na poslanca p. Buraša.
Je členkou dozornej rady. Zúčastnila sa všetkých kontrol, ale skutočne tam nenašli nijaké vážne závady, väčšina z nich bola taká, ktorá sa na mieste odstránila.

p. Kolárčik, riaditeľ MMK – Nevystúpil k detailom, ale k celkovému pohľadu na 
projekt. Je to projekt, ktorý by mal priniesť tomuto mestu 2,5 miliardy Sk. Za každú vynaloženú korunu by mali prísť 4 koruny naspäť z iných zdrojov. Toto stále platí. Teraz je čas tvrdej práce, ktorú možno ani nevidieť. Je to lobing o veľké peniaze, ktoré majú prísť. Ovocie z tohto projektu ešte len bude. Na viaceré veci, kde chcel reagovať  p. Vachnová už odpovedala.

p. Knapík, primátor mesta Košice – Doplnil odpoveď pre p. Buraša. Samozrejme, že
to nerobia 4 ľudia. Projekt Európske hlavné mesto kultúry a jeho propagácia a marketing súvisí s neziskovou spoločnosťou EHMK, ktorá ho pripravuje  a verí, že v roku 2013 bude realizovaný. EHMK nie je mesto Košice, aj keď mesto Košice bude nositeľom titulu. Marketing v tej svojej základnej podstate musí realizovať aj mesto Košice. To, že niektoré prvky a väzby sú spoločné a je tu snaha, aby synergia bola silná, to je každému jasné, ale každý po vlastnej línii a v tom smere marketingového plánu si musí svoje úlohy plniť. Marketing mesta nemôže suplovať marketing EHMK a naopak. To sú dve rozdielne veci, no prepojenia tam sú. 
Čo sa týka environmentálneho piliera, myslí si, že je to téma, s ktorou sa pracuje. V minulom roku prebehli rokovania aj o zapojení mimovládnej organizácie Ľudia a voda, oslovili aj p. Kravčíka, ktorý bol autorom myšlienky a aj naďalej sa venuje tejto problematike vody a nového manažmentu, čo sa týka kultúry vo vzťahu k vode v meste, v mestskom prostredí i v širšom, mimo mestskom prostredí. Možno v niektorých veciach nepokročili tak, ako by si to želali, ale nemyslí si, žeby kontakty boli prerušené a že mesto by nechcelo realizovať túto časť programu. Sú zodpovední voči monitorovacej komisii, čiže program, ako bol schválený a prijatý sú povinní cez jednotlivé aktivity napĺňať.

p. Vachnová, výkonná riaditeľka n.o. EHMK – K otázke financovania kampane, ktorú 
je vidieť v Košiciach na bilbordoch,  tak toto ich nestálo ani euro, pretože využili zmluvu, ktorú má mesto Košice s JC Deko, ktorá umožňuje 4-krát ročne mať zdarma kampaň pre mesto Košice. Majú projekt City light Galery, ktorý beží na stĺpoch v meste a tu platia len za tlač plagátov.
Čo sa týka projektu SPOC – ten sa teraz preklopí do svojej ďalšej fázy, pretože ak všetko dobre pôjde, tak v decembri bude otvorený prvý výmenník. Komunikujú z komunitou ľudí, ktorí žijú v spádovej oblasti tohto výmenníka. Ten prieskum existuje a vychádzajú z neho komunitní pracovníci pri ďalšej práci a konkrétne zariadenie výmenníka, tak to bola aktivita obyvateľov, ktorí tam chceli prispieť starším zariadením, ktoré majú doma. 
Čo sa týka nájmu za kanceláriu v Bratislave, majú prenajatú malú kanceláriu na Laurinskej ulici v dome Spolku slovenských spisovateľov, čo je štátna inštitúcia aj budova. Nájom ich stojí 7.000,- korún mesačne, čo na pomery Bratislavy v centre mesta nie je veľká čiastka. Kancelária je k dispozícii aj ďalším predstaviteľom mesta, ak počas rokovaní v Bratislave potrebujú nejaké zázemie.
K duchu aktivít, ktoré sa v súčasnosti odohrávajú v súvislosti s projektom Európske hlavné mesto kultúry – Tie sa teraz rozbiehajú. Na budúci týždeň otvárajú činnosť Kultúrneho centra Kasárne – Kultur Park, kde drvivá väčšina programov, ktoré tam prebehnú do konca roka sú financované z prostriedkov Ministerstva kultúry SR. V tomto roku ministerstvo kultúry vyčlenilo na tento projekt istú čiastku. Všetky grantové peniaze prechádzajú ministerstvom kultúry a rozhoduje o nich komisia, ktorá je zložená z piatich členov a je tam jeden zástupca ich neziskovej organizácie, takže z týchto financií bude organizovaný takmer celý program do konca roka. Na budúci rok  ministerstvo kultúry z grantového systému vyčlení vyše 1,1 mil. eur, takže verí, že to bude vidieť aj na programe, ktorý bude rôznorodý, čo zaručuje nezávislosť komisie. Oni nerozhodujú o týchto projektoch, ktoré sa budú realizovať.
Čo sa týka počtu zamestnancov, v správe je uvedené, že k 30.6. mala nezisková organizácia 13 zamestnancov. V súčasnosti má 15. Prijali manažéra pre Kultúrne centrum Kasárne- Kultur Park a jedného technika, ktorý tam musí byť pre realizáciu programu. Na manažéra bolo vypísané výberové konanie. Predstavený bude na budúci týždeň na tlačovej konferencii. 
Čo sa týka mechanizmu monitoringu projektu Európske hlavné mesto kultúry, je trošku odlišný, ako je monitoring bežných projektov európskych fondov, lebo priamo na projekt Európske hlavné mesto kultúry európska komisia prispeje až rok pred podujatím a to sumou 1,5 mil. eur, ak všetko bude v súlade s predloženým projektom, ktorý bol výberovou komisiou schválený, ak sa celý projekt bude realizovať podľa týchto predpokladov. Znamená to, že aj proces hodnotenia monitoringu je iný ako pri bežných projektoch, ktoré sú napríklad podávané na štrukturálne fondy.

p. Knapík, primátor mesta Košice – Uzatvoril aj tento blok faktických poznámok 
a odpovedí. A dal slovo návrhovej komisii. 

p. Buraš, poslanec MZ – Faktická poznámka. Ešte pred hlasovaním stiahol svoj návrh 
na zmenu uznesenia, aby to slovíčko nešpatilo uznesenie. Je na poslancoch, ako sa rozhodnú, či príjmu informáciu, alebo neprijmú. Po tom, čo povedala 
p. Vachnová ešte skonštatoval, že títo 15 zamestnanci majú lepšie finančné ohodnotenie, ako niektorí riaditelia mestských podnikov, resp. niektorí ľudia, ktorých priemerná mzda ja v národnom hospodárstve oveľa, oveľa nižšia.

p. Dolná, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie priebežnú správa o činnosti Košice - Európske hlavné mesto kultúry 2013, n.o. za prvý polrok 2009.

Hlasovanie č. 45: za 29, proti 3, zdržali sa 11.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

17. Informatívna správa o prínosoch členstva v domácich a zahraničných      
      združeniach za obdobie I. polroka 2009

p. Knapík, primátor mesta Košice -  Predkladateľom tejto správy je riaditeľ Magistrátu 
mesta, požiadal ho, aby uviedol materiál.

p. Kolárčík, riaditeľ MMK – Materiál je v písomnej podobe, nemal k nemu doplňujúce 
informácie.

p. Knapík, primátor mesta Košice -  Nakoľko sa do rozpravy nikto neprihlásil, dal 
	slovo návrhovej komisii. 

p. Forgáč, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach schvaľuje  informatívnu správu o domácich i zahraničných združeniach za obdobie I. polroka 2009 podľa predloženého návrhu.

Hlasovanie č. 45: za 38,  proti 2, zdržali sa 3.

p. Knapík, primátor mesta Košice – Konštatoval, že uznesenie bolo prijaté.

Prepis schváleného uznesenia:
Mestské zastupiteľstvo v Košiciach  podľa § 6 ods. 2 písm. k) Štatútu mesta Košice 
A) berie na vedomie 
„Informatívnu správu o prínosoch členstva v domácich a zahraničných združeniach 
za obdobie I. polroka 2009“.
B) vypúšťa
v uznesení Mestského zastupiteľstva č. 699 z XXI. rokovania zo dňa 10. 12. 2008 slová „RPIC“.
C) schvaľuje
dodatočne účasť mesta Košice v týchto združeniach:
-	ICES – asociácia informačných centier Slovenska
-	AKE SR – asociácia komunálnych ekonómov SR
-	Komora certifikovaných účtovníkov
-	Slovenská komora audítorov

18. Organizátor integrovaného dopravného systému (ORID) - inštitucionalizácia 
integrovaného dopravného systému - informácia

p. Knapík, primátor mesta Košice – Táto informácia je inštitucionalizácii a krokoch, 
ktoré v tomto smere mesto s partnermi malo realizovať. Dal slovo poslancovi 
p. Filipkovi, aby uviedol materiál. 

p. Filipko, poslanec MZ – Tento materiál, ktorý je zverejnený aj na webe predkladal 
v čase, keď sa ešte menilo a dopĺňalo množstvo vecí, preto si pripravil trochu dlhší predslov k tomuto materiálu, aby svojim podaním trochu lepšie všetkým ozrejmil situáciu, ktorý je v integrovaných dopravných systémoch v meste Košice.
Existujú dva dôvody predloženia tohto materiálu. Jeden je ten, že zhruba pred rokom na rokovaní mestského zastupiteľstva sa schválil zásadný materiál pre IDS v meste Košice. Je to plán a metodika riadenia projektu IDS mesta Košice. Tento materiál dáva stručný prehľad o vytýčených cieľoch, rozbehnutých aktivitách v závislosti od finančných možností jednotlivých modulov. Jedným z modulov je aj vytvorenie Organizátora IDS. K tejto téme si chcú vypočuť názory mestského zastupiteľstva a všetkých zúčastnených. 
Druhý dôvod predloženia materiálu je ten, že Košický samosprávny kraj schválil návrh na vytvorenie Organizátora už na augustovom rokovaní zastupiteľstva Samosprávneho kraja. Uskutočnilo sa to napriek dohode, že v oboch zastupiteľstvách, kraja aj mesta, sa materiál Návrh na zriadenie Organizátora predloží na októbrové zastupiteľstvo po vzájomnom odsúhlasení a zadefinovaní spoločného návrhu, čo je zachytené aj v zápisoch. Od roku 2008 sa uskutočnilo niekoľko rokovaní, ktoré prebehli na nižších úrovniach medzi pracovníkmi KSK a mesta Košice. Košický samosprávny kraj schválil na svojom zastupiteľstve návrh zriadenia organizátora, personálne obsadenie, konateľa a ostatné pozície a aj jeden závažný moment a to percentuálny podiel na tejto spoločnosti s r.o. a to 60 % pre KSK a 40 % pre mesto Košice. Tento návrh sa schválil bez toho, žeby boli tieto veci dohodnuté. s mestom. Uznáva, že nejaké rokovania prebehli, ale k nijakej dohode nedošlo, myslí tým aj dohodu medzi primátorom mesta Košice a predsedom KSK. Teraz sú v situácii, keď je mesto postavené pred hotovú vec a má vstúpiť do Organizátora  schválením v mestskom zastupiteľstve. Na rokovaní KSK odznel aj komentár,  že mesto Košice spí, že nie je aktívne. Mesto nespalo, práve naopak, je motorom diania na východe. Podľa schváleného uznesenia MZ malo dôjsť k vytvoreniu Organizátora 30.10.2010. Na prianie KSK, aby boli ústretoví, pri rokovaniach deklarovali záujem o skrátenie tohto termínu podľa vývoja možností už aj v roku 2009. Ako sa však podľa ich reakcie ukazuje, ich záujem o IDS zrejme nebol úprimný, ale išlo im o ovládnutie tohto priestoru a rozhodovanie o veciach, ktoré sú z hľadiska záujmov mesta a regiónu predčasné.  Dnes je možné konštatovať, že keby bol Organizátor vytvorený už k 1.1.2009, tak ako to bolo pôvodne nimi požadované, tak dnes by tu bola ťažká poloha na obhájenie každej koruny do stavieb mesta, lebo všetko by to bolo smerované do stavieb KSK, mimo územia mesta.
Poznamenal, že v čase od nástupu p. Šaraka do pozície splnomocnenca primátora pre IDS mesto Košice bolo skutočne veľmi aktívne a dá sa to aj preukázať. Mesto Košice dalo spracovať niekoľko štúdií, ktoré napomohli k ministerským štúdiám, k štúdii realizovateľnosti a technicko-ekonomickej štúdii, ktorá bola predložená v septembri tohto roka na schválenie zadávateľovi Železniciam SR a ministerstvu dopravy. 
Pre ozrejmenie spôsobu financovania celého projektu IDS uviedol nasledovné: V roku 2006 – 2007 došlo k jednej závažnej skutočnosti. Projekt IDS očakával financovanie z Operačného programu doprava vo výške zhruba 1,4 mld. Sk a z Regionálneho operačného programu tiež vo výške 1,4 mld. Sk, čo dávalo záruku zdarného rozbehu tohto projektu. Ani tieto prostriedky spolu vo výške 2,8 mld. Sk by neboli postačujúce, aby celý projekt všetkých navrhnutých stavieb, mohol byť zrealizovaný. Žiaľ, nedohodou, či zlou komunikáciou medzi ministerstvom dopravy a ministerstvom výstavby a regionálneho rozvoja došlo k tomu, že z Regionálneho operačného programu doslova vypadlo 1,4 mld. Sk, z ktorých mali byť financované hlavne mestské stavby, ktoré sú pre Košice dôležité. Dnes sa dá konštatovať, že je deklarovaná približne 1,1 mld. Sk. Táto suma sa znižovala vplyvom posilňovania slovenskej koruny a zmeny kurzu. Dnes je v Operačnom programe doprava na prioritnej osi č. 4 k dispozícii takáto suma.
Poznamenal, že mestu Košice sa v ostatných týždňoch podaril husársky kúsok, keď rokovaním na najvyššej úrovni so ŽSR, kde do tohto projektu získali podporu Železníc SR zhruba vo výške 600 mil. Sk. Tie je možné prirátať k sume 1,1 mld. Sk, ktoré ostali na Operačnom programe doprava a napomôžu tomu, aby sa realizovali prvé vážne stavby na území mesta Košice. Bezo sporu je to iniciatíva a aktivita mesta Košice, ktorá dokázala presvedčiť všetkých kompetentných až po úroveň ministerstva dopravy, že je to rozumné riešenie. Pre oboznámenie: jedná sa o vklad z Operačného programu doprava z 1. prioritnej osi na financovanie tzv. nultej stavby, ako prvej v poradí. Jedná sa o modernizáciu trate Košice – Kysak v úseku od železničnej stanice po Ťahanovský tunel. V tomto priestore sa stretávajú dve vážne investície a to už menovaná modernizácia trate súvisiaca so zvýšením rýchlosti na 160 km/hod a s tým súvisiace aktivity prestavby. Druhá aktivita je IDS – stavba terminálu Sever a dobudovanie trate z námestia MMM po terminál Sever, s následným pokračovaním na sídlisko Ťahanovce. Javila sa totiž určitá hrozba – disproporcia, keďže Železnice SR pôvodne deklarovali, že túto aktivitu chcú zrealizovať až po roku 2014. Stavby mesta  v  IDS majú byť zrealizované do roku 2013, samozrejme s následným čerpaním ešte do roku 2015. Dohodou so ŽSR sa podarilo harmonizovať obe tieto aktivity a je možné povedať, že zásluhou mesta Košice dochádza k zlomovému momentu v celom tomto procese.  
Pozitívna je spolupráca s p. Šarakom. Pracovná skupina rozhodla, že sa rozbehne spracovanie projektovej dokumentácie pre 4 stavby, z čoho sú 3 stavby mestské. Je to terminál Sever a trať integrovanej koľajovej dopravy od námestia MMM po terminál Sever. Druhá stavba je námestie MMM – trať integrovanej dopravy na Staničné námestie s napojením na trať ŽSR a tretia stavba je Terminál Sever – spojenie so sídliskom Ťahanovce. Štvrtá stavba je mimo územia mesta. Robí sa v réžii ŽSR a ide o elektrifikáciu trate Haniska pri Košiciach po Moldavu nad Bodvou – mesto, vybudovaním terminálu Moldava. Treba poznamenať, že štvrtá stavba je prioritou Košického samosprávneho kraja, ktorý preferuje elektrifikáciu trate od Hanisky po Moldavu s vybudovaním terminálu Moldava. Sporné je, že samotná elektrifikácia a jej realizácia nemá racio a opodstatnenie, keďže táto trať je pripravená a funkčná. Dá sa používať aj s inou trakciou, ako je elektro-dieselová trakcia. Realizácia by zhltla cca 800 mil. Sk. Samotný prevádzkovateľ dopravy ZSSK deklaroval na zasadnutí, že nevidí dôvod, aby sa v prvých etapách realizovala elektrifikácia tohto úseku, keďže od najbližšej zmeny grafikonu dokáže nastúpiť s modernými klimatizovanými súpravami na zabezpečenie prepravy Košice – Moldava, ak sa samozrejme dobuduje terminál Moldava a zabezpečí sa prísun cestujúcich a bude tam dopyt na túto službu. 
Je možné povedať, že všetky stavby by mohli mať racio snáď z jedného dôvodu. Ak sa vypracujú projektové dokumentácie pre 4 stavby, je to argument, aby pri najbližšom možnom prerozdeľovaní peňazí na operačných programoch sa mohli Košice uchádzať o navýšenie tých prostriedkov, ktoré už spomínal. To, že samotná stavba 4. elektrifikácia  sa zaradila do prípravy týchto projektov, bolo podporené ministerstvom dopravy, ktoré deklarovalo, že trvá na tom, aby aj táto stavba bola zaradená medzi stavby v I. etape. Ďalej bolo rozhodnuté o tom, že ministerstvo dopravy vydá záväzný pokyn pre Železnice SR, aby rozbehli aktivity modernizácie trate Košice – Kysak v úseku, ktorý sa Košíc dotýka. Tým pádom sa rozbehnú všetky projekčné aktivity a všetky dokumentačné kroky k tomu, aby sa mohli harmonizovať v jednom čase tie dve spomínané stavby.
V súvislosti so zriadením samotného integrátora Organizátora uviedol, že Organizátor v súčasnosti nemá čo organizovať v IDS, maximálne môže realizovať zladenie niektorých súbežných liniek v autobusovej doprave na území mesta, kde sa stretáva regionálna doprava, tzv. SAD a DPMK, ale tieto aktivity sa dajú realizovať aj bez toho, aby sa vytvoril Organizátor práve v súlade s dohodou, ktorá bola uzatvorená s Košickým samosprávnym krajom v januári tohto roku, v spolupráci na vytvorenie Organizátora, kde sa konštatuje, že vytvorenie Organizátora má prebiehať v dvoch etapách. Prvá sa realizuje od začiatku tohto roka a predstavuje vytvorenie dvoch samostatných pracovných skupín, jedna pri meste Košice, druhá pri KSK, ktoré budú úzko spolupracovať a ich úlohou bude simulované vedenie funkcie Organizátora s cieľom zabezpečiť podmienky na budúce odčlenenie tejto činnosti samostatnému nezávislému Organizátorovi.  
Mesto samozrejme nespalo ani v tejto oblasti. V letných mesiacoch obdržali od KSK návrh zmluvy na vytvorenie  Organizátora. Návrh tejto zmluvy mesto dalo posúdiť. Vyjadril sa k tomu DPMK. Vo svojom stanovisku uviedol niekoľko pripomienok k samotným článkom tejto zmluvy. Pre mesto je však závažné aj stanovisko právneho oddelenia MMK. V materiáli na str. 5 je uvedené , že tento projekt predpokladá vytvorenie centralizovaného Organizátora vo forme obchodnej spoločnosti, ale s dominantným postavením KSK, ktoré nebolo nijako zdôvodnené. Je preto veľmi problematické posúdiť navrhovanú pôsobnosť Organizátora pri integrácii rôznych druhov verejnej dopravy, keďže napríklad dosiaľ neboli prenesené kompetencie štátu na samosprávne kraje v oblasti regionálnej železničnej dopravy, čo je veľmi dôležitý moment. Dôležitým poznatkom je aj to, že samotné  ministerstvo dopravy avizovalo, že ak sa vytvorí Organizátor, ministerstvo dopravy, vzhľadom na to že financuje regionálnu železničnú dopravu, vyžaduje, aby istým spôsobom mohlo kontrolovať účelné nakladanie so svojimi prostriedkami, to znamená minimálne účasť v dozornej rade Organizátora, prípadne aj vlastnícky vzťah vo vytvorenej spoločnosti Organizátora. To je samozrejme moment, ktorý treba zohľadniť v štruktúre spoločnosti.
Ďalším problémom je to, že zatiaľ nie je jednoznačne zadefinovaná kontrola a rozsah prenesených kompetencií, ktoré by mohol Organizátor na základe poverení mesta a KSK vykonávať. A na základe akých rozhodovacích práv by to bolo, keďže spoločnosť dostane isté kompetencie, no musí za ne zodpovedať. Otázka, v akom to bude rozsahu, bude predmetom ďalších rokovaní. Návrh mesta je zatiaľ postupovať v prvej etape vytvorenia Organizátora. Nevylučuje to spoluprácu pri harmonizácii niektorých liniek ako prvý krok Organizátora. Samotné ministerstvo dopravy zdôrazňuje potrebu vytvorenia zákona o integrovanej  doprave, ktorý by riešil vzťahy u integrátorov, Organizátorov verejnej dopravy aj na základe nedobrých skúsenosti v Českej republike. Tam totiž pôsobí značné množstvo Organizátorov, nastávajú konflikty na dotykových zónach jednotlivých Organizátorov, no najvážnejšie problémy sú vo financovaní, lebo Organizátori, ako obchodné spoločnosti, získavajú dotácie od samosprávnych krajov a miest a pri svojej činnosti vytvárajú straty,  ktoré napríklad v minulom roku v Českej republike dosiahli spolu 3,2 mld. českých korún a samotná česká vláda to musí riešiť. To je signál pre Ministerstvo dopravy SR, aby zadefinovalo pôsobenie Organizátorov a istým zákonom nastavilo mantinely. Okrem toho je v riešení zákon o dráhach, zákon o preprave a dráhach, ktoré tiež môžu ovplyvniť samotné fungovanie Organizátora integrovanej dopravy.
Záverom poďakoval primátorovi mesta a všetkým kolegom, ktorí sa podieľali na priaznivom vývoji rokovaní o integrovanej doprave pre mesto Košice, čo bolo ich prioritou, lebo tento projekt prináša  na územie mesta jednu z najväčších investícií v dopravnej infraštruktúre za posledné roky. Je pripravený odpovedať na otázky aj s p. Šarakom. 
Návrh na uznesenie: Mestské zastupiteľstvo berie  materiál na vedomie v zmysle dohody spolupráce vo vytvorení Organizátora s Košickým samosprávnym krajom. Aktivity budú harmonizovať tak, aby vo vhodnom čase bezproblémovo vytvorili jedného spoločného Organizátora v roku 2010, samozrejme po predrokovaní a dohode s Košickým samosprávnym krajom. 

p. Knapík, primátor mesta Košice -  Téma je vážna a už na predchádzajúcom rokovaní 
boli avizované niektoré otázky, ktoré smerovali k tomuto problému. Možno nie všetko bolo uvedené v úvode, preto dal priestor na ďalšie otázky poslancov. 

V rozprave vystúpili:

p. Betuš, poslanec MZ - V prvom rade poďakoval za zaradenie tohto bodu, pretože 
nielen na webovej stránke mesta, ale aj v komunikácii s občanmi je veľké množstvo otázok ohľadom ORIDu. Zatiaľ nemali pre občanov odpovede aspoň v ich mestskej časti, kde je katastrofálna situácia a to hlavne každé ráno na Hlinkovej ulici. Na mnohé otázky, ktoré mal pripravené, už poslanec p. Filipko odpovedal a okrem toho, čo tu odznelo, aj keď obšírne, ale je veľmi rád, že to tu odznelo, pretože na základe tejto informácie budú môcť informovať obyvateľov hlavne v obvode Košice I. Ide hlavne o terminál Sever a električkovú trať na sídlisko Ťahanovce. Aj keď sa to včera neschválilo, príde k výstavbe ďalších bytov a predpokladaný prísun asi 15 tisíc obyvateľov, čo môže spôsobiť veľmi ťažké a zložité situácie v doprave samozrejme i pre Košice ako celok. 
To, čo hovoril poslanec p. Filipko, že je to jedna z najdôležitejších investícií do tohto mesta, potvrdil, lebo nič také pálčivé nie je v tomto meste, ako systémové riešenie dopravy v druhom najväčšom mete Slovenskej republiky.
Samozrejme, že toto vystúpenie p. Filipka si zanalyzujú  a určite bude rokovať aj s vedúcim odboru dopravy Košického samosprávneho kraja tak, aby nejakým spôsobom vygenerovali, že čo to škrípe medzi KSK a mestom. Lebo z jednej strany sú informácie, že mesto spí, z druhej strany je informácia, že KSK chce zhltnúť peniaze a z tretej strany sa tešia Bratislavčania a mädlia si ruky, ako zoberú Košiciam peniaze na výstavbu diaľnic a takéto veci. Drží palce, aby sa veci pohli tak, aby v roku 2013 mesto neprišlo ani  o cent, ktorý potrebuje na realizáciu tohto veľkého a očakávaného projektu.

p. Petrvalský, poslanec MZ – Aj on ako Ťahanovčan reagoval na túto správu, lebo 
doprava na ich sídlisku ich veľmi ťaží. V rámci jedného európskeho projektu boli so starostom mestskej časti v Carfrue, kde obdivovali, ako cez stred mesta išla električka s nápisom Heilbronn. Heilbronn je od Carfrue vzdialený 100 kilometrov. Teší sa na obdobie, keď po Kuzmányho ulici pôjde električka a bude na nej nápis Prešov. Je rád, že sa toto všetko pohlo. 
Mal jednu otázku na p. Filipka. Počul o tom, že sa zvýši rýchlosť medzi Košicami a Kysakom na 160 km/hod, ale počul aj o tom, že v súvislosti s touto záležitosťou sa nepriedušne uzavrie železničné priecestie na Rampovej, čo on pokladá za dosť nešťastný krok.  Nedal by sa tam miesto uzavretia vybudovať podjazd?

p. Halenár, poslanec MZ – Osobne nemal nič proti tomu, aby na každom termináli bol 
nejaký kameň a na ňom vyryté meno, napr. „Filipko, ktorý sa zaslúžil o tento terminál“, pokiaľ to bude naozaj fungovať, pokiaľ to bude prinášať nejaký efekt. Aj na komisii dopravy a výstavby sa pýtal, čo sa vlastne ide integrovať s čím, čo sa bude s čím spájať. Dosť ťažko chápal tieto veci, ale ide hlavne o to, aby sa vyhli obrovským investíciám, ktoré neprinesú svoj efekt. Mieri tým na cestu Prešovská – Sečovská, ktorú síce nerobilo toto mesto, ani kraj, robil to štát, ale rok po dobudovaní je stav tejto cesty predmetom veľkej kritiky takmer každého, kto tam prechádza. Prvá vec pri plánoch, ktoré si vyžadujú také obrovské peniaze, aj dátumy nejaké padli, je otázka, či sa naozaj počíta s nejakou penetráciou, resp. s tým zahusťovaním a či to naozaj bude spĺňať to čo bolo na papieri dané možno 4 roky dozadu. 
Nepochopil vôbec, čo je ten Organizátor. Ak mu to môže po slovensky niekto povedať, čo vlastne bude organizovať a ako je možné, že Organizátor, ktoré to má celé riadiť, si nevie vybrať dostatok poplatkov od jednotlivých zúčastnených, aby fungoval aspoň s nulou. Potreboval by vedieť, do čo sa púšťajú a že či hrozby rôznych strát a následných vykrývaní, čakajú aj mesto.
Tretia vec, ktorú by potreboval poznať je to komplikované rozdeľovanie úhrad za cestovné. Ak by sa našiel niekto, kto by to dokázal vysvetliť, akým spôsobom tým, že bude niekto zdieľať viac firiem, že nebude tú cestu z Košíc do Prešova absolvovať jednou firmou, alebo tromi, že ako to bude bežať z praktického hľadiska, pretože je veľmi dôležité, aby poznali aspoň nejaké idey, ako to funguje niekde inde a myslí tým na celkom konkrétne veci, že pokiaľ sa má aj MHD v tomto meste pohnúť dopredu, tak je presvedčený o tom, že konkurencia v MHD je nutná. Pokiaľ by sa našiel model, ako spájať, alebo ako nejakým spôsobom dohovoriť rozdelenie cestovných poplatkov medzi rôznymi firmami, to už by bol ohromný pokrok pri vytváraní atmosféry pre vznik konkurencie MHD a nič viac si nemôže priať, než aby také praktické príklady začali bežať, lebo už dnes SAD stojí na tých istých zastávkach, alebo veľmi blízko pri zastávkach MHD a množstvo ľudí sa pozerá na tie autobusy, že nejde nimi, ale musia počkať na dopravný podnik – napríklad. Toto by ho celkom zaujímalo, ako by to bežalo z praktického hľadiska. 

p. Knapík, primátor mesta Košice – Všetky otázky sa zrejme nebudú dať vysvetliť, 
lebo to je naozaj široká téma a je predmetom mnohých konferencií a tie modely sa vlastne optimalizujú a hľadajú sa riešenia, ale čo sa vie, na to sa aj zodpovie.

p. Matoušek, poslanec MZ -  Pohľad do minulosti. Táto myšlienka integrovaného 
systému v Košiciach existuje už viac ako 20 rokov. Osobne sa pozná s p. Šarakom, s ktorým na túto tému hovoril ozaj pred tými 20 rokmi. Vychádzajúc z tohto, považuje ho za jedného z otcov tejto ideovej myšlienky. Zaujalo ho, čo povedal p. Filipko, ako sa má prerozdeliť ten Organizátor medzi mesto a VÚC. Po preštudovaní konštatoval, že mesto sa dostáva do nevýhodnej situácie, preto si dovolil apelovať na tých, ktorí budú zmluvu pripravovať, aby skutočne vyrokovali veľmi vyvážené podmienky tohto Organizátora. Pripomína to aj z toho dôvodu, že hoci sa stiahol bod rokovania o Kosite, je tu problém, s ktorým si mesto nevie ani po 10 rokoch poradiť, tak aby tým, ktorí prídu po nich, aby na nich  nehádzali kameňom a pýtali sa, čo im to tí bývalí poslanci spôsobili. 

p. Knapík, primátor mesta Košice – Uzavrel rozpravu a požiadal pánov Filipka 
	a Šaraka, aby zodpovedali otázky.

p. Filipko, poslanec MZ – Vystúpenie p. Betuša berie na vedomie. Budú o tom hovoriť
a stále sa komunikuje s kompetentnými pracovníkmi KSK o tejto veci.  Poslanec p. Petrvalský spomenul problém, ktorý spôsobí projekt na zvýšenie rýchlosti vlakov medzi Košicami a Kysakom. Mesto Košice už pred 2 rokmi uzavrelo istú dohodu so Železnicami SR práve v dôsledku tohto projektu. Vzhľadom na fakt, že železničné priecestie na Rampovej ulici je v spádovej oblasti železničnej stanice a tam sa chystá prestavba a reštrukturalizácia železničnej stanice, ŽSR má eminentný záujem staničný priestor si ochrániť, uzavrieť a toto priecestie zrušiť. Záujem mesta je iný. S hlavným architektom presadzovali zámer na mieste, kde sa križuje železnica s cestou, vzhľadom na to, že tam bude vybudovaný nový most pre integrovanú koľajovú dopravu od  Alvinczyho smerom ku Hyper Tescu,  aby tento most bol tzv. združený most v tvare ypsilonu, kde po odklone koľajovej trate bude druhé rameno ypsilonu pokračovať pre cestnú dopravu, samozrejme pre dimenziu možno osobnej dopravy a MHD. Toto je ešte stále predmetom rokovania. Veria, že počas spracovania tohto projektu a spracovania dokumentácie v nasledujúcich fázach sa podarí aj tento moment vyrokovať. V pôvodnom zámere takýto most plánovaný nebol, ale uvedomujú si, že v tomto mieste je vhodné  vyrokovať, aby sa vybudoval takýto most, ktorý by pomohol k obsluhe územia. 
Čo sa týka otázok poslanca p. Halenára, že čo je to Organizátor – možno by bolo vhodnejšie nie na tomto fóre o tom pohovoriť. Veľmi rád ho aj 
s p. Šarakom pozvú na kávu a celý tento projekt mu vysvetlia. Je to na hodinku, dve, aby objasnil tieto procesy, ale dal do pozornosti materiál, o ktorom mestské zastupiteľstvo rokovalo presne pred rokom, kedy hlasovalo o materiáli plán a metodika riadenia projektu IDS mesta Košice. Je tam písané aj o zložke Organizátor. Veľmi v krátkosti je to spravidla nejaká spoločnosť, buď nezisková organizácia, alebo príspevková organizácia, alebo aj s.r.o., ako sa v tomto prípade navrhuje, ktorá je vlastne dotovaná subjektmi, ktoré ju vlastnia.  Návrh je, ako bolo povedané 60:40 z toho 40 pre mesto. Tento Organizátor organizuje dopravu a ide tu o hlavný cieľ integrácie, aby sa racionálne využívali prostriedky, ktoré jednotlivé subjekty na riešenie verejnej dopravy dávajú do dopravy. Jedná sa práve o to, že štát dotuje železničnú dopravu, KSK dotuje autobusovú regionálnu dopravu, mesto dotuje MHD a práve v stykových miestach, kde sú aj spoločné zastávky, aby zbytočne neekonomicky nechodili po rovnakých trasách spoje dvoch rôznych prepravcov, aby sa toto zracionalizovalo, aby bola zabezpečená dostatočná obsluha územia, dostatočná frekvencia spojov. Ďalším cieľom je aj dosiahnutie nejakého spoločného cestovného lístka, alebo spoločných tarifných prepravných podmienok na celé toto územie, ktoré je prekryté a zabezpečované Organizátorom. Toto je rozsiahla téma, než aby sa o nej rokovalo na tomto fóre.
Čo sa týka poslanca p. Matouška, toto je asi skutočne dôvod, pre ktorý nie je možné na tomto zastupiteľstve hlasovať o založení Organizátora, nakoľko tú vyváženosť mesta a KSK a prípadne aj ďalších subjektov nemajú vyrokovanú hlavne s KSK.

p. Šarak, splnomocnenec mesta pre IDS – Veľkú časť informácií predniesol poslanec 
p. Filipko. To, že je dnes možné hovoriť o integrovanej doprave a zhruba miliarde korún pre tento systém, je to na základe 10-ročnej práce. Teraz sa zberá ovocie 10-ročnej práce preto by si práve teraz nemali nechať zámer odkloniť, aj keď sú tu rôzne snahy ustanoviť Organizátora, ktorý by vedel ako ďalej. Ich prístup, ktorý majú k integrovanej doprave, vychádza z 10-ročných skúseností. Vychádza z implementácie materiálov európskej únie, či sa jedná o bielu knihu európskej únie, alebo zelenú a to čo urobia, bude vlastne obraz dopravy taký istý ako je v západnej Európe, kde sa dá chodiť z miestnymi dopravnými prostriedkami do vzdialenosti 100 kilometrov. Systém je postavený na tom, že majú dva okruhy záujmov. Prvý je budovanie infraštruktúry, čo je problémom všetkých aktivít, či ide o diaľnice, alebo železnice a to platí aj pre MHD. Druhá vec je kultivovanie vnútorného prostredia, ktoré zatiaľ nezodpovedá ich predstavám. 
Program v týchto dvoch balíkoch bol zapracovaný do plánu a metodiky riadenia. Už bolo povedané s akými výsledkami a dnes ich čaká kopec roboty, aby to dotiahli do konca.
Pánu Halenárovi odpovedal, že súhlasí s názorom, že MHD by potrebovala konkurenciu. Mala by sa konfrontovať aj s nejakým iným dopravcom. No kým k tomu dôjde bude tej súčasnej potrebné podať pomocnú ruku a cez takéto investície jej musia dať šancu sa konkurenčne uplatniť  skôr, než padne do kolien. 
Druhá vec je otázka efektívnosti systému, či dostatočne premysleli túto investíciu z hľadiska jej efektov. Dnes nerobia nič iné, len koľaj, ktorá je v meste chcú povýšiť na koľaj, ktorá bude mať európske štandardy.  A to, že túto koľaj potiahnu do Ťahanoviec, je iba naplnením projektu, ktorý tu už predtým bol na stole, no boli naň peniaze. A to, že je zámer prepojiť túto koľaj so železnicou, je novu len využitie aktuálneho stavu, že železnica má byť liberalizovaná a oni chcú využiť tento potenciál, túto možnosť, aby mohli chodiť z vnútra mesta do regiónu bez prestupovania. 
K Rampovej už bolo povedané všetko, toto je mimo mesta.
Otázka Organizátora bude témou osobného stretnutia, ktorého sa veľmi rád zúčastní.

p. Knapík, primátor mesta Košice -  Aj on krátko zareagoval na túto tému. V každom 
prípade mesto čakajú rokovania, lebo ten proces integrácie a splnenia dohôd, ktoré majú pred sebou, bude náročný, no verí, že sa nakoniec nájde spoločné riešenie tak, aby aj ten záujem mesta v Organizátorovi bol jednoznačný a aby zodpovedal aj možnostiam, ktoré mesto vstupom do tohto systému bude musieť zadeklarovať a potom ich aj napĺňať tak, aby sa zabezpečilo fungovanie mestskej dopravy parametricky aspoň tak ako je to teraz a aby mesto nebolo zaťažované vo väčšej miere. Pre mesto je dôležitý jednoduchý ukazovateľ. Ak vklad – dotácia, ktorú mestská doprava vyžaduje stojí nejaké číslo x, tak v budúcnosti by to  číslo malo byť menšie, samozrejme po odčítaní nákladov, ktoré súvisia s prirodzeným rastom, inflácie a podobne.
O budúcich krokoch bude potrebné ešte veľa diskutovať a hľadať kreatívne riešenia.
Odovzdal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. a) Štatútu mesta Košice berie na vedomie písomnú informáciu k materiálu Organizátor integrovaného dopravného systému ORID – inštitucionalizácia integrovaného dopravného systému. 

Hlasovanie č. 47: za 41, proti 1, zdržal sa 1.

p. Knapík, primátor mesta Košice – Konštatoval, že uznesenie bolo prijaté. 
Ešte k predchádzajúcemu bodu na námietku p. Halenára vysvetlenie, že uznesenie bolo návrhovou komisiou prečítané v skrátenom tvare, čo umožňuje rokovací poriadok v prípadoch, keď sa jedná o dlhšie uznesenie.

––-     ––-     ––-

18/1 Ústna informácia o parkovacom systéme

p. Knapík, primátor mesta Košice - Požiadal predkladateľa informácie poslanca 
p. Filipka, aby predniesol stručnú informáciu. 

p. Filipko, poslanec MZ – Mestské zastupiteľstvo ho poverilo, aby predložil 
informáciu o skúsenostiach a poznatkoch a výsledkoch zo zavedeného modelu systému plateného parkovania na území mesta Košice. Poznamenal, že tak, ako to deklarovali, prevádzkovateľ systému plateného parkovania, aj zástupcovia mesta, že po zhruba 2,5 mesiacoch predložia informáciu – budú monitorovať celý systém fungovania zavedenia plateného parkovania v meste. Materiál bol skutočne spracovaný veľmi korektne a veľmi fundovane – monitoring tohto systému, kde boli zhrnuté výsledky, štatistiky a z týchto údajov nakoniec boli navrhnuté aj zmeny pre tento systém, ktoré tento systém vylepšujú, zachytávajú v hlavnom dôraze to, že boli určité postrehy, boli určité pripomienky jednak od občanov, od dotknutej mestskej časti Staré mesto, s ktorou tak isto prebehli rokovania a pripomienky, ktoré predniesli, boli odkomunikované, vysvetlenia boli akceptované. Tam kde sa to dalo, vyšli v ústrety, tam, kde možnosti neboli na to, aby sa zapracovali, tak tieto pripomienky neboli akceptované. V zásade treba povedať, že to, čo bolo hlavným cieľom zavedenia systému plateného parkovania a to je regulácia statickej dopravy, tak môže konštatovať, že tento hlavný cieľ bol splnený. 
Vyzdvihol to, že oproti stavu, ktorý bol pred zavedením systému, bol v centrálnej časti mesta chaos. Preplnené ulice, spústa odstavených vozidiel, autá parkovali na chodníkoch, vytvárali prekážky. Mnohí ľudia, mamičky s kočiarmi, ťažko zdravotne postihnutý občania sa nemohli pohybovať v tomto priestore komfortnejšie. Boli tam negatívne dopady na životné prostredie. Môže povedať, že množstvo týchto negatívnych javov bolo odstránených zavedením systému. Konštatoval, že priemerná obsadenosť parkovacích miest v tejto zóne podľa monitoringu sa pohybuje niekde medzi 55 až 60 %. August bol nižší, no v septembri tá vyťaženosť stúpla. V októbri prvé merané hodnoty hovoria o obsadenosti okolo 58 %. Vytvárajú sa voľné miesta pre občanov, ktorí doteraz hovorili, že nemajú kde zaparkovať. Tie miesta sú k dispozícii. Určite sa mnohé lokality líšia. Niektoré sú zaťažené viac, iné menej. 
Ďalší cieľ, ktorý sledovali, bolo riešenie rezidentov. Podľa monitoringu, ktorý bol analyzovaný, 27 % držiteľov rezidentských kariet ich využíva aj v čase od 7.30 do 17.00 hod. tieto vyhradené miesta. Naopak v čase, keď tie miesta vyhradené, využíva ich až 90 % držiteľov rezidentských kariet. Tu sa ukázalo, že zavedenie tohto produktu malo svoje opodstatnenie a aj to, že v čase, keď tie miesta nie sú vyhradené len pre rezidentov, bolo dobrým riešením umožniť tam parkovať aj iným vozidlám. 
Čo sa týka vydávania jednotlivých parkovacích kariet, spolu ich bolo vydaných do 12. októbra 1449 v rôznych kategóriách rezidentských i iných predplatených kariet – služobných, pre občanov nad 70 rokov a ďalších. Poznamenal, že nie je právny nárok na vydanie takejto karty. Záleží stále od rozhodnutia prevádzkovateľa, ktorý musí sledovať cieľ – reguláciu dopravy a na základe disponibilnej kapacity parkovacích miest môže vydať určitý počet parkovacích kariet. Dnes je možné hovoriť, že zhruba na polovicu kapacity parkovacích miest sú vydané parkovacie karty. 
Určite, že celý systém nemôže fungovať bez represu, bez kontrolnej činnosti. Majú k tomu štatistiky. Priestupky boli zadokumentované, boli udelené aj blokové pokuty. Treba však poznamenať, že viac ako štvrtina priestupov bola riešená bez udelenia pokuty a u samotných odťahov v porovnateľnom období minulého roka bolo viac odťahov, ako to bolo v tomto roku. 
K hlavným zmenám, ktoré budú zavedené od 1. novembra 2009. Mesto Košice spolu s prevádzkovateľom – Správou majetku mesta Košice, s.r.o. zvolalo tlačovú besedu v pondelok, kde informovali verejnosť jednak o vyhodnotení tohto stavu a o pripravovaných zmenách. Veľmi krátko uviedol hlavné zmeny. Je to skrátenie prevádzkovej doby parkovania v celkovom meradle zo 72 hodín týždenne na 58 hodín týždenne, čiže od 7.30 do 18.00 hod. oproti 19.30, čo bolo pôvodne na pouličných parkoviskách. Na rampových parkoviskách tento režim v pracovných dňoch bude zachovaný v pôvodnom čase, t.j. do 19.30 hod. V sobotu sa tiež kráti režim plateného parkovania do 13.00 hod. oproti súčasne platnej dobe 19.30 hod. Samozrejme, že sobota po 13.00 hod, nedeľa a štátom uznané sviatky nie sú spoplatnené.
Ďalším dôležitým momentom je zavedenie polhodinového parkovania za pol eura. Túto sadzbu je možné aplikovať všade tam, kde sú parkovacie automaty, nie je to však možné riešiť jednorazovými parkovacími kartami. Znamená to, že ak vodič vhodí do automatu 50 centovú mincu bude môcť parkovať 30 plus 5 minút. 5 minút je  tzv. manipulačný čas, ktorý slúži na to, aby si mohol zaplatiť poplatok a umiestniť potvrdenie vo vozidle. Od toho času si sám volí za každú ďalšiu nominálnu mincu 10 centov, kedy sa mu navyšuje čas parkovania o 10 minút. A všade sa pridáva tých 5 minút na manipuláciu.
Čo sa týka rezidentov, zaviedli systém, že rezident, ktorý nenájde po 17.00 hod. voľné vyhradené rezidentské miesto v mieste svojho bydliska, ktoré má uvedené na parkovacej karte,  môže počas celých 24 hodín využívať aj líniové uličné státia podľa platnej parkovacej karty na tých troch uliciach, ktoré sú priľahlé k miestu jeho trvalého bydliska. Pre rezidentov zavádzajú od 1. novembra tzv. prenosnú rezidentskú kartu. Je to hlavne pre tých, ktorí majú viac vozidiel v rodine. Na parkovacej karte je možné uviesť dve až tri vozidlá – evidenčné čísla vozidiel. Neznamená to, že môže súčasne parkovať s tromi vozidlami, ale kartu stále umiestni do aktuálne parkujúceho vozidla, ktoré potrebuje parkovať v parkovacej zóne. Výmenu pôvodných rezidentských kariet budú riešiť za minimálny manipulačný poplatok.
Ďalej, keďže boli aj také dopyty, vychádzajúc v ústrety rezidentom, zavádza sa možnosť udelenia rezidentskej karty aj pre občanov, zamestnancov, fyzickým osobám, nepodnikateľom s trvalým pobytom v spoplatnenej časti, ktorí využívajú služobné vozidlo aj na skromné účely, ktoré majú podložené normálnou platnou zmluvou o užívaní tohto vozidla. Takúto rezidentskú kartu si môže vyzdvihnúť, ak nemá vlastné vozidlo a ak mu už nebola poskytnutá rezidentská karta na iné vozidlo v rodine. Samozrejme, že rezidenti musia deklarovať vlastnícky vzťah, resp. nájomný vzťah k nehnuteľnosti. 
Ďalej uviedol, že pre rodičov, ktorí dovážajú svoje deti do škôlok a školských zariadení v oblasti spoplatnenej zóny, zavádzajú isté potvrdenie, ktoré bude vydávať riaditeľstvo tej ktorej školy a ak sa toto potvrdenie umiestni za predným sklom motorového vozidla, mal by kontrolný orgán akceptovať. Jedná sa o výnimku pre vodiča, že môže na krátky čas zastaviť svoje vozidlo v zóne plateného parkovania, na čas nevyhnutný na zanesenie, alebo vybratie svojho dieťaťa zo školského zariadenia.
Samozrejme, že tento systém je stále živý a od prvého dňa po zavedení potrebuje stále niečo riešiť a je to aj normálne, lebo je to obrovský systém, ktorý vyžaduje tvoriť stále aj nové myšlienky. Zámerom prevádzkovateľa je zaviesť v roku 2010 II. a III. zónu plateného parkovania, ktorá by mala riešiť práve obyvateľov okrajových, tzv. nárazníkových lokalít, ktoré susedia so spoplatnenou zónou. Uvedomujú si, že toto sa musí urýchlene riešiť, keďže obyvatelia predovšetkým týchto rezidentských zón sú zavedením systému plateného parkovania v situácii, že tieto zóny sú neskutočne preťažené motoristami, ktorí nechcú platiť parkovné a potrebujú parkovať celé dni v blízkosti centra. Táto zóna bude riešiť hlavne rezidentov za primeranú cenu, aby sa vytvoril priestor pre parkovanie rezidentov v týchto zónach. Samozrejme, ako to bolo deklarované, prevádzkovateľ Správa majetku mesta Košice, s.r.o. pripravuje na jar 2010 systém sms parking, ktorý umožňuje zaplatenie parkovacieho lístka formou sms. Je to nový trend, ktorý sa na Slovensku tiež objavuje a je  vhodnou doplnkovou možnosťou na zaplatenie parkovného komfortnejším spôsobom. Toto sú hlavné poznatky, ktoré boli zaznamenané a s týmito informáciami bola oboznámená verejnosť aj na tlačovej konferencii. 

V rozprave vystúpili:

p. Blaškovičová, poslankyňa MZ -  Videla, že starosta MČ Staré mesto sa prihlásil 
hneď po nej, preto ho poprosila, aby povedal to číslo, o koľko vzrástol počet obyvateľov mestskej časti, pretože je už veľký počet parkovacích miest obsadený. Myslí si, že to, o čom hovorili na miestnom zastupiteľstve, že pri vydávaní rezidentských kariet sa malo zvážiť, či ten občan naozaj v tej mestskej časti býva, či tam býva dlhší čas, alebo účelovo prihlásil deti, aby dostal lacné parkovanie.
Naozaj sa jej zdá dosť absurdné, že je umožnené, aby rezidentskú kartu získali tí občania, ktorí používajú služobné vozidlo na súkromné účely. Každý vie, koľko je tu áut  s bratislavskou poznávacou značkou, kde firmy platia cestnú daň Bratislave a nie Košickému samosprávnemu kraju. V tomto mesto už na nich raz dopláca a teraz sa im umožní, aby ľudia, ktorým firma kľudne môže zaplatiť parkovné, aby si tí ľudia kúpili rezidentskú kartu? A neumožní sa to Košičanom, ktorých firmy donútili stať sa živnostníkmi, donútili ich byť externými pracovníkmi, lebo je to pre nich výhodnejšie a títo vlastní občania nemôžu získať rezidentskú kartu, pretože tieto karty sú už vydané a ak aj bola táto možnosť, tak za sumu 330, - €. Priznala sa, že nerozumie tomu. Pre ňu je to obrovská diskriminácia vlastných ľudí, pretože si myslí, že nie dobrovoľne sa rozhodli, že budú mať živnostenskú adresu na adrese vlastného bydliska. Mnohokrát sú to ľudia na voľnej nohe, ktorí naozaj pracujú doma, pretože inú možnosť zamestnania nemajú. Poprosila, že keď sa bude v budúcnosti prehodnocovať komu vydávať rezidentskú  parkovaciu kartu, aby sa naozaj pomohlo občanom Košíc a nie bratislavským firmám. 

p. Grega, poslanec MZ – Je pravdou, že niektoré požiadavky mestskej časti, ktoré 
odzneli na zastupiteľstve, boli akceptované, no myslí si, že to bola skôr taká kozmetická úprava. Veľmi ho teší, že sa im podarilo zabezpečiť aspoň to, že rodičia v rannom, či popoludňajšom čase, keď vozia svoje deti do škôlky, budú tam môcť zastať. A nebudú pokutovaní. Ale základná vec, s ktorou nemôže súhlasiť a ktorú možno niekto nazýva populizmus, no on si nemyslí, že je populistické, keď zastáva občanov mestskej časti, ktorý reprezentuje a to nie je jeden, dvaja, či desiati občania, ale sú to tisícky občanov a to je teda tá suma, ktorá sa musí platiť za rezidentskú kartu a ďalej aj to, že karta platí len na 2-3 ulice. V tomto on ani celé miestne zastupiteľstvo nepoľaví. Je to skutočne diskriminácia staromešťanov. Výsledkom toho, že sa za parkovanie platí je ten, že je trochu menej áut v centre mesta, ale aj tak sa tam mnohokrát zaparkovať nedá. Aj predvčerom musel asi 2 hodiny stáť na chodníku a až potom sa mu podarilo nájsť nejaké miesto. To sa mu stalo už zo desiaty krát, že z 30 áut, ktoré parkujú 10 áut nemá žiaden preukaz. To je ten výsledok. Jeden problém sa vytláča z centra, no je množstvo sťažností od občanov, že sa zapĺňajú iné ulice, napr. na Kuzmányho sídlisku. 
V tejto súvislosti sa spýtal, prečo sa neriešia parkoviská v centre mesta. Hovorilo sa o tom, že prebehli rôzne výberové konania, preto ho zaujíma konkrétne Kasárenské námestie, Kuzmányho sídlisko. Volebné obdobie sa pomaly končí a mesto nie je schopné urobiť nejaké podzemné parkovisko. Každé vybudované parkovacie miesto má v súčasnosti cenu zlata. Mestská časť Staré mesto má vytypovaných viac parkovacích miest. Poprosil vedenie mesta, aby si našlo čas, aby sa na tieto miesta išli pozrieť, aby sa plány začali realizovať, aby sa o tom iba nehovorilo a je ochotná to aj spolufinancovať.

p. Kočiš, poslanec MZ – Z predchádzajúcich príspevkov je jasné že pri viac ako 58 %-
tnej obsadenosti parkoviska a na druhej to, čo povedal starosta Starého mesta, že nemal kde zaparkovať, vyplýva otázka, či to 1,- € za hodinu parkovania nie je vysoký poplatok.  Z toho vyplýva aj ďalšia otázka, že je tu nízka platobná disciplína parkujúcich vodičov. Z toho vyplýva opäť otázka, či to nie je vysoký poplatok to 1,- € a z toho vyplýva ďalšia otázka, že kto stanovil poplatok a na základe čoho práve 1,- € a poplatok za rezidentskú kartu a parkovaciu kartu v uvedenej výške. Nebolo by vhodnejšie tento poplatok znížiť a zlepšiť platobnú disciplínu? 
K nárazníkovým zónam – Taká istá nárazníková zóna, čo sa týka platených parkovísk, je aj v mestskej časti Západ. Konkrétny príklad je okolie fakultnej nemocnice. Domáci si už zvykli, že svoje auto môžu zaparkovať niekde v Starom meste. To isté platí pre ulice Poľovnícka, Laborecká, Lesnícka, Považská. Dal do pozornosti riešenie nárazníkových zón aj v týchto lokalitách, neorientovať sa len na Staré mesto. Ten istý problém má aj Západ. 
Jedna veľmi dôležitá otázka – aký je plánovaný zisk z parkovania a ako sa percentuálne napĺňa tento plánovaný zisk.

p. Buraš, poslanec MZ -  Niekoľko faktov na úvod. Iste si kolegovia spomínajú, že 
bolo zastupiteľstvo, bolo to mimoriadne zastupiteľstvo, ktorého úlohou bolo rozšírenie predmetu činnosti Správy majetku mesta Košice o parkovaciu službu. Vtedy rozhodnutím valného zhromaždenia urobili to, že Správa majetku mesta Košice môže v tejto oblasti podnikať. No poslanci neurčili výšku parkovného. Osobne mal neskutočne veľa nepríjemných rozhovorov, či už v rodine, či už s príbuznými, či známymi i voličmi na tému „Čo ste to schválili?, ako ste to schválili, prečo takáto výška? Načo sme vás volili?“ Bolo mu smutno, keď musel odpovedať: „Ale my sme o tom nehlasovali. Veď mi sme neurčovali výšku parkovného.“ Skutočne tento poslanecký zbor nehlasoval a neurčoval výšku parkovného. Rozprával o tom aj s riaditeľom SMMK p. Hermanom, rozprával o tom aj s kolegami poslancami. Bolo by vhodné povedať, že poslanci nemajú na tom „zásluhu“. Výška parkovného nie je adekvátna príjmom obyvateľov v tomto meste. Pred nedávnom sa vrátil z Bruselu a tam je len o 5 % vyššie parkovné ako v Košiciach a pritom každých 6 minút  v hodnote 10 centov je zdarma. Košice sa nemusia porovnávať s Bruselom, ale výška parkovného a výška príjmov je diametrálne iná. Toto, čo sa tu udialo 
s parkovným, hoci chápe, že to bolo potrebné riešiť, lebo mesto musí mať príjem do kasy, ale potom nech niekto za to nesie zodpovednosť, za určenie tejto výšky a nie poslanci mestského zastupiteľstva. Podotkol aj to, že je síce rampové parkovné, kde je výška 1,- € za hodinu, ale po troch je to už 2,- € za hodinu a keď si to spočítal, tak niekedy mu vyjde platiť 10 – 15 eur za hodinu, ak má syna invalida a má stáť na parkovisku.
Myslí si, že ak je na rampových zónach označenie invalidného vozíka, ten vozíčkar by mal mať na parkovisku aj značku, no on ju tam nemá. Ak bude parkovisko plné, kam pôjde ten postihnutý človek? 
Uviedol príklad parkovacieho systému, ktorý má nemenovaná spoločnosť, robia to tak aj v Prešove a parkovací systém v meste Mechelen v Belgicku má 15 minút zdarma pre každého, 1,- € za 4 hodiny 1,50 € za 4 až 6 hodín, 2,- € za 6 – 8 hodín a 2,50 € za 8 – 10 hodín. Parkovacie automaty sú na centy, čo v Košiciach nie je a parkovací systém je navigačný a v štyroch jazykových mutáciách. Nemá nič proti výberu, no treba ho stanoviť reálne, nech je prispôsobený príjmom obyvateľov tohto mesta.

p. Weiser, poslanec MZ – Faktická poznámka. Reagoval na vystúpenie poslanca 
p. Buraša. V množstve faktov, ktoré tu odzneli, mu niektoré myšlienky nesedeli, alebo nepostrehol ich súvislosť. Keď mestské zastupiteľstvo v letnom období rokovalo o rozšírení činnosti, Správy majetku mesta Košice, následne valné zhromaždenie odovzdalo tieto kompetencie obchodnej spoločnosti zriadenej mestom a to Správe majetku mesta Košice. Týmto bola presunutá aj kompetencia určovania výšky prepravného presunutá na túto spoločnosť. Zbytočne si preto kladie otázku, či poslanci schvaľovali výšku parkovného. Keby sa išlo týmto štýlom, môže sa ľahko stať, že na budúcom mestskom zastupiteľstve budú schvaľovať výšku vstupného do ZOO. 

p. Pajtáš, poslanec MZ – V súvislosti so správou, ktorú prečítal kolega poslanec 
p. Filipko doplnil návrh na uznesenie o bod b. Mestské zastupiteľstvo 
v Košiciach podľa § 6 ods. 2 písm. ac) Štatútu mesta Košice žiada primátora mesta Košice o vyhlásenie verejnej súťaže na poradenstvo koncepcie stacionárnej dopravy a výstavbu garážových domov pre potrebu mesta Košice v termíne do 31.12.2009. 

p. Hlinka, poslanec MZ – Pripomenul, že tým, že sa zaviedol režim plateného 
parkovania, tak ako ho teraz poznajú, pozabudlo sa na nárazníkové zóny. Napríklad v južnej časti centra mesta vymizlo pomerne veľké parkovisko, ktoré bolo niekedy veľa bývalého hotela Slovan na Námestí osloboditeľov a všetky tieto motorové vozidlá, ktoré tam boli, sú väčšinou vytláčané do južnej časti, čiže na Palárikovu ulicu, Ludmanskú a na druhej strane je to trest pre tých, ktorý tam majú svoje byty, nakoľko obyvatelia tejto juhovýchodnej časti sa nevedia dostať do svojich príbytkov. Je to niečo podobné ako v okolí fakultnej nemocnice na Terase. To nie je systémové riešenie, že v centre mesta je platené parkovanie, vytvorili sa tam isté pravidlá, no zabudlo sa na okolie. Okolie nemá vytvorené podmienky, má ich podstatne zhoršené, ako ich malo doposiaľ. Ani do zavedenia parkovania neboli nejaké výhodné a prijateľné ale boli nejaké možnosti na parkovanie. Vypočuli si tu informáciu, no nemôžu byť veľmi spokojní s tým, ako je to doposiaľ. Treba sa zamýšľať a hľadať nejaké spôsoby, aby sa to parkovanie riešilo v širšom kontexte, nie iba v historickom jadre, lebo to nie je dobré. Prinieslo to veľa sťažností a rôznej kritiky, ktorú človek musí vypočuť. Nieže by to nechceli, ale čo s tým? To riešenie sa iba odsúva. Zavádzanie plateného parkovanie – to je trend v každom meste, ale neporiešilo sa okolie. A to okolie trpí. Apeloval na to.

p. Knapík, primátor mesta Košice – Krátko zareagoval. Toto už bolo spomenuté. Pán 
poslanec naznačil kroky, ktoré mesto čakajú, no treba povedať, že to má aj právny aspekt a systém, ktorý fungoval tých 11 mesiacov, keď sa prestala vyberať daň za vjazd do historického centra, ktoré bolo zadefinované, jednoducho bol pre centrum mesta neúnosný. Začalo sa to riešiť, systém sa musel nastaviť, lebo legislatíva sa v tomto smere skomplikovala a nepohla sa a toto je prvý krok. Najprv bolo treba vymyslieť model  ďalšie kroky mesto čakajú. Spokojnosť nemôže byť všeobecná, to si uvedomujú všetci, ale stav bol už veľmi kritický, preto ten krok treba prijať pozitívne a čakajú ich ďalšie riešenia.

p. Halenár, poslanec MZ – Faktická poznámka. Vyzval poslanca Pajtáša, ktorý tu 
predniesol nejaký návrh na uznesenie a priznal sa, že nerozumel mu dostatočne dobre, že čo vlastne v tom uznesení je. Poprosil ho, aby to povedal  trochu obšírnejšie. Tá jedna veta mu nestačila, aby to pochopil, lebo pokiaľ je to tak, že mesto má vytvárať nejakú súťaž na získanie nejakého sprostredkovateľa pre budovanie veľkokapacitných garáži, tak je to príliš vážne, aby sa to odbilo jednou vetou. 

p. Kočiš, poslanec MZ – Faktická poznámka. Je to informácia o stave parkovania. Nie 
je proti vyhláseniu súťaže, len či to súvisí s týmto bodom rokovania. Nemali možnosť sa na to pripraviť. No zdá sa, že páni poslanci sa nemusia na nič pripravovať.

p. Gamcová, poslankyňa MZ – To čo tu počúvajú o vylepšovaní a pritom sú námietky 
aj zo strany starostov i zo strany zástupcov občanov, svedčí o tom, že zavedenie plateného parkovania nebolo celkom dobre premyslené a že naozaj to nie je celkom dobrý systém. Určite má aj pozitíva a súhlasí s tým, že parkovné treba zaviesť, no možno ho treba zaviesť v prijateľnejšej výške. Dosť ju prekvapuje, že sa vyjadrujú k tomu, že kde bude zavedené parkovanie, ako to bude prebiehať, ale o tom, aká je výška parkovného o tom poslanci nemajú právo rozhodnúť, čo vôbec nepovažuje za demokratické, ani správne. Myslí si, že to vôbec nie je v súlade s legislatívnymi predpismi. Navyše, rozhoduje sa o majetku mesta. Zase. Jej sa stala taká vec, že chcela zaparkovať a mestský policajt sa postavil na miesto a povedal jej, že tam parkovať nebude. Bola z toho dosť prekvapená a pýtala sa ho, akým právom jej zakazuje parkovať na mieste, ktoré patrí mestu, navyše na mieste, ktoré bolo označené ako parkovacie. On sa rozhodol, že nie, lebo to držal pre niekoho svojho. To je podľa nej nonsens, ale dobre. Rozoberať bude to, že predvčerom si v televízii vypočula, že sa chystajú nejaké zmeny. Je to dosť smutné, že poslanec sa z televízie dozvedá zmeny, spýtala sa poslanca p. Filipka, či boli akceptované požiadavky signatárov petície, nejakej, ktorá sa za účelom zriaďovala. Bol tam nejaký pán Holéczy, ktorý vystupoval v televízii, mal nejaké pripomienky a dokonca tvrdil, že neboli akceptované. To je jej jedna otázka. Druhá otázka je, či by nebolo rozumné zaviesť nižšie časové pásma, ako polhodina. Myslí si, že niektoré veci môže človek vybaviť aj za 15 minút  a musí zaplatiť celú hodinu.  Spýtala sa ďalej, že kedy bude spustená prevádzka sms úhrady, prečo až na jar 2010, ako si prečítala v tlačovej správe, či to nie je možné skôr. Štvrtá jej otázka je, že riaditelia škôlok, ktoré sú v tom Starom meste majú vydávať nejaké potvrdenia. Bolo by dobré, keby to potvrdenie pripravili tí, ktorí sa týmto zapodievajú, možno by si to mal zobrať poslanec p. Filipko, aby nezaťažoval riaditeľov ďalšími tlačivami. Občan, ktorému na tom záleží donesie to potvrdenie riaditeľovi  a ten dá iba pečiatku.

p. Halenár, poslanec MZ – Pokiaľ toto mesto nepristúpi k problému parkovania 
systémovo, dovtedy s tým bude problém. Systémovo nie tak, že poverí nejakú firmu vyberaním parkovného. Systémovo myslí tak, že si dá pred seba nejaké čísla. Najprv si dá čísla o počte áut, ktoré sú v tomto meste, ktoré sa pohybujú v tomto meste, ktoré prichádzajú do tohto mesta a ako odchádzajú. Pokiaľ si dá tieto čísla pred seba s trendom nárastu, tak rozumný manažér vymyslí schému, akým spôsobom motivuje – to je to kľúčové slovo, ktoré on vidí v probléme parkovania – motivuje ľudí nechávať autá na istých miestach. A tie isté miesta rozumný manažér vyberie na kraji mesta, môže ich vybrať v strede mesta, ale môže ich vybrať niekde úplne inde, kde ale má dosah nejaký iný spôsob dopravy. Pokiaľ sa takto nezačnú správať ku Košičanom, že im povedia, že áno, dnes je to neobyčajne komplikované a musí sa to riešiť strašne vulgárnym spôsobom a to vyrúbením parkovného v centre, ale už sa súčasne pracuje na tom, aby sa na okraji mesta zriadilo parkovisko pre 500 ľudí a 100 autobusov súčasne s tým, že MHD, ktorá tam má svoju zástavku bude mať akýmsi spôsobom akceptované, že ľudia, ktorí tam nechajú svoje auto sa budú môcť nejakým spôsobom premiestniť z bodu A do bodu B. Čo sa týka veľkokapacitných garáží, naozaj sa bude musieť zobrať do úvahy stav, ktorý je momentálne na sídliskách a je mu veľmi ľúto, že tak dlho trvá akékoľvek praktické riešenie tohto problému.  Ukrajovanie zelene musí prestať. O chvíľu sa stanú zo sídlisk nie zelené plochy, ale plochy plné áut. To sa nevyrieši ani za rok, ani za dva, ani za päť rokov – problém parkovania, ale keď sa dnes naštartuje, tí ďalší, čo prídu, nebudú mať z čoho začať, ak sa hneď teraz nezačne.  Pred dvomi rokmi na komisii výstavby schválili jedno uznesenie o veľkokapacitných garážach, do dnes sa nič s tým nestalo a tá rýchlosť zmien v úvodzovkách, ktoré sú nutné v tomto meste, je devastujúca, keď sa na to pozrie.
Primátor mesta je ten človek, ktorý by mal určovať v hlavných rysoch akýsi chod tohto mesta. Poprosil a vyzval ho, aby problém parkovania skúsil pochopiť a začal s ním pracovať tak, ako o tom teraz hovoril. 

p. Knapík, primátor mesta Košice -  Ubezpečil pána Halenára, že to absolútne vníma a 
súhlasí vo všetkom, čo povedal. Má to však svoje pravidlá, ktoré treba rešpektovať. Ten proces je naštartovaný a je tu aj vízia. Očakáva od spoločnosti, že budú mať také výstupy, ktoré budú vedieť doplniť o čísla a potreby a potreby. Nie je to otázka roka, dvoch, na to musí byť systém, ale je to o tom, čo povedal poslanec p. Buraš, že pokiaľ bude ponuka, tak tá musí byť vyvážená možnosťami. Ak sa vybudujú parkoviská na sídliskách, tak sú dve možnosti. Buď sú Košice bohaté mesto a majú dosť zdrojov, aby to obyvateľom vedeli poskytnúť ako istú službu zdarma, alebo ak nie a skôr je to pravdepodobnejší variant, nejakým spôsobom to musí byť investícia, ktorá aspoň čiastočne bude návratná a aj to prevádzkovanie bude musieť byť návratné a tam musí byť aj ten obyvateľ – užívateľ motorového vozidla stotožnený, že si musí za tú službu platiť. Je to pomerne komplikovaná otázka, na ktorú v tejto chvíli všetci, ako tu sedia, nevedia celkom jednoznačne odpovedať. Iste, ten proces sa bude precizovať a vyjasňovať, bude to súvisieť aj s rastom ekonomickej sily obyvateľov, ale začať sa musí, lebo požiadavka užívateľov motorových vozidiel a motorizovaných návštevníkov je už veľmi silná.

p. Balún, poslanec MZ – Faktická poznámka. Určite tu sedí veľa odborníkov na 
riešenie dopravných situácií v meste Košice, ale nepočul ani jeden relevantný návrh poslanca, ktorý má právo nielen na kritiku, ale aj povinnosť predložiť návrh na riešenie. Tejto problematiky, ktorá určite nie je  jednoduchá a parkovanie samozrejme obsahuje mnoho problémov. A spôsobuje mnoho problémov aj jednotlivým ľuďom. 
Pokiaľ ide o parkovné pripomenul, že súkromné parkovisko za štátnym divadlom  z Mäsiarskej ulice berie za 15 minút 1,- €. Znamená to, že za hodinu keď mesto berie 1,- €, na súkromnom parkovisku sú to 4,- €. Petíciu občanov plne chápe, občania majú na to právo a dožadujú sa lepších podmienok, pre neho je však zarážajúce, že jedným zo signatárov  je aj vlastník, alebo správca parkoviska na Hradbovej, kde sa za pol hodinu vyberá 1,- € a on sa podpíše pod petíciu protestujúcich, kde je za hodinu 1,- €. Tak toto pokladá za anomáliu. 

p. Buraš, poslanec MZ – Faktická poznámka. Krátko reagoval na p. Halenára, aj na 
poznámku p. Weisera. Ak je tu vedúca právneho oddelenia, požiadal ju o vysvetlenie, o právny výklad tohto kroku, na ktorý sa pýtal na začiatku, že keď mesto delegovalo predmet činnosti tejto služba na Správu majetku mesta Košice, či delegovalo aj oprávnenie určovať výšku súm za parkované. To ho zaujíma z toho dôvodu, že ak má pred sebou II. Hlavu – pôsobnosť mesta a mestských častí I. diel podnikateľská činnosť § 47 Štatútu mesta Košice, píše sa tam, že mesto usmerňuje ekonomickú činnosť v meste všeobecne záväzným nariadením. A ak mesto zvyšuje  poplatky VZN na odpad, alebo dane, tak ho skutočne zaujíma ten právny výklad toho, čo urobili. 

p. Knapík, primátor mesta Košice – Na výzvu poslanca p. Halenára  chcel reagovať
	poslanec p. Pajtáš.

p. Pajtáš, poslanec MZ – Celé uznesenie v podstate by mala za následok presne to, čo 
on spomínal. V prvom rade je to poradenstvo koncepcie stacionárnej dopravy. Jedná sa o firmu, ktorá by mestu dokázala spracovať prehľad, kde ľudia parkujú, prečo tam parkujú, prečo schádzajú z hlavných ciest na vedľajšie cesty, prečo tam odstavujú vozidlá, kde sa majú robiť záchytné parkoviská, kde by bolo dobré vybudovať tie garážové domy, koľko účtovať v garážových domoch za parkovacie služby. To je presne to. V jeho prípade je taká požiadavka, aby išlo o jednu firmu, lebo vypracovanie takejto koncepcie stacionárnej dopravy zvyčajne stojí, čo sa informoval,  až do veľkej výšky, kde stred sa v starej mene pohybuje okolo 7 mil. korún. Firma, ktorá by to robila spoločne s výstavbou garážových domov by to mohla urobiť vo vlastnej réžii – to poradenstvo, resp. koncepciu, takže mesto by mohlo ušetriť finančné prostriedky na koncepciu aj tých 7 mil. korún. 

p. Grega, poslanec MZ – Faktická poznámka. Zareagoval na túto poznámku. Mestská 
časť Staré mesto nespravuje žiadne parkovisko, lebo zo zákona to nemôže. Ten pozemok je prenajatý súkromnej firme, ktorá to robí. Mestská časť nemôže súkromnej firme určiť, aké tam má mať ceny, ale nakoľko sa tento nájomný vzťah ukončuje, budú následne jednať, aby to parkovné bolo ešte nižšie, za čo budú od prenajímateľa požadovať menej peňazí. A to je vlastne ten ústretový krok mestskej časti. 

p. Knapík, primátor mesta Košice – Požiadal najprv prevádzkovateľa, aby zodpovedal 
na otázky, ktoré odzneli, potom vedúca oddelenia komunálneho práva a v závere poslanec p. Filipko. 

p. Herman, riaditeľ Správy majetku mesta Košice a prevádzkovateľ parkovísk. 
Otázky poslancov mal poznačené na troch stranách. Najprv sa sústredil na tie všeobecné. 
Sú v treťom mesiaci prevádzkovania parkovísk a ako bolo správne poznamenané, určité úspechy sa dostavili a za tým si stojí. Vykonával sa denno-denný monitoring takmer na 50 uliciach v rôznych časových obdobiach a horizontoch, kde sa sledovalo niekoľko parametrov, nielen zaplatenosť, ale všetky negatíva a pozitíva, ktoré parking mal. Priniesť, predovšetkým, či sa to napĺňa a čo sa objavilo ako nové. V každom prípade pozitívne konštatoval, že zámer zavedenia nových technológii je pred nimi a chcú ho realizovať čo najskôr. Ako náhle mesto bude chcieť zadať projekt spoplatnenie II. a III. zóny musí mať jasno v pozemkoch. Nešiel to ďalej rozvádzať. Vo vlastníctve pozemkov v meste Košice je naozaj veľký chaos. 
Viacerí sa pýtali, či dali poslanci  kompetenciu  cenovej tvorby Správe majetku mesta Košice. Odpovedal na to, že áno a to tým, že Správa majetku má rozšírený predmet činnosti, nie je to už daň. Daň sa schvaľovala VZN, z ktorých sú už mnohé zrušené. Pretože  verejné priestranstvo, ktoré sa krátkodobo využíva na spoplatnenie, bolo vyňaté v novele zákona o miestnych daniach, čiže tento poplatok nie je daňou. Parkovné je cena za službu. Pokiaľ sa Správe majetku mesta Košice na parkovanie nedávajú dotácie, tak ba to malo fungovať v zmysle obchodného zákonníka. Uspokojil prítomných, že túto kompetenciu nevyužili ani jedným percentom, pretože realizačný tím, v ktorom boli zástupcovia dôležitých oddelení Magistrátu mesta Košice, mala tam zastúpenie SKK, Mestská polícia, majetkári, právne oddelenie a tak isto p. Filipko a Správa majetku mesta Košice, dokonca tam pozvali aj zástupcu mestskej časti. 
Zopakoval, že otázok je strašne veľa a to znamená, že mnohým ďakuje za tie poznatky, no ubezpečil prítomných, že všetky tieto problémy o ktorých sa hovorilo, boli z ich strany a stále sú  pertraktované, zaoberajú sa nimi. 
Na otázky môže odpovedať zaradom, alebo môže odpovedať písomne, ale určite stanovenie ceny jedného eura tu bolo aj pred tým. Bolo to 30,- Sk, čo znamená, že všetky tieto cenové relácie sa prevzali z predošlého obdobia s výnimkou rezidentskej karty, kde sa poskytujú nové služby  na rozdiel oproti iným mestám. Je to vyhradenie rezidentských parkovísk, ich údržba a samozrejme parkujúci majú aj určité právne nároky. Preto nejaké také pojmy, ako diskriminácia , zásadne odmieta. Hovoril o tom aj pred médiami, aj na mestskej časti, aj pred poslancami mestskej časti, pretože mesto musí riešiť veci pre všetkých občanov. Občanom Košíc je aj občan KVP, aj Ťahanoviec, tak isto návštevník, ktorý prichádza, potrebuje zaparkovať. Je tu rozvoj cestovného ruchu a iné atribúty a keď sa dohodne s určitou skupinou, tak automaticky znevýhodňuje  iných občanov mesta Košice. Pozrel si výpisy z katastra a zistil, že mesto nemá vecné bremeno, že musí umožniť parkovanie každému, aj tomu, čo má tri autá a nazýva sa sociálnou skupinou. Je profesionálnym ekonómom a myslí si, že takéto výroky naozaj nemôžu padať. 
Ešte tá všeobecná odpoveď k cene. Mesto Košice má piatu priečku medzi mestami Slovenska z hľadiska výšky parkovaného. Znamená to, že na tej piatej priečke je dokonca niekoľko miest, aj takých miest, ktoré sú menšie a majú jedno euro a myslí si, že druhé najväčšie mesto  v Slovenskej republike by sa nemalo nejako zvlášť odchyľovať od týchto cenových úrovní. Zopakoval, že Košice sú na piatom mieste.  Podotkol, že v rámci mesta Košice sú na treťom mieste. Pán Balún už správne otvoril túto otázku. A aj parkovisko na Mäsiarskej ulici je rovnako plné napriek tomu, že za hodinu sú to štyri eurá a je stále plné. Prečo? Lebo je obrovský previs dopytu nad ponukou. Správne to povedal poslanec p. Halenár – tých parkovacích miest je málo a na niektorých uliciach aj dnes vykazuje 99 až 100 percentnú vyťaženosť. Samozrejme je tam aj 55 až 60 percentná nezaplatenosť a toto riešia, lebo aj tento týždeň sa robia kontroly a monitoring a budú v tom pokračovať. 
Čo sa týka otázok jednotlivých poslancov: Pani Blaškovičovej  oznámil, že rezidentské karty sa naďalej vydávajú. Nie sú vydávané 330 eurové karty. O podnetoch vedia, mestská časť im dala tieto informácie, spolu s nimi to prejednali. Nie je možné k tomu pristupovať nejako povrchne a liknavo. Preverujú sa skutočnosti a prijali sa opatrenia, že noví rezidenti, ktorí vraj od 
1. augusta  narástli v Starom meste na 800, musia predložiť list vlastníctva, že sa táto obytná budova používa na bývanie, že on je tam naozaj vlastníkom, alebo oficiálnu zmluvu s prenajímateľom bytového fondu, nie nejakých bytíkov nejakej dôchodkyne, alebo inej osoby, ktorá má jednoizbový byt a vraj tam býva s 3-člennou rodinou. 
Pánu Gregovi povedal, že mnohé jeho požiadavky boli akceptované nie preto, že to žiadal on a údajní petičiari, ktorí zatiaľ petíciu ešte nikomu nepredložili, ale preto, že systém ukázal v priebehu dvoch mesiacov, že niektoré požiadavky sú opodstatnené. Toto sľúbili aj 15. júla na tlačovej konferencii a samozrejme, že vyhoveli rodičom. Upozornil, že toto potvrdenie nie je povolením nerešpektovať dopravné značenie. 
Odpovedal aj p. Gamcovej, lebo to súvisí s touto témou, že riaditeľov škôl nezaťažujú týmito potvrdeniami, ale ani Správa majetku, ani p. Filipko, ani nikto na meste nemôže dopodrobna vedieť, kto má aké dieťa, ktoré tam doprevádza. Znamená to, že riaditeľ musí toto špecifikovať. Správa majetku mu poskytla tlačivo, ktoré je veľmi jednoduché a rodič ho používa za predným sklom motorového vozidla. 
Pán starosta sa pýtal aj na to, prečo sa neriešia parkovacie miesta na Kasárenskom námestí, či Kuzmányho sídlisku, no v tomto prípade je Správa majetku prevádzkovateľom a túto investičnú výstavbu nemá na starosti, ale v spolupráci s mestom  s do tohto procesu zapájajú.
Otázka p. Kočiša, či nie je 1,- € za parkovanie vysoké – Znovu to zdôraznil a pripomenul, že je ekonóm, že ak je vysoký dopyt nad ponukou, a je tu kapitalizmus, trhový mechanizmus jednoznačne hovorí, že cena je regulačný faktor. V tomto prípade jeho teória je a ak mu dajú za pravdu, bude šťastný, že nie plná kasa a nie plné parkoviská – toto nie je jeho cieľ. Jeho cieľom je odľahčené mesto, poloprázdne parkoviská, aby to nevyzeralo ako pred Optimou a samozrejme, že cena je účinný nástroj regulácie, tak isto ako diaľničný poplatok, ktorý nikto nebude platiť, ak nebude vozidlá medzi Prešovom a Košicami zastavovať polícia.
Nárazníkové zóny – samozrejme je to veľmi rozumný postreh. Musí sa to riešiť. Je to nevyhnutný krok. Bratislava tiež pripravuje tieto zóny, zadala projekt vo výške 35 tis. eur, musia to však riešiť odborníci. Dotýka sa to priamo aj komunikácií, presmerovania, značenia. Aj oni mnohé veci prejednávali so štátnou políciou už niekoľkokrát počas posledných dvoch mesiacov.
Otázka k plánovanému zisku, aký plánovaný zisk má prevádzkovateľ, tu musel zarmútiť p. Kočiša. Počas prevádzkovania parkovania Mestskou políciou, tak náklady na značenie znášala SKK, polícia rampové  systémy a mzdové náklady a nevie, kde ešte na meste boli náklady, znamená to, že sa vedelo len o tržbách, ktoré boli ročne okolo 32 mil. Sk. Ale o nákladoch sa hneď a priamo nehovorilo. Preto sa veľmi ťažko bilancovalo, či tam zisk je, alebo nie. Oni to majú momentálne všetko na jednom mieste v stredisku Parking, takže už aj dnes vedia, že 154.680,- € sú tržby, náklady oscilujú okolo 140 tis. €, to znamená, že zisk by mal byť okolo 15 tis. €. Je to v hrubých číslach. No náklady mesta do 1.7.2007 súvisiace so spustením systému parkovania boli obrovské. Prehlásil, že dnes je parkovanie v strate.
Mimoriadne mestské zastupiteľstvo v pôsobnosti valného zhromaždenia 28.5.2009 rozhodlo o rozšírení predmetu činnosti, preto tak isto ako aj v iných oblastiach, kde podnikajú s majetkom mesta robia aj cenotvorbu, aj keď v tomto prípade nové ceny nestanovovali. Tvoria si cenovú kalkuláciu, no nemyslí si, že pri obchodných spoločnostiach by mala byť v kompetencii mestského zastupiteľstva, pretože ako náhle sa povie A tak sa potom musí povedať aj B a ak to bude prinášať stratu, musí prísť následne dotácia. Valné zhromaždenie, ktoré sa riadi obchodným zákonníkom má tam určené aj kompetencie a môže takéto veci schvaľovať, vie o týchto veciach a bude informované aj v budúcnosti, ale vyslovene jeho názor je, netvrdí, že sa  nemýli, ale pri obchodných spoločnostiach cenotvorbu nestanovuje mestské zastupiteľstvo majúce práva valného zhromaždenia.
Či je to v súlade s právnymi predpismi – na to určite p. Gamcovej odpovie písomne a určite sa k tomu vyjadrí aj právne oddelenie Magistrátu mesta Košice.
Je mu ľúto, že len z televízie sa niektorí dozvedeli  o týchto zmenách, ale dnešný zámer informovať o tom všetkom  je len o deň, dva neskôr. Osobne sa stretol s mnohými poslancami, informovali kluby, to bolo ešte pred spustením systému, navštívili mestské časti, bol v médiách toľko, ako nikdy za posledných 19 rokov. Ak niečo zanedbali sa ospravedlnil a napraví to. Možno bude ešte viac negatívne populárny a bude informovať všade. Sám sa domáha do rádia Regina a do iných médií, lebo občan musí vedieť o týchto zmenách. Je to na internete na ich stránke hneď od aktu schválenia.
S vystúpením p. Halenára nemožno nesúhlasiť. Určite, že je to potrebné a tak to videl aj v zahraničí ešte pred tým, než sa parkovaním začal zaoberať. Áno, tento model záchytných parkovísk je v zahraničí bežný, napojenie na MHD, prípadne parkovací lístok je vlastne lístkom aj na MHD. Budú sa zaoberať všetkými týmito modelmi. 
Ospravedlnil sa, ak neodpovedal na všetky otázky. Prezrie si poznámky a dá prípadne písomnú odpoveď. Pevne verí, že poslanci budú podporovať tento proces a že spoločnými silami budú zvládať tento ťažký problém, ktorý tu je. Na záver dodal, že toľko nepriateľov Správa majetku nemala nikdy v živote, toľko mailov, ktoré príjme za mesiac, v živote nečítal a na všetky odpovedajú. Je to administratívne mimoriadne náročné. Toľko vyhrážok jeho pracovníkom, toľko opľutí, toľko fyzických vyhrážok ešte v živote nezažili. Je to práca! A keby to všetko vedel, možno by v ten deň povedal, že sa vzdáva funkcie.

p. Macko, pracovník oddelenia komunálneho práva MMK.
Krátko vysvetlil: Kompetenciou mestského zastupiteľstva ako poslaneckého zboru nie je určovať výšku poplatku, nakoľko ide o obchodné podmienky obchodnej spoločnosti a Správa majetku mesta Košice je samostatnou právnickou osobou. Inou vecou je, ak mestské zastupiteľstvo koná ako valné zhromaždenie, v tom prípade by si to mohlo vymieniť, ale muselo by to byť stanovené v stanovách a pokiaľ je informovaný, tak to nie je.  Záver je taký, že v súčasnosti mestské zastupiteľstvo nemôže určovať výšku poplatkov. 

p. Knapík, primátor mesta Košice -  Takže najbližšie valné zhromaždenie bude zmena 	stanov. A tam bude možné o tom rozhodnúť.

p. Filipko, poslanec MZ – Je rád, že odznievajú tieto poznatky a pripomienky 
a poznamenal, že Útvar hlavného architekta mesta Košice disponuje mnohými štatistikami a údajmi, o ktorých sa tu hovorilo. Nie je pravdou, že mesto potrebuje mnohé získavať. Útvar hlavného architekta má vyšpecifikované plochy, kde možno stavať parkovacie garáže, ale investori sa tam nehrnú. Sú vyšpecifikované v rôznych sídliskových častiach, zrejme ten model financovania a fungovania je veľmi náročný, aby sa mohli stavať. Čo sa týka ceny, tak tu poznamenal, že najlepší poslanec, najlepší kandidát je ten, ktorý vie zabezpečiť služby občanom zadarmo. No ten model musí byť vyvážený. Skutočne bol prevzatý model, ktorý fungoval a v Košiciach sa generoval dlhé roky. Veď systém plateného parkovania v minulosti fungoval niekoľko rokov, v roku 2006 bol tento model akceptovaný a nikto nenapadal takouto formou a takýmto spôsobom výšku poplatkov. Všetky ceny boli prevzaté, okrem niektorých nových prvkov. A produktov, ktoré boli zavedené. To bol aj ich hlavný cieľ. 
Nebolo tu ozrejmené, či prevádzkovateľ akceptoval požiadavky petičiarov, alebo signatárov petície. Skutočne mesto oficiálne petíciu neobdržalo, ale hovorili so zástupcom petičného výboru s p. Holéczym. Stretli sa s ním niekoľkokrát na rôznych fórach, aj u neho v kancelárii a prehlásil, že akceptovali prevažnú väčšinu aj požiadaviek petičiarov. To, že to nebolo na sto percent, jednoducho tento systém v súčasnosti umožnil akceptovať tie požiadavky, ktoré ho nenarúšajú v základoch celej filozofie s dôvodom, aby sa regulácia statickej dopravy zachovala. Systém bude určite rozvíjaný a tieto vážne veci, ktoré ich čakajú, či už II., III. zóna a ďalšie moderné prvky parkovania  prídu do užívania.

p. Halenár, poslanec MZ – Faktická poznámka. Celkom by ho zaujímalo, že akým 
spôsobom bolo oznámené potenciálnym investorom, že tieto a tieto miesta v Košiciach sú vhodné a pripravené na hromadné parkovanie, na budovanie hromadného parkovania, pretože ak to spomenul na minulom zasadaní, že už pred dvomi rokmi na komisii dopravy a výstavby prijali uznesenie, že to bude zverejnené na internete spolu so všetkými dostupnými inžinierskymi komunikačnými a nevie akými sieťami pre potenciálnych investorov a dovtedy sa nič nestalo na webe mesta a ak sa za dva mesiace stalo, to znamená, že sa zmenila situácia, že odrazu to tam je, že všetky tie miesta sú tam a žiaden investor sa zatiaľ neprihlásil, tak si myslí, že je to zavádzajúce z toho pohľadu, že investori zatiaľ neprejavili záujem. Potreboval by vedieť, ako to bolo tým investorom oznámené.

p. Jakubčiak, poslanec MZ – Faktická poznámka. Celé predpoludnie sa neozval, ale 
teraz je už nútený. Spýtal sa primátora mesta, ktorý aj viedol toto rokovanie, či rokovacia sála je jedáleň, alebo bufet, alebo je to rokovacia sála. To po prvé. Po druhé – Nevie či p. Halenár chodí na mestské zastupiteľstvo ako na školenie. Povedal mu že v MČ Nad jazerom je garážový dom, ktorý už 6 rokov voľných 60 miest. Občania o to záujem nemajú. 
No požiadal primátora mesta, aby všetkým čo sú tu vysvetlil,  aby sa k sebe správali minimálne slušne.

p. Knapík, primátor mesta Košice – Aj takéto upozornenie je na mieste. Poprosil, aby 
sa to rešpektovalo. Ak niekto naozaj chce prestávku tak v predsálí je na to priestor. Rokovací čas plynie, no treba brať ohľad na tých, čo tu sedia a rokujú a vyžadujú aj trochu kultúrne prostredie. Rokovanie mestského zastupiteľstva je fórum, ktoré by malo mať svoju kultúrnu úroveň.
Pre poslanca p. Halenára sa pripraví písomná odpoveď od kompetentných. Uzavrel rozpravu a dal slovo návrhovej komisii. 

p. Forgáč, poslanec MZ – Návrhová komisia dostala jeden doplňujúci  návrh od 
poslanca p. Pajtáša.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice žiada primátora mesta Košice o vyhlásenie verejnej súťaže na poradenstvo koncepcie stacionárnej dopravy a výstavbu garážových domov pre potrebu mesta Košice v termíne do 31.12.2009. 

Hlasovanie č. 48: za 36 + p. Čečko, proti -, zdržali sa 10.

p. Knapík, primátor mesta Košice – Konštatoval, že uznesenie bolo prijaté.

p. Forgáč, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie informáciu poslanca povereného výkonom osobitných úloh a činností o skúsenostiach, poznatkoch a výsledkoch z vytvoreného zavedeného modelu systému plateného parkovania na území mesta Košice.

Hlasovanie č. 49: za 44, proti 1, zdržali sa 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

19. Odvolanie člena predstavenstva a dozornej rady v akciovej spoločnosti  
       Geoterm Košice, a.s.

p. Knapík, primátor mesta Košice – Materiál je v písomnej podobe s dôvodovou 
správou, otvoril k nemu rozpravu.

V rozprave vystúpili:
p. Kočiš, poslanec MZ – Spýtal sa, lebo v návrhu na uznesenie sa odvolávajú členovia, 
ale oni už boli odvolaní. Čo by sa stalo, keby ich neodvolali? Nemalo by to byť skôr, že berie na vedomie? To len teoretizuje, lebo by sa mohlo stať, že sa to neschváli a čo ďalej?

p. Knapík, primátor mesta Košice -  Nič sa neudeje, lebo platný právny stav je ten
	o ktorom rozhodne valné zhromaždenia danej spoločnosti.
Nakoľko sa už nikto do rozpravy neprihlásil, uzavrel je a dal slovo návrhovej komisii. 

p. Kijevská, poslankyňa MZ – Prečítala návrh na uznesenie.
Mestské zastupiteľstvo v Košiciach podľa § 6 ods. 2 a § 23 – 27 Štatútu mesta Košice a príslušných ustanovení Obchodného zákonníka odvoláva
a) MUDr. Norberta Lukána, PhD. z  funkcie člena predstavenstva v akciovej spoločnosti Geoterm Košice, a.s.,
b) p. Petra Hrabovského z  funkcie člena dozornej rady v akciovej spoločnosti Geoterm Košice, a.s.. 
    
Hlasovanie č. 50: za 41, proti -, zdržal sa 1.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

20. Interpelácie poslancov z XXIX. MZ vznesené dňa 28.10.2009

p. Knapík, primátor mesta Košice – poslanci môžu interpelovať primátora, námestníkov primátora, členov mestskej rady, interpelácie sa podávajú písomne v deň rokovania mestského zastupiteľstva. Je otvorená možnosť podať interpeláciu aj ústne, ale nezbavuje poslanca povinnosti podať ju  písomne. To je odkaz na § 63 Rokovacieho poriadku. To vybavenie ostáva rovnaké ako bolo.

p. Jenčová, poslankyňa MZ – Chcela by poprosiť o prešetrenie listu od súkromnej firmy STOP RAT, ktorý posielala s erbom mesta ako výzvu vlastníkom objektov, v ktorom ich informovala, že Magistrát mesta Košice vyzýva právnické osoby atď. a že v roku 2009 tieto práce pre mesto vykonáva firma STOP RAT. Potom sú tu dátumy a nakoniec tu je, že ak nebudú deratizovať, tak hrubým písmom je napísané, že pokuta bude až do výšky 6 637 € a zároveň je tu kontakt na firmu. Kópiu tohto listu prefotí a dá k dispozícii, aby sa to dalo prešetriť, má erb mesta Košice a vyzerá ako úradný list mesta a tým zavádza všetkých majiteľov objektov, že je to príkaz mesta a sú povinní u tejto firmy si dať túto deratizáciu vykonať. Považuje to za veľmi neseriózne a zavádzajúce, požiadala primátora, aby s touto firmou bola prerušená zmluva, pretože sa to dá považovať aj za nekalú súťaž. Okrem iného tu bolo porušené VZN, lebo firma použila erb mesta Košice. Podľa platného VZN o používaní erbu mesta je povinný požiadať písomne primátora mesta a preto ju zaujíma, či bolo písomne požiadané o právo použiť erb mesta a či bol vydaný súhlas na takýto list. Okrem toho sú tu sankcie, ak niekto neoprávnene použije erb mesta, takže predpokladá, že keď je biedny rozpočet, tak sa nám hodí aj vyrubenie sankcie v zmysle VZN. Tu už len konštatuje, že tým, ktorí ako prví oznámia zneužitie, alebo nesprávne použitie erbu môže byť udelená zvláštna odmena, ale nežiada túto zvláštnu odmenu.

p. Knapík, primátor mesta Košice – o takomto liste nič nevie, dá to prešetriť a budú vyvodené dôsledky.

p. Petrvalský, poslanec MZ – ako prvú má interpeláciu na primátora vo veci parkovania. Jednal s voličmi o parkovacom systéme, na ktorom sa im nepozdávajú dve veci, ktoré by požiadal splniť, ak sa dajú a ak nie, požiadal by písomnú odpoveď. Chceli by, aby sa parkovanie dalo začať najprv s 15-minútovým lístkom a nie polhodinovým, toto skutočne veľmi kritizovali. Druhá vec je, že ak pozrieme na parkoviská pri Festivalovom námestí a pri Jumbe, parkoviská sú prázdne a autá parkujú v okolitých uliciach. Pokiaľ nechceme, aby autá parkovali v uliciach a nezachádzali do parkovacej zóny Starého mesta, bolo by dobré, keby sa dali tieto dve parkoviská nespoplatniť. Aby slúžili ako záchytné, kde ľudia prídu, odstavia auto a pomocou MHD idú do centra mesta. Tretia vec je regulácia Hlinkovej. Bolo by dobré, keby sa ráno dal jeden pruh otočiť, aby tri prúdy smerovali do mesta a jeden z mesta.

p. Matoušek, člen MR – interpeluje primátora mesta, aby odpovedal p. Alene Hubáčovej, ktorá sa zúčastnila konferencie Košice Invest 2009 a požiadala od predstaviteľov mesta vysvetliť čo znamená ten znak, ktorý je uvedený ako mesto Košice. Nastalo tam trápne ticho, pýtala sa to pred všetkými účastníkmi, nielen predstaviteľov mesta, ale aj zahraničných. Na to odpovedal p. Puchala, že to je znak, či logo mesta. Tá pani sa veľmi rozhorčila, že ako je to možné, keď zo skúsenosti vie, že každá obec sa predstavuje svojimi historickými znakmi a že tento znak sa jej zdá príliš zjednodušený a moderný. 
	Prihlásil sa vtedy ako predstaviteľ mesta a keď sa preukázal svojou vizitkou, konštatovali, že on nie je predstaviteľom mesta, ale iba návštevníkom. Mala v tom zrejme pravdu.  Dejú sa tu závažné chyby. Nič si tu nectia, v prvom rade zákon. Obec, ktorá má vlastne symboly je povinná ich používať pri výkone samosprávy. 
	Citoval zo Štatútu mesta: Mestské symboly požívajú rovnakú úctu a vážnosť, ako štátne symboly. Používajú sa vždy s dôstojnosťou, zodpovednosťou, zodpovedajúcou postaveniu mestských symbolov. Znamená to, že sa im nie vždy prikladá patričná dôstojnosť.
	Citoval z VZN: Tým, ktorí prví ohlásili nesprávne požitie erbu mesta Košice, alebo naopak, jeho nepoužitie v prípadoch, ktoré ustanovuje zákon, patrí náležitá odmena. 
Dal návrh, aby pani Alene Hubáčovej bola vyplatená aj náležitá odmena, lebo v čl. I sa píše: Za zaobchádzanie s erbom mesta, štítom mesta a za jeho ochranu zodpovedá ten, kto ho používa. Používa ho mesto Košice, ktorého najvyšším orgánom je primátor mesta, preto poprosil,  aby odpovedal p. Alene Hubáčovej, prečo neboli použité  všetky symboly, ktoré je mesto povinné používať. 

p. Knapík, primátor mesta Košice – Na toto určite odpovie a do nového Štatútu mesta 
sa  dá aj logo mesta ako identifikačný znak, čím sa však nechce znižovať ani vyjadrovať nejakú  neúctu voči historickým symbolom.  Je to nový prvok identifikácie subjektov, ktorý vychádza vlastne aj z histórie a súčasne moderným atraktívnejším prvkom  prezentácie mesta. Je to zrejme na širšiu debatu.

p. Buraš, poslanec MZ – Interpelácia na primátora mesta a ďalšia spoločná na 
námestníkov primátora mesta. 
24. septembra sa konala v hoteli Hilton konferencia k cestovnému ruchu. Organizoval  ju Košický samosprávny kraj za účasti partnerov, ktorí boli pozvaní. Bola veľmi dobre pripravená a zaujímavá, s podnetnými návrhmi a rozprávalo sa tam aj o pripravovanom zákone, ktorý chystá Ministerstvo hospodárstva SR, zákone o cestovnom ruchu a turizme.  Je smutné, že tam nikto z mesta nebol, dokonca on osobne omylom oslovil, keďže mal príspevok, slečnu, ktorá pracovala pred tým  v Informačnom centre mesta Košice, ale už tam nepracuje, tak ju privítal ako jednu zástupkyňu mesta, na čo vstala a povedala, že už v meste nepracuje a odišla preč. Z mesta tam teda nikto nebol a pýta sa prečo. 
Boli tam vznesené vážne informácie o tom, že mesto sa nezapája do systému informačných a rezervačných systémov pre cestovný ruch a destinačný manažment. Mesto nekomunikuje v otázke panoramatických kamier, ktorá má už aj Spišská Nová Ves a ktoré sú na verejnom okruhu. Je tam 25 miest, ktoré využívajú tieto služby, no Košice nie. Je to systém, ktorý sa volá IRS Desclein, je to on line prepojenie pre informačné centrá a strediska cestovného ruchu. Je to rakúsky model, ktorý je využívaný 16 rokov a aplikuje sa v mestách východného Slovenska. Je dobre, že si riaditeľ Magistrátu mesta teraz robí poznámky, preto mal otázku aj na neho, lebo bolo vznesené, že pred rokom bolo rokovanie s predstaviteľmi mesta Košice, s primátorom mesta. Na jeho otázku, ako dopadlo toto rokovanie bola odpoveď, že čakajú, kedy sa mesto preberie, no do dnešného dňa nedostali odpoveď. 
Požiadal o odpoveď na túto interpeláciu a vysvetlenie. Sú tam mesta, ako je Martin, Spišská Nová Ves, Liptov, Nízke Tatry, Top katalóg rezervačných systémov. Ak pán námestník na konferencii Košice Invest povie, že mesto má obchodný turizmus, má riešený cestovný ruch, tak potom nevie, v ktorom meste žije, pretože ak číta noviny a rozpráva sa s podnikateľmi, ktorí pracujú v cestovnom ruchu a hovoria, že to bola najhoršia sezóna za posledných 20 rokov, zaznamenal sa prepad návštevnosti o viac ako 50 %, ďalší hovoria, že boli viac ako o 20 % znížený pobyt, lebo celkovo sa turizmus v meste nevyvíja.
Druhá interpelácia. 
V súvislosti s tým, že námestníci primátora mesta sa zodpovedajú za svoju činnosť mestskému zastupiteľstvu, požiadal, aby na najbližšie mestské zastupiteľstvo predložili písomnú správu o svojej činnosti za rok 2009.

p. Knapík, primátor mesta Košice – Čo sa týka účasti mesta na tej konferencii, určite 
preverí, akým spôsobom bola zabezpečená pozvánka, kde to zaspalo, alebo zastalo. V každom prípade oblasť cestovného ruchu je oblasť, ku ktorej už reagoval v predchádzajúcom vstupe. Myslí si, že nie sú v pozícii, žeby mohli povedať, že toto je absolútne zvládnuté a že nie je v tomto smere čo vylepšovať. Myslí si, že sa mesto nachádza kdesi na začiatku a je to aj otázka ľudí, ktorí túto oblasť zabezpečujú. Keď sa včera p. Buraš pýtal, prečo niektorí títo ľudia odchádzajú, tak možno aj preto, že nie celkom vedeli naplniť a zvládať požiadavky,  ktoré mesto čakajú a ak nie je tu taký manšaft, ktorý by to vedel rozhýbať, tak to proste stojí. Takýchto treba získať. Niečo sa rysuje, blýska sa na lepšie časy a verí, že sa to rozhýbe. Ale čo sa týka on line prepojenia a panoramatických pohľadov na mesto, boli o tom rokovania, no ostalo to na mŕtvom bode. Nevie, či riaditeľ mesta má túto informáciu, ale zrejme im to nie celkom vyhovovalo. Požiada o presnejšiu informáciu, aký bol výstup. 
Ďalšie otázky budú zodpovedané písomne. 

p. Horváth, poslanec MZ – Jeho interpelácia smeruje k námestníkovi primátora mesta 
Košice  p. Vargovčákovi.
Ide o lokálnu stratégiu, nakoľko sa vie, že túto lokálnu stratégiu má aj Košický samosprávny kraj. Vznikla teraz aj nezisková organizácia k projektu Cesta. Bolo by dobre, keby ich mesto oslovilo listom s návrhom na určitú súčinnosť, aby sa zladili tieto stratégie, kde by bolo vidieť víziu mesta, aby mohli byť nápomocní. Mohli by potom delegovať svojho zástupcu, ktorý by sa zúčastňoval týchto sedení. Vzniklo tu partnerstvo, kde bude participovať aj Vyšší územný celok,  preto by aj on mal byť napojený, lebo projekt Cesta je ako dáždnikový projekt, ktorý sa tiež bude nabaľovať určitými projektmi a on osobne si myslí, že tiež sa zaoberá tými rómskymi komunitami, aby bola súčinnosť a spolupráca medzi KSK a mestom, aby tu naozaj bol nejaký zástupca, lebo sa vie, že je potrebné riešiť aj vzdelanostnú úroveň. Preto by mal zo strany mesta ísť takýto list, ktorým by oslovil Vyšší územný celok.

p. Knapík, primátor mesta Košice – Námestník primátora p. Vargovčák sa tomu bude 
venovať.

p. Gamcová, poslankyňa MZ – Opätovne požiadala o informáciu, ktorú nedostala, 
ohľadom vzdelania pracovníkov.
Poprosila o tabuľku, kde by boli všetky faktúry za externé služby za tri roky, to znamená od začiatku volebného obdobia, za akým účelom boli vyplatené, z akých položiek a aký bol zisk, samozrejme aj v akej výške. Ona už niektoré údaje má, no zaujíma ju výstup – čo tým mesto získalo. Aká bola úspešnosť súdnych sporov a cieľ faktúr. Chcela by poznať všetky konkrétne údaje.
Požiadala o finančný plán EHMK, n.o.
Požiadal námestníka primátora mesta Košice p. Vargovčáka o odpoveď na jej včerajšie otázky, nakoľko ju nedostala, prečo sa v lokálnej stratégii neobjavil materiál Romagenda a akým spôsobom boli formulované ciele, ktoré boli uvedené. Odpoveď sa dozvedela v uličke, ale aj tak požiadala o písomnú informáciu.
Primátora mesta Košice požiadala o informáciu, že kto bude zastupovať mesto na konferencii v Štokholme 25. až 28. novembra, čo to bude mesto stáť a z akej položky to bude vyplatené. 

p. Kočiš, poslanec MZ – Interpeloval vo veci pozvánky, ktorú dostal od mesta Košice 
v súvislosti s organizáciou Košice Invest 2009. Spýtal sa, kto pripravoval túto pozvánku, prečo nebol na pozvánke uvedený čas konania, ale iba dátum? A dosť podstatná otázka, aby to bolo preverené, prečo mu táto pozvánka bola doručená až 22. poobede. Nekritizuje. Len sa pýta, či je vhodná taká organizácia, keď sa tu dozvedajú niečo po funuse.

p. Knapík, primátor mesta Košice -  Teraz tomu nerozumel. Konferencia bola 24. 
a pozvánka prišla pred jej konaní, t.j. 22.

p. Kočiš, poslanec MZ – Košice Invest 2009 – 22.10.2009, Dable 3 Hilton. Nie je tu 
čas.

p. Knapík, primátor mesta Košice -  Možno je to otázka vyberania pošty.

p. Kočiš, poslanec MZ – Nie a za tým  si stojí. Hovorí to pre budúcnosť. Môže sa 
niečo iné organizovať, preto dal do pozornosti túto vec. Ináč sa nič nedeje, napije sa vody a ide ďalej. Len inokedy sa niečo iné bude organizovať, tak aby sa nerobili takéto veci.

p. Knapík, primátor mesta Košice – Preverí sa to a zašle odpoveď. 
	Nakoľko sa už nikto v tomto bode nehlásil, uzavrel tento bod.

––-     ––-     ––-

21. Dopyty, informácie a vysvetlenia poslancov MZ

p. Knapík, primátor mesta Košice -  V súvislosti s rokovacím poriadkom poslanci 
mestského zastupiteľstva sú oprávnení požadovať vysvetlenie od primátora, námestníkov primátora, mestskej rady, jej členov, predsedov komisií, hlavného kontrolóra, riaditeľa MMK a štatutárnych zástupcov právnických osôb, ktoré sú mestom zriadené. Je to v § 65 v rokovacom poriadku.

p. Petrvalský, poslanec MZ – Dopyt na riaditeľa DPMK.
Už s nim rozoberal tento problém. Elektronické peňaženky nie vždy tak fungujú ako je to deklarované. Napr. pri prestupe po 4 zastávkach elektronická peňaženka automaticky uzavrie jazdu a ako náhle cestujúci nastúpi do ďalšieho autobusu, tak si musí kúpiť nový lístok. Znamená to že po 4 zastávkach prestup nefunguje. Toto je jedná vec.
Spýtal sa riaditeľa DPMK, prečo má dispečerské vozidlo DPMK bratislavskú značku.
Dopyt na náčelníka mestskej polície. V pondelok sa stalo, že priviezli na ZŠ Belehradská nové plastové dvere do telocvične a auto zastalo, vyložili dvere, namontovali ich. Prišiel mestský policajt a pokutoval vodiča za to, že stál tam, kde stáť nemal.  Tak pokiaľ idú montovať dvere do telocvične, je to investícia do majetku mesta a opravuje sa mestský majetok, tak mestský policajt by nemal toto auto pokutovať, lebo účelovo vošlo do tohto mestského zariadenia.

p. Matoušek, poslanec MZ – Dopyt na riaditeľa Archívu mesta Košice.
Požiadal o vysvetlenie, ako sa má používať to nové logo – šošovka s dvomi bodkami, či je to symbol mesta, alebo nie je a ak je to symbol mesta, tak kde a ako sa môže používať.
Otázka na riaditeľa MMK – na šéfa orgánu, ktorý má poslancom poskytovať organizačné, administratívne a odborné služby. Nerozumie tomu, že keď poslanci dostali pozvánku na Košice Invest a stali sa návštevníkmi, pričom všetci poslanci mesta Košice sú zo zákona účastníkmi, teda im to vyplýva zo samosprávnej moci, že sú účastníkmi, nie návštevníkmi. To ho zarazilo, keď ho tá pani upozornila, že je návštevníkom a čo chce s ňou komunikovať. Dôrazne poprosil riaditeľa, aby si pracovníci magistrátu uvedomili, akú majú úlohu. Pri poslancoch malú len potvrdiť účasť, alebo neúčasť a nie selektovať, či ich pozvú, alebo nepozvú. Kto si prečíta tie obidve pozvánky, ktoré boli mailované, tak sa zasmeje.  Osobne si najprv myslel, že má prispieť nejakou finančnou pomocou na organizovanie tohto stretnutia. V druhom prípade už riaditeľ to trochu ináč upravil, lebo dovtedy nevedel o čo tam ide. Pritom vie, že on je v 1/50 aj s primátom predstaviteľom mesta. Nepotrebuje, aby mu to niekto z úradu nejakým spôsobom potvrdzoval a dovoľoval, či môže kdesi ísť, alebo nemôže.
Ďalší dopyt je na troch predstaviteľov  mesta a to hlavného architekta, vedúceho správy komunikácií a vedúceho oddelenia miestnych daní ohľadom zaujatia verejného priestranstva. Obrátili sa na neho podnikatelia z Hlavnej ulice, ktorí tam majú svoje reklamy. Niektorí majú povolenie, niektorí nemajú povolenie. Niektorých polícia pokutuje za vyloženie reklamy, niektorých nie. Poďakoval hlavnému architektovi, ktorý zrejme v tomto prípade zasiahol, ale nie je možné, aby tri rôzne oddelenia vydávali rôzne povolenia. Musí sa to nejakým  spôsobom zosúladiť. To je zase úloha pre riaditeľa MMK.

p. Kočiš, poslanec MZ – Dopyt na vedúceho SKK a to v súvislosti s vyrezanou dierou na šírku jazdného pruhu t.j. 2,5 m x 2.5 m na ulici Považská. Táto diera je zahádzaná štrkom a je to stav od jari po súčasnosť. Včera autom nejazdil a ak sa to včera odstránilo, tak sa nedopytuje. Ale prečo to trvá tak dlho, prečo tam nie je asfalt?
	
p. Filipko, poslanec MZ – Upozornil na dôležitú informáciu, ktorá sa včera objavila 
v tlači od zástupcov DPMK. Je to informácia o tom, že karty – mesačníky, ktoré sú používané aj v MHD v Košiciach, je možné kopírovať. Jedná sa o veľký počet kariet, ktoré sú v obehu, možno aj 2 milióny na území Slovenska. Je to vážna hrozba pre majiteľov týchto predplatených kariet – mesačníkov. Preto požiadal kompetentných, aby okamžite v tejto veci začalo konať a tieto karty vymenili za bezpečnejšie karty. Treba rokovať s dodávateľom týchto kariet. 

p. Knapík, primátor mesta Košice -  Vznesené interpelácie a dopyty budú v súlade 
s rokovacími pravidlami vybavené. Tam, kde bude potrebné rozsiahlejšie zisťovanie, sa individuálne dohodne systém.
Uzavrel bod č. 21.

22. Zámena pozemkov v k.ú. Terasa vo vlastníctve mesta Košice a manželov 
      Doc. Ing. Jána Uhrína, CSc. a Nadeždy Uhrínovej s finančným vyrovnaním 
      v prospech mesta Košice

p. Knapík, primátor mesta Košice – Poveril vedením rokovania námestníka primátora 
mesta Košice  p. Vargovčáka.

p. Vargovčák, námestník primátora mesta Košice -  Nakoľko sa do rozpravy 
k predloženému materiálu nikto neprihlásil, dal slovo návrhovej komisii. 

p. Kijevská, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. a), b) Štatútu mesta Košice schvaľuje zámenu nehnuteľností - pozemkov časť parc. č. 4697/183 s výmerou 7 m², časť parc. č. 4699/112 s výmerou 35 m² a parc. č. 4697/184 s výmerou 4 m² v k.ú. Terasa vo vlastníctve mesta Košice za časť pozemku parc. č. 4699/118 (novovytvorená parc. č. 4699/367) s výmerou 42 m² v k.ú. Terasa vo vlastníctve Doc. Ing. Jána  
Uhrína, CSc. a Nadeždy Uhrínovej s finančným vyrovnaním v prospech mesta Košice vo výške 680,- €.

Hlasovanie č. 51: za 28, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

23. Zámena pozemkov vo vlastníctve mesta  Košice v  k. ú. Huštáky za pozemky 
      vo vlastníctve GLOBAL GROUP, a.s. v k. ú. Huštáky a zrušenie uznesenia 
      MZ v Košiciach č. 329 zo dňa 13. a 14.12.2007

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do rozpravy nikto neprihlásil, dal slovo návrhovej komisii. 

p. Kijevská, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods.1 písm. a), b) Štatútu mesta Košice schvaľuje zámenu nehnuteľností v k. ú. Huštáky vo vlastníctve mesta Košice: 
-  pozemku parc. č. 3456/21 s výmerou 195 m², 
-  pozemku parc. č. 3456/27 s výmerou 432 m², 
- časti pozemku  parc. č. 3456/20 (novovytvorené parc. č. 3456/20, 3456/62, 
   3456/53, 3456/63 a 3456/60) s výmerou 629 m², 
- časti pozemku parc. č. 3456/22 (novovytvorená parc. č. 3456/22) s výmerou  
   73 m² ,
   za nehnuteľnosti v k. ú. Huštáky vo vlastníctve GLOBAL GROUP, a.s.: 
-  pozemok parc. č. 1871/25 s výmerou 78 m²,
-  pozemok parc. č. 1871/34 s výmerou 772 m²,
-  pozemok parc. č. 1871/ 35 s výmerou 253 m²,
- časti pozemku parc. č. 1871/36 (novovytvorené parc. č. 3871/36 a 1871/41)  
   s výmerou 297 m²,
bez finančného vyrovnania s podmienkou, že po vybudovaní komunikácie spoločnosťou GLOBAL GROUP, a.s. na parc. č. 3452/7 (resp. na časti uvedenej parcely) bude komunikácia aj s pozemkom odovzdaná do majetku mesta Košice bezodplatne, resp. za symbolickú cenu.
		Zrušuje uznesenie MZ v Košiciach č. 329 zo dňa 13. a 14.12.2007.

Hlasovanie č. 52: za 30 + p. Dolná, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

24. Zámena pozemkov v k.ú. Severné mesto s Ondrejom Šestinom 
      a manželkou Margitou s finančným vyrovnaním v prospech mesta Košice

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii. 

p. Kijevská, poslankyňa MZ – Prečítala pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. a) a b) Štatútu mesta Košice schvaľuje zámenu nehnuteľností časť parc. č. 6224/255 (diel č. 1) s výmerou 476 m2 v k. ú. Severné mesto vo vlastníctve mesta Košice za pozemok časť parc. č. 6133/6 (diel č. 2) s výmerou 29 m2 v k. ú. Severné mesto v bezpodielovom spoluvlastníctve Ondreja Šestinu a manželky Margity s finančným vyrovnaním 10 433,- € v prospech mesta Košice.

Hlasovanie č. 53: za 31, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
schválené. 

––-     ––-     ––-

25. Budúca zámena pozemkov vo vlastníctve spoločnosti EMIREX s.r.o 
      za pozemok vo vlastníctve mesta Košice

p. Vargovčák, námestník primátora mesta Košice – Materiál je v písomnej podobe, 
	otvoril k nemu rozpravu.
V rozprave vystúpili:

p. Boritáš, poslanec MZ – Predniesol pozmeňujúci návrh, ktorý spočíva v upresnení. 
Žiadateľ požadoval od mesta zámenu pozemkov na určitom priestore. Mesto malo záujem, aby neodkúpil iba takú časť, ktorú potrebuje, ale ešte niečo naviac. Zdá sa mu to veľmi nelogické. Priznáva, že mestská časť Myslava i mestská časť KVP podporujú tento návrh, majú záujem o výstavbu penziónu, ktorý tam má byť v súlade s normatívmi Útvaru hlavného architekta, takže podľa jeho návrhu sa uskutoční zámena v takom priestore, ako žiadateľ požaduje, za takú istú rozlohu v majetku mesta.
Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. a), b) Štatútu mesta Košice schvaľuje budúcu zámenu nehnuteľností - pozemku časť parc. KN - C č. 1624/3 (novovytvorená parc. č. 1624/640) o výmere 2094 m2 v k.ú. Grunt vo vlastníctve mesta  Košice, 
za pozemky:
parcela KN - C č. 1624/462 o výmere 359 m²,
		  KN - C č. 1624/463 o výmeru 280 m², 
		  KN - C č. 1624/467 s výmerou 192 m²,
		  KN - E č. 1348, 1351, 1352, 1355 (novovytvorená parc. č. 691/24) 
		  s výmerou 1057 m2,
		 KN - E č. 1360 (novovytvorená parc. č. 691/25) s výmerou 206 m2,
spolu vo vlastníctve firmy EMIREX s.r.o. Košice o celkovej výmere 2094 m2, pokiaľ všetky uvedené pozemky budú vo vlastníctve EMIREX s.r.o..
	Tento návrh predložil návrhovej komisii.

p. Vargovčák, námestník primátora mesta Košice – Nakoľko sa do rozpravy nikto 
	ďalší neprihlásil, uzavrel ju a dal slovo návrhovej komisii.

p. Dolná, poslankyňa MZ – Návrhová komisia dostala jeden pozmeňujúci návrh,
	ktorý doručil poslanec p. Boritáš.
Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. a), b) Štatútu mesta Košice schvaľuje budúcu zámenu nehnuteľností podľa predloženého návrhu. 

Hlasovanie č. 54: za 21, proti 4, zdržali sa 10.

p. Vargovčák, námestník primátora mesta Košice – Konštatoval, že uznesenie bolo 
schválené a pôvodný návrh už nemá opodstatnenie.
	
Prepis schváleného uznesenia:

Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. a), b) Štatútu mesta Košice schvaľuje budúcu zámenu nehnuteľností - pozemku časť parc. KN - C č. 1624/3 (novovytvorená parc. č. 1624/640) o výmere 2094 m2 v k.ú. Grunt vo vlastníctve mesta  Košice, za pozemky:
parcela KN - C č. 1624/462 o výmere 359 m²,
		  KN - C č. 1624/463 o výmeru 280 m², 
		  KN - C č. 1624/467 s výmerou 192 m²,
		  KN - E č. 1348, 1351, 1352, 1355 (novovytvorená parc. č. 691/24) 
		  s výmerou 1057 m2,
		 KN - E č. 1360 (novovytvorená parc. č. 691/25) s výmerou 206 m2,
spolu vo vlastníctve firmy EMIREX s.r.o. Košice o celkovej výmere 2094 m2, pokiaľ všetky uvedené pozemky budú vo vlastníctve EMIREX s.r.o..
	
––-     ––-     ––

26. Bezodplatný prevod dokončených investícií – časti zrekonštruovaného 
      parkoviska na Muškátovej ulici od firmy LABAŠ s.r.o. do vlastníctva mesta 
      Košice

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii. 

p. Dolná, poslankyňa MZ -  Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 1 a § 29 ods. 1 písm. d) Štatútu mesta Košice schvaľuje bezodplatný prevod dokončených investícií – časti zrekonštruovaného parkoviska na Muškátovej ulici realizovaného na pozemku vo vlastníctve mesta Košice – časti parc. č. 2973/2 v  k.ú. Terasa od firmy LABAŠ s.r.o. v  hodnote  63 349,60 € do vlastníctva mesta Košice.

Hlasovanie č. 55: za 33, proti 1, zdržal sa 1.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

27. Odplatný prevod dokončených investícií realizovaných v rámci výstavby OC 
      Kaufland do vlastníctva mesta Košice od firmy Immo – Log – SK Alpha, s.r.o.

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do rozpravy nikto neprihlásil, dal slovo návrhovej komisii. 

p. Kijevská, poslankyňa MZ – Prečítala návrh na uznesenie.
Mestské zastupiteľstvo v Košiciach podľa § 6 ods. 1 a § 29 ods. 1 písm. a) Štatútu mesta Košice schvaľuje kúpu dokončených investícií v celkovej hodnote 1 212 618,14 € realizovaných v rámci výstavby OC Kaufland od firmy Immo – Log – SK Alpha, s.r.o. do vlastníctva mesta Košice za kúpnu cenu 119,-  €, vrátane DPH podľa predloženého návrhu: 

Hlasovanie č. 56: za 35, proti 1, zdržal sa 1.

p. Vargovčák, námestník primátora mesta Košice – Konštatoval, že uznesenie bolo 
schválené.

Prepis schváleného uznesenia:

Mestské zastupiteľstvo v Košiciach podľa § 6 ods. 1 a § 29 ods. 1 písm. a) Štatútu mesta Košice schvaľuje kúpu dokončených investícií v celkovej hodnote 1 212 618,14 € realizovaných v rámci výstavby OC Kaufland od firmy Immo – Log – SK Alpha, s.r.o. do vlastníctva mesta Košice za kúpnu cenu 119,-  €, vrátane DPH podľa predloženého návrhu: 
1.	Rekonštrukcia Popradskej ulice – na parc. č. 4775/2, 4775/23, 1462/2, 1462/3 v k.ú. Terasa 
2.	Rekonštrukcia križovatky Popradská – Bardejovská – Jedlíkova  - na parc. č.  1394/1, 4901, 4974 v k.ú. Terasa
3.	Rekonštrukcia križovatky Popradská – Moldavská – Baumax  - na parc. č. 3909/4, 3912/7 v k.ú. Terasa a na parc. č. 504/4, 504/37, 504/51, 504/52 
v k.ú. Južné mesto
4.	CSS Popradská – Bardejovská – Jedlíkova – na parc. č. 1394/1, 1462/4, 3921/1, 3921/5, 3905, 4775/23, 4810, 4901, 4974 v k.ú. Terasa
5.	CSS Popradská – Moldavská – Baumax – na parc. č. 1463/1, 3909/4, 3909/10, 3912/7, 4775/2 v k.ú. Terasa a na parc. č. 504/4, 504/37 v k.ú. Južné mesto
6.	Verejné osvetlenie na Popradskej ulici – na parc. č. 1394/1, 1462/3, 1462/4, 1463/1, 3775/2, 3909/4, 3909/10, 3912/7, 4775/2, 4810/1 v k.ú. Terasa
7.	Električkový prejazd – na parc. č. 3912/7 v k.ú. Terasa
8.	Preložka trolejbusových vedení – na parc. č. 3912/7 v k.ú. Terasa
9.	Preložka a ochrana káblov DPMK, a.s. – na parc. č. 3912/7 v k.ú. Terasa

––-     ––-     ––-

28. Zverenie nehnuteľností do správy Správe mestskej zelene v Košiciach 
      – park pred poliklinikou Sever

p. Vargovčák, námestník primátora mesta Košice – Materiál je v písomnej podobe, 
	otvoril k nemu rozpravu.

	Nakoľko sa do rozpravy nikto neprihlásil, dal slovo návrhovej komisii. 

p. Kijevská, poslankyňa MZ – Prečítala návrh na uznesenie.
Mestské zastupiteľstvo v Košiciach podľa § 29 ods. 1 písm. l) Štatútu mesta Košice  schvaľuje zverenie pozemkov vo vlastníctve mesta Košice do správy  Správe mestskej zelene v Košiciach: podľa predloženého návrhu.

Hlasovanie č. 57: za 37, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
schválené.

Prepis schváleného uznesenia.

Mestské zastupiteľstvo v Košiciach podľa § 29 ods. 1 písm. l) Štatútu mesta Košice  
schvaľuje
zverenie pozemkov vo vlastníctve mesta Košice do správy  Správe mestskej zelene v Košiciach:
názov nehnuteľností: pozemky a stavby 
k. ú.: Severné mesto  
LV: č. 11620
pozemky: 
p.č. 	parc. č. 	druh pozemku	výmera v m2	
1.	3023/3  	ost. plocha	387	
2.	3023/4	ost. plocha	41	
3.	3042/1	ost. plocha	4 657	
4.	3042/11	ost. plocha	357	
5.	3044/1	ost. plocha	5 551	
6.	3046	ost. plocha	1 914	
7.	3042/2	ost. plocha	282	
8.	3042/18	ost. plocha	54	
9.	3042/20	ost. plocha	97	
10.	3042/22	ost. plocha	47	
11.	3042/23	ost. plocha	331	
12.	3042/24	ost. plocha	67	
stavby:
p.č.	názov majetku   	obstarávacia cena	na parc. č.	
1.	Park pri Kadetke	1 380,87 €  (41 600,- Sk)	3023/3, 3023/4	
2. 	Sady a parky – poliklinika sever	37 824,01€ (1 139 486,-Sk)	3042/1, 3042/11	
účel zverenia: správa a údržba nehnuteľností
deň zverenia	: dňom účinnosti zmluvy o zverení majetku mesta do správy.

––-     ––-     ––-

29. Odňatie nehnuteľností zo správy Mestskej časti Košice – Nad jazerom a ich 
      následné zverenie do správy Správe mestskej zelene v Košiciach

p. Vargovčák, námestník primátora mesta Košice – Materiál je v písomnej podobe,
otvoril k nemu rozpravu. Nakoľko sa do nej nikto neprihlásil, dal slovo návrhovej komisii. 

p. Kijevská, poslankyňa MZ – Prečítala návrh na uznesenie:
Mestské zastupiteľstvo v Košiciach podľa § 29 ods. 1 písm. l) Štatútu mesta Košice   schvaľuje odňatie majetku vo vlastníctve mesta Košice zo správy  MČ Košice – Nad jazerom a jeho následné zverenie do správy Správe mestskej zelene v Košiciach podľa predloženého návrhu.

Hlasovanie č. 58: za 38, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo
schválené.

Prepis schváleného uznesenia:

Mestské zastupiteľstvo v Košiciach
podľa § 29 ods. 1 písm. l) Štatútu mesta Košice  
schvaľuje 
odňatie majetku vo vlastníctve mesta Košice zo správy  MČ Košice – Nad jazerom a jeho následné zverenie do správy Správe mestskej zelene v Košiciach:
názov nehnuteľností	: pozemky
k. ú.: Jazero
pozemky : 
P.č.	parcela č.	druh pozemku	výmera v m2	LV	
1	4422/001	ostatná plocha	7280	11650	
2	2865/000	ostatná plocha	139	1704	
3	2869/001	ostatná plocha	1244	1704	
4	2869/004	ostatná plocha	13	1704	
5	2869/010	ostatná plocha	21	1704	
6	2869/013	ostatná plocha	10	1704	
dôvod odňatia:	zverenie nehnuteľností do správy správcovi podľa účelu využitia pozemkov  
účel zverenia:	správa a údržba
deň odňatia: 	dňom účinnosti dohody o ukončení zmluvy  o zverení  majetku mesta do správy
deň zverenia: 	dňom účinnosti zmluvy o zverení majetku mesta do správy.

––-     ––-     ––-

30. Uplatnenie predkupného práva mestom Košice na pozemok
      v  k. ú. Krásna vo vlastníctve MČ Košice - Krásna

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu.
Nakoľko sa nik neprihlásil, rozpravu uzavrel a dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 6 ods. 1 a § 29 ods. 1 písm. a) Štatútu mesta Košice schvaľuje kúpu nehnuteľnosti – pozemku, parc. č. 7028/2 s výmerou 105 m² v k. ú. Krásna vo vlastníctve Mestskej časti Košice – Krásna do vlastníctva mesta Košice za cenu  181,65 €.  

Hlasovanie č. 59: za 38, proti - , zdržal sa -.

p. Vargovčák, námestník primátora mesta Košice – Konštatoval, že uznesenie bolo 
	schválené.

––-     ––-     ––-

31. Odpredaj pozemku v k. ú. Skladná pre Východoslovenskú distribučnú, a.s.

p. Vargovčák, námestník primátora mesta Košice – Materiál bol v písomnej podobe, 
otvoril k nemu rozpravu. Nakoľko sa nik neprihlásil, rozpravu uzavrel a dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj nehnuteľnosti – pozemku časť parc. č. 1126/12 (novovytvorená parc. č. 1126/54) s výmerou 5 m² v k.ú. Skladná  vo vlastníctve mesta Košice pre Východoslovenskú distribučnú, a.s. za cenu  145,-  €/m2.

Hlasovanie č. 60: za 40, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo
	schválené.

––-     ––-     ––-

32. Odpredaj pozemku v k. ú. Pereš pre Ing. Bc. Máriu Smrčovú

p. Vargovčák, námestník primátora mesta Košice – Materiál je v písomnej podobe,
	otvoril k nemu rozpravu.

V rozprave vystúpili:

p. Gamcová, poslankyňa MZ – Poslanci dostali do schránok materiál od mestskej 
časti Pereš. Stanovisko mestskej časti je záporné. Aj v minulom roku, myslí v decembri, stiahli tento materiál, teda nehlasovali o tomto materiáli a je dosť prekvapená, že znovu to prišlo na stôl. Nie je jednoduché vyriešiť to, lebo vlastníkom budovy je Ing. Smrčová, avšak tento pozemok niekoľkokrát žiadala mestská časť a myslí si, že z dosť objektívnych dôvodov. Chcela tam pre svojich občanov zdravotnícke zariadenie, ktoré určite chýba. Je pre ňu dosť problematické hlasovať, pretože si myslí, že niektoré veci občianskej vybavenosti by mali byť prioritné. Je prekvapená, že mesto vôbec odpredalo takúto budovu, ktorú mestská časť zaiste potrebuje.
Osobne nebude hlasovať za tento odpredaj z už uvedených dôvodov.

p. Čečko, námestník primátora mesta Košice –  Ako predkladateľ materiálu reagoval
na vystúpenie poslankyne p. Gamcovej  a to otázkou, že načo je mestskej časti pozemok pod budovou, ktorá patrí fyzickej osobe, súkromnej podnikateľke?

p. Müller, poslanec MZ – Má informácie, že aj keď v článku v Korzári sa píše: Prešiel
necelý rok a sporný pozemok sa opäť objavil v programe zastupiteľstva, aj keď sa okolnosti nezmenili. Zdôraznil, že okolnosti sa nezmenili. Za ten rok sa v meste veľa veci zmenilo a hlavne niet peňazí, to je jedná vec. Ďalšia vec je, že má informácie od poslaneckého zboru, že prehodnotili svoj postoj a súhlasia s odpredajom.  Nie je to oficiálne, lebo nie je k tomu oficiálny zápis. 
Týmto svojim vystúpením nechcel nikoho ovplyvňovať, ako má hlasovať.

p. Vargovčák, námestník primátora mesta Košice – Nakoľko sa v rozprave nikto ďalší 
	nehlásil, uzavrel ju a dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj nehnuteľnosti pozemku parc. č. 2/8 s  výmerou 410 m2 v k. ú. Pereš  vo vlastníctve mesta  Košice pre Ing. Bc. Máriu Smrčovú za cenu  70,- €/m2.

Hlasovanie č. 61: za 24, proti 2, zdržali sa 16.

––-     ––-     ––-

33. Odpredaj nehnuteľností na ul. Jesenského 4  v Košiciach formou
      dobrovoľnej dražby

p. Vargovčák, námestník primátora mesta Košice – Materiál je predložený v písomnej
podobe, otvoril k nemu rozpravu. Nakoľko sa nikto neprihlásil, uzavrel ju a dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľností – pozemku  parc. č. 2106 s výmerou 4 291 m²  a budov súp. č. 1624 nachádzajúcich sa na parc. č. 2106 v  k. ú. Stredné mesto  vo vlastníctve mesta Košice formou dobrovoľnej dražby s najnižším podaním vo výške 753 000,-  €.  

Hlasovanie č. 62: za 40, proti 1, zdržal sa 1.

p. Vargovčák, námestník primátora mesta Košice – Konštatoval, že uznesenie bolo
	schválené.

––-     ––-     ––-

34. Odpredaj nehnuteľnosti na ul. Kováčska č. 34 v Košiciach
      formou dobrovoľnej dražby

p. Vargovčák, námestník primátora mesta Košice – Materiál je predložený v písomnej
podobe, otvoril k nemu rozpravu. Nakoľko sa nikto neprihlásil, uzavrel ju a dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľností – pozemku parc. č. 789 s výmerou 142 m² a budovy súp. č. 246 na parc. č. 789 v k. ú. Stredné mesto vo vlastníctve mesta Košice formou dobrovoľnej dražby s najnižším podaním vo výške  313 000,-  €.  

Hlasovanie č. 63: za 38, proti 1, zdržali sa 2.

p. Vargovčák, námestník primátora mesta Košice – Konštatoval, že uznesenie bolo
	schválené.

––-     ––-     ––-

35. Odpredaj pozemku v k. ú. Košické Hámre pre Ing. Radoslava Tušana, PhD.

p. Vargovčák, námestník primátora mesta Košice – V tomto bode požiadal o uvedenie
	materiálu Ing. Šebeňovú.

p. Šebeňová, vedúca referátu predaja majetku MMK – V tomto bode predložili 
upravený návrh uznesenia, lebo v zmysle novelizovaného zákona o majetku obcí, mesto je povinné zverejňovať zámer predaja svojho majetku a pod dobu 15 dní po zverejnení predaja pozemku, kde uviedli aj cenu, mesto dostalo jednu ponuku. Pôvodná cena tohto pozemku bola 2.800,- € s čím súhlasil pôvodný žiadateľ Ing. Tušan. Záujemca predložil ponuku na 3.000,- €. Ing. Tušan, ako pôvodný žiadateľ, bol informovaný o tejto ponuke a zvýšil svoju ponuku na 3.200,- €, čo znamená 16,- €/m². Preto predložila návrh na zmenu pôvodného uznesenia odpredaj pre pôvodného žiadateľa  za cenu 16,-  €/m².
Návrh podávajú za pôvodného žiadateľa, lebo pôvodný žiadateľ v čase, keď si vybavoval všetky náležitosti, vyhotovil geometrický plán, nebol ešte účinný tento zákon. Znamená to, že mal s tým spojené určité náklady. Tento postup je v súlade s novým zákonom.

V rozprave vystúpili:

p. Halenár, poslanec MZ – Faktická poznámka. Spýtal sa, či informáciu o navýšení 
ceny dostal aj ten druhý záujemca, ktorý to zvýšil na 3.000,- eur.

p. Matoušek, poslanec MZ- Keďže tento návrh na uznesenie predložil pracovník 
úradu,  musí si ho osvojiť niektorý poslanec, preto si tento návrh osvojil on. 

p. Šebeňová, vedúca referátu predaja majetku MMK – Zákon neukladá informovať
	toho záujemcu, ktorý ponúkol vyššiu cenu. Aby došlo k nejakej licitácii. 

p. Vargovčák, námestník primátora mesta Košice – Nakoľko sa do rozpravy už nikto
	neprihlásil, dal slovo návrhovej komisii. 

p. Dolná, poslankyňa MZ – Prečítala pozmeňujúci návrh na unesenie.
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti – pozemku  časti parc. č. 265/1 (novovytvorená parc. č.  265/18) s výmerou  200 m²  v  k.ú.  Košické Hámre vo vlastníctve mesta Košice pre Ing. Radoslava Tušana, PhD. za cenu 16,-  €/m². 

Hlasovanie č. 64: za 40, proti 1, zdržali sa 4.

p. Vargovčák, námestník primátora mesta Košice – Konštatoval, že uznesenie bolo 
prijaté.

––-     ––-     ––

36. Odpredaj pozemku v k. ú. Čermeľ pre manželov Ing. Máriu Ház 
      a Ing. Milana Ház v podiele ½ k celku a manželov Ing. Ladislava Milčeviča 
      a Teréziu Milčevičovú v podiele ½ k celku

p. Vargovčák, námestník primátora mesta Košice – Materiál je v písomnej podobe,
	otvoril k nemu rozpravu.

V rozprave vystúpili:

p. Gamcová, poslankyňa MZ – Mala otázku na hlavného kontrolóra mesta Košice, 
lebo vie, že dával stanovisko k určitým odpredajom, že si poslanci majú dať pozor na nejaké výnimky. Zaujíma ju, či je toto v súlade so zákonom, lebo má pocit, že uvedená pani je zamestnankyňou  Magistrátu mesta Košice.

p. Hojer, hlavný kontrolór mesta Košice – Tento bod programu je možno schváliť
v prípade, že poslanci rozhodnú 3/5 väčšinou a rozhodnú tiež o tom, že je to prípad hodný osobitného zreteľa. Nikde nie je definované, čo je prípad hodný osobitného zreteľa. Pokiaľ sa to schváli 3/5 väčšinou, tak si myslí, že tento predaj je možný.

p. Vargovčák, námestník primátora mesta Košice – Nakoľko sa do rozpravy už niekto 
	neprihlásil, uzavrel ju a dal slovo návrhovej komisii. 

p. Kijevská, poslankyňa  MZ -. Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti – pozemku parc. č. 1943/1 s výmerou 180 m2 v k. ú. Čermeľ vo vlastníctve mesta Košice do podielového spoluvlastníctva pre Ing. Máriu Ház a Ing. Milana Ház v podiele 1/2 k celku a Ing. Ladislava Milčeviča a Teréziu Milčevičovú v podiele 1/2 k celku za cenu 28,- €/m² s podmienkou zriadenia vecného bremena práva prechodu a prejazdu v prospech mesta Košice. 

p. Vargovčák, námestník primátora mesta Košice – Nakoľko je potrebné uznesenie
	schváliť 3/5 väčšinou, požiadal o prezentáciu.

Prezentácia: 41 poslancov

Hlasovanie č. 65: za 40, proti 1, zdržali sa 4.

p. Vargovčák, námestník primátora mesta Košice – Konštatoval, že uznesenie bolo 
	prijaté.

––-     ––-     ––-

37. Odpredaj pozemku v k. ú. Furča pre SR - Slovenskú správu ciest

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa do rozpravy nikto neprihlásil, dal slovo návrhovej komisii. 

p. Kijevská, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2. písm. b) a § 29 ods. 1 písm. b) Štatútu mesta Košice schvaľuje predaj nehnuteľností – pozemkov časť neknihovanej parc. č. 9459/4  s výmerou 108 m2 a časť neknihovanej parc. č. 10134 s výmerou 742 m2  (novovytvorená parc. č. 1723/16) spolu s výmerou 850 m² v k. ú. Furča vo vlastníctve mesta Košice pre SR - Slovenskú správu ciest za cenu vo výške 37 900,- €.

Hlasovanie č. 66: za 45, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
prijaté.

––-     ––-     ––-

38. Odpredaj pozemku v k. ú. Myslava pre MČ Košice - Myslava

p. Vargovčák, námestník primátora mesta Košice –  Materiál je v písomnej podobe, 
otvoril k nemu rozpravu. Nakoľko sa nikto neprihlásil, rozpravu uzavrel a dal slovo návrhovej komisii. 

p. Kijevská, poslankyňa MZ – Prečítala pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemku parcely č. 701/1  s výmerou 28 m² v k. ú. Myslava vo vlastníctve mesta Košice pre MČ Košice - Myslava za cenu 1,- €. 

Hlasovanie č. 67: za 46, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo
	prijaté.

––-     ––-     ––-

39. Odpredaj pozemku v k. ú. Šaca na výstavbu garáže formou dobrovoľnej 
      dražby

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa nikto neprihlásil, uzavrel ju a dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b)  a   § 29 ods. 1 písm. b) Štatútu mesta Košice schvaľuje odpredaj nehnuteľnosti – pozemku časť parc. č. 772//2 (novovytvorená parc. č. 772/38) s výmerou 26 m² v k. ú. Šaca  vo vlastníctve mesta Košice formou dobrovoľnej dražby s najnižším podaním vo výške 1 820,- €.

Hlasovanie č. 68: za 44 + p. Ivanko, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo
prijaté.

––-     ––-     ––-

40. Odpredaj pozemkov v k.ú. Šaca na výstavbu rodinného domu formou     
      dobrovoľnej dražby

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa nikto neprihlásil, uzavrel ju a dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a 29 ods. 1 písm. b) Štatútu mesta Košice schvaľuje predaj nehnuteľností – pozemkov  parc. č. 877/1 s výmerou 419 m², parc. č. 877/2 s výmerou 243 m2 a 1078/9 s výmerou 48 m2 v k.ú. Šaca, vo vlastníctve mesta Košice, formou dobrovoľnej dražby s najnižším podaním vo výške 37 000,-  €.

Hlasovanie č. 69: za 47, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo 
prijaté.

––-     ––-     ––-

41. Predaj pozemkov v k. ú. Grunt pre RL Development, s.r.o.

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa nikto neprihlásil, uzavrel ju a dal slovo návrhovej komisii. 

p. Forgáč, poslanec MZ – Prečítal pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemkov parc. č. 3755/593 s výmerou 1424 m² a parc. č. 3755/594 s výmerou 2761 m² v k. ú. Grunt vo vlastníctve  mesta  Košice pre RL Development, s.r.o. za  cenu  100,-  €/m².

Hlasovanie č. 70: za 44, proti 1, zdržal sa 1.

p. Vargovčák, námestník primátora mesta Košice – Konštatoval, že uznesenie bolo 
prijaté.
––-     ––-     ––-

42. Zmena uznesenia MZ v Košiciach č. 935 zo dňa 25.8.2009

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa nikto neprihlásil, uzavrel ju a dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice mení uznesenie Mestského zastupiteľstva v Košiciach č. 935 zo dňa 25.8.2009 v časti schvaľuje nasledovne: slová „parc. č. 5865/3 s výmerou 266 m2 “  sa nahrádzajú slovami „parc. č. 5865/3 s výmerou 94 m2, parc. č. 5865/9 s výmerou 165 m2 a parc. č. 5865/10 s výmerou 7 m2“.

Hlasovanie č. 71: za 43, proti 1, zdržali sa 2.

p. Vargovčák, námestník primátora mesta Košice – Konštatoval, že uznesenie bolo
	prijaté.

––-     ––-     ––-

43. Predaj pozemkov v k. ú. Severné mesto pre Imricha Jóniho  

p. Vargovčák, námestník primátora mesta Košice – Materiál je v písomnej podobe, 
otvoril k nemu rozpravu. Nakoľko sa nikto neprihlásil, uzavrel ju a dal slovo návrhovej komisii. 

p. Dolná, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľností pozemkov časť parc. č. 5457/166 (novovytvorená parc. č. 5457/213) s výmerou 13 m2 a parc. č. 5457/173 s výmerou 19 m2 v k. ú. Severné mesto vo vlastníctve  mesta  Košice pre Imricha Jóniho za kúpnu cenu  54,-  €/m2.

Hlasovanie č. 72: za 45, proti 1, zdržal sa -.

p. Vargovčák, námestník primátora mesta Košice – Konštatoval, že uznesenie bolo
	prijaté.

––-     ––-     ––-

44. Predaj pozemkov v k.ú. Terasa v lokalite IBV nad Popradskou ulicou

p. Vargovčák, námestník primátora mesta Košice – Požiadal Ing. Šebeňovú 
o predstavenie materiálu.

p. Šebeňová, vedúca referátu predaja majetku MMK – Ide o predaj pozemkov vo 
vlastníctve mesta, nachádzajúcich sa pod schodmi, pod časťou rodinných domov. Po uzávierke materiálov pre rokovanie mestského zastupiteľstva  dostali súhlas Ing. Popaďáka s odkúpením pozemku pod schodmi. Je to doplnené ako bod 9 nového uznesenia, ktoré už poslanci majú zobrazené. V bode 5  oznámili manželia Šestákoví, že nebudú kupovať pozemok spolu s pani Miňovou pozemok, ktorý má výmeru 2 m2 , ale žiadajú, aby to kupovala len ona. Je to sestra p. Šestáka, takže v bode 5 kupujúcou do výlučného vlastníctva bude p. Marcela Miňová

p. Vargovčák, námestník primátora mesta Košice – Otvoril k tomuto bodu rozpravu.

V rozprave vystúpili:

p. Gamcová, poslankyňa MZ – Je rada, že sa konečne dostal tento materiál na 
rokovanie mestského zastupiteľstva, lebo zhruba pred rokom žiadala o vyriešenie tohto problému. Jedná sa naozaj o kúsky parciel a vtedy ju Korzár obvinil, že sa zastáva milionárov. Síce dlho to trvalo, ale poďakovala sa za to, že bol materiál predložený.

p. Vargovčák, námestník primátora mesta Košice – Nakoľko sa nikto ďalší do 
rozpravy neprihlásil, dal slovo návrhovej komisii. 

p. Dolná, poslankyňa MZ – Prečítala upravený návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b)  Štatútu mesta Košice schvaľuje predaj pozemkov za kúpnu cenu 
83,-  €/m2 pre:  
1. Jozef Guman a Jolana Gumanová,  parc. č. 4697/186 zastavané plochy  s výmerou    10 m2 v k. ú. Terasa do bezpodielového spoluvlastníctva      
2. Pavol Borhy a Zlatica Borhyová do podielového spoluvlastníctva v podiele ½ k celku a Zoltán Borhy do podielového spoluvlastníctva v podiele ½ k celku  par. č. 4697/185 zastavané plochy  s výmerou 3 m2 v  k. ú. Terasa 
3. MUDr. Teodor Tóth a MUDr. Elena Tóthová,  par. č. 4697/189 zastavané plochy s výmerou 5 m2  v  k. ú. Terasa do bezpodielového spoluvlastníctva 
4. Doc. MUDr. Štefan Guzanin, CSc. a MUDr. Vlasta  Guzaninová, par. č. 4697/187 zastavané  plochy  s  výmerou  8 m2  v  k. ú. Terasa  do  bezpodielového spoluvlastníctva 
5. MUDr. Marcela Miňová parc. č. 4697/193 zastavané plochy s výmerou 2 m2  v  k.ú. Terasa
6. Ing. Alexander Bomba a Ing. Marianna Bombová,  par. č. 4697/191 zastavané plochy   výmerou 4 m2  v  k. ú. Terasa  do bezpodielového spoluvlastníctva     
7. Doc. MUDr. Anton Kohút, CSc. a MUDr. Anna Kohútová,  par. č. 4697/188 zastavané  plochy  s výmerou  8 m2  v  k. ú. Terasa  do bezpodielového spoluvlastníctva     
8. Ing. Július Varga a Mgr. Gizela Vargová,  par. č. 4697/192 zastavané plochy  s výmerou  3 m2  v  k. ú. Terasa  do bezpodielového spoluvlastníctva         
9. Ing. Jozef Popaďak a Mária Popaďaková parc. č. 4697/190 zastavané plochy s výmerou 7 m2  v k. ú. Terasa do bezpodielového spoluvlastníctva.

Hlasovanie č. 73: za 46, proti -, zdržal sa -.

p. Vargovčák, námestník primátora mesta Košice – Konštatoval, že uznesenie bolo
	schválené.

––-     ––-     ––-

45. Predaj pozemku v k. ú. Sokoľ pre Andreu Pakesovú

p. Vargovčák, námestník primátora mesta Košice –  Materiál je v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii. 

p. Kijevská, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b)a § 29 ods. 1 písm. b) Štatútu mesta Košice schvaľuje predaj nehnuteľnosti pozemku parc. č. 1136/2 s výmerou 22 m2 v k. ú. Sokoľ vo vlastníctve  mesta  Košice pre Andreu Pakesovú za cenu  10,-  €/m2.

Hlasovanie č. 74: za 46, proti -, zdržal sa 1

p. Vargovčák, námestník primátora mesta Košice –  Konštatoval, že uznesenie bolo 
	prijaté.

––-     ––-     ––-

46. Predaj 9 voľných bytov formou dobrovoľnej dražby

p. Vargovčák, námestník primátora mesta Košice –  Materiál je v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii. 

p. Kijevská, poslankyňa MZ – Prečítala návrh na uznesenie:
Mestské zastupiteľstvo v Košiciach podľa § 6 ods. 2 písm. b), § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z. z. o  vlastníctve bytov a nebytových priestorov v znení neskorších zmien schvaľuje predaje bytov podľa predloženého návrhu.

Hlasovanie č. 75: za 46, proti – zdržal sa 1.

p. Vargovčák, námestník primátora mesta Košice –  Konštatoval, že uznesenie je 
	prijaté.

Prepis schváleného uznesenia:

Mestské zastupiteľstvo v Košiciach
podľa § 6 ods. 2 písm. b), § 29 ods. 1 písm. b), § 39a ods. 3 Štatútu mesta Košice a v súlade so zákonom NR SR č. 182/1993 Z. z. o  vlastníctve bytov a nebytových priestorov v znení neskorších zmien
schvaľuje
1. predaj bytu č. 9 v bytovom dome Jesenná 20, súpisné číslo 1138 na parcele č. 31  v k.ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 210/10000 formou dobrovoľnej dražby s najnižším podaním vo výške 15 400,- €  (463 940,-Sk)
2. predaj bytu č. 44 v bytovom dome Jesenná 22, súpisné číslo 1139 na parcele č. 61 v k.ú. Letná vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 125/10000 formou dobrovoľnej dražby s najnižším podaním vo výške 13 900,- €  (418 751,-Sk)       
3. predaj bytu č. 13 v bytovom dome ul. Výstavby 8, súpisné číslo 195 na parcele č. 197, 198 v k.ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 224/10000  formou   dobrovoľnej  dražby  s  najnižším  podaním  vo  výške  13 100,- € 
(394 651,-Sk)
4. predaj bytu č. 5 v bytovom dome Gudernova 8, súpisné číslo 293 na parcele č. 772, 773, 774, 775 v k.ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 68/10000   formou   dobrovoľnej  dražby  s  najnižším  podaním  vo  výške  15 500,- € 
(466 953,-Sk)    
5. predaj bytu č. 3 v bytovom dome Ľudová 6, súpisné číslo 240 na parcele č. 382, 383 v k.ú. Terasa vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 171/10000 formou dobrovoľnej dražby s najnižším podaním vo výške 8 700,- €  (262 096,-Sk)
6. predaj bytu č. 53 v bytovom dome Ždiarska 21, súpisné číslo 1447 na parcele č. 2474 v k.ú. Jazero vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 
95/10000  formou dobrovoľnej dražby s  najnižším podaním vo výške 33 500,- €   (1 009 221,-Sk)
7. predaj bytu č. 53 v bytovom dome Levočská 2, súpisné číslo 1374 na parcele č. 4093 v k.ú. Jazero vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 93/10000  formou  dobrovoľnej dražby s najnižším podaním vo výške 31 100,- €   (936 919,-Sk)
8. predaj bytu č. 11 v bytovom dome Jenisejská 45, súpisné číslo 1433 na parcele č. 4286 v k.ú. Jazero vrátane spoluvlastníckeho podielu na spoločných častiach a zariadeniach domu vo veľkosti 144/10000 formou dobrovoľnej dražby s najnižším podaním vo výške 30 100,-  €  (906 793,-Sk)  
9. predaj bytu č. 65 v bytovom dome Ždiarska 5, súpisné číslo 1442 na parcele č. 2257 v k.ú. Jazero vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 92/10000 formou dobrovoľnej dražby s najnižším podaním vo výške 33 800,-  €  (1 018 259,-Sk).

––-     ––-     ––-

47. Predaj nebytového priestoru pre nájomcu Detekt, s.r.o. na ul. Drevný trh č. 3

p. Vargovčák, námestník primátora mesta Košice –  Materiál je v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii. 

p. Kijevská, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/93 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva nebytového priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 1282/10000 prislúchajúceho k nebytovému priestoru č. 1 na ul. Drevný trh č. 3 pre nájomcu nebytového priestoru DETEKT s.r.o. za cenu 128 000,- €.

Hlasovanie č. 76: za 43, proti 1, zdržali sa 3.

p. Vargovčák, námestník primátora mesta Košice –   Konštatoval, že uznesenie bolo
	prijaté. 

––-     ––-     ––-

48. Predaj nebytového priestoru pre nájomcu Máriu Staroňovú
      na ul. Rooseveltova č. 24

p. Vargovčák, námestník primátora mesta Košice –  Materiál je v písomnej podobe,
otvoril k nemu rozpravu. Nakoľko sa nikto neprihlásil, dal slovo návrhovej komisii. 

p. Kijevská, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/93 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva  nebytového priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 434/10000 prislúchajúceho k nebytovému priestoru č. 2 na ul. Rooseveltova č. 24 pre nájomcu nebytového priestoru Máriu Staroňovú za cenu 30 520,-  €.

Hlasovanie č. 77: za 43, proti 1, zdržali sa 3.

p. Vargovčák, námestník primátora mesta Košice –  Konštatoval že uznesenie bolo
	prijaté.

––-     ––-     ––-

49. Predaj nebytového priestoru pre nájomcov MUDr. Eleonóru Babíkovú     
      a Katarínu Hrošíkovú na ul. D. Feju č. 5

p. Vargovčák, námestník primátora mesta Košice –  Materiál je v písomnej podobe, 
otvoril k nemu rozpravu. Nakoľko sa nikto neprihlásil, dal slovo návrhovej komisii. 

p. Kijevská, poslankyňa MZ – Prečítala pôvodný návrh na uznesenie:
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/93 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva nebytového priestoru vrátane spoluvlastníckeho podielu na spoločných častiach, zariadeniach domu a alikvotnej časti pozemku vo veľkosti 710/10000 prislúchajúceho k nebytovému priestoru č. 5 na ul. D. Feju č. 5 pre nájomcov nebytového priestoru MUDr. Eleonóru Babíkovú a Katarínu Hrošíkovú za cenu 46 520,- €.

Hlasovanie č. 78: za 43, proti 1, zdržali sa 3.

p. Vargovčák, námestník primátora mesta Košice –  Konštatoval, že uznesenie bolo 
prijaté.

––-     ––-     ––-

49/1 Zmeny v komisiách Mestského zastupiteľstva v Košiciach

p. Vargovčák, námestník primátora mesta Košice –  Otvoril bod personálne otázky.
	Požiadal predkladateľov, aby predniesli svoje návrhy.

p. Petrvalský, poslanec MZ – Pretrvávajúce problémy v komisii školstva, športu 
a mládeže, pretože sa komisia nedokázala stretnúť v dostatočnom počte a podľa nových pravidiel, ktoré boli prijaté na minulom zastupiteľstve musel prikročiť k redukcii komisie školstva športu a mládeže.
Návrh na uznesenie mestského zastupiteľstva:
Mestské zastupiteľstvo v Košiciach v súlade s § 6 ods. 2 písm. b) Štatútu mesta Košice odvoláva členov komisie školstva, športu a mládeže pri Mestskom zastupiteľstve v Košiciach odvoláva týchto členov neposlancov
1.	Ľubomír Sobek
2.	Juraj Párnay
3.	Katarína Lešková
4.	Peter Javorský
5.	Ján Hogya
6.	Peter Prokop
7.	Ľubomír Raček
8.	Lucia Grubaľová
9.	Ivan Vydra
10.	Marek Mryglot
11.	Mária Orosová
12.	Eva Gašparová

p. Weiszer, poslanec MZ – Nadviazal na kolegu. Tiež predniesol návrh na zmeny 
v komisii regionálneho rozvoja a cestovného ruchu s odvolaním sa na § 64 rokovacieho poriadku mestského zastupiteľstva, konkrétne ods. 8, kde na základe neúčasti na zasadnutiach komisie dáva návrh na odvolanie členov komisie neposlancov. Návrh predložil návrhovej komisii. 

p. Vargovčák, námestník primátora mesta Košice –  Keďže sa do rozpravy nikto 
neprihlásil, dal slovo návrhovej komisii. 

p. Kijevská, poslankyňa MZ – Predniesla návrh na uznesenie poslanca p. Weiszera:
Mestské zastupiteľstvo v Košiciach  podľa § 6 ods. 2 písm. b) Štatútu mesta Košice odvoláva členov Komisie regionálneho rozvoja a cestovného ruchu pri Mestskom zastupiteľstve v Košiciach Ing. Ladislava Štefanoviča a Petra Prokopa.

Hlasovanie  č. 79: za 44, proti -, zdržal sa 1.

p. Vargovčák, námestník primátora mesta Košice – Konštatoval, že uznesenie bolo
	prijaté.

p. Kijevská, poslankyňa MZ – Predniesla návrh na uznesenie od poslanca 
	p. Petrvalského.
Mestské zastupiteľstvo v Košiciach  podľa § 6 ods. 2 písm. b) Štatútu mesta Košice odvoláva členov Komisie školstva športu a mládeže pri Mestskom zastupiteľstve v Košiciach neposlancov podľa predloženého návrhu.

Hlasovanie č. 80: za 43, proti -, zdržali sa 3.

p. Vargovčák, námestník primátora mesta Košice – Konštatoval, že uznesenie bolo 
prijaté. 

––-     ––-     ––-

50. Rôzne

p. Vargovčák, námestník primátora mesta Košice – V úvode tohto bodu prečítal
	informáciu od predsedu komisie kultúry poslanca p. Balúna. 
Vážení poslanci. Vzhľadom na to, že ste dostali informáciu o založení Hudobného divadla Cassovia dance, informujem vás, že mesto víta takúto aktivitu, no zároveň konštatujem, že v danom období nie je možné uvažovať o vstupe do takejto spoločnosti z rôznych právnych i ekonomických dôvodov. To neznamená, žeby v budúcnosti mesto nepodporilo jednotlivé projekty, keď na to bude vhodná doba. Zatiaľ želám tomuto divadlu veľa úspechov a šťastných projektov.

p. Berberich, poslanec MZ – Ako predseda komisie cirkví pozval všetkých poslancov 
na 20. jubilejný Festival sakrálneho územia, ktorý sa bude konať v dňoch 13. – 22. novembra 2009. 
Poprosil poslancov, aby plagáty, ktoré boli rozdané pri prezentácii a sú ešte na stolíku, tak aby ich vyvesili vo svojich mestských častiach. 

p. Halenár, poslanec MZ – Pred začiatkom tohto rokovania bol upozornený na bod 7/1,
ktorý mestské zastupiteľstvo schválilo, že sa tam schválili aj nejaká cena za nejaké pozemky. Musel povedať, že spôsob, akým sa narába s mestským majetkom vsúvaním bodov na začiatku rokovania,  lebo ten bod 7/1 bol vsunutý a naozaj aspoň pre neho je urážlivé ak si niekto myslí, že toto je ten správny spôsob, ako nakladať  s majetkom občanov tohto mesta, pričom v hlavičke tohto vsunutého bodu sa odvoláva na plnenie uznesenia 905, ktoré bolo prijaté v auguste tak, že bod bol navrhnutý pred začiatkom rokovania ako informácia poslancom Boritášom. A boli tam týmto poslaneckým zborom schválené aj isté povinnosti, resp. návrh pre primátora, aby na ďalšom, t.j. na tomto predložil informatívnu správu o tom, ako bolo naložené s tými kasárňami Malinovského. Je to naozaj veľmi ponižujúce vidieť, že takto by to robil ten, kto chce niečo skrývať. Lebo ten, kto chce niečo veľmi rýchlo a veľmi výhodne a optimálne, urobiť, to oznámi, povie to dopredu „budeme robiť to a to, za takú a takú cenu, bude to mať také a také výhody, keď to urobíme takto rýchlo“. Keď sa to robí takto skryte, myslí, že to naozaj vyvoláva opodstatnené podozrenia.

p. Boritáš, poslanec MZ – nehovoril na mikrofón.

p. Jeník, poslanec MZ – Dal do pozornosti riaditeľovi MMK a vedúcemu SKK toľko:
Diaľničná spoločnosť, čo neoznámila ani mestu, tri mesiace opravovala zvršok na moste pri Barci. Celú dopravu presmerovala od Levočskej smerom k podjazdu.  Upozornil na skutočnosť, že už dnes je cesta od Levočskej po Bukoveckú značne opotrebovaná a keď príde zima,  tak ju bude treba naozaj vážne opraviť. Aj je to možno, odporučil mestu, aby trochu podebatovalo s Diaľničnou spoločnosťou o spoluúčasti na tejto oprave. 

p. Vargovčák, námestník primátora mesta Košice – Nakoľko sa do rozpravy už nikto 
	neprihlásil, uzavrel bod rôzne.

––-     ––-     ––-

	Program  XXIX. rokovania Mestského zastupiteľstva v Košiciach sa vyčerpal.  Rokovanie mestskej rady je plánované na 12.11.2009. Na ďalšom rokovaní mestského zastupiteľstva sa stretnú 15.12.2009.
	Námestník primátora mesta Košice  MUDr. Marek Vargovčák poďakoval prítomným za aktívnu účasť a rokovanie mestského zastupiteľstva ukončil.

          Ing. Marek Kolárčik					Ing. František Knapík
riaditeľ Magistrátu mesta Košice				primátor mesta Košice

Zápisnica  vyhotovená dňa 16.11.2009
Zapisovateľka: Mária Lapšanská

Overovatelia zápisnice

Mgr. Bernard Berberich	..........................................	Podpísal dňa : 7.12.2009

Štefan Derján		.........................................	Podpísal dňa : 7.12.2009